﻿ Ioan Milică LUMI DISCURSIVE Studii de lingvistică aplicată Coperta: Florentina Vrăbiuță Descrierea CIP a Bibliotecii Naţionale a României Lumi discursive : studii de lingvistică aplicată / Ioan Milică. - Iaşi : Junimea, 2013 ISBN 978-973-37-1726-3 811.13 © IOAN MILICĂ © EDITURA JUNIMEA, IASI – ROMANIA 2 Ioan Milică LUMI DISCURSIVE Studii de lingvistică aplicată EDITURA JUNIMEA IAŞI – 2013 3 4 Cuprins Introducere.................................................................................... 7 I. Discursul public.................................................................... 19 Ideologie și limbaj........................................................................ 21 Cuvintele discordiei..................................................................... 47 Embleme onomastice................................................................... 81 II. Universul proverbelor........................................................141 Gramaticalizare și stilizare paremiologică ..................................143 „Vorba ceea”...............................................................................161 Stigmate proverbiale...................................................................177 III. Modele naive, modele savante...........................................189 Modele cognitive și oglindiri figurative.......................................191 Imaginarul animalier în presa sportivă contemporană ...............237 Metafora științifică .....................................................................253 Bibliografie.............................................................................275 Introducere Când Ferdinand de Saussure trasa, în urmă cu un secol, distincția între lingvistica limbii și lingvistica vorbirii, urmărind ca prin respectiva deosebire să pună în valoare antinomia dintre ipostaza abstractă, colectivă și ideală a limbii și ipostaza ei concretă, individuală și materială, savantul genevez configura două vaste teritorii de cercetare științifică a limbii. Lingvistica limbii, scrie Ferdinand de Saussure (1998: 44), este „lingvistica propriu-zisă, aceea al cărei unic obiect este limba”. Prin contrast, lingvisticii vorbirii, pentru care întemeietorul structuralismului realizează doar o cartografie de principiu, i se rezervă ca obiect de cercetare „partea individuală a limbajului, adică vorbirea” (idem: 43). Iată-ne în fața unei bifurcații fără echivoc: în cercetarea limbilor naturale, generalul și esențialul prevalează în fața particularului și evenimențialului. Cu toate acestea, ne putem întreba dacă realmente se poate face diferența între o lingvistică „propriu-zisă”, de rang major, și o lingvistică auxiliară, de rang minor, după cum nu este lipsit de relevanță să aflăm ce anume motivează această ierarhizare care, la prima vedere, poate contraria. Distincția saussuriană este, fără îndoială, de ordin epistemologic. Prin stabilirea opoziției limbă-vorbire, perspectiva teoretică, de ordin general asupra relațiilor dintre elementele sistemului lingvistic, este principial despărțită de studiul aplicat și particular al faptelor de vorbire. Ceea ce Ferdinand de Saussure cristalizează prin cele două noțiuni delimitate opozitiv este necesitatea de a nu restrânge cercetarea lingvistică la un imens laborator de analize și descrieri individuale, ci de a formula, pornind de la exemple, dar nelimitând interpretarea la sfera 7 lor de cuprindere, principiile și relațiile care pun în evidență natura fundamentală a limbii: ansamblu organizat de semne lingvistice prin care se exprimă idei. Astăzi, după un veac de la stabilirea hotarelor între lingvistica teoretică („lingvistica limbii”) și lingvistica aplicată („lingvistica vorbirii”), dezideratul saussurian al investigației fără rest, adică studiul exhaustiv al limbii atât din unghiul generalului cât și din punctul de vedere al studiului de caz se prezintă mai degrabă ca ideal științific decât ca realizare. Fie că este vorba despre teoria limbii sau despre studiul aplicat al comunicării verbale, reliefurile lingvisticii actuale sunt departe de a fi fost egalizate la nivelul conceptualizărilor și descrierilor ultime, definitive și atotcuprinzătoare. Dimpotrivă, ceea ce caracterizează peisajul științific contemporan este varietatea preocupărilor științifice. În realitatea cercetării, nu există o lingvistică a limbii, ci teorii lingvistice concurente, după cum nu există o lingvistică a vorbirii, ci practici de analiză și descriere lingvistică dezvoltate pe baza unor ideologii și programe mai mult sau mai puțin individualizate și formalizate. Mai mult decât atât, cele două căi ale bifurcației, una „mai aproape de limbă, depozit pasiv”, iar cealaltă „mai aproape de vorbire, forță activă și adevărata sursă a fenomenelor ce pot fi observate ulterior, încetul cu încetul, în cealaltă parte a limbajului [adică în limbă – n.m.]” (Saussure 2004: 272), au fost supuse unor delimitări și reconfigurări succesive, astfel încât, în prezent, o teorie lingvistică lipsită de sprijinul evidențelor din realitatea vorbirii pare tot atât de fragilă ca și o cercetare aplicată privată de un suport teoretic solid. Semnalând că, în viziunea lui Saussure, deosebirea dintre investigarea relațiilor și raporturilor în care se înscriu semnele sistemului limbii și descrierea vorbirii este, între altele, motivată de țelul de a separa ceea ce aparține limbii (forme și conținuturi linguale) de tot ceea ce constituie element exterior, de natură non-lingvistică, se cuvine să adăugăm că lingvisticii aplicate îi este rezervat rolul de a cuprinde eterogenitatea faptelor de comunicare verbală, iar această lingvistică a vorbirii poate fi, după caz, descriptivă, prescriptivă sau prospectivă. De fapt, așa cum constată Cook (2003: 7-8), cercetările de lingvistică aplicată s-au orientat îndeobște asupra următoarelor direcții: 1) limbă și 8 educație, sector care include domenii de studiu precum achiziția și cultivarea limbilor materne, secundare sau străine, strategiile de evaluare a competenței și performanței comunicative și investigațiile de lingvistică medicală, cuprinzând patologiile și deficiențele de limbaj; 2) limbă, activități profesionale și legislație, sector din fac parte arii de cercetare precum comunicarea la locul de muncă și cea dintre instituții, planificarea și politicile lingvistice și repertoriul de realități comunicative care intră sub incidența lingvisticii juridice și criminalistice; 3) limbă, informație și efect, sector de care apațin orientări cum ar fi analiza discursului, traducerea și interpretariatul, lexicografia, designul lingvistic și lingvistica textului. Acest repertoriu de preocupări ne permite să observăm că demersuri precum analiza discursului, lingvistica textului, lexicografia sau investigațiile clinice asupra comunicării verbale sunt predominant descriptive. În schimb, alte sfere de interes, ca de exemplu educația și evaluarea comunicativă, au o componentă pronunțat prescriptivă, în timp ce planificarea și politicile lingvistice au o evidentă dimensiune prospectivă. Înglobarea textului și discursului în obiectul de cercetare al lingvisticii aplicate se înscrie în limitele deosebirii (Saussure 2004: 120) dintre „limba discursivă” (parole) și „tezaurul mental” (langue), însă studiul acestor realități comunicative a cunoscut în timp o evoluție remarcabilă, astfel încât textul și discursul formează astăzi obiecte distincte ale unor cercetări de tip interdisciplinar și sunt revendicate de mai multe științe ale limbajului, poetica, pragmatica, psiholingvistica, sociolingvistica, stilistica și retorica fiind doar câteva din disciplinele cu tradiție notabilă. Nu greșim dacă afirmăm că paleta de metode descriptive și interpretative care s-a configurat în dezbaterile din lingvistica ultimei jumătăți de veac este o dovadă care pune în valoare vitalitatea și creativitatea cu care spiritul științific contemporan se apleacă asupra ipostazelor comunicării verbale. De asemenea, trebuie consemnată pluralitatea de perspective asupra semiozelor textuale și discursive. Proiectul lui Heinrich Plett (1983) de a pune bazele unei 9 „științe a textului”, de fapt o semiotică a textului concepută după tiparele semiologiei lui Charles Morris1, reflectă propensiunea către integralism și pune în evidență efortul de a unifica tendințe și direcții de cercetare cu pronunțat caracter analitic și inductiv. Nu mai puțin important este faptul că demersurilor de tip structural și funcțional li s-au adăugat, începând cu ultimele decenii ale secolului trecut, modele, metode și proiecții generativiste și cognitiviste, orientate fie asupra condițiilor de producere și de receptare a actelor comunicative, fie asupra paradigmelor conceptuale condensate și codificate în actul verbal. Este suficient să amintim orientări precum logica lumilor posibile (Bradley/Swartz 1988), teoria lumii textuale (Werth apud Gavins 2007), semantica spațiilor mentale (Fauconnier 1994) și integrarea conceptuală (Fauconnier/Turner 2002) pentru a arăta că interesul acordat textului a generat formalizări și teoretizări dintre cele mai importante și mai interesante. Aceeași bogăție de formule analitice se remarcă și în câmpul analizei discursului, iar această evoluție ne îndeamnă să credem că fără a se fi profilat ca cercetare de tip auxiliar, secundar, lingvistica aplicată a prospectat teritorii de limbaj puțin cunoscute și a propus nu doar metode adecvate de lucru ci și generalizări care au contribuit în mod decisiv la dezvoltarea unor modele și abstractizări teoretice de prestigiu. Această constatare atrage după sine ideea că prevalența constructului 1 Charles Morris (1901-1979), semiolog american, este autorul unei teorii unificatoare în centrul căreia se află înscrierea semnelor în trei dimensiuni comunicative simultane. Dimensiunea semantică se întemeiază pe raportul semn-obiect. Relațiile dintre semne și obiectele la care acestea fac trimitere trebuie considerate în câmpul vast al unei semantici a cărei cuprindere depășește granițele semanticii lingvistice, din moment ce ființa umană întrebuințează în comunicare atât semne verbale cât și non-verbale. Dimensiunea sintactică, întemeiată pe raportul semn-semn, legitimează existența sintaxei mixte și a gramaticilor de tip non-lingvistic. Dimensiunea pragmatică, reliefată de raportul semn-utilizator (interpret), reflectă atitudinile și reacțiile umane față de activitatea de întrebuințare a semnelor în procesul de comunicare. H. Plett (1983: 47) observă cu îndreptățire că cele trei dimensiuni „sînt doar aspecte ale unui proces unitar”. 10 teoretic asupra descrierii particulare a fost înlocuită de o fructuoasă solidaritate între parcursul interpretativ abstract și exercițiul analitic propriu-zis. Deschiderea către concretul comunicării verbale a avut numeroase consecințe benefice pentru cercetarea lingvistică. Între cele mai însemnate urmări pot fi amintite rafinarea schemelor de desfășurare a procesului de comunicare verbală, decelarea condițiilor care catalizează sau temperează manifestarea anumitor mecanisme textuale și discursive, inventarierea tipurilor de interacțiune comunicativă, conturarea unor tipologii ale actelor verbale, descrierea macro- și microstructurilor textuale și discursive, analiza cât mai multor specii de text și de discurs și evaluarea implicațiilor comunicative ale acestora ș.a. Eforturile depuse de specialiști pentru a realiza tablouri cât mai detaliate ale realităților ce țin de planul vorbirii au favorizat înțelegerea acestora ca lumi textuale și discursive, ca arhitecturi lingvistice și conceptuale în care formele și conținuturile limbii se conjugă cu ansamblul reprezentărilor mentale pe care un act verbal le suscită în conștiința protagoniștilor. Considerat din unghiul desfășurării procesului comunicativ, actul lingvistic presupune existența a doi sau mai mulți protagoniști angajați într-o interacțiune verbală, fie că este vorba despre o conversație desfășurată față în față, despre un dialog telefonic sau despre un contract de lectură încheiat în mod tacit între cititor și autor. Numitorul comun al unor astfel de situații de comunicare diferite este întâlnirea dinamică dintre experiența de viață și de comunicare a unui constructor de mesaj în raport cu universul de cunoaștere și de limbaj al unui receptor. Înscrise într-o negociere în care sunt depotrivă antrenate elemente de cunoaștere lingvistică și enciclopedică2, cele două instanțe 2 În general, această separație fructificată în unele lucrări actuale de lingvistică subliniază necesitatea de a trasa o distincție de ordin metodologic între ceea ce aparține domeniului limbii și ceea ce ține de planul realiilor, adică între conștiința lingvistică a vorbitorului și cunoștințele pe care acesta le posedă despre variile aspecte constitutive 11 comunicative, emițătorul și destinatarul, ni se relevă ca personalități discursive. Fiecare imprimă actului lingvistic note particulare derivate din valorile, credințele și deprinderile de comunicare și de reprezentare ale indivizilor, iar gama de posibilități implicate în acest schimb de enunțuri și de reprezentări variază de la armonie, acord și cooperare până la conflict, neînțelegere și nepotrivire. Afirmând că producerea, derularea și înțelegerea unui act de comunicare sunt, pe de o parte, legate de libertățile și constrângerile semiotice care modelează exprimarea și, pe de altă parte, de conceptualizările angajate în negocierea comunicativă, nu facem decât să semnalăm că în constituirea lumilor de limbaj, unitățile lingvistice și presupozițiile dezvoltate prin recurs la experiențele de viață și de comunicare ale protagoniștilor au rol fondator (Gavins/Steen 2003). Inspirându-ne din modelul semiologic propus de Plett, vom considera că hotarele semantice, sintactice și pragmatice ale lumilor textuale și discursive se fixează în procesul de negociere comunicativă, iar caracteristicile semiotice ale acestui proces pun în prim-plan rolul activ pe care protagoniștii actului de vorbire și-l asumă atunci când se angajează în relații de creditare și cooperare eficientă sau, dimpotrivă, în raporturi de neînțelegere și discreditare. Așadar, contribuția fiecărui participant, determinată de ansamblul experiențelor sale cognitive și ale lumii înconjurătoare. Adaptând definițiile formulate de Cruse (2006: 47), vom spune că în cunoașterea enciclopedică este inclus „tot ceea ce este cunoscut despre referentul unui cuvânt”, ceea ce conferă acestui tip de cunoaștere o identitate idiosincratică din moment ce nu toți indivizii dețin aceleași date și reprezentări despre realitate, în timp ce cunoașterea lingvistică cuprinde îndeobște „proprietățile lingvistice ale cuvântului” sau, mai precis, informațiile „de ordin lexical, sintactic, semantic, fonologic și morfologic” (Widdowson 1996: 105). Alți specialiști, precum Riemer (2010: 103), notează că „distincția nu este acceptată de mulți lingviști. Aceasta se datorează în principal faptului că granița dintre cele două (tipuri de cunoaștere –n.r.) este foarte permisivă, dacă nu chiar inexistentă”. În ciuda acestei obiecții, distincția se poate dovedi folositoare în a semnala că relația de desemnare (semn lingvistic-referent) nu coincide cu relația de semnificare (expresie lingvistică – conținut semantic). Altfel spus, nu toate proprietățile unui obiect supus cunoașterii umane capătă codificare lingvistică. 12 comunicative, are potențialul de a influența identitatea lumii de enunțuri și de reprezentări care se naște în activitatea de comunicare. În spiritul considerațiilor de mai sus, titlul lucrării de față, Lumi discursive, are menirea de a atrage atenția asupra faptului că firele de legătură ale studiilor cuprinse în volum se reunesc în interpretarea actului lingvistic drept o lume dinamică, adaptativă, ale cărei limite depind, pe de o parte, de resursele semiotice ale limbii cunoscute și vorbite de protagoniști și, pe de altă parte, de personalitatea fiecăruia dintre participanții la negocierea comunicativă. Admițând că relevanța semiotică și cognitivă a lumilor textuale și discursive poate fi cercetată din unghiul și cu mijloacele lingvisticii aplicate, am considerat utilă organizarea expunerii sub forma unor studii de caz dezvoltate în jurul unor realități comunicative multifațetate: lumea discursului public, universul proverbelor și sferele terminologiilor populare și culte întrebuințate pentru a exprima cunoștințe, noțiuni și idei. Pentru fiecare dintre acestea, reperele teoretice și metodologice alese pentru a descrie și interpreta faptele de limbă sunt multiple. Caracterul interdisciplinar al formulelor analitice la care am recurs pentru a interpreta diverse realități comunicative este, în primul rând, motivat de natura și complexitatea materialului lingvistic analizat. De regulă, faptele de limbă nu sunt studiate unilateral, adică exclusiv din unghiul unui singur suport metodologic. Natura organică a activității de comunicare verbală, profilată ca unitate în diversitate, favorizează recursul la o suită de instrumente necesare unei analize adecvate a solidarității dintre faptele de limbă și situațiile de comunicare în care acestea sunt întrebuințate. În al doilea rând, situarea demersului științific pe terenul lingvisticii aplicate impune adoptarea unor tehnici de lucru potrivite cu specificul realităților de limbaj avute în atenție. Toate studiile de caz cuprinse în volum sunt analizate prin raportare la articularea lor semiotică, nepărăsind direcția propusă de Morris și reînnoită de Plett, însă dincolo de această necesară unitate de viziune, fiecare fenomen analizat este studiat în acord cu natura sa, astfel încât metodologia de observație și analiză științifică să permită reliefarea aspectelor sale distinctive. Nu în ultimul rând, cercetarea aplicată a faptelor de limbă incluse în studiile de caz permite 13 observarea tensiunilor dintre stabilitate și variabilitate, dintre ceea ce constituie model și ceea ce se afirmă ca inovație, astfel încât traiectul interpretativ să permită completarea demersului de tip inductiv cu cel de tip deductiv și să invite cititorul la reflecție, pe măsură ce analiza interoghează ipoteze și oferă explicații formulate de alți specialiști sau propuse de autorul lucrării de față. Fiecare secțiune reflectă interese de cercetare de durată, concretizate, în ultimii ani, într-un proiect de cercetare, Sens și expresivitate, finanțat prin programul operațional POSDRU/89/1.5/S/49944, „Dezvoltarea capacității de inovare și creșterea impactului cercetării prin programe post-doctorale”, derulat între 2010 și 2013 la Universitatea „Alexandru Ioan Cuza” din Iași. În mod firesc, rezultatele obținute au fost diseminate în diverse publicații și volume științifice cu impact național și internațional, însă pentru includerea în volum a fost necesară revizuirea și îmbogățirea cercetărilor. Prima secțiune, Discursul public, reunește studii de caz care pun în evidență fenomene prezente în comunicarea politică și mediatică. Semioza discursului totalitar este configurată prin raportare la eșantioane reprezentative (texte publicistice și juridice) și la realități lingvistice precum onomastica și toponimia urbană cu motivare ideologică. Analiza este dezvoltată de pe pozițiile teoretice ale semioticii generale și prin recurs la instrumente metodologice de uz curent în lingvistica actuală, cum ar fi analiza critică a discursului și teoria metaforei conceptuale. Considerată mai întâi ca trăsătură a discursului totalitar, violența de limbaj este mai apoi cercetată ca prezență în discursul politic românesc actual. Analiza este orientată atât spre semnalarea particularităților retorice, pragmatice și stilistice ale discursului violent cât și asupra prezenței unor elemente și fenomene lingvistice îndeobște incompatibile cu specificul structural și funcțional al discursului politic: insulta şi calomnia, folosirea calificativelor peiorative și a imprecațiilor, întrebuințarea limbajului trivial, instigarea la agresiune, utilizarea de termeni argotici, atribuirea de porecle și supranume injurioase, deformarea numelui de persoană etc. Repertoriul conceptual, 14 terminologic și metodologic valorificat pentru a realiza descrierea unora dintre anomaliile inventariate este de esență pragmatică și stilistică, fiind privilegiate analiza critică a discursului, teoria pertinenței și teoria actelor de limbaj. Dintre irizările violenței de limbaj, o atenție sporită este acordată prezenței argoului în declarațiile politice ale parlamentarilor români, pentru ca, în studiul următor, să fie avut în atenție un alt fenomen pregnant în discursul politic și în cel mediatic, anume agresarea numelor de persoană. În acest caz, studiul sincronic este completat cu o schiță de parcurs diacronic astfel încât cititorul să poată observa liniile de continuitate și discontinuitățile în practica de a deforma numele cuiva, de regulă o persoană publică, pentru a pune în evidență o atitudine critică și pentru a dezvolta un efect expresiv. Cu alte cuvinte, cele trei studii individualizează practici discursive din epoci diferite, dar înscrise în relații de delimitare reciprocă. În cea de-a doua secțiune, Universul proverbelor, sunt discutate câteva fenomene discursive fundamentale pentru interpretarea adecvată a folosirii proverbelor în comunicarea verbală: tiparele structurale și ornamentale ale paremiilor, modalitățile de ancorare a acestor enunțuri sapiențiale în discurs și calitatea lor de embleme imagologice în care se condesează observații cu privire la natura umană și la interacțiunea omului cu lumea și cu semenii. Tiparele lingvistice ale proverbelor sunt prezentate în acord cu teza că în universul semiotic al paremiilor gramaticalizarea și stilizarea sunt procese corelate prin care se dezvoltă identitatea gnomică a enunțurilor sapiențiale. Analiza conectorilor paremiologici și a modalităților de ancoraj proverbial oferă oportunitatea de a investiga, cu mijloacele pragmaticii și stilisticii funcționale, rolurile discursive ale enunțurilor și structurilor paremiologice, țelul analizei fiind acela de a propune o tipologie a actualizărilor contextuale ale formulelor paremiologice, pentru fiecare tip de actualizare – directă, indirectă și mixtă – existând mai multe grade de fidelitate: redare, adaptare, parafrazare și aluzie. În sfârșit, capacitatea proverbelor de a tezauriza observații despre relațiile interumane este cercetată în raport cu problematica stereotipurilor, punctul teoretic asumat fiind acela că în proverbele cu referință etnică sunt formalizate și codificate lingvistic aspecte ale imaginarului colectiv 15 ce pot fi analizate luând ca reper distincția trasată de Erving Goffman între identitatea virtuală și identitatea actuală a individului. Materialul ilustrativ a fost analiza prin recurs la tehnici de lucru precum analiza conceptuală, descrierea comparativă și interpretarea semantică. Secțiunea Modele naive, modele savante, include studii al căror fond comun constă în identificarea, descrierea și exemplificarea proprietăților prin care se asigură unitatea și coerența a două viziuni asupra lumii, cea empirică, de factură populară, și cea științifică, de factură cultă. Cuprinderea în volum a acestei arii de cercetare este motivată, între altele, de faptul că practicile comunicative sunt expresii ale unor modele cognitive care întrețin energiile de semnificare ale actelor de limbaj. Din acest punct de vedere, studiul terminologiilor populare și științifice este extrem de util în arăta că unele din lumile discursive au caracter esențialmente metaforic. De exemplu, terminologia botanică, atât cea populară cât și cea științifică, oferă ocazia de a observa ce caracteristici ale realiilor vegetale sunt codificate în denumiri precum și unghiurile antropologice (biologic, psihologic, social, cultural, ideologic) din perspectiva cărora se realizează codificarea denominativă. Mai departe, întrucât poreclele și supranumele de sorginte de animalieră sunt de uz curent în presa sportivă românească și internațională, am considerat că o descriere funcțională a acestor oglinzi metaforice avantajează examinarea corelațiilor pe care dătătorii de porecle și supranume (suporteri, sportivi, gazetari) le stabilesc între abilitățile atleților și echipelor cărora li se atribuie astfel de emblemele onomastice și însușirile reale sau imaginare ale animalelor ale căror denumiri intră în ecuația de transfer metaforic. Deoarece modelelor cognitive și denominative de ordin empiric li se contrapun cele de tip științific secțiunea este completată cu un studiu asupra trăsăturilor și funcțiilor metaforei în discursul științific, demersul având rolul de a sublinia că esența metaforică a unei lumi discursive se desfășoară pe paliere multiple de relevanță cognitivă, socio-culturală și expresivă. În ansamblu, studiile de lingvistică aplicată incluse în lucrarea de față sunt ilustrări menite să sublinieze că plasarea cercetării în imperiul viu și dinamic al vorbirii reliefează plenar implicațiile unei profunde și 16 metaforice considerații saussuriene: „Orice limbă oferă privirii, asemenea morenelor de la baza ghețarilor, tabloul unui morman enorm de lucruri adunate de-a lungul secolelor, lucruri care au o singură dată, dar și date foarte diferite, așa cum în depozitele glaciare putem să ne dăm seama că o bucată de granit vine de la o distanță de mai multe leghe, de pe cele mai înalte vârfuri ale lanțului muntos, în vreme ce un anumit bloc de cuarț vine de la poalele muntelui...” (Saussure 2004: 151). 17 I. Discursul public Ideologie și limbaj Reţeaua complexă de conexiuni care pun în relief ipostazele raportului ideologie-limbaj generează provocări şi controverse. Configurările conceptuale diferă de la o şcoală de gândire la alta, iar natura intimă a raportului, departe de a fi cercetată din unghiul certitudinilor, se situează pe terenul dezbaterilor, astfel încât, în perioada actuală, dominantele acestui câmp de studiu comun mai multor ştiinţe pot fi integrate sub semnul relativităţii. Într-o anumită măsură, se poate vorbi despre atingerea unei limite în pozitivismul definiţiilor care îşi propun să epuizeze sferele de cuprindere noţională şi terminologică ale celor doi poli ai raportului. Considerate separat şi în sine, ideologia şi limbajul uman se prezintă ca închegări de spirit şi de acţiune ale căror manifestări sunt extraordinar de variate. Dacă diversitatea speciilor de ideologie şi de limbaj evidenţiază existenţa şi importanţa unor trăsături greu de depăşit în vederea fixării unor formule definiţionale cu pretenţii de universalitate, nu e mai puţin evidentă existenţa unor aspecte comune prin care multiplele fenomene ce ţin de sfera ideologiei sau de cea a limbajului se apropie unele de altele. Multiforme şi heteroclite, ideologia, pe de o parte, şi limbajul, pe de altă parte, îşi dispută, în evoluţia spirituală şi materială a comunităţilor umane, înscrierea în relaţii cu gândirea şi cu societatea. Considerate din unghi istoric, constructele ideologice şi faptele de limbaj se situează în tensiune cu esenţa cognitivă a fiinţei umane şi cu natura socială a omului. O ideologie, oricare ar fi specificul ei, şi un fapt de limbaj, indiferent de natura sa semiotică, se relevă, din perspectiva curgerii timpului, ca realităţi cultural-istorice de factură dinamică (apar, evoluează, dispar), ceea ce favorizează descrierea corelată a manifestărilor ideologice şi de limbaj. Se cuvine deci să acceptăm şi să ținem seamă de importanţa principiului relativităţii, potrivit căruia un complex ideologic se împleteşte cu un ansamblu de fapte de limbaj în măsura în care o configuraţie semiotică este sau devine aptă să exprime ideologicul. Un complex ideologic nu se poate închega în absenţa unui veşmânt semiotic. Fără un limbaj în care să se concretizeze și care să o poarte, ideea nu capătă viață, ceea ce înseamnă că nici o ideologie nu se poate manifesta fără un suport semiotic. Pe de altă parte, nu toate limbajele sunt în mod invariabil purtătoare ale ideologicului (Ponzio în Posner/Robering/Sebeok 2004/IV: 3437). Admiţând că o ideologie, I, poate fi înscrisă în diverse specii de limbaj, L1, L2,... Ln, în timp ce un limbaj, L, se poate constitui în expresie a uneia sau mai multor ideologii (I1, I2, ... In), observăm că asimetria evidenţiază capacitatea unităţilor de limbaj (semnele) de a simboliza activitatea cognitivă şi practicile socio-culturale. Mai departe, asimetria dintre ideologie şi limbaj pune în lumină existenţa unui al doilea principiu care asigură pertinenţa relaţiei între poli, principiul adecvării. Potrivit acestui principiu, legăturile dintre ideologie şi limbaj generează arhitecturi simbolice. Ca realizare pertinentă, optimă şi eficientă a solidarităţii dintre ideologie şi limbaj, o arhitectură simbolică are, prin elementele care o alcătuiesc, natură dublă: ideal-abstractă, desprinsă din considerarea ideologiei şi limbajului ca manifestări ce ţin de planul gândirii, şi material-concretă, desprinsă din actualizarea respectivelor manifestări în plan social. Raportarea la gândire permite observarea valorilor ideatice pe care se edifică o arhitectură simbolică, în timp ce raportarea la societate dă seamă despre circulaţia concretă, în plan socio-cultural, a valorilor respective. Paleta elementelor care formează o arhitectură simbolică este foarte bogată. De pildă, în planul vieții social-politice, corpusurile de texte doctrinare, lozincile, imnurile naţionale sau ale grupurilor, 22 drapelele, stemele, însemnele grupărilor şi formaţiunilor (culturale, sociale, politice etc.), sunt, dacă e să le interpretăm în conformitate cu un model semiologic diadic, tot atâtea ansambluri de simboluri a căror identitate rezultă din unirea unui tip de simbolizant, adică a unui tip de suport semiotic (sonor, vizual, tactil, mimico-gestual etc.), cu un tip de simbolizat în a cărui cuprindere se fixează valorile ideologice, fie acestea concepte, constelaţii conceptuale sau modele ample de configurare ideologică. Simbolul este unitatea de bază a arhitecturii simbolice în care ideologia şi limbajul se împletesc. Prin latura material-concretă, a cărei constituire, convenţionalizare şi întrebuinţare evidenţiază dimensiunea socială a raportului ideologie-limbaj, simbolul capătă o articulare cultural-istorică specifică. Prin latura ideal-abstractă, a cărei complexitate oglindeşte dimensiunea cognitivă a raportului ideologie-limbaj, simbolul transmite un conţinut valoric. Prin natura particulară a suportului semiotic, simbolizantul se cristalizează, se concretizează într-o anume formă şi deschide drumul către simbolizat. La rândul său, simbolizatul, în calitate de construct convențional prin care se pune în circulaţie o valoare ideologică, condiţionează fixarea în câmp socio-cultural a simbolizantului, instituţionalizarea sa. Un simbol ideologic este recunoscut ca element constitutiv al unei arhitecturi simbolice graţie caracterului său bilateral. Simbolul ideologic are caracter relativ. Proiectat pe fundalul împletirii ideologiei cu limbajul, simbolul se dezvăluie ca relaţie între un suport semiotic şi un conţinut valoric. Într-o arhitectură simbolică, elementele ideologice se materializează în suporturi semiotice distincte. De pildă, doctrina numită comunism nu se limitează doar la un ansamblu de teze fixate într-un corpus canonic sau apocrif de texte doctrinare. Aceasta este doar una din părțile ce alcătuiesc arhitectura simbolică a complexului ideologic respectiv. Tot ca reflexe ale ideologiei (politice, în cazul invocat) interpretăm şi alte fațete ale arhitecturii 23 simbolice1: însemnele (‘secera şi ciocanul’, ‘steaua roşie’), portretizarea fondatorilor (a căror „deificare” este multiformă: statui, tablouri, tapiserii, tipărituri, fotografii, medalii, filme, imnuri etc.), literatura omagială (encomioane, ode, narațiuni cvasi-folclorice) ş.a. Aşadar, vom numi totemizare ideologică2 clasa vastă de fenomene semiotice prin care un aspect ideologic este pus în valoare, transmis de mai multe limbaje, deopotrivă de factură verbală şi non-verbală. Prin totemizare ideologică, elementele constitutive ale unei arhitecturi simbolice devin emblematice. Înţelegând că un aspect ideologic poate fi purtat de mai multe limbaje, nu e mai puţin important să remarcăm că o arhitectură simbolică nu aparţine exclusiv unei infrastructuri semiotice, ci poate fi reperată şi în alte configuraţii ideologice, înrudite sau neînrudite, anterioare sau posterioare3, în orice caz autonome sau independente faţă de arhitectura luată ca reper. Prin urmare, principiul relativităţii 1 Se poate obiecta că arhitectura simbolică reflectă cadrele unui regim, nu ale unui model ideologic în sine, dar considerarea ei ca realizare a unei ideologii e posibilă atâta vreme cât se are în atenţie valoarea simbolică a fenomenelor respective, relaţia lor cu o forma mentis recunoscută ca ideologie. 2 În acord cu definirea totemului ca reprezentare simbolică a unui strămoş mitic, prin «totemizare ideologică» înţelegem procesul de configurare semiotică prin care mai multe clase de semne verbale şi non-verbale sunt învestite cu valoare simbolică pentru a pune în circulaţie un anumit ansamblu ideologic. Aşa cum totemele propriu-zise conservă, prin funcţia lor de reprezentare, elementele esenţiale ale unei concepţii asupra lumii şi, prin funcţia lor socială, datele unei articulări sociale, „totemele” ideologice subliniază dimensiunile cognitivă şi socială ale unui aspect ideologic dat. Paralela între simbolurile totemice şi simbolurile ideologice are rostul de a atrage atenţia asupra ritualizării care caracterizează propagarea în plan social a elementelor ideologice. 3 Într-o sinteză privind istoria propagandei, ale cărei ipostaze sunt urmărite din Antichitate până în perioada contemporană, este prezentat un inventar bogat de arhitecturi simbolice menite să semnaleze, să fixeze sau, dimpotrivă, să discrediteze, să micşoreze forţa unor doctrine în raport cu altele, fie acestea religioase, politice, militare, coloniale etc. În acelaşi volum este supusă interpretării şi filiaţia istorică a unor tipuri şi mijloace de propagandă. (Taylor 2003). 24 domină şi celălalt vector al relaţiei: unul şi acelaşi fapt de limbaj poate fi învestit cu valori ideologice diferite al căror purtător devine. Noțiuni și cuvinte precum libertate, dreptate, adevăr se află, succesiv sau concomitent, în uzul mai multor ideologii, deosebirile între valori fiind realizate prin segmentări conceptuale specifice vehiculate de respectivele orientări ideologice. Plurivalenţa ideologică a unui simbol precum ‘steaua roşie’ aduce în prim plan relativitatea cultural-istorică a simbolizării ideologice; de la o epocă la alta, semnul se poate integra în variate arhitecturi simbolice, religioase, militare, administrative, politice etc. Acest proces de ideologizare a resurselor semiotice oglindeşte natura frecvent reactivă a confruntărilor ideologice, a căror situare în competiţie se manifestă fie prin creditare (o teză ideologică se dezvoltă prin raportare convergentă la aspecte ale altor ideologii), fie prin discreditare (o teză ideologică subminează, prin raportare divergentă, alte configuraţii ideologice), şi reliefează faptul că un semn oarecare poate căpăta o funcţie ideologică pe care în chip obişnuit nu o are. Adecvarea simbolului la valoarea ideologică pe care o reprezintă şi o transmite este de tot atât de mare importanță ca și principiul relativităţii ce domină raportul ideologie-limbaj. Orice semn purtător de valoare ideologică se prezintă, în condiția sa de veșmânt semiotic, atât ca potrivit cu valoarea ideologică pe care o transmite, cât și ca relativ, în sensul că nu există în chip izolat și independent de alte semne, ci, dimpotrivă, face parte dintr-o rețea de relații semiotice învestite cu potențial de semnificare ideologică. Cuprinderea unei ideologii într-o arhitectură de semne simbolice reflectă capacitatea limbajului de a se adecva forţelor de producţie şi de transmitere care asigură existenţa și răspândirea unui ansamblu ideologic. Esența pe care o reclamă principiul adecvării este că o ideologie - prin raportare la formele de limbaj pe care şi le apropriază -creează sau modifică un cadru, iar acesta se impune indivizilor şi grupurilor ca evidenţă cognitivă şi socială. Astfel, cadrul devine concomitent spaţiul în care se încheagă, prin limbaj, o ideologie şi limita pe care o negociază, în câmp social, fiinţele umane. 25 În virtutea acestor observaţii preliminare, descrierea şi interpretarea unor cadre în care se concretizează raportul ideologie-limbaj se va materializa în examinarea unor fapte de limbaj care, în calitatea lor de elemente constitutive ale unor arhitecturi simbolice, asigură şi întreţin existenţa şi circulaţia de valori ideologice. Mai precis, ne propunem să examinăm, prin mijlocirea teoriei metaforei conceptuale, câteva din elementele ideologice vehiculate în presa românească din anii mişcării legionare şi din perioada regimului comunist, pentru a observa caracterul statornic al unor conceptualizări de mare circulaţie în discursul autoritar. Analiza are la bază premisa că în regimurile totalitare raza de acţiune a ideologiei politice tinde să controleze sau chiar să acapareze teritoriile simbolice ale unor instituţii precum biserica, învăţământul, justiţia ş.a., care, la rându-le, deși au capacitatea de a pune în circulaţie valori ideologice, prin subordonarea faţă de politic îşi pierd funcţia critică de a asigura trăinicia diversităţii ideologice, condiţie primă a echilibrului între forţele care animă viaţa socio-culturală şi buna funcţionare a unei societăţi. Mijloacele de comunicare în masă au proprietatea de a cataliza sau, dimpotrivă, de a inhiba raportul de forțe dintre diverse ideologii. În totalitarism, concomitent cu exercitarea altor măsuri limitative, punerea sub control politic a mass-media înseamnă luarea în stăpânire a discursului public şi exploatarea lui, prin denaturarea puterii sale elementare de interpretare a lumii, în aşa fel încât discursul public decade din statutul firesc de mediator între ideologii şi capătă rolul ingrat de unealtă aservită unor scopuri mai mult sau mai puţin explicit formulate. Încosertarea discursului public și instrumentalizarea acestuia pentru a servi exclusiv anumitor interese motivate ideologic reflectă prefacerile care au loc în planul raportului ideologie-limbaj. În condiţiile în care un ansamblu de valori ideologice este impus pentru a exclude dreptul de manifestare al altor ansambluri ideologice, unele resurse de limbaj sunt marginalizate, iar altele sunt scoase în afara spaţiului public (şi privat), prin activarea interdicţiilor de tot felul. 26 Intensitatea tabuizării prin care se semnalează renunţarea la libertăţile presupuse de pluralitatea ideologică şi de limbaj şi instituţionalizarea acerbă a unei ideologii care îşi anexează sau deturnează de la condiția lor firească diverse fapte de limbaj, astfel eliminând alte ideologii considerate concurente, sunt direct proporţionale cu severitatea formelor de control exercitate asupra indivizilor şi grupurilor. Interdicţiile4 dictate de aşa-zisele raţiuni ideologice au, în planul comunicării publice, mai multe efecte, cele mai importante fiind a) supralicitarea unor fapte de limbaj, care devin mijloace favorite de punere în circulaţie a anumitor valori ideologice şi b) supracodificarea conţinuturilor ideologice, transmise prin cât mai multe varietăţi de limbaj. Dacă supralicitarea faptelor de limbaj este subliniată, de pildă, de fetişul emblemelor (însemne de identitate, de putere şi de ierarhizare, forme ritualizate de adresare şi de comportament ş.a.m.d.), supracodificarea dezvăluie conlucrarea faptelor de limbaj în procesul de reprezentare a unor valori ideologice, transmise atât prin mijloace verbale (texte doctrinare, discursuri, sloganuri, termeni şi formule de recunoaştere) cât şi non-verbale (vestimentaţie, comportament ș.a.). Efectele pe care am convenit să le numim supralicitare şi supracodificare atrag atenţia asupra câtorva aspecte demne de semnalat. Pluralitatea ideologică şi de limbaj menţine, în principiu, echilibrul între reprezentări şi punerea lor în acţiune. În calitate de fenomen bazat pe o ideologie agresivă, reactivă și expansionistă, aflată în căutarea unui ansamblu de mijloace semiotice pe care să le exploateze până la epuizare, totalitarismul este caracterizat tocmai de dezechilibrul creat între ceea ce este reprezentat şi fixat ca ideologie şi ceea ce se pune în acţiune prin limbaj. Intoleranţa faţă de alte ansambluri ideologice pe care o doctrină totalitară le marginalizează sau le suprimă derivă din dogmatizare. În conştiinţa susţinătorilor ei devotaţi, ideologia asumată 4 Interdicţiile de limbaj sunt corelate cu interdicţiile ideologice pe care le gestionează un regim autoritar sau totalitar. 27 este, în mod invariabil, mai presus de orice altă configuraţie ideologică şi singura adevărată. Impusă ca absolută, doctrina acaparatoare este inoperantă într-un sistem ai cărui constituenţi se raportează unii la alţii pentru a-şi releva identitatea. Dacă monopolul ideologic îi afectează funcţionarea, sistemul de relaţii între arhitecturile ideatice îşi pierde forţa de a produce şi de a întreţine distincţii şi delimitări. Ostilitatea faţă de alte constructe ideologice face ca o dogmă să aibă mai degrabă caracter performativ decât constatativ5. Din moment ce valorizarea ideologică este considerată cardinală, identitatea doctrinară nu mai este întreţinută prin relaţii sistemice de conceptualizare, ci prin exerciţii practice de instituţionalizare socială, puse în scenă cu forţa. Ceea ce la origine va fi fost ipoteză, se transformă în teză şi apoi în dogmă. Forţa dogmei rezidă în preluarea controlului şi în impunerea interdicţiilor, nu în aflarea unui loc în interiorul unui sistem abstract şi relativ de negocieri simbolice şi de delimitări conceptuale. Acesta este, în opinia noastră, parcursul (simplificat) prin care se dezvoltă, în regimurile totalitare, arhitecturi simbolice laborioase, cu ornamentare luxuriantă, menite să ancoreze dogmele în câmp social şi să le confere autoritate. Între faptele de limbaj care au proprietatea de a simboliza şi de a transmite valori ideologice, limbile naturale ocupă locul cel mai important. Limba, scrie Ferdinand de Saussure (1998: 41), nu este nimic altceva decât „un sistem de semne ce exprimă idei”. Spre deosebire de celelalte categorii de semne, simbolurile verbale pot fi întrebuinţate 5 Considerat în sine şi fără a fi restrâns la totalitarism, raportul ideologie-limbaj ne apare – dacă e să adaptăm terminologia propusă de John Austin (2003) - ca raport de natură constatativă. Cu alte cuvinte, un fapt de limbaj are capacitatea de a reprezenta elemente ideologice a căror valoare de adevăr poate fi, la rigoare, evaluată şi interpretată. Dacă, însă, raportul amintit este cercetat din punctul de vedere al practicilor sociale prin care se materializează, el apare ca fiind de factură performativă, ceea ce înseamnă că un fapt de limbaj este nu atât o reprezentare cât o punere în acţiune a unei componente ideologice, fără ca valoarea de adevăr a conţinutului ideologic să stea numaidecât în prim-plan. 28 pentru a descrie atât organizarea şi funcţionarea sistemului din care fac parte cât şi specificul semiotic al oricărui alt sistem de comunicare. Prin calitatea de produs al activităţii de gândire şi de trăire a omului în plan istoric și socio-cultural, orice ideologie se face cunoscută într-o limbă naturală, care, la rândul ei, este tot creaţie a omului-fiinţă socială6. Versatilitatea limbii în a exprima o ideologie sau alta este atât de mare încât unul şi acelaşi idiom are capacitatea de a transmite serii ample de elemente ideologice. Această caracteristică ţine de solidaritatea legăturilor între limbă şi gândire7. Pentru a fi exprimată, lumea se proiectează în unitatea cuvânt -idee. În consubstanţialitate cu gândirea, limba activează şi tezaurizează configuraţii conceptuale şi sonore apte să transmită imaginea despre lume făurită în conștiința omului. Prin această funcție, limba se constituie ca repertoriu de interpretări date de vorbitorii ei asupra lumii. Această observaţie trezește întrebarea dacă limba este sau nu ideo-logică, în calitatea ei de întreg (organ) de gândire şi de vorbire. O astfel de interogaţie intră ca parte a unui set mai amplu de probleme în preocupările de filosofia limbajului şi în aria de interes a mai multor orientări științifice actuale de sorginte cognitivistă, precum teoria metaforei conceptuale, analiza critică a discursului, pragmatica cognitivă ş.a. De pildă, pentru unii dintre adepţii paradigmei cognitive, termenii ideologie şi discurs comportă, dincolo de sensurile particulare pe care le vehiculează diverse şcoli teoretice, două clase de definiţii, o definiţie largă şi o definiţie restrânsă (Dirven/Polzenhagen/Wolf în Geeraerts/Cuyckens 2007: 1223). Astfel, în accepţia largă a termenului, ideologia este un sistem de gândire, „reflectat mai degrabă ca set de norme şi valori implicite şi explicite care furnizează modele de acţiune şi de existenţă în câmpul interacţiunilor sociale”. Potrivit accepţiei 6 Pentru detalii asupra raportului limbă - gândire - societate, vezi, pildă, Irimia 2011: 87-175. 7 „Limba este organul formator al gândului” (Humboldt 2008:89). 29 restrânse, cuvântul ideologie trimite la „atitudini faţă de relaţiile de putere” sau, în termenii lui Fairclough, la „reprezentări ale aspectelor lumii care contribuie la stabilirea, menţinerea şi schimbarea raporturilor sociale de putere, dominare şi exploatare”. În paralel, conform accepţiei largi, discurs denumeşte ansamblul de „practici discursive tradiţionale în interacţiunile sociale”, în vreme ce definiţia restrânsă reduce sfera de înţeles la „material lingvistic scris sau vorbit”. Oricare din cei doi termeni este luat ca reper, relaţia dintre clasele de definiţii este una de întrepătrundere, cu observaţia că studiul legăturilor dintre ideologie şi discurs presupune analiza cadrelor, domeniilor şi/sau modelelor culturale, deopotrivă voluntare şi involuntare, ce evidenţiază transmiterea prin limbă a elementelor conceptuale din alcătuirea unui sistem ideologic. De pildă în teoria metaforei conceptuale, direcție de cercetare deschisă de George Lakoff şi Mark Johnson (1980), primează identificarea unor domenii noţionale, aşa cum sunt ele reliefate în discurs prin sensurile cuvintelor şi expresiilor; identificarea este urmată de descrierea unor tipuri de relaţii între respectivele domenii. Analiza conduce la evaluarea importanței unor procese de transfer conceptual, numite, în acord cu anumite proprietăţi, metaforă conceptuală, respectiv metonimie conceptuală. Acestea orientează înţelegerea şi exprimarea unui domeniu de cunoaştere, numit domeniu-ţintă, în termenii altui domeniu, numit domeniu-sursă. Considerate ca „focalizări”, mecanismele de conceptualizare pun în lumină faptul că activitatea de categorizare şi de raportare a unor categorii la altele este sistematică. Astfel, în fragmentul „Pentru zidirea unei noui lumi va trebui să fie înfrînt cerberul vechilor aşezări care este incontestabil forţa odioasă a francmasoneriei. Înfrângerea ei va deschide larg drumul spre zările albastre ale nouei arhitecturi a omenirii. În primul rând însă Europa, în iureşul ei de purificare, cutremurată de pasul gigantic al revoluţiei ziditoare de 30 veacuri noui, va trebui să extirpe radical dintre vechile sale hotare germenele diabolic al masoneriei.”8, observăm că referirile la lumea nouă angajează termeni din domeniul ridicării de monumente. Cu alte cuvinte, prin transfer noţional se dezvoltă metafora conceptuală LUMEA ESTE UN EDIFICIU. Această punere în perspectivă are mai multe implicaţii pentru înţelegerea cadrului conceptual pe care semantica textului îl reliefează. Interpretând lumea ca o construcţie monumentală, gazetarul lasă de înţeles că cei ce participă la zidirea „lumii noui”, adică adepţii mişcării legionare, îşi asumă rolul de ARHITECT sau de CONSTRUCTOR. TERENUL pe care urmează a se înălţa noul monument este Europa, un spaţiu aflat, după cum ne dirijează autorul să înțelegem, în plin proces de CURĂŢARE („iureşul ei de purificare”). Pentru a înălţa EDIFICIUL (lumea nouă), CONSTRUCTORUL (legionarul) trebuie mai întâi să cureţe TERENUL (patria, continentul) conform unui PLAN ARHITECTURAL (ideologia). Textul ne dirijează să înțelegem că IDEOLOGIA ESTE O ARHITECTURĂ. Clădirile nu se înalţă la întâmplare, ci în conformitate cu un plan de construcţie şi pe baza unui proiect prestabilit. Pentru a face posibilă punerea în aplicare a unui plan de construcţie, de pe teren trebuie înlăturate structurile vechi, decăzute, aflate în mizerie. „Vechile aşezări” sunt însă păzite de un cerber, de o bestie odioasă, ivită parcă din Iad, purtătoare de boli. Casa veche și dărăpănată, aflată în paza unui câine turbat, extrem de periculos, care trebuie ucis pentru a asigura siguranţa comunităţii, trebuie să fi fost o imagine familiară cititorilor de presă din anii 1940. Imaginarul animalier este angajat pentru a declanşa atacul retoric şi ideologic împotriva unui inamic, francmasoneria, caracterizat în termenii metaforei conceptuale FRANCMASONERIA ESTE O FIARĂ. În esenţă, textul impune ideea că anihilarea fiarei purtătoare de germeni (francmasoneria) este un act benefic de ecarisaj, o muncă 8Mircea Ruş..., „Lupta împotriva francmasoneriei”, Sfarmă-Piatră, An VI, nr. 49 (serie nouă), Duminică, 17 Noembrie 1940, p. 3. 31 sanitară, de curăţare a terenului pe care se va ridica monumentul (lumea nouă) a cărui arhitectură (ideologia legionară) se va contopi cu „zările albastre”. Militantismul retoric al textului, patosul discursiv amplificat ostentativ prin lanţuri de hiperbole dezvăluie o pretenţie ideologică: OMUL LUMII NOI (legionarul) ESTE UN TITAN. Ce observaţii pot fi făcute pe marginea acestui sumar cadru conceptual profilat în planul reprezentărilor discursive ? În primul rând, se cuvine să menţionăm că metaforele conceptuale trimit către aspecte dogmatice mai mult sau mai puțin dificil de identificat. Mitul omului nou este o teză de mare circulaţie în mişcările de tip naţionalist, fie de dreapta, fie de stânga. Legionarul, comunistul, sunt, în concepţia arhitecţilor doctrinari, fiinţe de excepţie, eroi civilizatori cu imens potenţial creator. Eul creator al omului nou se manifestă activ în societate. Înainte de toate, omul nou trebuie să zdrobească vechea ordine a lumii. Conceptualizarea acestuia ca ARHITECT, ca ZIDITOR, este legată de forţa de propagare a ideii că lumea nouă şi cea veche sunt fundamental incompatibile. Lumea nouă ia fiinţă numai după ce este înlăturată lumea veche. O altă teză larg răspândită în diversele configuraţii ideologice ale spectrului naţionalist este aversiunea faţă de străin. Străinul este considerat un invadator, un necunoscut periculos cu interese oculte, care poate acapara puterea sau care poate contamina puritatea idealurilor unui popor şi tradiţia sacră a unui neam. În consecinţă, asigurarea spaţiului vital al naţiunii depinde de adoptarea uneia sau mai multor atitudini ostile faţă de străin: discreditare, ostracizare, lichidare. Instigarea la violenţă contra străinului este adesea dezvoltată prin reprezentări oblice şi acte indirecte de limbaj. Pentru a fi mai lesne supus oprobriului, străinul este mai întâi dezumanizat. El încetează să mai fie o fiinţă umană în carne şi oase şi este transfigurat în ceva ce poate declanşa stări emoţionale negative de mare intensitate precum 32 teama sau oroarea. Prin urmare, conceptualizarea străinului ca FIARĂ, DEMON9, FLAGEL sau GUNOI ţine de ideea că autohtonul şi străinul sunt entităţi radical diferite. Omul locului are obligaţia de a domina veneticul, nu de a se lăsa dominat. În al doilea rând, e indicat să arătăm că metaforele conceptuale au infuzie ideologică variată în funcţie de rolul asumat de un anumit organ de presă. Presa de propagandă este, din acest punct de vedere, instrumentalizată, înregimentată şi instituţionalizată ideologic. În articolele propagandistice, încărcătura ideologică a domeniilor şi cadrelor conceptuale este sau tinde să fie maximă. Oprindu-ne asupra unor exemple de materiale publicate în presa legionară şi comunistă, vom încerca să identificăm câteva din conceptualizările metaforice dominante prin care sunt amorsate încărcăturile ideologice. Arhitecturile simbolice pe care le profilează metaforele conceptuale pot fi examinate în funcţie de potenţialul lor de a ilustra cele două mari clase de fenomene deja menţionate, anume totemizarea ideologică şi ideologizarea resurselor semiotice. Totemizarea ideologică. Ca exemple de embleme lingvistice ale unei ideologii considerăm: a) termenii şi structurile care denumesc tipul de orientare (anarhism, liberalism, dirijism, intervenţionism, socialism etc.), conceptele operatorii (echitate, autonomie, capital, etc.) sau finalitatea proiectului ideologic (progres, conservare, colonizare, anexare, subjugare etc.), b) supranumele fondatorilor/ conducătorilor (Der Führer, Il Duce, Căpitanul, El Lider Maximo, Cel mai iubit fiu al poporului), c) denumiri privind tipurile de organizații ale adepţilor (străjerii, cămăşile verzi, pionierii, şoimii) sau ierarhia de organizare a grupurilor, cu impact doctrinar (cuib, celulă, comitet) şi d) termeni referitori la atitudini ale indivizilor şi grupurilor (retrograd, ultraliberal etc.). 9 „Începând cu acest număr vom publica un breviar al francmasoneriei Marii Britanii care este după cum se știe focarul agresiunii iudaice și baza cea mai periculoasă a satanicelor sale instrumente”, Sfarmă-Piatră, an VI, nr. 49 (serie nouă), duminică, 17 noembrie 1940, p.1. 33 Aceste rețele de fapte de limbă prin care se denumesc aspecte ale constituirii, dezvoltării şi funcționării uneia sau alteia dintre ideologii au grade diferite de specificitate semiotică. Unele cuvinte redau în chip exclusiv o valoare ideologică, altele pot fi comune mai multor configuraţii ideologice. Caracterul lor totemic este dat de gradul de ritualizare actualizat în interiorul arhitecturii simbolice prin care se propagă o ideologie. Emblemele lingvistice sunt, de regulă, convergente cu alte suporturi semiotice pasibile de totemizare: însemne, imnuri, imagini. Presa aglutinează toate aceste embleme semiotice şi le propagă diferenţiat, în funcţie de interesele indivizilor şi organizaţiilor care proiectează, fixează sau susțin o configuraţie ideologică. În societăţile în care diferitele doctrine şi configuraţii ideologice se situează într-un echilibru dinamic, aservirea ideologică a unor sectoare ale presei nu perturbă, ci întreţine, prin contrast, libertatea de circulaţie a informaţiei atâta vreme cât funcţia de informare nu este periclitată de prezenţa unei concentraţii excesive de aspecte doctrinare aparţinând unui singur complex ideologic. Atunci când mijloacele de informare în masă sunt subordonate unui singur ansamblu ideologic al cărui monopol se instituie odată cu eliminarea pluralităţii de idei, funcţia de informare este înlocuită de o funcţie de ideologizare. Redusă la condiţia de instrument menit să asigure propagarea doctrinei, presa nu mai aduce în prim-plan datele caleidoscopice ale realităţii, ci imagini deformate de interpretarea ideologică a acestora. Nemaireflectând realitatea, ci (re)construind-o pe fundamente ideologice, presa devine expresia constrângerilor de tot felul. Tabuizarea ideologică instaurată pe fondul eliminării pluralităţii ideologice se prelungeşte, în activitatea presei, prin impunerea cenzurii şi/ sau autocenzurii. Severitatea formelor de cenzură depinde de intensitatea tabuizării. Cu alte cuvinte, interdicţiile de limbaj înlesnesc totemizarea ideologică a unor fapte de limbă. În mijloacele de informare în masă, totemizarea se manifestă prin supralicitarea unor fapte de limbaj (cuvinte, expresii, enunţuri), care, în calitate de 34 embleme ale unor arhitecturi simbolice, se transformă, prin reluare obsesivă, în clişee. Caracterul lor dogmatic se întăreşte prin efectul de supracodificare a conţinuturilor ideologice. De pildă, Legea presei din Republica Socialistă România, document prin care se fixa importanţa ideologică a mijloacelor de informare în masă în detrimentul funcţiei de informare a acestora, includea şi individualiza numeroase fapte de limbaj din categoria totemelor ideologice. Sintagme emblematice precum „omul nou”10 sau „societate multilateral dezvoltată”11 ilustrau nu doar existenţa şi impactul limbii de lemn, ci, mai cu seamă, funcţia ideologică a respectivelor mijloace lingvistice, adică de „modificare a imaginii unei comunităţi asupra lumii” (Guţu-Romalo 2005: 231). În totalitarism, totemizarea ideologică a unor cuvinte şi expresii pune în lumină supremaţia ideologiei asupra limbajului şi oglindeşte servitudinea mijloacelor de informare în masă. Aşa cum rezultă din capitolul al doilea al Legii nr. 3/28 martie 1974, „funcţiile social-politice ale presei” erau legiferate prin recurs frecvent la clișee ideologice. Exprimarea caracterizată de un cumul de șabloane atrage atenţia asupra a două cadre conceptuale, simptomatice pentru înţelegerea statutului presei în regimurile totalitare: instituţionalizarea doctrinară şi ostilitatea ideologică. Cadrul instituţionalizării doctrinare este schiţat prin structuri sintactice alcătuite din verbe de angajament, de mare frecvenţă în limba de lemn adoptată de regimul comunist, precum a contribui, a cultiva, a exercita, a milita, a promova, urmate de compliniri obligatorii sau circumstanţiale, adică de ample dezvoltări nominale ale căror nuclee de 10 „Art. 9 Presa are un important rol educativ în dezvoltarea conştiinţei socialiste a cetăţenilor, în formarea omului nou şi afirmarea multilaterală a personalităţii umane” (L. 3/28.03.1974). 11 „Art. 7 În Republica Socialistă România presa exercită un rol activ în cunoaşterea de către mase a politicii interne şi externe a Partidului Comunist Român, militează pentru transpunerea în viaţă a programului de făurire a societăţii socialiste multilateral dezvoltate, a societăţii comuniste.” (L. 3/28.03.1974). 35 semnificare pun în relief embleme ideologice precum Partidul Comunist, clasa muncitoare, socialismul. Conform legii menționate, presa trebuia să contribuie la răspândirea tuturor deciziilor Partidului Comunist, să cultive dragostea faţă de partid şi de stat, să asigure coeziunea naţională şi internaţională a clasei stăpânitoare („oamenii muncii”) în jurul partidului unic, să exercite activ rolul de mijloc de răspândire a politicilor Partidului Comunist, să militeze pentru făurirea societăţii socialiste multilateral dezvoltate, să promoveze în rândul maselor valorile ideologice ale socialismului ş.a.m.d. În planul reprezentării discursive se configurează metafore conceptuale de tipul PRESA ESTE UN AGITATOR, PRESA ESTE UN ACTIVIST ş.a. Rolurile mijloacelor de informare în masă sunt exprimate în termenii aservirii. Metafora conceptuală PRESA ESTE UN SLUJITOR reflectă ideea că presa serveşte, în primul rând, propagării ideologicului. Cadrul ostilităţii ideologice este configurat, în legea presei, de structurile sintactice alcătuite din verbe sau expresii verbale, aparent de angajament, în esenţă de natură punitivă, precum a manifesta (intransigenţă faţă de ceva), a avea datoria (de a face ceva), şi determinanţi care subliniază caracterul represiv al eventualelor ieşiri în afara traseelor ideologice agreate şi întreţinute de partidul unic. Dacă art. 8 accentuează raportul de excludere între tezele ideologice ale comunismului şi alte orientări ideologice12, pe care, de altfel, legea le condamnă în chip explicit, art. 14 insistă asupra rolului inchizitorial al presei13, ale cărei atribuţii, cu nimic mai prejos decât cele ale unei 12 „Art. 8 Presa contribuie la formarea concepţiei ştiinţifice, materialist-dialectice şi istorice a partidului despre viaţă şi societate, manifestă intransigenţă revoluţionară faţă de concepţiile obscurantiste, retrograde şi antiumanitare” (L. 3/28.03.1974). 13 „Art. 14 Presa are datoria de a interveni în spirit critic, militant, pentru înlăturarea neajunsurilor şi stărilor de lucruri negative, din orice domeniu de activitate, de a combate manifestările cu caracter antisocial, abaterile de la normele eticii şi echităţii socialiste, de a dezvălui fenomenele dăunătoare societăţii noastre şi de a acţiona pentru înlăturarea lor” (L. 3/28.03.1974). 36 organizaţii poliţieneşti, au ca finalitate înlăturarea elementelor perturbatoare. Altfel spus, presa combate, condamnă, critică, demască, înlătură, lichidează „fenomenele dăunătoare” care pot apărea, aidoma unor boli, în organismul sănătos al societăţii socialiste. Atribuirea unor astfel de sarcini sugerează că, în complicitate cu alte instituţii de represiune aflate în slujba unui regim autoritar, mijloacele mass-media au capacitatea de a acţiona ca mecanisme de exercitare a controlului asupra maselor. Concomitent cu proslăvirea realizărilor regimului, presa revoluţionară, militantă, ia parte la eliminarea „neajunsurilor şi stărilor de lucruri negative, din orice domeniu de activitate”. Aparent, în planul reprezentării discursive stă o conceptualizare considerată favorabilă regimului, PRESA ESTE UN JUSTIŢIAR. În realitate, conceptualizarea este defavorabilă și are identitatea PRESA ESTE UN INCHIZITOR. Ostilitatea ideologică nu se manifestă doar la nivelul legislației prin care se impune controlul asupra canalelor publice de comunicare ci este formalizată, prin interdicții cu grad variabil de intensitate, chiar în legile fundamentale, în Constituțiile regimurilor autoritare și totalitare. Astfel, Constituția României din 1938 cuprindea paragrafe prin care era exprimată, între altele, fie aversiunea față de tot ceea ce este străin (Art. 3: „Teritoriul României nu se poate coloniza cu populațiuni de seminție străină”; „Art. 28: „Decorațiunile străine se vor purta de Români numai cu autorizarea regelui”), fie repulsia față de ideologia comunistă (Art. 7: „Nu este îngăduit nici unui Român a propovădui prin viu grai sau în scris schimbarea formei de guvernământ a Statului, împărțirea ori distribuirea averii altora, scutirea de impozite ori lupta de clasă”). În replică, Constituția Republicii Socialiste România din 1965 cenzurează libertatea de exprimare și scoate în afara legii orice ideologie „antidemocratică” (Art. 29: „Libertatea cuvîntului, presei, întrunirilor, mitingurilor și demonstrațiilor nu pot fi folosite în scopuri potrivnice orînduirii socialiste și intereselor celor ce muncesc. Participarea la astfel de asociații și propaganda cu caracter fascist sau antidemocratic sînt pedepsite prin lege.”). 37 Prin tabuizare, presa este instrumentalizată și aservită intereselor ideologice ale unui regim acaparator, fiind redusă la condiția de vehicul de propagandă și manipulare (Roșca 2006). Concomitent cu procesul de legiferare a asumpțiilor ideologice trebuie consemnat și un alt fenomen semiotic important, punerea în circulație a unor embleme și sloganuri cu mare încărcătură propagandistică. Atât presa legionară cât și presa comunistă au recurs intens la acest mecanism de totemizare. Publicații ale mișcării legionare precum „Buna-vestire”, „Cuvântul”, „Garda” sau „Sfarmă-piatră” erau însoțite de lozinci mai mult sau mai puțin explicite din punct de vedere ideologic, precum „Ziar al Mișcării Legionare” (Cuvântul), „Ziar liber de luptă și doctrină românească” (Buna-Vestire), „Săptămânal de doctrină și luptă românească” (Sfarmă-Piatră). Conceptualizarea fundamentală a acestor simboluri este LUPTA, subliniindu-se astfel dimensiunea militantă, agresivă a doctrinei. Un tip asemănător de totemizare ideologică îl întâlnim pe prima pagină a publicației-fanion din perioada comunistă, „Scînteia”, pe al cărei fronton figurau semne iconice precum „secera și ciocanul”, „flacăra roșie” și stema republicii cu săbii încrucișate, embleme însoțite de sloganul „Proletari din toate țările, uniți-vă!”. În cazul acestor simboluri, conceptualizări precum MUNCA și UNITATEA sunt dublate de sugestia LUPTEI, pentru a se sublinia dimensiunea revoluționară a ideologizării. Un alt aspect notabil ce trebuie pus în legătură cu totemizarea ideologică privește denumirile unora din publicațiile tipărite în perioada comunistă. Spre exemplu, în inventarul publicațiilor literare românești cuprinse în Dicționarul presei literare românești (Hangiu 1987) regăsim titluri precum „Era socialistă” (din 1972), „Flacăra” (din 1952), „Glasul patriei” (1955 - 1972), „Lupta de clasă” (1920-1972) sau „Scînteia tineretului” (suplimentul literar-artistic înființat în 1981), care în mod denotativ sau conotativ evidențiază acțiunea sau expansiunea ideologicului. Denumirile acestor publicații continuă, într-un fel sau altul, imaginarul revoluționar al unor publicații cu fond ideologic mai vechi, precum „România muncitoare”. Acestor titluri le trebuie adăugată lista publicațiilor de ideologizare 38 destinate copiilor și adolescenților precum „Cravata roșie” (1953-1967), „Cutezătorii” (1967-1989), „Pionierul” (apărută în 1949, între 1953-1967 „Scânteia Pionierului”), „Șoimii patriei” (1980-1989), „Tânărul leninist”/ „Tineretul leninist” (1951-1974). Dacă se iau ca reper titlurile publicațiilor trebuie arătat că, în perioada comunistă, totemizarea ideologică s-a concretizat în impunerea unui repertoriu uriaș de termeni onomastici și toponimici menit să glorifice ideologia și regimul. Cercetarea acestui mare inventar de denumiri ar indica cât de intens marcată a fost infuzia de ideologie în unele aspecte ale vieții cotidiene. De exemplu, un ghid al orașului București14 publicat în 1962, evidențiază, prin numele de instituții și de străzi, amploarea procesului de totemizare ideologică. Principalele clase denominative sunt: a) denumiri ale unor unități industriale: Uzinele „Grivița Roșie” (74), Uzinele „23 August” (77), Uzinele „Steaua Roșie” (79), Uzinele metalurgice „Timpuri Noi” (79), Uzina „9 Mai” (83), Fabrica „Victoria socialistă” (86), I.I.S. „Flamura roșie” (87), Uzinele textile „7 Noiembrie” (88), Fabrica „Tricotajul roșu”, Fabrica „Flacăra roșie” (89), I.I.S. „1 Mai” (90), Întreprinderea „I. C. Frimu” (91) etc.; b) denumiri ale unor instituții de învățământ: Școala medie nr. 23 „Dr. Petru Groza” (121), Școala medie nr. 32 „Filimon Sîrbu” (121), Școala medie nr. 38 „23 August”, Școala superioară de partid „Ștefan Gheorghiu” (130), Institutul de științe economice „V. I. Lenin” (130), Institutul pedagogic „Maxim Gorki” (131) etc.; c) denumiri ale unor instituții de cultură: Muzeul „Marx-Engels-Lenin” de pe lîngă Institutul de Istorie al P.M.R. (153), cinematografele „Patria”, „Republica”, „Victoria”, „Flacăra”, „I. C. Frimu”, „Ilie Pintilie”, „1 Mai”, „30 decembrie” (182-184), bibliotecile „Cravata roșie”, „16 februarie”, „Th. Neculuță” (208-209) etc.; 14 Am trecut între paranteze rotunde paginile la care se află exemplele citate. 39 d) denumiri de străzi, cu subclasele15: 1. denumiri referitoare la fondatorii doctrinari16: Karl Marx, [Fr. Engels], [V. I. Lenin], [I.V. Stalin] etc. 2. denumiri referitoare la membrii eșalonului de conducere: [Ana Pauker], Dr. Petru Groza, [Gheorghe Gheorghiu-Dej], [Nicolae Ceaușescu] etc. 3. denumiri referitoare la „strămoși”, „eroi” și „martiri” ideologici: Constantin Dobrogeanu Gherea, Ștefan Gheorghiu; Olga Bancic, I. C. Frimu; Filimon Sîrbu, Ilie Pintilie, Vasile Roaită etc. 4. denumiri referitoare la momente cu rezonanță ideologică internațională și națională: 16 Februarie 1933 (greva muncitorilor de la Atelierele C.F.R. Grivița) 6 Martie 1945 (instaurea primului guvern comunist în România), 1 Mai 1889 (Ziua Internațională a Oamenilor Muncii), 9 Mai (ziua capitulării Germaniei naziste), 23 August 1944 (ziua „întoarcerii armelor”) 7 Noiembrie 1917 (instaurarea regimului comunist în Rusia), 30 decembrie 1947 (proclamarea Republicii Populare România) etc. 5. denumiri referitoare la locuri simbolice sub aspect ideologic: [Doftana] (închisoare în care au fost deținuți numeroși lideri comuniști și nu numai), [Grivița] (Atelierele C.F.R. în care s-a desfășurat greva muncitoarească din 16 februarie 1933) etc. 6. denumiri referitoare la lupta contra altor ideologii: Bd. Armatei Poporului, Șos. Armatei Sovietice, p. 350; Drumul luptătorilor antifasciști, p. 361 ș.a. Fără a fi epuizat clasele și subclasele vastului registru de denumiri marcate ideologic, se poate nota că unele denumiri din ghidul menționat reflectă noțiuni-cheie ale doctrinei comuniste precum LUPTA (Fabrica „Victoria socialistă”; Bd. Armatei Poporului, Drumul luptătorilor antifasciști, Șos. Armatei Sovietice), MUNCA (Bd. ~, Piața ~, 15 Am pus între paranteze pătrate denumiri de străzi care nu apar în ghidul citat. 16 Numele de persoane trecute între paranteze pătrate sunt denumiri de străzi din alte localități românești. 40 Str. Muncii, Str. Muncitorul, 373; Str. Proletarului, 379; Str. Romînia muncitoare, 380), PROGRESUL (Uzinele metalurgice „Timpuri Noi”, Str. Progresului), SACRIFICIUL (Uzinele „Grivița Roșie”, Fabrica „Tricotajul roșu”), NAŢIUNEA (cinematografele „Patria”, „Republica”; Bd. Republicii) ș.a. Această ultimă constatare legitimează ipoteza că totemizarea ideologică este solidară cu procesul de ideologizare a resurselor semiotice. Ideologizarea resurselor semiotice. Mecanismul prin care diverse categorii de semne întrebuințate în comunicarea umană sunt asociate unor valori ideologice, deși, în mod natural, respectivele semne nu sunt purtătoare ale unor asemenea valori se numește ideologizare a resurselor semiotice. Cercetătorii au remarcat că acest fenomen are pertinență culturală. Pentru vorbitorii unei limbi neaservite unei ideologii totalitare, noțiuni precum LIBERTATE, MOBILIZARE, ORDINE, PATRIOTISM au alte rezonanțe cognitive și emoționale decât pentru vorbitorii unei limbi instrumentalizate ideologic (Rose în Michael/Doer 2002: vii). Alți specialiști afirmă că ideologiile totalitare se impun prin violență extremă (Gerlach/Welth în Geyer/Fitzpatrick 2009: 137 ș.u.), implicațiile de ordin semiotic fiind multiple. Multe studii românești, precum Teodorescu 2000, Rad 2009, Zafiu 2007, au descris și comentat trăsăturile limbii de lemn, înțeleasă ca specie de limbaj politic care anihilează alte tipuri de discurs şi impune prin forţă doar ideologia oficială (Zafiu 2007), însă adoptarea unei perspective mai largi decât unghiul lingvistic ar permite punerea în dezbatere a ideologizării resurselor semiotice, fenomen care afectează mai multe feluri de semne specifice comunicării umane: vizuale, auditive, gestuale. Domeniul studiilor asupra propagandei cuprinde o mare bogăție de ilustrări care probează presiunea ideologiei asupra limbajului, definit aici în sensul larg, de facultate a omului de a comunica prin semne. Cercetarea resurselor, mijloacelor și strategiilor de ideologizare a semnelor din comunicarea umană nu trebuie să neglijeze dovezi precum afișul (Moore 2010), filmul (Hoffmann 1996), fotografia, literatura, muzica, pictura, sculptura (Cull/Culbert/Welch 2003) ș.a., 41 adică întregul spectru de probe semiotice care demonstrează că semioza ideologiilor totalitare tinde să își aproprieze, dacă ar fi posibil, toate codurile și canalele de comunicare. Dată fiind vastitatea acestui câmp de investigație, în cele ce urmează vom descrie doar două aspecte importante privind raportul ideologie-limbaj în totalitarism: portretizarea fondatorilor ideologiei și hegemonia discursului unic. Constantele semiotice ale portretizării fondatorilor sunt metaforizarea și hiperbolizarea excesivă. Aidoma strămoșului totemic, fondatorul este un simbol revendicat pentru a legitima individualitatea, forța și statornicia constructelor ideologice. În regimurile totalitare, „deificarea” fondatorului capătă caracter absolut, în sensul că îi sunt alocate cele mai multe, dacă nu chiar toate tipurile de resurse semiotice disponibile la un moment istoric dat. În timp, biografia fondatorului este ficționalizată. În arhitectura simbolică a portretizării, cuvintele, imaginile, muzica etc. au rolul de a plăsmui o figură legendară, ale cărei atribute sunt conturate în mod exclusiv elogios. Mijloacelor de informare în masă le este trasată sarcina de a răspândi cu orice prilej o astfel de literatură omagială, constituită prin deformarea proporțiilor și prin ritualizarea ceremonialului omagial (Roșca 2006: passim). O altă caracteristică dominantă a acestui gen de portretizare este maniheismul; pe cât de luminoasă și aurorală este figura tutelară a fondatorului, pe atât de întunecată și violentă este raportarea la părinții ideologiilor adverse. Două ne par a fi strategiile implicate în preamărirea fondatorului și blamarea potrivnicilor ideologici, reali sau închipuiți. Prima strategie are la bază legea proporționalității directe: acumularea laudei este dublată de o acumulare a blamului17. Cea de-a doua strategie 17 „Mărețele principii ale internaționalismului proletar și-au găsit o minunată expresie în acea lozincă ce însuflețește de peste un secol lupta omenirii muncitoare: „Proletari din toată țările, uniți-vă!”. În zadar burghezia și toate slugile sale ideologice, dela dușmanii fățiși și până la reformiștii și revizioniștii de toate felurile, s’au năpustit pline de ură împotriva învățăturii marxiste, căutând fie s’o nimicească, fie s’o târască în 42 se manifestă după legea proporționalității inverse: acumularea laudei se realizează pe fondul restrângerii blamului, până la eliminarea din encomion a imaginii adversarului. Această a doua strategie de portretizare pare a se instaura pe măsură ce regimul își elimină adversarii ideologici, iar portretul fondatorului este astfel construit încât să nu admită comparație. Uzul exclusiv al uneia sau alteia dintre strategii pare slab reprezentat în presa vremii, fiind preferate variante mixte de portretizare. Între metaforele conceptuale frecvent întâlnite în portretizarea fondatorilor putem include conceptualizări precum FONDATORUL ESTE UN EROU CIVILIZATOR18, FONDATORUL ESTE UN GENIU19, FONDATORUL ESTE UN LUPTĂTOR20, FONDATORUL ESTE UN REVOLUŢIONAR21, FONDATORUL ESTE UN SFÂNT22 sau FONDATORUL mlaștina oportunismului, să-i tocească ascuțișul, să-i smulgă miezul revoluționar.” (Scânteia, anul XXII, nr. 2608, sâmbătă, 14 martie 1953, p. 1). 18 „toată suflarea omenească ce crează și luptă pentru pace, socialism și viitorul fericit al omenirii sărbătorește astăzi, cu nemărginită dragoste și nădejde, 70 de ani dela nașterea genialului nostru dascăl și conducător, Iosif Vissarionovici Stalin” (Scânteia, seria III, anul XVIII, nr. 1613, miercuri, 21 decembrie 1949, p. 1). 19 „Dar geniul lui Adolf Hitler nu se oprește aici. El lucrează mai departe la reclădirea globului, pe care-l vede grupat în mari spații organice, cari să se complecteze armonic, prin relații prietenești” (Sfarmă-Piatră, an VI, nr. 49 (serie nouă), duminică, 17 noembrie 1940, p. 4). 20 „De peste 50 de ani, tovarășul Stalin luptă fără întrerupere pentru cauza clasei muncitoare, pentru fericirea celor ce muncesc.” (Scânteia, seria III, anul XVIII, nr. 1613, miercuri, 21 decembrie 1949, p. 3). 21 „D. General Antonescu, Conducătorul Statului Român, se găsește la ora aceasta în Italia ca oaspete al Ducelui Mussolini. Ambasador al unanimității conștiințelor și al sufletului legionar al țării acesteia care renaște din suferință și din dezastru, d-sa a fost primit la Roma cu cinstea cuvenită unei mari figuri europene și demn reprezentant al unei revoluții cu legitimă filiațiune în gîndirea înnoitoare de veac a fascismului.” (Sfarmă-Piatră, an VI, nr. 49 (serie nouă), duminică, 17 noembrie 1940, p. 5). 22 „Mai înalt, mai sfânt și mai biruitor/ Te’nalți peste eroii Neamului – martir/ Al celor mai curate năzuinți/ Al lutului și morții ’nvingător,/ De-a-pururi uns cu-al 43 ESTE UN TITAN23. Prin acumulare24, astfel de conceptualizări configurează o retorică encomiastică menită să contribuie la instaurarea și dezvoltarea cultului personalității. La dezvoltarea cultului personalității contribuie „o armată de activiști, artiști, oameni de litere și ziariști”25. Discreditarea violentă a inamicului ideologic26 are rolul de a sublinia anvergura nemuririi mir/ Și luminat de focul marilor credinți” (Sfarmă-Piatră, an VI, nr. 49 (serie nouă), duminică, 17 noembrie 1940, p. 4). 23 „Se împlinesc astăzi 83 de ani dela nașterea lui Vladimir Ilici Lenin, titanul gândirii și acțiunii revoluționare, conducătorul și învățătorul oamenilor muncii din toate țările lumii” (Scânteia, anul XXII, nr. 2642, miercuri, 22 aprilie 1953, p. 1). 24 „Ziua de 22 Aprilie este o dată remarcabilă în istoria omenirii. Este ziua în care s’a născut Vladimir Ilici Lenin – genialul continuator al operei nemuritoare a lui Marx și Engels, conducătorul tuturor asupriților și exploataților, întemeietorul Partidului Bolșevic, organizatorul și conducătorul Marii Revoluții Socialiste din Octombrie, creatorul primului stat socialist din lume.” (Scânteia, anul XXI, nr. 2329, duminică, 20 aprilie 1952, p. 2). 25 Adrian Cioroianu, „Cine a profitat de cultul lui Ceaușescu?” în Historia, nr.99/2010, p. 36-37. A se vedea și arhiva de tablouri omagiale din patrimoniul Muzeului Național de Istorie a României, disponibilă la adresa www.comunismulinromania.ro. 26 O portretizare a „Generalissimului” Stalin semnată de Gh. Gheorghiu-Dej și publicată pe prima pagină a ziarului Scânteia evidențiază rolul de marcator de distanță (ideologică, retorică, expresivă) al seriei de elemente prin care se potențează blamul dușmanilor de clasă, concomitent cu utilizarea cumulului de atribute pozitive prin care este glorificată personalitatea tutelară a fondatorului ideologic: „Pentru popoarele sovietice, numele lui Lenin și Stalin sunt nume de eliberatori glorioși, care le-au salvat din cumplita beznă a robiei capitaliste. În cântece populare și legende, în povestiri și poeme eroice, cele peste o sută de naționalități din U.R.S.S. își exprimă marea dragoste și recunoștință pentru omul genial care le-a ridicat la o viață demnă și fericită, la o cultură înaintată, care le-a condus la victoria socialismului și la victoria asupra cotropitorilor fasciști germani. Nu numai popoarele sovietice, ci și popoarele din lume întreagă văd în Stalin pe organizatorul victoriei asupra fascismului, pe salvatorul civilizației de sub amenințarea barbariei hitleriste, pe marele eliberator al popoarelor.” (Scânteia, seria III, anul XVIII, nr. 1613, miercuri, 21 decembrie 1949, p. 3). 44 urieșească a calităților morale ale fondatorului. În alte medii semiotice, precum sculptura sau pictura, ideologizarea calităților fondatorilor se traduce în exploatarea unor spații de mari dimensiuni. Cea mai mare statuie a lui Lenin, ridicată în Volgograd (fostul Stalingrad), avea o înălțime de 27 de metri. Monumentul lui Stalin din Praga (1955-1962) măsura 15 metri în înălțime și avea o lungime de 22 de metri. Ca și sculptura, pictura omagială mizează pe grandoare, până la frizarea absurdului (Cioroianu 2010). În arhitectură, presiunea extremă a ideologiei totalitare se concretizează în realizări monumentale cu evident rol propagandistic (Groyn 2008), pe care istoria le conservă sub denumiri cu atribute de ordin doctrinar: arhitectura nazistă/ stalinistă/ ceaușistă etc. Înregimentarea ideologică a artelor subliniază hegemonia discursului unic întreținut în totalitarism. În plan semiotic, pluralitatea și diversitatea sunt înlocuite de uniformitate, iar eterogenitatea este suspendată pentru a legitima omogenitatea. Procesul de nivelare semiotică se întemeiază pe premisa de altfel falsă conform căreia ideologiei partidului-stat trebuie să îi corespundă un singur tip de limbaj sau un singur canon de instrumentalizare a limbajelor. Una din caracteristicile de fond ale acestui proces abuziv de uniformizare este apariția pletorelor prin care se dezvoltă lanțuri de echivalențe menite să extindă cuprinderea constructelor ideologice asupra unor noțiuni lipsite de asemenea conținut. De pildă, în presa comunistă din România, socialism, proletariat și partid au fost mereu puse în echivalență cu fericire, forță, glorie, libertate, lumină, luptă, pace, progres, putere, revoluție, succes, superioritate27 ș.a., în vreme ce capitalism și 27 „Oamenii muncii, întreaga omenire progresistă și iubitoare de pace salută astăzi a 35-a aniversare a Marii Revoluții Socialiste din Octombrie. Flacăra aprinsă cu 35 de ani în urmă de către forțele revoluționare din Rusia, în frunte cu proletariatul, sub conducerea gloriosului partid al lui Lenin și Stalin, a crescut an de an tot mai uriașă și luminează cu neasemuită strălucire drumul sutelor de milioane de oameni ai muncii de 45 imperialism au fost sintactic și ideatic legate de crimă, criză, foamete, lăcomie, mizerie, povară, război, robie, sclavie, stagnare28 ș.a., funcția manipulatoare a acestor paralelisme de tip maniheist neputând fi tăgăduită. Aceleași echivalențe pot fi observate și în planul reprezentărilor vizuale oficiale. Schițele, desenele, gravurile și tablourile omagiale îi înfățișează pe fondatori și pe conducători în lumină pozitivă. Prototipul conceptual al PĂRINTELUI IUBITOR nu e dificil de recunoscut: liderii cu figuri zâmbitoare și gesturi grijulii sunt înfățișați în mijlocul unei mulțimi de oameni simpli, cu chipuri fericite. Lumina ce înconjoară conducătorul se revarsă asupra mulții cuprinse de extaz. În antiteză, universul capitalismului este pus în lumină negativă. Fotografiile și caricaturile care acompaniază uneori textele de presă înfățișează o lume aflată în disoluție. Hegemonia discursului unic poate fi interpretată în cel puțin două direcții. Pe de o parte, trebuie luată în considerare tendința discursului totalitar de a acapara un bazin de resurse semiotice cât mai larg iar, pe de altă parte, trebuie avută în vedere tendința de a recurge la șabloane în orice context comunicativ. Însă uniformitatea și simetria nu probează puterea ideologiei totalitare asupra limbajului, ci faptul că, la scară istorică, semioza artificială și efemeră rezultată din corelarea în raport de 1:1 a constructelor ideologice cu resursele limbajului natural uman nu poate fi decât un eșec răsunător. pretutindeni spre socialism și fericire, spre pace și progres” („Sub steagul victorios al lui Lenin și Stalin”, Scânteia, anul XXII, nr. 2499, joi, 6 noiembrie 1952, p. 1). 28 „Într’un contrast puternic cu succesele mărețe ale Uniunii Sovietice, cu viața liberă și înfloritoare spre care duce drumul socialismului, apare astăzi tabloul întunecat al lumii capitaliste, lumea robiei, foametei și războiului. La 35 de ani după lovitura pricinuită de Revoluția din Octombrie, lumea capitalismului se caracterizează astăzi printr-o economie care bate pasul pe loc și se zbate în ghiarele crizei generale a capitalismului ce se adâncește tot mai mult, prin criza economică, care se repetă mereu, prin militarizarea intensă a economiei, prin concurența sălbatică și înrobirea unor țări de către altele.” („Sub steagul victorios al lui Lenin și Stalin”, Scânteia, anul XXII, nr. 2499, joi, 6 noiembrie 1952, p. 1). 46 Cuvintele discordiei Constant prezentă în discursul public, violența este condiţionată de un complex de factori interni şi externi și are unde de propagare variabile în epoci, teritorii şi civilizaţii diferite. Categorizarea unui act de limbaj, a unui comportament ori a unei acţiuni sau atitudini ca «violent(ă)» are caracter istoric şi caracter normativ. Caracterul istoric al categorizării este evidenţiat de tradiţia recursului la violenţă într-o anumită societate1, iar caracterul normativ derivă nu doar din motivele, reale sau fabricate, care generează şi alimentează violenţa, ci şi din natura socio-culturală a practicilor prin care se declanşează şi se reprimă violenţa2. Observarea, descrierea şi interpretarea a ceea ce indivizii şi comunităţile consideră a fi violent reflectă, în esenţă, legăturile intime dintre gândire, limbaj şi acţiune. Acest aspect atrage o sumă de interogaţii asupra cărora vom insista: Ce este violenţa de limbaj ? Care îi sunt ipostazele ? Este discursul violent un discurs pertinent ? Care sunt consecinţele propagării violenţei de limbaj în spaţiul public ? A răspunde la întrebarea „Ce este violenţa de limbaj ?” presupune fixarea unor nivele de raportare conceptuală. Pentru Paul Ricoeur (1998: 33), „violenţa şi limbajul se măsoară, de la un capăt la celălalt, ca două contrarii, fiecare potrivit cu întreaga extensie a celuilalt”. Coborârea din abstractul facultăţii umane de a comunica în concretul 1 Caracterul cultural-istoric al violenţei este explorat în Schmidt/Schröder 2001. 2 O sinteză interesantă asupra practicilor de reprimare a violenţei individuale şi colective este realizată de Miethe/Lu 2005. vorbirii reflectă convertirea libertăţilor din polul limbajului în constrângeri guvernate de polul violenţei. Pe fondul opoziţiei violenţă -limbaj3, violenţa de limbaj apare ca limitare a libertăților de exprimare la un anumit tip de discurs, un discurs îngustat, un discurs partizan, un discurs deturnat. Din perspectiva acestui prim nivel de raportare conceptuală, violenţă - limbaj, decurge ipoteza că limbajul violent este limbajul care încearcă să-şi legitimeze autoritatea prin intensitate, vehemenţă şi impetuozitate. Din perspectiva unui al doilea nivel de raportare conceptuală, violenţă - limbă naturală, în literatura de specialitate sunt reţinute ca fundamentale două categorii de violenţă discursivă: 1) violenţa unor acte de limbaj agresive în sine, precum insulta, înjurătura sau blestemul şi 2) violenţa reprezentată în discurs, transpusă în acte de limbaj al căror potenţial agresiv rezidă în capacitatea lor de a instiga, de a demasca, de a ameninţa (Zafiu 2007: 218). Actele de vorbire din prima categorie reflectă dimensiunea inerentă, explicită a violenţei de limbaj, cele din cea de-a doua categorie reflectă dimensiunea ei aferentă, implicită. Manifestările inerente şi aferente ale violenţei în limba naturală deschid calea către observarea celui de-al treilea nivel de raportare conceptuală, violenţă – act lingvistic, din perspectiva căruia se poate evalua, urmându-l pe Coşeriu, „potrivirea cu privire la lucrurile despre care se vorbeşte, numind această potrivire adecvare” (Coșeriu 1994: 169). Adecvarea este esenţială pentru a evalua violenţa discursivă, întrucât permite deosebirea a ceea ce este potrivit de ceea ce este nepotrivit, distingerea, în planul efectelor de receptare, a ceea ce convine de ceea ce nu convine, dar, mai ales, delimitarea, în funcţie de circumstanţele în care se desfăşoară actul de limbaj, a ceea ce este 3 „Putem continua să considerăm ca adevăr formal, deşi steril, ideea că discursul şi violenţa sunt contrariile fundamentale ale existenţei umane” (Ricoeur 1998 40). 48 oportun de ceea ce nu este oportun. Mai concret, în virtutea adecvării, violenţa discursivă poate fi judecată din perspectiva realizărilor potrivit – nepotrivit, convenabil - inconvenabil, oportun – inoportun. Dialectica acestor realizări poate forma, la rigoare, baza unei clasificări a fenomenelor de violenţă discursivă. Înjurătura, prin violenţa ei inerentă, se potriveşte cu felul de a vorbi al anumitor indivizi, convine mai ales receptorilor predispuşi către vulgaritate şi este oportună doar în anumite cadre socio-culturale (Andersson/Trudgill 1990: 53-66), însă acelaşi fapt de limbă nu e compatibil cu registrele culte (didactic, academic, diplomatic), nu convine urechilor delicate şi nu ar trebui să îşi afle rostul în sferele de sus ale discursului. Mai departe, cuiva i se pare potrivit să insulte, şi, uneori, aşa cum se întâmplă în cazul anumitor tipuri de dueluri verbale (de tipul flyting4 sau ritual insults5), insulta este şi convenabilă şi oportună, dar, alteori, se dovedeşte, judecând după efectele produse, că violenţa nu e nici convenabilă, nici oportună. Altcuiva îi pare convenabilă apropierea de trivialitate şi obscenitate, dar, de fapt, cadrul nu e nici potrivit, nici oportun (Jay 1992: 195-234), iar individul devine pasibil de sancţiuni. Violenţa aferentă unor acte de limbaj precum instigarea poate fi, de asemenea, interpretată din perspectiva realizărilor potrivit – nepotrivit, convenabil - inconvenabil, oportun – inoportun. Ceea ce lucrătorului îndemnat să înceteze lucrul şi să protesteze vehement i se pare potrivit, convenabil şi oportun, patronului îi apare ca instigare nepotrivită, inconvenabilă şi inoportună. Exemplele sugerează că în categorizarea fenomenelor de violenţă trebuie ținut cont de relativitatea lor. Cineva sau ceva este considerat violent numai prin prisma raportării la altcineva sau altceva, 4 Termenul denumeşte concursurile de insulte şi înjurături la care luau parte reprezentanţii nobilimii, mai cu seamă ai aristocraţiei scoţiene, în perioada de început a Renaşterii. Pentru detalii, vezi Hughes 2006: 173 - 177. 5 Labov 1972: 297-353. 49 considerate altcumva şi din perspective diverse: temporală, geografică, socio-culturală6 ş.a. În virtutea relativităţii care guvernează judecăţile asupra violenţei de limbaj, o cercetare realizată cu mijloacele retoricii, pragmaticii şi stilisticii nu are decât de câştigat. Înscrisă în perspectivă retorică, conjuncţia violenţă - discurs se dezvoltă mai cu seamă prin patos7. Răscolirea pasiunilor are mare forţă discursivă. Quintilian demonstrează că în discursul animat de patos nu faptele interesează, ci abilitatea oratorului de a le înfăţişa ca şi cum ar fi luat parte la săvârşirea lor: „Numai focul dă naştere incendiului; numai lichidul umezeşte; nici o substanţă nu dă alteia culoarea pe care nu o are ea însăşi. Aşadar, trebuie, (...) să fim emoţionaţi noi înşine înainte de a încerca să emoţionăm pe alţii” (Quintilian 1974/II: 154). Oratorul care ştie să creeze rezonanţa emoţională cu auditoriul trebuie să fie înzestrat cu imaginaţie, cu darul de a ilustra şi cu priceperea de a reliefa. Răscolirea pasiunilor poate eşua, dacă actorul discursiv nu reuşeşte să atingă starea pe care doreşte să o transmită: „Căci numai imitând jalea, mânia, indignarea putem deveni chiar ridicoli, dacă vom potrivi bine numai cuvintele şi fizionomia, nu şi sufletul” (Quintilian 1974/II: 153). Susţinând că discursul violent este un discurs de tip patetic, urmăm distincţia trasată de Quintilian între patos şi etos. Patosul se dezvăluie prin stări afective violente, etosul, prin stări calme şi ordonate. „În prima specie”, notează Quintilian, „pornirile sînt vehemente; în a doua domoale; primele poruncesc, acestea din urmă conving; unele au o 6 O cercetare interesantă şi bogată asupra atitudinilor faţă de tipurile stigmatizate de uz lingvistic, sprijinită pe teza că reacţiile faţă de anumite fenomene lingvistice depind de anumite practici şi modele culturale, este realizată de Battistella 2005. Un alt cercetător, Mc Ennery 2006, examinează efectele culturale ale politicilor de cenzură care au determinat, în societatea britanică, atitudinile moderne faţă de limbajul vulgar și fixează ca moment de referință răscrucea dintre veacurile al XVII-lea şi al XVIII-lea, perioadă în care discursul purist a devenit un discurs al puterii. 7 „Patosul constă, aproape în întregime, din mânie, ură, teamă, antipatie, milă” (Quintilian 1974/II: 151). 50 eficacitate mai mare în a provoca o emoţie puternică, celelalte pentru a naşte bunăvoinţă” (Quintilian 1974/II: 148). Se pot, în consecinţă, deosebi două categorii de discurs patetic: a) discursul în care patosul este autentic şi b) discursul în care patosul este gratuit, parazitar. Considerată din unghiul pragmaticii, violenţa discursivă trebuie corelată cu principiile pragmatice ale comunicării, cooperarea8, politeţea9 şi pertinenţa10. Violenţa discursivă are, principial vorbind, natură uzurpatoare. Cele mai importante mize ale violenţei de limbaj sunt denaturarea, defavorizarea sau pulverizarea altor tipuri de discurs, prin discreditare, destabilizare sau dislocare, în favoarea legitimării propriului tipar. Maximele principiului cooperării, cantitatea11, calitatea12, relaţia13 şi maniera14 sunt tensionate în grade diferite, pentru a se încerca legitimarea violenţei. Contorsiunile cele mai evidente le 8 Grice în Cole/Morgan 1975: 41-58. 9 Din multitudinea de studii privind politeţea, evidenţiem doar următoarele lucrări de referinţă: Brown/Levinson 2004, Culpeper 2011 şi Leech 1983. 10 Principiul a fost teoretizat de Sperber/Wilson 1995. 11 Prin maxima cantităţii, Grice (1975: 45) conceptualizează dezideratul echilibrului informativ: „Oferă numai informaţia care ţi se cere”. 12 Prin maxima calităţii, Grice (1975: 46) se raportează la idealul de a spune numai adevărul: „Rosteşte adevărul”. 13 Prin maxima relaţiei, Grice (1975: 46) problematizează relevența intervenţiilor discursive: „Fii pertinent”. Mai apoi, Sperber/Wilson 1995 demonstrează că această maximă poate fi ridicată la rang de principiu. În accepţia celor doi cercetători, pertinenţa are o dimensiune cognitivă şi o dimensiune comunicativă. În rezumat, un enunţ este pertinent dacă generează un efect cognitiv pozitiv, adică dacă produce schimbări în universul de cunoaştere al receptorului. Pertinenţa este direct proporţională cu efectul cognitiv dezvoltat şi invers proporţională cu efortul de înţelegere depus de receptor. Mai simplu spus, un enunţ are pertinenţă scăzută dacă cineva depune efort mare de înţelegere dar efectul cognitiv pozitiv al procesului de înţelegere este mic. 14 În maxima manierei sunt cuprinse mai multe deziderate ale intervenţiilor discursive: „Evită obscuritatea şi ambiguitatea, exprimă-te concis şi clar” (Grice 1975: 46). 51 suferă maximele calităţii şi manierei. În cazurile extreme de violenţă discursivă, sub presiunea separărilor maniheiste, dezideratul calitativ al adevărului este restrâns la „adevărul meu/nostru” care contrastează inevitabil cu „vorbele (mincinoase) ale celuilalt/celorlalţi” iar idealul clarităţii, coerenţei şi conciziei este aservit unei transformări majore de rol: actorul discursiv se erijează în acuzator, fie în ipostază activă, de agent al acuzării, fie în ipostază reactivă, de victimă devenită acuzator. Violenţa discursivă nu promovează cooperarea cu, ci descompunerea modelelor şi practicilor discursive concurente, pe care, într-un fel sau altul, le situează sub semnul eşecului ori le neagă. De aceea trebuie luată în considerare şi chestiunea (im)politeţii. Conform modelului socio-pragmatic propus de Leech 1983, maximele principiului politeţii (tactul, generozitatea, modestia, aprobarea, acordul şi simpatia) sunt descrise în limitele unei scale dezvoltate pe baza raportului cost-beneficiu15. Un act de limbaj poate fi evaluat drept mai mult sau mai puţin politicos, în funcţie de costurile şi beneficiile resimţite de participanţii la conversaţie („sinele” şi „celălalt”). Dacă beneficiile celuilalt cresc concomitent cu scăderea costurilor, politeţea interacţiunii verbale creşte. Dacă scad beneficiile celuilalt, crescându-i, în schimb, costurile, politeţea interacţiunii verbale descreşte. Includerea violenţei de limbaj în limitele raportului valorificat de Leech arată că proferarea de injurii devalorizează dramatic beneficiile interlocutorului, concomitent cu multiplicarea costurilor acestuia. În asemenea cazuri mai poate fi vorba de politeţe ? Studiile asupra mai 15 Maxima tactului presupune micşorarea costurilor discursive ale interlocutorului, concomitent cu mărirea beneficiilor acestuia. Maxima generozităţii implică creşterea costurilor şi scăderea beneficiilor sinelui. Maxima modestiei implică minimalizarea elogioasă a sinelui în favoarea creditării elogioase a celuilalt. Maxima acordului şi maxima simpatiei sunt maxime ale reciprocităţii. Maxima acordului se întemeiază pe diminuarea dezacordului între interlocutori, iar maxima simpatiei presupune reducerea antipatiei între actanţi (Leech 1983: 104-151). 52 multor specii de discurs conflictual au arătat că acestea îşi dezvoltă identitatea prin suspendarea maximelor politeţii16. Manifestările discursive ale violenţei sau, mai precis, strategiile menite să submineze, prin vehemenţă, tactul, să creeze impresia falsă de toleranţă şi modestie, să îngreuneze negocierea unui acord comunicativ între participanţii implicaţi într-o anume interacţiune verbală sau să sporească rivalitatea, neîncrederea, tensiunile şi duşmănia dintre actorii discursivi oferă prilejul de a comenta că cine practică violenţa discursivă este nu doar nepoliticos, ci şi iresponsabil şi periculos. Deosebind, în planul discursului, conflictul de violenţă, prin prisma faptului că violenţa discursivă are natură conflictuală, însă discursul conflictual nu este numaidecât un discurs al violenţei, se poate aprecia că unele specii de discurs violent poartă numai aparenţa mărcilor politeţii, dar, în esenţă, sunt investite cu forţa impoliteţii. Această deghizare confirmă validitatea deosebirii între actele de limbaj inerent agresive, al căror potenţial violent se manifestă direct, şi actele de limbaj în care violenţa este reprezentată şi al căror potenţial ofensator se dezvoltă în chip indirect, mascat. Este violenţa discursivă pertinentă ? La această întrebare delicată nu se poate oferi, deocamdată, un răspuns clar. Impoliteţea, arată Culpeper (2011: 3), este un domeniu de cercetare interdisciplinar care poate fi abordat cu mijloacele mai multor ştiinţe social-umane (istorie, psihologie, sociologie, drept, politologie, lingvistică etc.). Și cercetarea violenţei se situează în arealul comun al aceloraşi discipline, iar o sinteză transdisciplinară nu se află încă la dispoziţia specialiştilor. Cuvântul de ordine care se potriveşte cel mai bine încercărilor de 16 Un inventar al speciilor de discurs în care impoliteţea ocupă locul central este realizat de Culpeper/Bousfield/Wichmann 2003: 1545-1579. Amintim, cu titlu de exemplificare, interacţiunile verbale din timpul antrenamentelor militare, unele specii de discurs parlamentar, unele forme de talk-show etc. Pentru analiza succintă a impoliteții în discursul militar și în cel literar poate fi consultat studiul lui Culpeper 1996: 349-367. 53 evaluare a agresivităţii, în general, şi a violenţei de limbaj, în particular, este prudenţa. Multitudinea de factori implicaţi face foarte dificilă o judecare fără echivoc a pertinenţei actelor de violenţă verbală şi nu numai. În consecinţă, certitudinile prezentului nu permit formularea de concluzii categorice. Este cert că violenţa de limbaj are caracter intenţional, în sensul că este orientată spre atingerea unor scopuri mai mult sau mai puţin legitime. La fel de cert este că violenţa de limbaj are caracter performativ, adică tinde să schimbe, şi, adesea, chiar transformă orizontul de cunoaştere, de limbaj şi de acţiune al fiinţelor umane. În fond, singura mărturie mai solidă pe care o avem despre pertinenţa violenţei este aceea că societatea depune eforturi consistente pentru limitarea proliferării fenomenelor de violenţă, prin îngrădirea şi reprimarea, uneori violentă, a actelor violente. Identificat încă din Antichitate, izvorul afectiv al violenţei de limbaj poate fi studiat cu mijloacele stilisticii. Încă de la Aristotel (2004: 189) a rămas validă observația că stările afective influenţează judecata asupra unui fenomen sau altul. Transpusă discursiv, emoţia, reală sau simulată, este generatoare de expresivitate. Mai mult decât atât, limba pune la dispoziţia vorbitorilor un inventar variat de unităţi apte să concretizeze, în planul vorbirii, universul emoţiilor. Nu doar emoţia este responsabilă pentru generarea unor fenomene de violenţă de limbaj. Fantezia, al doilea mare izvor al faptelor de stil ocupă, de asemenea, o poziţie centrală în potenţarea expresivităţii verbale. Quintilian (1974/II: 154-155) prezintă în chip strălucit solidaritatea între emoţii şi fantezie. Dacă nu este ingenuă, o stare afectivă poate fi, graţiei fanteziei, re-produsă. Ca „hoinăreală a spiritului”, fantezia reflectă unitatea dintre dimensiunea cognitivă a fiinţei umane şi dimensiunea ei afectivă. În analiza faptelor de violenţă discursivă este, prin urmare, necesară fructificarea distincțiilor trasate de Irimia (1999: 57) între mărcile stilistice implicite, embleme expresive constituite prin tradiţie, (re)cunoscute şi folosite ca atare de vorbitori şi mărcile stilistice explicite, embleme expresive create prin forţa personalităţii discursive a 54 emiţătorului. Valorificarea acestei opoziții între mărci ne permite să afirmăm 1) că unele din actele de limbaj agresive în sine sunt purtătoare de expresivitate implicită, fiind, prin tradiţia uzului, fixate în conştiinţa maselor de vorbitori, şi 2) că unele acte de limbaj în care violenţa este reprezentată discursiv sunt mai degrabă purtătoare de expresivitate explicită, întrucât acestea sunt creaţii individuale ale vorbitorilor, nu bunuri lingvistice ale comunităţii. Prin exemplificare, înjurăturile, blestemele, termenii și expresiile vulgare se înscriu în categoria unităţilor cu expresivitate implicită, în timp ce instigarea se poate dezvolta ca act de limbaj indirect, purtător de expresivitate explicită. Pe de altă parte, valorile stilistice prin care este marcată expresivitatea unui discurs deschid drumul spre o clasificare funcţională; există mărci de identitate (de identificare), definite ca ansamblu de trăsături expresive prin care se asigură identitatea stilistică a discursului şi mărci descriptive (de caracterizare), înţelese ca serii de proprietăţi expresive care contribuie la scoaterea în relief a unui profil stilistic discursiv (Irimia 1999: 63-75). Între mărcile de identitate ale violenţei de limbaj includem recursul la cuvinte injurioase, întrucât ele se numără printre resursele lingvistice tipice ale agresivităţii, dar arhitectura expresivă denigratoare concepută de creatorul unui discurs poate fi dezvoltată atât prin folosirea resurselor lingvistice ale violenţei cât şi prin întrebuinţarea altor categorii de resurse lingvistice şi extralingvistice, fiind, în consecinţă, nu atât o reflectare a identităţii stilistice a discursului, cât o reliefare a unei atitudini stilistice (Vianu 1968: 35-40). Violenţa şi politica sunt realităţi învecinate şi înlănţuite. Violenţa de acţiune şi de limbaj sunt în parte generate de dinamica internă a grupurilor de indivizi şi a nevoilor acestora (Chilton 2004: 128), iar grupările, partidele şi organizaţiile politice nu fac excepţie de la regula respectivă. De fapt, natura practicilor de violenţă tolerate de politic variază în acord cu parametrii majori ai oricărui fenomen cultural omenesc: timp, spaţiu, organizare socială, istorie, mentalitate ş.a. Ca şi în cazul fenomenelor religioase edificate pe fundamentele violenţei, practicile violente aflate sub patronajul sau în proximitatea vieţii 55 politice tind să devină ritualizate, prin dobândirea de valori simbolice. O paradă militară nu este atât o defilare cu soldaţi costumaţi impecabil, cât şi un modalitate ritualică eficientă de a propaga atributele violenţei: energie, forţă, putere, superioritate. Regimurile totalitare valorifică plenar astfel de configuraţii simbolice. În orice regim totalitar, violenţa este mai mult decât o armă, ea devine însăşi substanţa prin care se legitimează, se impune şi se întreţine autoritatea ideologicului (Geyer/Fitzpatrick 2009), putându-se vorbi de violenţă structurată, instituţionalizată şi dirijată. În sistemele pluripartite, violenţa are doar caracter potenţial, relaţia între violenţă şi politic nemaifiind de contopire, ca în cazul totalitarismului, ci de reciprocitate: violenţa animă politicul iar politicul tolerează practicarea violenţei în limite variabile de la caz la caz. Acest fapt derivă, aşa cum demonstrează studiile de tip cognitiv, din însăşi modul de a concepe natura şi funcţiile politicului. În discursul politic din S.U.A., observă Kövecses (2010: 68, 122-123), una din metaforele conceptuale de largă circulaţie este POLITICS IS WAR. Domeniul-ţintă, al vieţii politice, este structurat metaforic în termenii unui domeniu-sursă, războiul. Formaţiunile politice sunt conceptualizate ca grupări militare, şefii de partide ca lideri militari, membrii ca soldaţi, dezbaterile politice ca bătălii, ideile ca arme, succesele şi eşecurile politice ca victorii şi înfrângeri. Acest tip de conceptualizare funcţionează şi în discursul politic românesc. Interogarea arhivei electronice a dezbaterilor din Parlamentul României (disponibilă la adresa www.cdep.ro), atestă recurenţa în intervenţiile discursive ale membrilor partidelor parlamentare a unor termeni şi enunţuri prin care se evidenţiază forţa şi pertinenţa metaforei conceptuale POLITICA E O BĂTĂLIE: a) confruntarea propriu-zisă: luptă, bătălie, război17; b) armele: arme, a 17 „Trebuie stabilit cu promptitudine şi seriozitate priorităţile ţării noastre, mai exact tranşarea unei probleme care ne defineşte inacţiunea politică. Europa sau războiul dintre noi?” (Călin Potor, PNL, Şedinţa Camerei Deputaţilor, 8 februarie 2011). 56 bombarda18; c) trupele: soldaţi19, d) liderii şi strategia: duel, aghiotanţi20 etc. O astfel de schematizare sugerează că discursul politic se hrăneşte cu resursele metaforice ale imaginarului violent. O cercetare a resurselor lingvistice întrebuinţate în discursul parlamentar românesc din ultimul deceniu evidenţiază preferinţa pentru actele de limbaj inerent agresive, cu expresivitate implicită şi potenţial violent direct, ceea ce demonstrează că violenţa de limbaj este conştientizată21, dar nu asumată. Se practică discursul josnic, injurios, centrat pe desfiinţarea individului şi a imaginii sale publice, printr-o paletă foarte diversă de vitrioluri verbale: a) insultă22 şi calomnie23: înfăţişarea fizică este ridiculizată, se 18 „Pe termen lung, proiectul de revizuire a Constituţiei pe care l-a promovat Traian Băsescu urma să constituie (...) o armă electorală puternică prin care PDL şi preşedintele urmau să atace opoziţia cu teme (evident false) precum „PNL şi PSD ignoră voinţa poporului” (...) Bombardarea zilnică a populaţiei cu astfel de teme ar fi dus până la urmă la „convingerea” unor nehotărâţi” (Gigel-Sorinel Ştirbu, PNL, Şedinţa Camerei Deputaţilor, 7.06.2011). 19 „Prin proiectul nostru, al USL, propunem diminuarea numărului de parlamentari, cu păstrarea celor două camere, alegerea parlamentarilor printr-un singur tur de scrutin şi interzicerea migraţiei politice, care a fabricat soldaţi-mutant în slujba puterii” (Dorel Covaci, PSD, Şedinţa Camerei Deputaţilor, 7.06.2011). 20 „Ca orice comandant de oşti, Blaga şi Băsescu nu se duelează în mod direct, ci îi lasă pe „aghiotanţi” să ducă greul războiului” (Dumitru Chiriţă, PSD, Şedinţa Camerei Deputaţilor, 10.05.2011). 21 Pot fi amintite, în acest sens, intervenţiile unor parlamentari care condamnă violenţa discursului politic actual, în genere, şi a discursului parlamentar, în special: Mario Ovidiu Oprea, PNL, „Puterea limbajului”, Şedinţa Senatului, 12.02. 2007; Mircea-Gheorghe Drăghici, PSD, „Derapajele din limbajul politic contemporan”, Şedinţa Camerei Deputaţilor, 6.09.2011. 22 „ce am fost şi ce-am ajuns! De la căpeteniile neamului: Burebista, Gelu, Vlad, Ştefan sau Mihai, la căpetenia de piraţi, matrozul machitor şi bordelist Traian - Hâc! -Băsescu” (Laurenţiu Nistor, PSD, Şedinţa Camerei Deputaţilor. 9.11.2010). 23 „acest scopete a fost minitrul CDR-ist al economiei. Ce isprăvi a făcut ? Multe, el lua şpagă sub semnătură proprie (...) după care, a doua zi, dispunea oprirea furnizării 57 aduc ofense inteligenţei, moravurilor şi conduitei individuale, se practică umilirea membrilor familiei, se colportează aluzii jignitoare; b) recurs la calificative peiorative24 şi imprecaţii25, preferându-se adresarea directă, pe un ton superior, profund dispreţuitor; c) folosirea unor fapte de limbă aparţinând registrului trivial26; d) instigarea la violenţă fizică, însoţită de aluzii licenţioase27, tehnică de atac la persoană ce mimează discursul machist, bulevardier; e) recursul la termeni şi expresii din argou, argotismele din discursul parlamentar fiind fapte de limbă din stratul argotic comun, preluate, deci, din vorbirea maselor; f) atribuirea de porecle28 şi supranume29, fenomen de sorginte energiei electrice către Basarabia, pentru că, vezi-Doamne, fraţii noştri aveau o datorie (...). Dar datoria noastră către cei de dincolo de Prut, cât valorează, animalule?” (Costache Mircea, PRM, Şedinţa Camerei Deputaţilor, 11.10.2005). 24 „‘Absolvenţi’ ai înaltei şcoli a trădării liberale, şobolanii moralişti porecliţi Norica Nicolai, Relu Fenechiu, Dan Radu Ruşanu, Ludovic Orban, Nini Săpunaru, Radu Stroe şi alţii i-au întors spatele lui Călin pentru, deh, floarea de Crin cu miros de trandafir(i).” (Alexandru Mocanu, PD-L, Ședința Senatului, 23.03.2009). 25 „Cu borfaşii ăştia vrea matrozul dezaxat să convingă ţara că în doi ani şi jumătate de mandat n-a putut lupta cu mafioţii şi cu corupţii, din cauza mea, fiindcă nu l-am lăsat noi sau PRM-ul? Hai sictir!” (Costache Mircea, PRM, Şedinţa Camerei Deputaţilor, 8.05.2007). 26 „Drapelul României devine portocaliu cu mult negru, ziua naţională a României este ziua de naştere a lui Traian Băsescu, imnul naţional al României este „Puşca şi cureaua lată”, iar limba oficială este nem tudom limba română, mânca-ţi-aş!” (Vasile Popeangă, PSD, Şedinţa Camerei Deputaţilor, 7.06.2011). 27 „Alo! Dragi colegi, propun să punem mână de la mână şi să-i dăm nişte ciocane lui Avramescu. Dar dacă nu ne lasă Roberta? Să-i dăm şi ei...?!? (...) În concluzie, să-i luăm la ciocane!” (Adrian Solomon, Şedinţa Camerei Deputaţilor, 13.10.2009). 28 „Urechilă-Meleşcanu le-a încercat pe toate, fiind succesiv, comunist-fesenist-aperist, iar acum liberal.” (Petre Posea, PSD, Şedinţa Camerei Deputaţilor, 25.11.2003). 29 „ziua de 1 aprilie să fie declarată Zi de Sărbătoare Portocalie, iar premierul Emil Boc să fie desemnat Păcăliciul Naţiunii!” (Andrei Dominic Gerea, PNL, Şedinţa Camerei Deputaţilor, 5.04.2011). 58 populară cu potenţial ofensator și umoristic remarcabil, adoptat pentru a discredita şi caricaturiza adversarii politici; g) atacuri asupra numelui30; în cazurile extreme, deformarea antroponimică este de o violenţă ieșită din comun şi îşi are originea în conştiinţa că schimonosirea numelui prejudiciază imaginea publică şi prestigiul social al purtătorului; h) născocirea unor efemeride lexicale peiorative, dezvoltate fie prin unirea unor constituenți divergenți, precum o bază de derivare cu potențial subversiv și un afixoid de compunere savantă: aerofil, cuvântolog31, furtocrație32, fie prin calambur: agrognom < agronom33. i) citarea altor acte de limbaj agresive în sine34, mijloc de potenţare a violenţei de limbaj prin tehnici de „ecou”. Tehnicile violente de atac din discursul parlamentar românesc actual evidenţiază, pe de o parte, principalele embleme identitare ale unui 30 „Dacă noua clasă la care lucrează de zor Preşedintele cu ciracii lui şi cu intelectualii corupţi şi nevertebraţi de teapa lui Pramatievici, Liicheanu ori Cretilin Avramescu şi odioasa lui soţie, ne-am procopsit” (Costache Mircea, PRM, Şedinţa Camerei Deputaţilor, 26.06.2007). 31 „Am intitulat declaraţia politică de astăzi „Agronomul” şi ea se doreşte a fi simultan şi o modalitate de protest faţă de una din multiplele afirmaţii ale domnului Emil Boc, preşedintele aerofil al Partidului Democrat. Asemenea unui avocat stagiar, care îşi consolidează devenirea profesională prin delegarea lui ca apărător "din oficiu", cuvântologul din Dealul Feleacului sare ca ars ori de câte ori trebuie să ia apărarea preşedintelui adevărat al partidului” (Dumitru Bentu, PSD, Ședința Camerei Deputaților, 27.02.2007). 32 „Mecanismele perfecte ale furtocrației portocalii” (Ion Țundrea, PC, Ședința Camerei Deputaților, 24.06.2008). 33 „Încerc să-l scuz, totuşi, pe domnul Boc şi să cred că n-a vrut să spună că devine agronom, ciagrognom” (Dumitru Bentu,PSD, Ședința Camerei Deputaților, 27.02.2007). 34 „Eşalonul secund al PDL-ului a realizat deja că vor pierde războiul dus împotriva poporului român. Acest lucru este dovedit de fraza următoare, sper eu profetică, adresată de către un primar PDL lui Vasile Blaga: „Să ai sânge în instalaţie, nu ca piticu’, că ne ia dracu’” (Dumitru Chiriţă, PSD, Şedinţa Camerei Deputaţilor, 10.05.2011). 59 discurs adesea nepermis de agresiv şi, pe de altă parte, dovedesc existenţa unei convergenţe pragma-stilistice între grosolănie, vulgaritate şi licenţiozitate. Deplasată din zona ei naturală de folosire (registrele inferioare ale suburbanului), această convergenţă se grefează pe modelele discursului public, formal şi dă naştere unui hibrid discursiv inadecvat, virulent şi inoportun. Totodată, trebuie remarcat că situarea actorului politic în câmpul simbolic al intoleranţei faţă de alte modele discursive practicate în viaţa politică se produce sub pretextul necesităţii de a rosti adevărul, însă vehemenţa transformă discursul într-o diatribă sterilă, simptomatică pentru lipsa de interes față de dialog şi de cooperarea politică. Asemenea secvenţe discursive au, de fapt, caracter parazitar întrucât reflectă alterarea solidarităţii şi echilibrului care ar trebui să caracterizeze raportul expresie-conţinut în comunicarea politică. De cele mai multe ori, aceste ipostaze ale violenţei de limbaj se fixează în jurul unor teme realmente importante dar care, prin reluare şi măcinare excesivă, devin simple marote discursive: falimentul politic, manipularea, corupţia, conspiraţionismul, despotismul. Întrebuinţată nechibzuit şi iresponsabil, arma teribilă a violenţei distruge chiar discursul care o întreţine. Ca deficiență discursivă ce trădează fracturile produse în tradiția discursului politic românesc, pătrunderea argoului în discursul parlamentar a fost deja menționată, însă am dori să insistăm asupra acestui fenomen deoarece, în opinia noastră, acesta semnalează deosebirea de calitate dintre discursul politic postcomunist românesc și uzanțele retorice și stilistice ale discursului politic de dinaintea celui de-al doilea război mondial. Discursul politic și argoul sunt realități lingvistice care în mod obișnuit nu se intersectează decât accidental. Cuvântările oficiale ale omului politic stau, prin importanța și consecințele lor, în centrul discursului public, în vreme ce codificările argotice țin de comportamentul lingvistic al lumii de periferie. În chip simbolic, ele individualizează două tipuri umane cu statut socio-cultural și ideologic opus, centralul, omul ajuns în centrul puterii, și marginalul, individul 60 aflat la marginea societății sau considerat ca reprezentativ pentru ea. Și din perspectiva apartenenței la o anumită categorie glotonimică fiecare din cele două realități are profil distinct. Jargonul politic nu se confundă, nici din unghiul genezei, nici din punctul de vedere al funcționării, cu argourile diverselor clase și grupuri socio-culturale, deși unii autori din sfera anglo-americană sunt înclinați să descrie existența unui așa-numit political slang (Partridge 1954: 318). Totuși, așa cum am remarcat, omul politic își ia libertatea de a recurge la argou, deși în anumite ocazii nu s-ar cuveni să o facă. Recursul politicienilor la argou poate fi analizat din perspectiva teoriilor receptării, ţinându-se cont că: a) în plan istoric, discursul actual se dezvoltă pe fondul lipsei de modele tradiţionale şi durabile de comunicare politică; b) în plan politic, discursul reflectă sau ar trebui să reflecte o ideologie la care actorul politic ar trebui, în principiu, să adere, însă realitatea cuvântărilor parlamentare contrastează cu idealul unei asemenea forme de comunicare publică; c) în plan lingvistic, discursul politic actual pune în lumină dinamica relaţiilor între două categorii de norme, literară şi populară, supuse prefacerilor generate de dinamica vieţii socio-culturale actuale. Aceste aspecte favorizează şi potenţează, în discursul parlamentar actual, proprietăţi ce se cuvin a fi descrise şi interpretate. Materialul lingvistic cules din stenogramele şedinţelor parlamentare, prin interogarea corpusului lingvistic disponibil la adresa electronică http://www.cdep.ro/pls/steno/steno.home arată că deşi numărul declaraţiilor şi intervenţiilor politice în care se apar termeni argotici este infim în raport cu totalul numeric al dezbaterilor parlamentare din 1996 (an în care s-a constituit baza de date) şi până în prezent, respectivele luări de cuvânt se dovedesc semnificative în a indica renunțarea la rigorile discursului formal și solemn rostit de la tribunele Parlamentului. Orice act discursiv este expresia umanului dat fiind că în discurs este reprezentată şi organizată semiotic relaţia omului cu realitatea. Fiinţa umană cunoaşte lumea în chip nemijlocit, prin trăire, gândire şi acţiune. Totodată, omul îşi reprezintă lumea în şi prin limbaj, această 61 reprezentare având caracter simbolic şi plenar. „Cunoaşterea şi limbajul”, nota M. Foucault (2006: 152), „sînt riguros intersectate. Ele au, în reprezentare, aceeaşi origine şi acelaşi principiu de funcţionare, se sprijină reciproc, se completează şi se critică fără încetare”. „Cine vorbeşte „comunică” şi „se comunică”. O face pentru alţii şi o face pentru el”, observa, cu îndreptăţire, T. Vianu (1968: 32), pentru a arăta că identitatea şi alteritatea nu se polarizează static, ci sunt ipostaze dinamice ale interacţiunii comunicative. Direcţia interpretativă urmată de Vianu se bucură de o tradiţie cu originea în antichitatea greacă. În Retorica lui Aristotel, discursivitatea este analizată ca manifestare intenţională a capacităţii omului de a se exprima şi de a exprima ceva pentru altcineva iar genurile retorice abstrase din realitatea comunicării sunt descrise din perspectiva efectelor asupra receptorului35. În continuitatea demersului aristotelic, analiza discursului, în general, şi a discursului politic, în particular, poate fructifica achiziţiile conceptuale şi metodologice ale teoriei actelor de limbaj, mai cu seamă că distincţia enunţ constatativ – enunţ performativ poate fi extinsă pentru a afirma existenţa a două dimensiuni discursive, constatativă şi performativă. De exemplu, dacă în discursul publicistic domină dimensiunea constatativă, deoarece finalitatea comunicării este de „a prezenta” ceea ce se întâmplă în lume, în discursul politic dominantă este dimensiunea performativă, întrucât scopul cuvântărilor este de „a acţiona”. De altfel, 35„Genurile retoricii sunt în număr de trei, atâtea câte sunt, de altfel, şi clasele de auditori ai discursurilor. Căci discursul este format din trei elemente, şi anume: cel care vorbeşte, subiectul despre care el vorbeşte şi cel căruia el îi vorbeşte, iar scopul se referă la acesta din urmă, vreau să spun auditorul.” (Aristotel 2004: 101). Axa emiţător (cel care vorbeşte) – mesaj (subiectul) – receptor (cel căruia i se vorbeşte) este invocată pentru a lămuri două aspecte pragmatice fundamentale, anume intenţionalitatea şi efectele discursive. În viziunea lui Aristotel, discursul public este un act deliberat, un act orientat către celălalt, un act în şi prin care se concretizează capacitatea de a convinge. J. L. Austin (2005: 100 ş.u.) descrie în termeni asemănători efectul perlocuţionar: „A spune ceva va aduce deseori, ba chiar în mod obişnuit, după sine producerea anumitor efecte asupra sentimentelor, gândurilor sau acţiunilor auditoriului sau a vorbitoruluisau a altor persoane”. 62 potenţialul performativ al unor specii de limbaj politic precum sloganul, negocierea, dezbaterea, consultarea, declaraţia ş.a. este dezbătut în literatura de specialitate (Sălăvăstru 2009, Zafiu 2007). Totodată, teoria actelor de limbaj oferă posibilitatea de a descrie, pe baza tipologiei propuse de J. R. Searle36, ipostazele intenţionalităţii în anumite genuri ale discursului politic. Dimensiunea performativă a discursului politic este pusă în evidenţă prin prezența constantă a enunțurilor comisive, directive, declarative şi expresive, fenomen firesc dacă se ţine cont că discursul politic îndeamnă la ceva, pretinde, promite, problematizează sau susține că face ceva. O altă direcţie utilă pentru a evidenţia rolurile argotismelor în luările de cuvânt ale parlamentarilor români este analiza critică a discursului, orientare care insistă asupra caracterului intenţional al discursului politic în relaţie cu efectele cognitiv-discursive pe care ideologia şiacţiunea politică le au asupra societăţii. Această tendinţă propune, prin reprezentanţii săi, analiza relaţiilor dintre cogniţie şidiscurs. Nu în ultimul rând, trebuie amintită teoria pertinenței (Sperber/Wilson 1995, 2004), direcţie pragmatică interesată să evidențieze principiul cognitiv al pertinenței, potrivit căruia facultatea de a cunoaşte tinde să fie îndreptată spre maximizarea relevanţei şi principiul comunicativ al pertinenței, conform căruia enunţurile creează orizonturi de pertinență optimă. Pertinența cuvântărilor parlamentare în care apar elemente argotice va fi evaluată în acord cu două proprietăţi: i) pertinența este o proprietate potenţială (Sperber/Wilson 2004: 608), ceea ce înseamnă că, potrivit observaţiilor făcute de Black (2006: 81), un enunţ este considerat pertinent dacă el generează un efect cognitiv pozitiv37, altfel spus, dacă produce 36 Prin raportare critică la clasificarea lui J. L. Austin (2005: 137-150), J. R. Searle (1979: 1-29) propune o taxonomie mai precisă a actelor ilocuţionare: asertive, directive, comisive, expresive şi declarative. 37 Cel mai important tip de efect cognitiv este implicaţia contextuală, adică o concluzie rezultată din interpretarea legăturilor dintre datele de realitate sau de limbaj 63 schimbări în universul de cunoaştere al receptorului şi ii) pertinența este o proprietate graduală (Sperber/Wilson 2004: 612 ş.u.), în sensul că ea este direct proporţională cu efectul cognitiv dezvoltat şi invers proporţională cu efortul de înţelegere depus de receptor. Cu alte cuvinte, cu cât efectul cognitiv al unei comunicări este mai puternic, cu atât mai mare este pertinența ei şi cu cât efortul de înţelegere este mai mare, cu atât mai mică este pertinența unui act discursiv. Prin valorificarea unor asemenea coordonate teoretice se pot reliefa câteva proprietăţi simptomatice pentru starea precară a discursului parlamentar românesc actual. Pentru a identifica şi interpreta respectivele proprietăţi este, mai întâi, necesară o delimitare a conceptelor operaţionale implicate în analiza materialului faptic. În ciuda bogăţiei de lucrări şi a diversităţii de perspective ştiinţifice din unghiul şi cu mijloacele cărora este interpretată discursivitatea, nu există un acord unanim între cercetători cu privire la accepţiile atribuite discursului. Sfera de cuprindere a cuvântului provoacă ambiguităţi amplificate de posibilităţile combinatorii ale termenului: discurs literar, ştiinţific, religios, politic, metaforic, narativ etc. Fără a încerca o definire exactă, ne limităm să afirmăm că discursul politic reflectă existenţa şi amploarea relaţiilor dintre ideologia politică, limbă şi realitate. Van Dijk (2002: 204) observă că orice discurs politic se structurează pe trei nivele (dimensiuni): nivelul de bază (al indivizilor), nivelul intermediar (al grupurilor şi instituţiilor politice) şi nivelul superior (al sistemelor politice). În nivelul de bază, al activităţii discursive individuale, sunt prefigurate şi nivelele superioare. Actorul politic vorbeşte în nume propriu dar îşi legitimează discursul prin apartenenţa la o organizaţie, prin promovarea unei ideologii şi acţionează sau reacţionează în interiorul unui sistem politic. În activitatea concretă de comunicare, raportul om – limbă – realitate este aflate la dispoziţia receptorului şi contextul (cadrul, situaţia) în care acestea apar (Black 2006: 81). 64 guvernat de solidaritatea planului cognitiv cu planul lingvistic, astfel încât orice act discursiv, ca ansamblu de enunţuri, reflectă existenţa unor modele cognitive constituite pe bază de reprezentări, credinţe şi valori colective și individuale. În cercetarea discursului politic cu mijloacele analizei critice a discursului este supusă investigaţiei ştiinţifice legătura faptelor de limbă cu valorile, credinţele şi reprezentările ideologice puse în circulaţie de actorii politici. Prin restrângere, discursul parlamentar poate fi definit ca expresie comunicativă a activităţii şi valorilor promovate de membrii Parlamentului. Nu trebuie să se înţeleagă de aici că orice cuvântare a unui deputat sau senator este un exemplu de discurs parlamentar. Între speciile acestui gen de discurs politic pot fi incluse declaraţia politică, dezbaterea, interpelarea, moţiunea, petiţia, pactul politic, adică actele discursive considerate manifestări ale activităţii politice şi a căror desfăşurare este adesea reglementată. Declaraţia politică - specia care ne va interesa în cele ce urmează pentru că în acest cadru discursiv își fac apariția elementele de argou -este o cuvântare relativ concisă prin care un actor politic, membru al Parlamentului, prezintă, din perspectivă şi iniţiativă proprii şi/sau din perspectiva ori la cererea grupului politic din care face parte, reflecţii şi comentarii referitoare la un anumit eveniment. Declaraţia politică este, cel mai adesea, o comunicare scrisă pentru a fi rostită, fapt ce o transformă într-un act discursiv ale cărui intenţii şi efecte sunt sau ar trebui să fie bine cântărite de creatorul mesajului. Spre deosebire de alte declaraţii, cum ar fi ocazionalele „reacţii” şi opinii mediatizate ale actorilor politici invitaţi să se pronunţe în legătură cu diverse întâmplări, declaraţiile parlamentare au caracter instituţional, în sensul că ele se rostesc într-un cadru prestabilit şi recunoscut ca atare (Chilton 2004: 92 ş.u.). Astfel, Regulamentul Camerei Deputaţilor prevede, în capitolul al treilea, articolul 188, că „în fiecare zi de marţi primele 90 de minute ale şedinţei vor fi rezervate pentru declaraţii politice ale deputaţilor”, că ordinea cuvântărilor se face pe grupuri parlamentare şi că „durata intervenţiei nu poate depăşi trei 65 minute”. Aşadar, alocuţiunile se înscriu într-un context instituţionalizat care, în timp, a favorizat apariţia unui ansamblu de „formule ritualizate” (Jakobson 1998: 53) ce evidenţiază acţiunea funcţiei fatice38. Aceste schimburi de replici prin care se legitimează calitatea (deputat, senator) şi apartenenţa politică a parlamentarului reglează accesul la cuvânt sunt guvernate de principiul politeţii şi evidenţiază existenţa unui cadru de adresare solemn. Declaraţia politică este un discurs polemic. Ca şi sloganul politic (Sălăvăstru 2009: 263), ea este expresia angajării ideologic-discursive a actorilor politici. Această trăsătură este proprie aproape tuturor speciilor de discurs politic. Pe de altă parte, orientarea către receptor şi potenţialul perlocuţionar al declaraţiilor politice ilustrează caracterul spectacular al comunicării politice. Eficienţa discursivă a actorului politic ţine de valorificarea mai multor “limbaje” şi a unei “regii” discursive. Daniela Rovenţa-Frumuşani (2005: 138, 143) identifică o „logică a spectacularului” în comunicarea politică televizuală şi dezbate, urmându-l pe E. Goffman, dominanta dramaturgică a discursului politic. Într-adevăr, declaraţiile parlamentare ilustrează solidaritatea între verbal şi non-verbal, mimica şi gestul fiind uneori mai grăitoare decât vorba. Co-prezenţa cuvintelor şi gesturilor reliefează intenţionalitatea discursivă. Vestimentaţia, postura şi replica sunt elemente esenţiale ale reprezentaţiei pe care omul politic o dă în faţa publicului. De regulă, intervenţiile discursive ale politicienilor sunt 38 Iată exemple de elemente fatice, prin care se stabilește și se încheie contactul între protagoniștii comunicării: „Domnul Nicolae Văcăroiu: Invit la cuvânt, din partea Grupului parlamentar al Partidului Social-Democrat, pe domnul senator Mihail Popescu şi urmează domnul senator Gheorghe Funar// Domnul Mihail Popescu: Domnule preşedinte, Doamnelor şi domnilor senatori (...)” (Şedinţa Senatului, 14.03.2005); „Domnul Alexandru Pereş: Dau cuvântul domnului senator Dorel Borza, pentru a prezenta declaraţia politică, se pregăteşte domnul senator Titus Corlăţean, Grupul parlamentar al Alianţei politice PSD+PC.// Domnul Dorel Constantin Vasile Borza: Vă mulţumesc, domnule preşedinte” (Şedinţa Senatului, 29.06.2009) etc. 66 performări, puneri în act ale unor decizii rezultate din analiza unor scenarii posibile. Chiar dacă actorul politic este spontan, spontaneitatea trebuie adesea pusă pe seama unei strategii. Orice declaraţie politică are caracter expresiv. Discursul aduce în prim-plan o atitudine sau o stare, fie ea reală ori simulată. Expresivitatea actorului politic joacă un rol important în asigurarea eficienţei discursive a enunțurilor pe care el le rostește. Declaraţiile sale sunt frecvent construite în jurul opoziţiilor EU (noi, ai mei) – TU (voi, ai voştri), respectiv EU – EL/EA (ei, ele, ai lor), relaţii centrale pentru interpretarea deosebirilor între un discurs „bun” şi unul „rău”. De aceea, demagogia, maniheismul şi manipularea pot fi analizate din perspectiva antitezei dintre aparenţă şi esenţă, din punctul de vedere al contrastelor dezvoltate în lumile de limbaj în care fiinţează „EU”, „TU” şi „EL/EA”. Un rol bine jucat poate face diferenţa între o victorie şi o înfrângere politică. Se poate, aşadar, observa, fără a greşi, că discursul politic are capacitatea de a „deghiza” o realitate sau de a „plăsmui” o realitate39. Caracterul disimulat (Sălăvăstru 2009: 259) al discursului politic, în genere, şi al declaraţiilor politice, în speţă, trebuie judecat în raport cu situaţia de comunicare şi cu forţa ilocuţionară a luării de cuvânt. La rigoare, se poate face deosebirea între disimulare şi transformare. Prin transformare înţelegem că actorul politic are sau îşi ia libertatea de a chestiona validitatea spuselor adversarului şi de a configura, în folos propriu, noţiunile vehiculate de preopinent. Dat fiind că discursul politic este expresia unei ideologii (Wilson 2001: 401), se poate observa că aceleaşi fapte de limbă sunt întrebuinţate de actorii politici pentru a-şi confrunta rivalii sau pentru a clama superioritatea propriei ideologii. Acest fenomen este considerat de 39 Un exemplu de discurs politic prin care se suspendă relaţia limbă - realitate este limba de lemn. Prin raportare la afirmaţiile lui Fr. Thom, Zafiu (2007: 31) notează că „limba de lemn apare ca discurs politic fără funcţie referenţială, bazat pe izolarea de real; un limbaj autosuficient, deturnat de la funcţia informativă, dezvoltându-şi în schimb funcţia metalingvistică (de focalizare asupra codului) şi producând un discurs în care problema adevărului nici nu se mai pune”. 67 Van Dijk (2002: 208) o convertire a cunoaşterii factuale (‘fapte’) în cunoaştere evaluativă (‘opinii’). Ceea ce actorii politici din Opoziţie consideră a fi fapte (minciuna, corupţia etc.) sunt interpretate ca simple păreri sau ca afirmații nefondate de către adversarii din formaţiunile aflate la Putere. De pildă, în declaraţiile politice ale unor parlamentari români, concepte precum promisiune, corupţie, minciună40 sunt transformate din ‘fapte’ în ‘opinii’ în funcţie de polul de putere în care se află un partid într-o anumită legislatură. Totodată, trebuie observat că, spre deosebire de alte forme de discurs politic, declaraţia politică poate fi descrisă şi ca metadiscurs (discurs despre discurs). Caracterul 40 O constantă a discursului parlamentar actual este aceea că membrii partidelor din Opoziţie îşi acuză colegii din partidele aflate la Putere de MINCIUNĂ, CORUPŢIE, FALSITATE şi PROMISIUNI DEŞARTE,domenii noţionale cu reflectare foarte bogată, aşa cum rezultă din secvenţele puse între paranteze pătrate şi marcate cu indici tematici pentru a observa care sunt elementele constitutive ale reprezentării discursive: „Dincolo de [perdelele de fum lansate permanent şi sistematic de partidul de guvernământ]MINCIUNĂ, menite să cosmetizeze o realitate dramatică şi dureroasă şi să prezinte o [imagine externă falsă a unui partid]FALSITATE şi a unei guvernări receptate doar ca şi [campioni ai corupţiei pe glob]CORUPŢIE, PSD-ul, [partidul baronilor centrali şi locali]CORUPŢIE, vine cu multă neruşinare să lanseze [un nou val de promisiuni electorale pentru apropiatele alegeri]PROMISIUNI DEŞARTE”. (Valentin Adrian Iliescu, PD, Şedinţa Camerei Deputaţilor, 28.09.2004); „Încă nu sunteţi convinşi că [cei din Coaliţia de guvernare PNL-PD-UDMR-PC nu-şi ţin promisiunile]PROMISIUNI DEŞARTE. [Au debitat în campania electorală şi au scris în Programul de guvernare numai minciuni şi încă continuă să o facă]MINCIUNI. (...) [Baroniada Coaliţiei PNL-PD]CORUPŢIE continuă cu demiterea directorilor de şcoli, cu presiuni şi anchete la nivelul şcolilor pentru a înlocui toate persoanele din funcţie cu activişti de partid PNL-PD.” (Mihai Dumitriu, PSD, Şedinţa Camerei Deputaţilor, 8.11.2005); „[Măştile]FALSITATE au fost date jos şi în faţa noastră se prezintă astăzi un Guvern format din PD şi PSD. Aşa-zişii rivali politici s-au împăcat. [Acuzaţiile reciproce despre corupţie, despre abuzuri]CORUPŢIE, [discursurile goale despre stânga şi despre dreapta]FALSITATE, [jurămintele făcute în faţa electoratului că nu vor colabora niciodată unii cu alţii]PROMISIUNI DEŞARTE, toate acestea au fost uitate.” (Călin Popescu-Tăriceanu, PNL, Şedinţa Comună a Camerei Deputaţilor şi Senatului, 22.12.2008). 68 metadiscursiv poate fi profilat prin analiza deixisului şi a unor verbe dicendi41, fără ca acestea să fie singurele evidenţe lingvistice prin care se poate argumenta existenţa respectivei trăsături. În economia discursului, deixisul şi verbele dicendi semnalează şi o altă caracteristică, deschiderea tematică. Declaraţia politică poate fi un comentariu despre orice. Dacă alte specii ale discursului parlamentar – dezbaterea, interpelarea, moţiunea - sunt, prin natura funcţiei pe care o îndeplinesc, caracterizate de constrângere tematică, declaraţia politică poate fi alcătuită în jurul oricărei teme pe care vorbitorul o consideră demnă de a fi adusă la cunoştinţa auditoriului. Nu există încă o tipologie a declaraţiilor politice în care apar elemente argotice şi nici nu se poate realiza o clasificare riguroasă a acestora dat fiind că fiecare luare de cuvânt este un act de comunicare individual care pune în lumină competenţa şi performanţa vorbitorului, felul în care acesta se raportează la realitate. De cele mai multe ori, declaraţiile parlamentare sunt expuneri ale unor stări de fapt sau comentarii asupra unor întâmplări din realitate. În fond, aceste cuvântări pot fi deosebite din perspectiva genurilor retorice aristotelice (deliberativ, judiciar, demonstrativ). Utilul şi dăunătorul, dreptatea şi nedreptatea, lauda şi blamul sunt, în viziunea lui Aristotel (2004: 103), scopurile care permit reliefarea diferenţelor şi nu este dificil de remarcat că declaraţiile politice ale parlamentarilor ţintesc spre astfel de finalităţi. 41„Cum altfel pot să calific recenta declaraţie făcută la Paris, de preşedintele României, precum că, vezi Doamne, în România nu mai există corupţie la vârf?! Or, domnul preşedinte habar nu are ce se întâmplă în această ţară, or vrea să joace rol de fată mare!” (Nicolae Popa, PDSR (Independent), Şedinţa Camerei Deputaţilor, 5.10.1999); „Anul trecut, Guvernul României le promitea greviştilor din sistemul de învăţământ şi studenţilor o schimbare radicală în bine a condiţiilor în care aceştia îşi desfăşoară activitatea.” (Mihai Cristian Apostolache, PSD, Şedinţa Camerei Deputaţilor, 28.02.2006); „Un antevorbitor făcea referire la deficienţele sistemului de salarizare al bugetarilor. În acelaşi sens, mă voi referi la „Învăţământul, eterna cenuşăreasă” (Mircea Costache, PRM, Şedinţa Camerei Deputaţilor, 2.05.2006) etc. 69 În funcție de scopurile urmărite de actorul politic, analiza cuvântărilor parlamentare în care apar argotisme permite conturarea câtorva tipuri a căror identitate poate fi succint sintetizată. Declaraţia ‘portret’ este o comunicare centrată pe un personaj. Caracterizarea este uneori aluzivă iar portretizarea urmăreşte identificarea unui tip uman, în genul fiziologiei sau pamfletului, dar se situează la mare distanţă stilistică de înălţimea estetică a celor două tipuri de scrieri literare. Într-o asemenea declaraţie, recursul la argou poate fi, eventual, justificat prin prisma efectelor de evocare (Bally 1951/I: 203 ş.u.), adică a necesităţii de a configura portretul prin fapte de limbă adecvate «mediului» din care provine personajul42. Declaraţia ‘naraţiune’ îşi are originea tot în încercarea de a literaturiza realul. Născocirea unei „poveşti” a cărei funcţie este de a obţine simpatia amicilor politici, prin ridiculizarea adversarilor, nu depăşeşte anvergura faptului banal a cărui importanţă este, ca şi în presa actuală, amplificată prin senzaţionalul de limbaj (Zafiu 2001: 25 ş.u.). În acest context discursiv, argoul funcţionează ca adjuvant ce întăreşte situarea rivalilor politici într-o lumină negativă43. 42„Nae este deputat. Curăţel şi frumuşel. Şmecher şi plin de bani. Şi plin de tupeu. Şi de fiţe. Unde este un ban de împărţit, hop şi el. Că aşa se păstrează mandatul, cu bani mulţi. (...) Pe la Parlament vine “mai răruţ, că-i mai drăguţ”. Şi atunci doar ca să mai facă o combinaţie politică, o afacere, un şmen. Sau să-şi ia salariul de barosan. (...) nu greşim dacă îi spunem Nae polivalentu’ sau Nae deputatu’, Nae antreprenoru’, Nae distribuitoru’, Nae combinatoru’, Nae vidanjoru’ şi, nu în ultimul rând, Nae agentu’ imobiliar.” (Valentin Adrian Iliescu, PD, Şedinţa Camerei Deputaţilor, 11.11.2007). Portretizarea satirică a parlamentarului corupt ilustrează dorinţa emiţătorului de a fi original, de a impune un stil individual, însă aglomerarea de mărci ale ironiei (diminutivarea peiorativă, argotismele, repetiţia enumerativă) alterează pertinența comunicării. În discursul parlamentar, imitarea modelelor literare şi publicistice nu este decât rareori o strategie eficientă de generare a unor prefaceri durabile în orizontul de aşteptare al receptorului. 43 „Totul a decurs fără cusur, iar după vot băieţii cu papioane jubilau, broscoii cântau iar ţânţarii de baltă roiau în jurul domnului Patriciu, deranjaţi doar de 70 Declaraţia ‘reproş’ este o luare de cuvânt prin care autorul îşi admonestează adversarii. Unele secvenţe discursive accentuează rolul de paznic al bunelor obiceiuri pe care şi-l asumă emiţătorul, iar argotismele funcţionează ca elemente de contrast prin care se semnalează abaterea de la exigenţele comunicării publice44. O altă formă de manifestare a atitudinii de respingere sau de adeziune faţă de spusele sau de acţiunile cuiva este declaraţia ‘în ramă’, prin care vorbitorul transpune în stil direct consideraţiile, reale sau presupuse, ale unui adversar, cu scopul de a accentua diferenţele între modelul pozitiv (personal sau de grup) şi cel negativ (individual sau colectiv), aspect ce confirmă validitatea modelului propus de Van Dijk. În acest tipar discursiv, elementele de argou funcţionează aproape invariabil ca mărci descriptive45 (Irimia 1999: 68). Declaraţia ‘metadiscurs’ se deosebeşte de declaraţia ‘în ramă’ prin faptul că actorul politic recurge nemijlocit la argou, nu prin citare supramotivatul Tăriceanu. A doua zi, la propunerea înţeleptului Chiuariu, prin ordonanţă de urgenţă, miniştrii penali au desfiinţat comisia unde se duceau miniştrii înainte de “mititica”. (Cornel Ştirbeţ, PD-L, Şedinţa Camerei Deputaţilor, 16.10.2007). 44 „actuala moţiune este culmea demagogiei şi nepriceperii. Într-un limbaj trivial, jignind pe toată lumea - de la aleşi locali la manageri de societăţi - într-o devălmăşie de nedescris deseori, citind textul, m-am întrebat dacă nu cumva este o ciornă pentru un extemporal la şcoala românească despre limbajul impropriu dialogului parlamentar sau poate schiţa unei viitoare melodii a BUG Mafia. Le recomand următoarele cuvinte omise: mangleală, abureală, ţeapă, mişto şi aşa mai departe. Astfel, textul devine excepţional, prin caracterul său suburban în cadrul luptei politice.” (Valeriu Ştefan Zgonea, PSD, Şedinţa Camerei Deputaţilor, 19.03.2002). 45 „în timp ce [Guvernul Boc munceşte]MODEL POZITIV COLECTIV, [liderii social-democraţi se preocupă doar de campania electorală]MODEL NEGATIV COLECTIV (...). Aceştia din urmă şi-au găsit şi [un purtător de cuvânt pe măsură: Radu Mazăre]MODEL NEGATIV INDIVIDUAL. Iată comentariul elevat al acestuia în legătură cu Programul “Prima casă”: [«A venit Boc cu vrăjeala asta. Păi cum să îl las eu pe Pogea, când am jumătate de guvern, să facă bagabonţeala asta? Ăştia cum ajung miniştri de finanţe, cum sunt deştepţi»]STIL DIRECT.” (Dorel Constantin Vasile Borza, PD-L, Şedinţa Senatului, 29.06.2009). 71 sau parafrazare, şi explică auditoriului înţelesurile argotismelor46. Spre deosebire de tipurile mai sus menţionate, declaraţiile sau secvenţele metadiscursive reflectă nu doar performanţa comunicativă a vorbitorului ci şi competenţa sa comunicativă, cunoaşterea asupra codului utilizat. În acest caz, elementul argotic apare în discurs ca element asumat, întrebuinţat cu „naturaleţe”, nu ca artificiu47 prin care se urmăreşte obţinerea unui efect perlocuţionar. Declaraţia ‘invectivă’ este expresia discursivă a agresivităţii. Din punct de vedere macrostructural, aceasta este adesea organizată în jurul unor marote discursive care se concretizează în formule-clişeu reprezentative pentru aspecte tematice precum falimentul politic, manipularea prin presă, corupţia, conspiraţionismul, despotismul administrativ48 etc. Acest tip de declaraţie ilustrează situarea actorului politic în câmpul intoleranţei faţă de alte modele discursive din sfera politică. Sub aparenţa necesităţii de a rosti adevărul, invectiva devine o diatribă ce evidențiază lipsa dialogului şi a cooperării. Din punct de vedere microstructural, declaraţia ‘invectivă’ este frecvent constituită din tirade49 care accentuează contrastul dintre prolixitatea din planul 46 „Tot ce vedem în aceste zile la televizor, parcă vrea să ne convingă că suntem o ţară de - am să vă rog să-mi scuzaţi limbajul neacademic - de “botanişti”, adică cei care în limbaj de cartier “pun botul”, care cred tot ce li se spune, care cred tot ce li se arată, fără să judece cu propria lor minte.” (Constanţa Ionica Popescu, PC, Şedinţa Camerei Deputaţilor, 16.10.2007). 47 Termenul artificiu este întrebuinţat cu o valorare asemănătoare celei date de Iordan (1975: 12): „stilul este, într-o largă măsură, un produs voit, căutat, artificial”. 48 „Ajungând membri ai Uniunii, cu palate ţigăneşti, cu vilele din furat, cu o ţară devastată de corupţie, cu alegeri furate, cu televiziuni mafiote, cu instituţii maneliste, suspiciunea că edificiul european s-a degradat, iar aderarea noastră e doar perdeaua de fum care ascunde marele jaf naţional post-decembrist nu va mai fi o simplă prezumţie, ci atestarea unui crud adevăr”. (Costache Mircea, PRM, Şedinţa Camerei Deputaţilor, 20.06.2006). 49 „Vor triumfa deplin sforarii, buticarii, borduriştii, asfaltatorii, traficanţii de energie şi toţi şmecherii, gunoierii pe bani publici, aviarii şi toţi şmenarii, cocotele şi marionetele 72 expresiei şi sărăcia de conţinut a comunicării. În termenii teoriei pertinenței, asemenea secvenţe nu generează efecte cognitive pozitive durabile, aşa cum, probabil, crede emiţătorul. Dimpotrivă, ele supun receptorul unei avalanşe de cuvinte care determină creşterea efortului de înţelegere a cuvântării şi, o dată cu aceasta, diminuarea relevanţei ei. Acumularea prin enumerare50 şi acumularea prin echivalenţă51 sunt realizările sintagmatice dominante prin care se suprimă pertinența luării de cuvânt. Excesul de structuri nominale aflate în relaţii sintactice de coordonare și juxtapunere este parazitar întrucât reflectă alterarea solidarităţii între economia expresiei şi cea a conţinutului. Asumându-ne perspectiva analizei critice a discursului, observăm că tiradele vizează legitimarea maniheistă. Celălalt, fie acesta un individ sau un grup, devine exponent al Răului iar Eul şi apropiaţii săi se erijează în protectori ai Binelui. Forţa ilocuţionară a legitimării maniheiste se concretizează în abundenţa de directive52, expresive53 şi declarative54. În din societatea servilă.” (Costache Mircea, PRM, Şedinţa Camerei Deputaţilor, 26.06.2007). 50 „Aşteptăm lista celor 3000 de multimiliardari în lei, a celor 300 de mii de mari proprietari de palate vile, hoteluri, limuzine, pontoane, iahturi etc. şi a celor 3 milioane de şpăgari, de magistraţi, poliţişti, cămătari, proxeneţi, traficanţi de alcool, funcţionari guvernamentali, patroni de cazinouri, şi în general, de infractori care acumulează averi mobiliare şi imobiliare colosale care repatriază valuta, sau o ţin în locuri tăinuite şi nu plătesc un leu la Statul Român, nici măcar curentul electric.” (Costache Mircea, PRM, Şedinţa Camerei Deputaţilor, 18.11.2003). 51 „Demagogia, populismul ieftin, falsul şi minciuna fac din aceste personaje dornice de putere nişte “păcălici” fără vlagă, nişte Pinocchio în politica românească, victime sigure ale cutremurelor ce-i aşteaptă.” (Petre Posea, PSD, Şedinţa Camerei Deputaţilor, 25.11.2003). 52 „[Adresez un îndemn colegial adevăraţilor liberali botoşăneni]BINELE: [feriţi-vă de jigodii, căci acestea nu au discernământ, necunoscând limita bunului simţ şi a omeniei!”]RĂUL.” (Liviu Câmpanu, PNL, Şedinţa Camerei Deputaţilor, 7.11.2006) 53 „Aproape că mi se face din nou frică să mai trăiesc [în România hidoşită de boci, cocoşi, videni, sulfine, manţoci şi toată fauna oligarhilor veritabili]RĂUL îmbogăţiţi din 73 asemenea contexte lingvistice, elementul argotic este întrebuinţat pentru potenţialul său peiorativ şi pentru capacitatea sa de a intensifica stilistic tematica discursivă aleasă. Declaraţia ‘invectivă’ este expresia atacului făţiş care calomniază. Tehnicile de atac variază în funcţie de temă şi de scopul cuvântării, cele mai întâlnite strategii fiind: a) agresarea numelui, b) recursul la porecle şi supranume, c) insulta, d) monologul dramatizat şi e) aluzia obscenă. Așadar, recursul la argou relevă existenţa unei convergenţe expresive ce se stabileşte între obscenitate, vulgaritate şi familiaritate, însă aceasta este deplasată din zona ei de manifestare naturală, limbajul suburban, şi grefată pe modelele discursive ale registrului formal. O asemenea transmutaţie generează un hibrid inadecvat atât în raport cu norma literară, refractară la infuzia de elemente ale periferiei lingvistice, cât şi cu norma populară, a cărei identitate nu se întemeiază pe încălcarea abuzivă a tabuurilor comunicative. Recursul parlamentarilor la argou este sporadic, dar reprezintă o tendinţă aflată în expansiune. Comparativ cu perioada 1996-2000, în legislaturile următoare se remarcă creşterea numărului de argotisme folosite în declaraţii politice. Pătrunderea argoului în discursul politic poate fi interpretată nu doar ca efect al educaţiei fragile de care dau dovadă unii dintre actorii politici, ci şi ca rezultat al tabloidizării, proces de diminuare a rigorilor comunicării publice, mai cu seamă în mass-media românească. Argotismele care apar în discursul parlamentar sunt fapte de limbă din stratul argotic comun. Ele sunt cunoscute unui număr însemnat de vorbitori și se întrebuințează adesea și în presă, fapt banii [noştri]BINELE, care fabrică în uzina DNA dosare [celor care nu au ciocu mic]BINELE, la fel ca în vremurile cele mai negre ale dejismului” (Ioan Ţundrea, PC; Şedinţa Camerei Deputaţilor, 25.09.2007). 54 „Să fie clar, parteneriatul strategic cu America a fost moştenit şi nu inaugurat de domnul preşedinte Băsescu cu ocazia recentei sale vizite acolo, indiferent ce pretind şi susţin generalul Pacepa şi alţi agarici şi aplaudaci.” (Mihail Popescu, PSD, Şedinţa Senatului, 14.03.2005). 74 ce întărește observația potrivit căreia declarațiile politice ale unor parlamentari români mimează discursul publicistic de opinie55. Domeniile noţionale mai bine reprezentate în discursul parlamentar contemporan sunt: 1) INFRACŢIONALITATEA (FURTUL şi CORUPŢIA, în special): caşcaval56 ‘bani’, ciordeală57 ‘furt’, combinaţie58 ‘afacere ilicită’, a lua dreptul59 ‘a primi foloase necuvenite’, mangleală60 ‘furt’, mititica61 ‘închisoare’, mînărie62 ‘escrocherie’, pîrnaie63 ‘închisoare’, șmen64 ‘escrocherie’; 2) DISCURSIVITATEA „GOALĂ”: 55 Rodica Zafiu, „Declarații”, România literară, anul XXXIX, nr. 50, 2006. 56 „Problema este că domnul Borbely e cam uituc. A uitat că de vreo 20 de ani stă prin Parlament, că a fost alţi câţiva ani prin diverse ministere, că a împărţit şi a tăiat caşcavalul” (Mihai Doru Oprișcan, PDL, Ședința Camerei Deputaților, 5.05.2009). 57 Ședința Senatului, 2.06.2005. 58 „România 2007 continuă neabătut drumul deschis în 1989 spre locul I în Europa la corupţie, spre locuri fruntaşe la acumulare de averi prin combinaţii, sforării şi practici antisociale” (Costache Mircea, PRM, Ședința Camerei Deputaților, 9.10.2007). 59 „Adrian Năstase, profesor de drept, care drept l-a ajutat să-şi ia „dreptul” de peste tot” (Costache Mircea, PRM, Ședința Camerei Deputaților, 2.05.2006). 60 „Ca să repun adevărul în drepturile lui istorice, eu l-am citat pe primarul „care este” de la sectorul 5, pentru a ilustra şi pentru înţelegerea colegilor mei, atunci când am prezentat opinia mea. Într-adevăr, respectuos, este o mangleală” (Sorin Mircea Oprescu, PSD, Ședința Senatului, 2.06.2005). 61 „prin ordonanţă de urgenţă, miniştrii penali au desfiinţat comisia unde se duceau miniştrii înainte de „mititica”” (Cornel Știrbeț, Independent, Ședința Camerei Deputaților, 16.10.2007). 62 „aici este vorba de o mânărie, toată această privatizare, s-a uitat să se spună că a luat un investitor străin la S.C. Agropower” (Mihail Lupoi, PRM, Ședința Senatului, 8.09.2003). 63 „Vă mai amintiţi cât a stat la pârnaie Ioan Stoica, CARITAS, sau Marcel Ivan, cel condamnat în procesul Credit-Banc?” (Grigore Emil Rădulescu, PRM, Ședința Camerei Deputaților, 4.06.2002). 64 „S-a vorbit aici despre nepricepuţi şi şmenuri şi-mi pare tare rău că asemenea vorbe îşi fac locul sub cupola Parlamentului” (Ecaterina Andronescu, PSD, Ședința Camerei Deputaților, 23.06.2009). 75 abureală65 ‘vorbărie înșelătoare’, caterincă66 ‘bătaie de joc’, ciocu’ mic67 ‘tăcere!’, a pune botul68 ‘a crede ceva neadevărat’, vrăjeală69 ‘vorbărie înșelătoare’ şi 3) TIPURILE UMANE: agarici70 ‘individ lipsit de personalitate’, botanist71 ‘credul’, combinator72 ‘traficant’, jupân73 ‘șmecher’, machitor74 ‘bețiv’, mardeiaș75 ‘bătăuș’, șmenar76 ‘escroc’. Tot 65 „Prăbușirea economiei reale (...) a determinat Guvernul să pună pe piaţă, „aşa pentru abureala opiniei publice”, cum îi place să se exprime unui anume important responsabil guvernamental, Ordonanţa de Urgenţă a Guvernului nr. 24/1998 privind regimul zonelor defavorizate” (Gheorghe Ana, PDSR, Ședința Camerei Deputaților, 20.04.1999). 66 „Caterincă și mult fum sau povestea din spatele telenovelei” (Emil Radu Moldovan, PSD, Ședința Camerei Deputaților, 7.03.2006). 67 Vezi supra, Ioan Ţundrea, PC; Şedinţa Camerei Deputaţilor, 25.09.2007. 68 „Vreau să fie clar: nu pun botul la declaraţiile făcute presei de protagoniştii filmului; nu pun botul nici să-i cred vinovaţi şi nici nevinovaţi pe cei doi, dar nu pun botul nici să cred că difuzarea casetei a avut la bază un demers strict jurnalistic” (Constanța Ionica Popescu, PC, Şedinţa Camerei Deputaţilor, 16.10.2007). 69 „Vrăjeala “boc”-ănită a... unicameralului” (Emilian Valentin Frâncu, PNL, Şedinţa Camerei Deputaţilor, 23.09.2008). 70 Vezi supra, Mihail Popescu, PSD, Ședința Senatului, 14.03.2005. 71 Vezi supra, Constanța Ionica Popescu, PC, Şedinţa Camerei Deputaţilor, 16.10.2007. 72 Vezi supraValentin Adrian Iliescu, PD, Şedinţa Camerei Deputaţilor, 11.11.2007. 73 „Baronii roşii au devenit jupâni portocalii” (Horea Dorin Uioreanu, PNL, Şedinţa Camerei Deputaţilor, 24.06.2008). 74 „Atunci, vă întreb încă o dată: cum pot eu fi “k.g.b.-istă”, “comunistă”, “machitoare bolşevică”?” (Leonida Lari-Iorga, Independentă, Ședința Camerei Deputaților, 7.03.2006). 75 „Adrian Năstase îi supără grozav pe “băieţii-de-băieţi” ai politicii româneşti, pe mardeiaşii cuvintelor şuierate cu zgomote de “birds- park”, pe aceia care sărută continuu poporul pe creştet, rugându-se ca Sf. Vineri să le mai păsuiască o clipă apropierea funiei de laţ.” (Cristian Sandache, PSD, Ședința Camerei Deputaților, 19.09.2002). 76 „Bişniţarii sunt băieţi simpatici, accesaţi la nevoie de mulţi dintre concetăţenii noştri. Şmecherii, şmenarii, interlopii sfârşesc prin a fi respectaţi” (Ioan Chelaru, PSD, Ședința Senatului, 2.03.2009). 76 în legătură cu sfera relațiilor interumane trebuie puse și cuvinte și locuțiuni argotice precum a da cu flit/ a flitui77 ‘a alunga’, la plesneală78 ‘din întâmplare’, pe bune79 ‘într-adevăr’, pe șest80 ‘pe tăcute’, ‘pe ascuns’ ș.a. În declarațiile politice concepute pentru a fi rostite de la tribuna Parlamentului, elementele de argou îndeplinesc roluri discursive demne de menționat. Cea mai importantă este funcția de caracterizare, argoul fiind întrebuințat pentru a califica atitudini și comportamente umane, acțiuni, stări de fapt, situații. Întrucât orice argou oglindește mentalitatea grupului de vorbitori în sânul căruia este întrebuințat cu naturalețe și spontaneitate, viziunea depreciativă asupra lumii specifică argotizanților corespunde moravurilor, reacțiilor și felului de a fi al acestora. Cu alte cuvinte, limbajul nu face decât să reflecte condițiile de viață ale comunităților de argotizanți precum și modul în care realitățile vieții cotidiene se răsfrâng în conștiința vorbitorilor (Guiraud 1956: 46-47). Disprețul, ironia, invectiva, sarcasmul și ura sunt solidare cu sensurile unor argotisme, iar astfel de note subiective pun în evidență atât spiritul popular cât și condițiile vitrege de viață ale argotizanților (idem). Prin urmare, unele cuvinte argotice pot fi simțite ca având o mare forță expresivă, ceea ce le face apte să-și părăsească matca firească de existență și de uz, din momentul adoptării lor în alte sfere de discurs: 77 „Guvernul României, care trebuie să susţină eforturile de integrare ale României în 2007, dă cu flit - scuzaţi cuvântul, dar este la modă printre guvernanţi...” (Anghel Stanciu, PSD, Ședința Camerei Deputaților, 20.06.2006). 78 „Muncitorii sunt convinşi că, dacă autorităţile vor insista ca plăţile să se facă într-un singur an, activele întreprinderii vor fi vândute “la plesneală”. Este chiar termenul pe care l-au folosit salariaţii în discuţiile cu prefectul de Iaşi” (Vasile Mocanu, PSD, Ședința Camerei Deputaților, 30.09.2008). 79 „Domnul ministru Crin Antonescu a luptat cu mine pentru eradicarea blaturilor din fotbalul românesc. Pe bune! Iar acum vrea să facă blaturi în Parlament.” (Dumitru Dragomir, PRM, Ședința Camerei Deputaților, 7.03.2006). 80 „se poate demonstra cu uşurinţă că cineva realizează un genocid pe şest, voalat” (Emil Teodor Popescu, Ședința Camerei Deputaților, 3.07.1997). 77 literatură, muzică, publicistică, publicitate etc. Sub presiunea tiparelor discursive ale limbajului gazetăresc, în care argoul este astăzi o prezență constantă, parlamentarii împrumută argotisme și le întrebuințează în propriile creații discursive, dar scapă din vedere că argoul este inadecvat în discursul politic, datorită „distanțelor” ideologice și socio-culturale dintre cele două realități lingvistice. Consecințele acestei inadecvări, care pe alocuri capătă anvergura unui abuz, sunt evidente. Discursul omului politic devine inept, vehement, exploziv prin formă, însă firav în conținut și cu pertinență scăzută sau nulă. În cazurile extreme de inadecvare, prezența argoului poate semnala existența unui discurs patologic. Actorul politic ignoră orice limită și dă frâu liber unor izbucniri de ostilitate care nu pot fi înțelese nici ca pamflet, nici ca discurs rațional: „De ce sunt ei pentru votul uninominal? Simplu: pentru că aşa dispare pragul şi pot intra în Parlament din nou prin efracţie cu ajutorul trustului de presă propriu, televiziune, radio, ziar, şi al banilor de furat din care se pot distribui din belşug genocid81, zahăr, ulei, bere, mici şi altele de-ale gurii, încât şatra asta chiar crede că poate prosti lumea la infinit” (Costache Mircea, PRM, Ședința Camerei Deputaților, 19.04.2005). O a doua funcție importantă actualizată prin prezența argotismelor în cuvântările politice este funcția de evocare. Cuvintele au capacitatea de a evoca ceea ce ele simbolizează. Limbaj prin excelență urban, argoul își evocă mediul de origine atunci când este dislocat din aria sa obișnuită de manifestare și se grefează în țesătura altor tipuri de discurs. Fenomenul, teoretizat de lingvistul elvețian Charles Bally, are evidente virtuți estetice, mai cu seamă în cazul creațiilor literare, însă pe terenul vieții și comunicării politice el determină apariția unor „texte foarte discutabile estetic, moral și intelectual, de un desăvârșit prost-gust”82. 81 Sensul acestui termen argotic este ‘băutură alcoolică de proastă calitate’. Pentru detalii, vezi Zafiu 2010: 238. 82 Rodica Zafiu, „Declarații”, România literară, anul XXXIX, nr. 50, 2006. 78 Din perspectiva teoriei pertinenței, se observă că declarațiile politice infuzate cu termeni argotici au un grad scăzut și foarte scăzut de pertinență întrucât nu generează efecte cognitive durabile. Dimpotrivă, exemplele analizate sugerează că declaraţiile sunt realizări şablonarde, previzibile şi ineficiente. În termeni simbolici, s-ar putea specula că întrebuinţarea argoului în discursul politic reflectă „adolescenţa” limbajului politic românesc cu tot ceea ce decurge de aici: lipsă de maturitate, afectare, agresivitate şi apel exagerat la emoţie, în defavoarea raţiunii. 79 80 Embleme onomastice Într-un studiu de referinţă privind expresivitatea numelor în comediile lui I. L. Caragiale, G. Ibrăileanu (1998: 179) observa că, din cauza deprinderii omeneşti de a asocia o persoană cu un nume, „numele se sudează cu imaginea fizică şi morală a purtătorului, devine o însuşire a lui, oricare ar fi acel nume”, în timp ce, în creaţia artistică, numele ia fiinţă dimpreună cu personajul: „fiinţa creată (...) nu poate creşte în concepţia artistului fără un nume – numele nu va fi oricare, ci unul care să semene deodată cu personajul”. Identificarea purtătorului printr-un nume este rezultatul acţiunii mai multor factori extralingvistici, cei mai importanţi fiind tradiţia denominativă şi modele onomastice, fără a pierde din vedere ansamblul de credinţe, valori şi influenţe care favorizează, la un moment dat, răspândirea şi prestigiul socio-cultural al unui nume. Numele de persoane au caracter istoric. Numele de familie se moşteneşte (are caracter genealogic), numele mic se dobândeşte. Excepţiile reprezentate de schimbările de nume, mai cu seamă ansamblul de prefaceri denominative care evidenţiază impactul tabuurilor, sunt relevante pentru a arăta că schimbarea de nume, fie ca urmare a unor acte magice (rebotezarea, vânzarea copilului1) sau ritualice (aşa-numitul „botez călugăresc”), fie ca urmare a voinţei purtătorului (schimbarea unui nume „urât”), nu se produc oricând, oriunde şi oricum, ci într-un cadru socio-cultural relativ stabil, ale cărui 1 Vezi Ungureanu 1987/IV: 259-70. coordonate diferă de la o cultură la alta. Totodată, trebuie arătat că numele de persoană, oricare ar fi sursele numirii2, reflectă posibilitățile și constrângerile pe care limbile istorice le pun la dispoziţia vorbitorilor, orientând astfel dinamica microsistemelor antroponimice (Tomescu 1998, Anderson 2007). Numele „se sudează” cu imaginea purtătorului, fiind o marcă de recunoaştere. Prin nume, purtătorul este identificat, recunoscut de ceilalţi şi se deosebeşte de alţii care, eventual, poartă nume asemănătoare. În societatea tradiţională, numele purtat de o anumită persoană este o marcă a identităţii individului şi a relaţiilor în care acesta intră şi pe care, mai apoi, le dezvoltă, tipul de relație fiind codificat în interiorul unui sistem antroponimic a cărui evoluţie reflectă existenţa unor multiple straturi de nume şi de valori ale numirii (Pietreanu 1982, Piroska 1981, Tomescu 1998). În calitate de marcă, numele îndeplineşte două categorii de funcţii, interne şi externe. Identificarea, recunoaşterea şi deosebirea trebuie considerate funcţii inerente3 numelui de persoană şi întrebuinţării sale. Acestor funcţii inerente, interne, le corespund şi funcţii externe ale numirii (Anderson 2007: 101): afective, sociale, culturale, pragmatice. Acţiunea acestor funcţii externe generează, în variate contexte de comunicare, opoziţii de ordin pragmatic și stilistic. Spre deosebire de caracterul de marcă esenţială şi, prin acesta, de 2 Într-o analiză privind sursele numirii, Anderson 2007 arată că lista claselor denominative este relativ deschisă, cel mai frecvente discutate în literatura de specialitate fiind: 1. Divinitatea (divinităţile); 2. Natura (cu subclasele: a. plante, b. animale, c. minerale, d. altele); 3. Timpul şi împrejurările naşterii; 4. Epoca şi relaţia de înrudire cu alţii; 5. Cadrul geografic şi relaţiile etnice; 6. Vestimentaţia şi podoabele; 7. Înfăţişarea fizică; 8. Personalitatea şi inteligenţa umană (cu subclasele: a. atribute generale, b. inteligenţa, c. caracterul, temperamentul); 9. Condiţiile de viaţă umană (cu subclasele: a. mod de viaţă şi de hrănire, b. fericirea şi norocul, c. avuţia, d. bucuria şi dragostea, e. activităţile umane, mai cu seamă cele religioase, administrative şi de cunoaştere); 10. Alte realii; 11. Titluri onorifice. 3 „Individualizarea este o funcție a numelui propriu, în raport cu obiectul, tot așa cum generalizarea este funcția numelui comun”. (Florea 1981: 48). 82 cel de marcă socială a numelui de persoană, numele unui personaj literar este, în acelaşi timp, şi marcă de identitate şi marcă de caracterizare4. Fiinţa ficţională se naşte „odată cu numele care convine naturii sale fizice şi morale” (Ibrăileanu 1998: 179). Numele este consubstanţial personajului5, fiind de nedespărţit de purtătorul imaginat de creatorul literar. În consecinţă, numele nu poate fi oricare, pentru că identitatea personajului „îşi află originea înainte de toate în nume” (Irimia 1999: 205). Înţelegem, prin asumarea unei asemenea interpretări, că numele personajelor literare sunt realizări prototipice, ceea ce înseamnă că ele sunt conceptualizări matriceale ale fiinţelor create de un scriitor. Numele făpturilor ficţionale au caracter emblematic, ceea ce face ca exemplaritatea6 personajelor să fie modelată de (şi prin) nume. Considerat din perspectivă istorică, fenomenul deformării numelor de persoană este, fără îndoială, de origine populară, aspect susținut de diverse cercetări onomastice și pare să aibă la origine credințe străvechi privind forța magică a cuvântului și tabuurile legate de aceasta (Dumistrăcel 1995, Istrate 1982, Ungureanu 1981, Ungureanu 1987). Numele de persoane formate cu afixe precum și formele hipocoristice sunt frecvent întâlnite în antroponimia românească medievală (Gonța 1995, Tomescu 2001), existând indicii că astfel de realități lingvistice sunt mult mai vechi (Drăganu 1933). Așadar, deformarea antroponimică se cuvine interpretată ca rezultat al unei tradiții denominative îndelungate dar și ca urmare a obiceiului 4 Pentru definirea şi descrierea celor două categorii de mărci, a se vedea Irimia 1999. 5 „Substantivul propriu-nume de personaj literar încetează a mai fi un simplu termen denotativ (ca în limba neartistică); el devine un semn descriptiv (...) şi semnificativ.” (Irimia 1999: 205). 6 Funcţia emblematică a numelor de personaje literare este evidenţiată şi prin faptul că „personajul literar se poate constitui în prototip pentru lumea realului” (Irimia 1999: 205). 83 popular de a forma porecle de la nume de persoane7, funcțiile ludică, umoristică și satirică fiind caracteristice acestei deprinderi statornice de a „motiva” emblema onomastică atribuită unui individ oarecare. Dacă în cultura populară obiceiul de a atribui cuiva o etichetă onomastică prin care se surprind anumite particularități fizice sau morale datează de foarte multă vreme, în scris practica de a prelucra numele cuiva pentru a pune în evidență o atitudine critică și pentru a dezvolta un efect expresiv este de dată mult mai recentă, dovezi mai consistente înregistrându-se în veacul al XIX-lea, perioadă ce corespunde, în linii generale, cu modernizarea tiparului și cu dezvoltarea presei românești. Acesta este veacul în care apar comediile lui Alecsandri și Caragiale, scrieri în care personajele primesc nume pe potriva firii lor - un procedeu la modă în epocă, acesta este veacul în care parodia, satira și pamfletul devin elemente constitutive ale scrisului gazetăresc, aceasta este veacul în care numele de persoană devine simbol al unei ideologii. Spiritul de frondă al scriitorilor pașoptiști descoperă în procedeul deformării numelui una din matricele expresive ale genului satiric. Printre fondatori trebuie să îl includem pe Ion Heliade Rădulescu, autor proteic, creator de limbă și de stil, în scrierile căruia întâlnim o onomastică sugestivă: Sarsailă, Sgândărilă8, Musiu Rapace, Musiu Bimbirică, Arhon Arpagon, Jupuiescul9 și o retorică de carieră: amplificarea corozivă, bazată pe acidul invectivei (Sorohan 1982). Aceste două aspecte esențiale ne îndeamnă să-l considerăm pe creatorul Domnului Sarsailă autorul unul dintre reprezentanții discursului public vitriolant. La Eliade, notează V. Haneș (Eliade-Rădulescu 1916: XXVII), violența excesivă de idei și de exprimare are ca oglindă lingvistică „cel 7 Pentru o tipologie a poreclelor, vezi Popescu-Sireteanu 2003: 160-179. 8 „Domnul Sarsailă autorul”, Heliade 1939: 246-256. 9 Heliade R. 1864. 84 mai bogat dicționar de epitete violente din epocă”. Lui Heliade îi datorăm cea dintâi xenoscopie amplă publicată în presa vremii și închegată mai apoi într-un studiu-program, Echilibru între antiteze. Într-o epocă în care delimitarea ideologică a specificului național a implicat o permanentă raportare la tot ceea ce era străin, părintele Sburătorului a conceput în spirit antitetic raportul dintre elementul autohton și cel alogen, dezvoltând teza ciocoismului, pe care V. Haneș o consideră o prefigurare a teoriei păturii suprapuse pe care gazetarul Eminescu a pus-o în circulație. În viziunea lui Ion Heliade Rădulescu, boierul și ciocoiul sunt două reprezentări arhetipale; prin punerea lor în contrast se problematizează două arhitecturi ideologice, specificul național și interesele străine, prima fiind conturată în lumină pozitivă, iar ce-a de-a doua, în lumină negativă: „Boierul și ciocoiul este ca binele și răul, ca justul și injustul, ca virtutea și vițiul, ca curăția și păcatul în toate condițiunile, și însuși în toți indivizii” (Eliade-Rădulescu 1916: 96). Prin antiteză, ingredient fundamental al retoricii romantice, emblematicul scriitor al veacului al XIX-lea contrapune timpului eroic și sfânt al „Razilor, Mircilor, Ștefanilor, Mihailor” (Eliade-Rădulescu 1916: 69) vremea durerilor și a suferințelor provocate de „ciocoi”. Repertoriul de epitete violente este, într-adevăr, abundent, frust și mușcător, iar tonul și stilul par desprinse din panoplia arsenalului revoluționar și profetic. Ciocoii sunt „ciuma și holera” societății întregi (Eliade-Rădulescu 1916: 73), „fanfaroni, filous, cavaleri de industrie, șarlatani, scelerați, sperjuri, speriați, parvenus, trântori, lipitori, vampiri, despuietori, mâncători, sugători de sânge” (Eliade-Rădulescu 1916: 82), „o lepră, o neghină în toate condițiunile societății”, „creaturi hidoase” (Eliade-Rădulescu 1916: 84); prin trecere de la tagmă la tip, orice ciocoi este „servil, târîtor, lingariț, mincinos, declamator, sofist, arogant, impertinent, batjocoritor, provocator cu injuriile, calomniator, spion, trădător, rapace, despot, crud, cumplit” (Eliade-Rădulescu 1916: 87), 85 „un om pervertit, depravat, malonest” (Eliade-Rădulescu 1916: 87). Prin contrast, boierul este patriot, om de cuvânt, inimos, „magnific, uman, generos, cu simțiminte nobile și cavalerești și pentru indivizi în parte și pentru nație în genere” (Eliade-Rădulescu 1916: 95). Legitimarea discursului violent este căutată în libertatea de exprimare și de expresie a presei. Tripticul pe care se sprijină retorica gazetărească este conceput în manieră clasică și se edifică pe împletirea între logos, ethos și pathos, însă tonul este exaltat-romantic: „Iată dar libertatea tiparului: știință despre cele ce vorbim și scriem; imparțialitate înaintea adevărului; ură și mânie sacră în contra cupidității, împilării, minciunii, calomniei, ipocriziei, vițiului; compătimire însă pentru omul posedat de demonii acestor păcate” (Eliade-Rădulescu 1916: 309). Știința celor vorbite și scrise este considerată o manifestare a logosului. Probitatea morală a căutătorului de adevăr ține de ethos. Intransigența față de rău este dirijată de pathos. Deducem din acest mod de a concepe acțiunea forțelor retorice fundamentale că, în accepția lui Heliade Rădulescu, stilul patetic, concretizat într-un discurs animat de stări de maximă intensitate („ură”, „mânie sacră”) se potrivește cel mai bine spiritului revoluționar. Acest fond de idei este valorificat în definirea satirei, concepută ca scriere de atac, ca necruțător rechizitoriu caracterologic, ca expresie a pathosului dezlănțuit: „Satira ia persoana cuiva, ia un om cunoscut și, or schimbîndu-i numele, sau subt numele lui, îl face de rîs, îi dă în public vițiurile și ridicolele sau adevărate, sau mincinoase. (...) În satiră, mai mult decât în orice fel <de> scriere, e trebuincioasă mînia sacră, energia și înfocarea. Trebuie să fie cineva vrăjmaș ca să izbească cu foc. Pînă nu va fi vrăjmaș al răului și rîvnitor al binelui, nu va fi nici satirist bun și onest.” (Heliade Rădulescu 1984: 131, 134). Raportată la scara istoriei trăite, violența de limbaj profesată de scriitor în discursul public este motivată prin apel la teza revoluțiilor deturnate. În viziunea lui Ion Heliade-Rădulescu („Doi 1821, doi 1848, 86 doi 1859”, 1916: 179 ș.u.), fiecare din marile momente revoluționare ale vremii sale cunoaște două ipostaze de desfășurare: una românească, autentic națională, cu rezonanță în mase și animată de înalte simțăminte și valori etice și etnice, iar alta aservită intereselor străine, pretins națională și manifestată contra idealurilor românești. De fiecare dată, partida națională este învinsă de „cabalele” de „fanarioți” și de „ciocoi”. Autorul profilează fiecare tabără în termenii unor simboluri antropononimice, pornind de la ființe istorice: Tudorii simbolizează partida națională, iar Ipsilanții reprezintă grupările alogene. Cu alte cuvinte, funcția de desemnare a numelor de persoane este convertită în funcție de simbolizare. Conform convenției fixate de autor, Tudor este echivalent cu ‘român’, ‘patriot’, ‘interes național’, iar Ipsilanti este pus în ecuație cu ‘străin’, ‘jefuitor’, ‘interes propriu’. Această strategie de deformare a numelor prin modelarea capacității lor de simbolizare spre a configura embleme ideologice este conștient urmărită și atent exploatată în scrierile heliadești. Așa cum există antiteza dintre boieri și ciocoi, tot astfel există și opoziția dintre nume „bune”, autohtone, și nume „rele”, alogene, ceea ce înseamnă că deosebirile dintre ceea ce este românesc și ceea ce este străin se manifestă începând chiar de la acest prim nivel de reprezentare a sinelui și a celuilalt, anume cel profilat de nume. Învestirea numelor de persoană cu funcție ideologică, întrebuințarea lor pentru a semnala un conținut impus de creatorul unui anumit text, poate fi ușor remarcată în creația dramatică a autorului Biblicelor. Misterul în două acte Proces general între două hordii și națio (1861) pune față în față atât două tipuri de personaje conotate ideologic, românul și ciocoiul, cât și un gen retoric de intensă circulație în literatura pașoptistă, genul demonstrativ (epidictic). Faptul este întru totul explicabil din perspectivă diacronică dacă se ține seamă că retorica elogiului și a blamului are în literatura religioasă românească o tradiție venerabilă a cărei vitalitate poate fi întrevăzută în tiparele 87 sintactice și opțiunile semantice ale ale scrierilor gazetărești din prima jumătate a secolului al XIX-lea (Andriescu 1979: 128). În încercările dramatice ale lui Eliad, nume precum boierul Mircea, moș Soare evidențiază tabăra asupriților, boierii și țăranii, reprezentanți ai elementului național, iar nume precum musiu Rapace, musiu Bimbirică, archon Arpagon, Jupuiescul sunt embleme onomastice ale asupritorilor, agenți ai intereselor străine. Portretizările acestor „ciocoi” sunt ilustrative pentru tezele avansate de Heliade Rădulescu, din moment ce scriitorul le dezvoltă în cheia de semnificare a spoielii și falsității. Astfel, musiu Rapace, „spoit cu roșu, ciocoi nou și pretins avocat al sătenilor” nu e decât în aparență diferit de archon Arpagon, „spoit cu alb și pretins avocat al Propietarilor”, iar musiu Bimbirică, cumătrul lui Rapace, și Jupuiescul, cumătrul lui Arpagon întregesc această tovărășie a „dracilor” care-și dau arama pe față în scena a patra a celui de-al doilea act. Pentru a risipi îndoielile asupra intențiilor sale satirice, orientate mai ales asupra „roșiilor” din „partidul național”, grupare politică al cărei ideolog a fost multă vreme C. A. Rosetti, dramaturgul de ocazie îi creionează fruntașului liberal un potret în tușe groase, desprins parcă din Apocalipsă: „ochi de broscoi, păr vâlvoi, coarne satanice” (Heliade R. 1864: 11). Aluziv formulată pe tărâmul încercărilor literare, aversiunea față de „Rusetache și Brătianu” este mai mult decât evidentă în scrierile cu infuzie memorialistică, iar Echilibru între antiteze nu face excepție. Eliad nu se sfiește să preschimbe înțepătura literară în atac fățiș și epitetul piperat în invectivă. De la o pagină la alta a Echilibrului descoperim mari concentrații de toxicitate calificativă, „Rusetache” fiind înfățișat în cele mai negre culori: trădător, ipocrit, malonest, Iudă (1916/I: 187), colportor de zvonuri false, insinuant, manipulator abil (1916/I:205-206), langagiu mielos și fanariotic (1916/I: 210), iar în unele contexte întâlnim chiar tehnica rercursului la poreclă: „acest sugrumător de ordinea publică, de onoarea persoanelor, de libertatea 88 tiparului, acesta este disfaimosul numit Berlicoco” (1916/I: 95). Abia în publicistica eminesciană acest specimen coroziv de retorică gazetărească va cunoaște realizări comparabile ca amploare10 și ca intensitate11 expresivă, însă cu resort ideologic și cu realizări retorico-stilistice distincte. De altfel, eșantioanele de scrieri satirice tipărite în epoca agitată dintre 1840 și 1866 sunt mărturii ale unor libertăți de expresie remarcabile, ale căror cauze sunt deopotrivă obiective (adversitatea față de interdicțiile cenzurii, militantismul ideologic) cât și subiective (căutarea unor formule expresive originale). O trecere în revistă a textelor cuprinse în colecția de Satire politice publicată C. D. Aricescu pune în evidență preferința pașoptiștilor pentru principalele tehnici de deformare a numelor de persoană: adiția, subtituția, suprimarea și permutarea. Numele de persoană este mai întâi „descompus” și mai apoi „recompus” astfel încât să convină gustului satiric al autorului și necesităților textuale. Într-o satiră anonimă, numele lui Barbu Știrbei, domnitor urcat în două rânduri pe tronul Țării Românești, este prefăcut în „beiul știrului” (Aricescu 1884: 25, 26), un alt text proiectează blamul asupra prenumelui principelui, mizând pe efectul 10 „Astea ni le spune voiajorul de la Livadia, părintele cuviosului Warszawsky, aliatul de la Plevna, răscumpărătorul drumurilor de fier, tatăl lui Strussberg, protejatul lui Bleichroeder, agentul Alianţei izraelite şi propuitorul categoriilor; astea ni le spune organul oamenilor pe cari liberalul Iancu Negură i-a caracterizat pentru totdeauna c-o locuţiune clasică: „În opoziţiune conspiră contra tronului, la putere fiind conspiră cu străinii contra ţării!”. (Eminescu XI: 141). 11 „În sfârşit din hop în hop, cu chiu cu vai, mai cu opintele, mai cu sughiţuri, s-au înjghebat oastea de strânsură a lui Berlicoco Voievod, aşteptând cu nerăbdare ceasul cel de fericire când d. inspector va răsări ca Făt-frumos din poveste, spre a o mustrălui. Bietul Papură Vodă ! Cum s-ar fi bucurat el, cum şi-ar [fi] unit mânele pe burtă privind „această” a patra putere în stat şi a cincea roată la car !” (Eminescu X: 14). 89 atracției paronimice barbu-barbar: „Cu Bar începe infamu-ți nume;/ Barbar de gintă, n-ai fost român;” (Aricescu 1884: 58), iar un epitaf satiric conceput de „răposatul Căpitan Ciocârdia” reduce numele „infam” al domnitorului la inițiale: „Aici zace B... S... W..., / Care vîndu țara și prădă norodul/ Iară acum Dracii pe mormîntu-i joacă/ Și spre pomenire-i [î]i cântă o Cioacă” (Aricescu 1884: 60). Prima deformare se realizează printr-o permutare. Numele propriu Știrbei este mai întâi descompus în părți „cu sens”, știr și bei, iar acestea, în calitate de nume comune, sunt angajate în dezvoltarea unei sintagme ironice, „beiul știrului”. Trunchierea din cel de-al doilea exemplu este atât o dovadă a complicității dintre autor și cititorul invitat să completeze tacit restul numelui care începe cu Bar cât și o evidență a blamului etnic („n-ai fost român”) care legitimează satira și desconsiderarea onomastică („infamu-ți nume”). Abrevierea din cel de-al treilea exemplu este o probă lingvistică menită să sublinieze existența lecturii cu „cheie” de care cititorul are nevoie pentru a „umple” spațiile libere. O altă tehnică sporadică de trunchiere constă în eliminarea vocalelor din finalul numelor românești, procedeu care în conștiința receptorului ar trebui să semnaleze existența unui emițător care vorbește stricat românește. Această deghizare în „străin” are, desigur, finalitate parodică, ironia având dublă orientare, către caracteristicile lingvistice ale idiomului imitat și către personajul public ridiculizat pentru felul său de a vorbi. De exemplu, în bucata intitulată „Un neamț patriot român” atenția este atrasă și spre mijloacele de „nemțizare” a vorbirii și spre deformările antroponimice de tipul „Naș Brat12-Ion” (Ion Brătianu) sau „Costac Roset” (C. A. Rosetti) prin care se realizează atacul satiric. În alte cazuri, între numele de persoană și avatarul satiric al acestuia se operează o substituție. Poema epică Lagărul de la Șapte- 12 În germana austriacă, substantivul neutru das Brat denumește bucățile de carne de porc fără grăsime folosite la prepararea cârnaților. 90 Nuci, o creație antologică privind atmosfera din fieful bătăușilor liberali, include nu doar un inventar fastuos de porecle și supranume, ci și referințe la fețe mai cunoscute ale vremii, precum Petru Grădișteanu, „ce-i zice și Gît-de-ștreang” (Aricescu 1884: 90) sau Popa Tache, supranumit și „Popa Ciomag” (Aricescu 1884: 95). Comicul dezvoltat prin deformarea numelor reflectă inventivitatea verbală a creatorului de text și pune în valoare muabilitatea categoriilor onomastice, numele putând servi oricând ca bază pentru alcătuirea unei porecle, după cum și porecla se poate solidariza cu purtătorul ei până la a deveni nume de persoană. În al doilea rând, trebuie remarcată preferința pentru procedeul afixării. Adiția de sufixe diminutivale și augmentative la o bază antroponimică prezintă o serie de disponibilități expresive deloc neglijabile. Dacă diminutivele reliefează „scăderile” noii imagini față de prototipul luat ca reper, fiind apte să se integreze în ornările stilistice ale micimii de toate felurile, augmentativele subliniază „creșterile” referentului și sunt potrivite pentru dezvoltarea unor figuri a căror semantică este concentrată asupra consecințelor provocate de exces. Astfel, într-un schimb de satire atribuit scriitorilor Grigore Alexandrescu și Ion Heliade Rădulescu, fiecare condei fiind îndreptat împotriva celuilalt, potențialul coroziv al diminutivelor este exploatat pentru a potența caricatura dezvoltată prin cumul de sugestii referitoare la nanismul intelectual, la diformitatea discursivă și la neajunsurile fizice ale celui satirizat. În Satira poetului Grig. Alexandrescu contra lui Eliade deformarea antroponomastică stă în centrul portretizării: „Cine-e acela care visează/ Atâtea proaste, mici secături/ Și vrea de înger lumea să-l creadă/ Că ne vorbește ca din Scripturi ?// Acesta este nea Ionică,/ Care se crede și satiric; / O mică iasmă, un nas de pică/ Văpsele multe nu voi să stric.” (Aricescu 1884: 28). În raport cu acest text, Răspunsul lui Eliade la satira lui Alexandrescu este o parodie „în oglindă”, dezvoltată după proporții retorice și stilistice asemănătoare, totuși cu un ascuțiș 91 superior: „Cine-i deșteptu care visează/ Atâtea fleacuri, mari secături, / Și vrea de boală lumea să-l crează/ Când plînge, sbiară pe sub păduri ?// E gugumanul sau Gugurică/ Care se crede și satiric;/ O blasnă slută, ofițerică,/ Cu săbioara tic-tiric-tic.” (Aricescu 1884: 29). Deosebirea de calibru satiric dintre cele două creații este accentuată de deformările onomastice. „Nea Ionică” e convențional, plat, lipsit de forță. În schimb „Gugurică”, abilă contopire între guguman și Grigorică, este înțepător, caustic, ireverențios. Gâlceava simbolică dintre cele două voci atestă ritualizarea invectivei în discursul polemic, iar această trăsătură, mult mai vizibilă în presa epocii, trebuie pusă în legătură cu apropierea scriitorilor pașoptiști de resursele oralității populare (Studii de istoria limbii române literare 1969, Andriescu 1979: 129). Tot în direcția recursului la potențialul expresiv al limbii populare trebuie interpretate și secvențele satirice în care deformarea augmentativă a numelor de persoană subliniază disprețul sau, dimpotrivă, prețuirea față de figurile istorice ale unor domnitori precum principele Bibescu-Știrbei sau Alexandru Ioan Cuza: „Frunză verde barlaboi, N-ați văzut pe-un Bibescoi, / Ce l-a veștejit Cuzoi/ Ca p-un hoțoman de soi ?// Nene Cuza, măi Cuzoi,/ Ia ne scapă de Ciocoi/ Că vom alerga și noi,/ Când n’ei zice, la război.” (Aricescu 1884: 40). Întrebuințarea plastică a sufixelor diminutivale și augmentative este completată cu o altă tehnică de deformare prin adiție, și anume alipirea unor particule „străine” la prenumele și numele de familie ale unor personalități ale vieții publice. Ca și în cazul „nemțizării” vorbirii românești, procedeu specific textului „Un neamț patriot român” (Aricescu 1884: 105-110), în creația „Ginerile și socrul” (1860) exprimarea este „grecizată” pentru a credita conversația imaginară purtată de două personaje puse pe căpătuială, un ginere sus-pus și socrul său fanariot. Fără a comenta priceperea cu care autorul textului reușește să mimeze „grecizarea” rostirii muntenești, reținem din respectiva creație doar bogatul inventar de nume deformate ale unor 92 însemnați oameni politici sau de condei: „diavolo Suțaki” (Nicolae Șuțu), „Tachi Bolintineano” (Dimitrie Bolintineanu), „Grigore Alecsandrescos” (Grigore Alexandrescu), „Nico Lahovaris” (Nicolae Lahovary), „Stanciulo Predescos” (Stanciu Predescu), „Miticas Crețulescos” (Dimitrie Kretzulescu) (Aricescu 1884: 72-78) etc. Observația care se impune în legătură cu acest repertoriu onomastic este că, în ciuda naturii artificiale a deformării onomastice, el indică prezența unui procedeu inedit de afixare, care va fi folosit - e drept, cu alte baze de derivare și cu un randament stilistic net superior – și de către alți scriitori și gazetari. În raport cu astfel de realizări îndrăznețe, dar marginale ca impact în discursul public de la jumătatea veacului al XIX-lea, tiparul expresivității populare rămâne totuși dominant, după cum se observă din țesătura unui text cu iz folcloric, Opinia țăranilor despre domnitori și străini: „Sub Alecu Vodă Ghica,/ Ne creștea părul și chica.// Bibescul cu nasul mare/ A-nchis școalele rurale// Mihai Sturzea lungă ghiară/ A băgat Jidanii-n țară.// Sub Vodă Barbu Știrbei,/ Puneai plugul unde vrei.// Ghica din țara moldavă/ A fost un Domn de ispravă.// Sub Domnul nostru Cuzoi,/ Aveam moșii, aveam boi.// Acum, cu Carol întâi,/ N-avem nici un căpătâi.” (Aricescu 1884: 69-70). Acestor încercări satirice întemeiate pe căutări și exprimente dintre cele mai diverse, unele mai apropiate de modele populare, altele datorate influențelor culte, se cuvine să le adăugăm realizări parodice precum Noul acatist al marelui voevod Mihail Sturdza (1848), semnat de Mihail Kogălniceanu, care, deși nu conține exemple de deformări antroponimice, se distinge în epocă prin ineditul formulei parodice. Prin structură și intenții discursive, acatistul este o scriere religioasă encomiastică, deci circumscrisă genului epidictic. Ca imn de mulțumire, textul alcătuit din icose și condace presupune complementaritatea dintre structuri retorice distincte, respectiv lauda adusă unui sfânt sau divinității și autodiscreditarea credinciosului care folosește acatistul ca text de rugăciune. 93 Interesant este că parodia lui Kogălniceanu înscrie blamul în toposurile retorice ale laudei. Procedeul expresiv întrebuințat în mod constant pentru a persifla personalitatea și realizările lui Mihail Grigore Sturdza, domnitor al Moldovei între 1834 și 1849, este antifraza. Alcătuit din șapte icose și zece condace, „acatistul marelui voevod” camuflează blamul în sintaxa laudei, sintagmele ridicolului și ale invectivei având amplitudinea și intensitatea stilistică specifice epocii: „Bucură-te cela, ce ți-ai înălțat numele spre obșteasca ocară ! (5) /... / Bucură-te cela, ce întrunești în caracterul tău obiceiurile cele mai mârșave de la Nord și Miază-zi ! (8) /... / Bucură-te negură, ce întuneci adevărul ! (10) /... / Bucură-te lipitoare, ce sugi sângele fericirei norodului ! (11) /... / Bucură-te Satană, care tragi inimele de la frățeasca îndatorire ! (13) /... / Bucură-te cununa blăstemaților ! (15)/... / Bucură-te mare făcătoriule de rele ! (15)”. Experimentele literare menționate oglindesc efervescența ideologică a epocii, ecletismul formelor și continuturilor literare și gustul pronunțat pentru șarjă, pentru expresia energică13 și pentru îndrăzneala de limbaj. Totodată, ele oferă evidențe lingvistice menite să întărească observația că agresarea numelui de persoană în discursul public este produsul acestor încercări în care numele și imaginea publică a individului sunt supuse unor procese intense de negociere retorică și de prefacere stilistică. Constatarea că în epoca respectivă numele de persoană este smuls din condiția sa de instrument al desemnării și reconfigurat pentru a simboliza sau pentru a semnifica ceva ne permite să observăm una dintre liniile de continuitate între retorica și stilistica pașoptististă și etapa de maturizare a scrisului literar și gazetăresc din epoca literară următoare. 13 Unele din comentariile asupra particularităților stilului heliadesc (vezi Rosetti/Gheție în Studii de istoria limbii române literare 1969: 7-37) pot fi extinse pentru a caracteriza epoca. 94 În acest climat cultural dinamic și contestatar, emergenta ideologie junimistă devine curând țintă a valorizărilor negative implicând, între alte tipuri de manifestare, reflexul polemic și semioza parodică (Costache 2008). Două sunt, pentru discuția de față, aspectele pe care le punem în prim plan: apetența junimiștilor pentru zeflemea și reacțiile adverse față de „direcția nouă”. Ambele aspecte, bogat documentate în literatura memorialistică (Negruzzi 2011, Panu 2013), oferă amănunte prețioase privind circumstanțele în care numele unor junimiști au fost deformate în scop umoristic, ironic sau satiric, fie de către confrați, fie de către adversari. Astfel, Iacob Negruzzi (2011: 153) notează că mai toți membrii societății primeau porecle „cu care erau apostrofați la intrarea lor în Junimea”. Cele mai multe porecle, date de Vasile Pogor, aveau la origine întâmplări, preocupări, obișnuințe și replici memorabile ale societarilor. Lui Titu Maiorescu i se spunea „tata nebunilor” datorită ideii de a organiza prelecțiuni populare, activitate culturală ce a precedat întemeierea Junimii. Lui Iacob Negruzzi i se spunea „Ramir” pentru că tradusese poezia lui Heine, Don Ramiro. Lui P. P. Carp, ceilalți junimiști i se adresau, nu fără o undă de maliție, cu supranumele „Excelență”, deoarece fusese ministru și „spera să devie iară” (Negruzzi 2011: 154). Leon Negruzzi, fratele directorului de la Convorbiri literare fusese poreclit „Tony”, avatar onomastic menit să sublinieze asemănarea de proporții trupești dintre magistratul ieșean și elefantul unui circ ce trecuse prin oraș. Nicu Gane era strigat „Drăgan” sau „Drăgănescu”, după numele unui băcan, „fiindcă Pogor îl acuza de a fi un om foarte prozaic, burghez” (idem). Lingvistului Alexandru Philippide i se spunea „Huru”, din pricina interesului său privind Cronica lui Hur, asupra căreia a și publicat un studiu în 1882. Alexandru Lambrior, Vasile Tasu și George Panu erau numiți „cei trei români”, „fiindcă umblau cu haine de șiac național” (ibidem), iar pe boemul Pavel Paicu Maiorescu îl botează „Picus de la Mirandola”. Departe de a fi redat complet în rândurile de față, glosarul de 95 porecle și supranume realizat de Negruzzi include și câteva deformări onomastice interesante. Unele sunt motivate de sorgintea etnică a purtătorului, așa cum s-a întâmplat în privința lui Ivan Ivanov, „autor de cântece comice”, botezat „Ianovitzki”, pentru a se reliefa și mai bine originea sa slavă. Altele au origini anecdotice: „Caraiani ne expuse odată o întreagă teorie după care în limbile popoarelor ce sunt în decadență vocalele „a”, „e”, „o” și „u”, precum și oarecare diftongi, tind tot mai mult a se schimba în vocala „i”, așa ar fi la grecii de astăzi care pe „oi” și „ei” le pronunță „i”, tot așa la evreii moderni cari zic, de exemplu: în loc de Isac - „Ițic”, în loc de drug - „drig”, Kuh - „Ki” etc. Junimea, făcând mare haz de teoria lui Caraiani, a și aplicat la câțiva din membrii săi care păreau mai atinși de decadență schimbarea vocalelor de la numele lor în „i”. În fruntea decăzuților considerându-se a fi Pogor, Carp și Al. Xenopol, ei au fost răsbotezați „Pighir”, „Chirp” și „Xinipili”.” (Negruzzi 2011: 154-155). Exemplele asupra cărora ne atrage atenția scrierea lui Negruzzi sugerează că practica deformării numelui era, în unele cercuri intelectuale, valorizată pozitiv, ca mijloc de a semnala, în manieră ludică și umoristică, apropierea și afinitățile dintre indivizi. Totodată, ilustrările amintite de directorul Convorbirilor literare subliniază că două dintre tehnicile de deformare onomastică, adiția și substituția, erau adesea întrebuințate pentru a modela ineditele embleme onomastice, însă același lucru se poate afirma și despre mijloacele întrebuințate de adversarii junimiștilor pentru a satiriza activitatea și ideologia societății ieșene. Dacă dăm crezare surselor memorialistice, unul din atacurile cu răsunet în epocă a fost bufoneria literară Muza de la Borta Rece, scriere parodică publicată în 1873, răspândită, după cum notează G. Panu (2013: 564), sub formă de broșură trasă „în mai multe mii de exemplare” și reluată în foileton în paginile publicației satirice 96 Ghimpele, în mai multe numere, în perioada iulie – decembrie14 a aceluiași an. Motivele care au determinat apariția „operetei” de ocazie sunt pe deplin cunoscute. După ce Maiorescu a publicat în revista Junimii studiile critice Direcția nouă în poezia și proza română (1872) și Beția de cuvinte în „Revista contimporană” (1873), „în toiul luptei literare dintre Iași și București, cei de la București se hotărâră să ne dea o lovitură mare și să ne ridiculizeze.” (Panu 2013: 522). Lovitura a fost dată cu piesa Muza de la Borta Rece, bufonerie literară lirică în trei acte, piesă în două acte, cu pronunțat caracter burlesc. Considerată de Negruzzi (2011: 216) o satiră „plină de spirit” și de Panu (2013: 523) „o nesărătură deplorabilă” ce păcătuia prin „lipsa totală de spirit”, scrierea a creat vâlvă, fiind citită la Junimea și analizată cu amănuntul de unii dintre memorialiștii societății (Panu 2013: 522-559). Întrucât subiectul acestei producții a fost deja comentat în literatura de specialitate, nu ne rămâne decât să luăm aminte la numele personajelor și să examinăm mecanismele de constituire ale acestora. Bufoneria atribuită îndobște15 lui Mihail Zamfirescu, poetul „titular” al Revistei contimporane, după cum îl numește George Panu (2013: 523), parodiază numele și unele din creațiile celor mai mulți dintre reprezentanții „direcției noi”, începând cu criticul care a semnat studiile critice ce au declanșat „lupta”, Titu Maiorescu - Minorescu Magnus, și continuând cu reprezentanții „direcției noi”: I. Negruzzi - Neguță, M. Eminescu - Minunescu, Samson Bodnărescu - Brutnărescu, G. Panu - Pan-Pan, Teodor Vârgolici -Vârcolaci, Anton Naum - Năut, Nicolae Culianu - Gulie, Al. Xenopol -Jidopolul, Vasile Burlă - Urlă. Camuflajul onomastic nu este foarte elaborat, rostul deghizărilor fiind acela de a le permite cititorilor să-i recunoască pe junimiști cu 14 Ghimpele, anul XIV, nr. 24, 25 și 40-46, 1873. 15 În unele lucrări mai noi, piesa îi este atribuită, fără certitudine, lui Anghel Demetriescu (Costache 2008: 123). 97 ușurință. Prin urmare, procedeele de disimulare parodică nu sunt greu de evidențiat. De la numele propriu „Maiorescu”, descompus în bază („Maior”) și sufix („- escu”), este realizat criptonimul Minorescu, dezvoltat prin contrast - „Minor” este contrariul lui „Maior” -, concomitent cu menținerea sufixului antroponimic. Potențialul ironic al formulei este întărit prin adăugarea unui „prenume” cu semnificație opusă celei atribuite etichetei Minorescu, rezultatul fiind un oximoron, Magnus Minorescu (‘marele mic’). În plus, în contextul dat, lat. magnus sugerează prețiozitate și afectare, posibilități de semnificare ce vor fi fost, desigur, avute în vedere de creatorii mărcii parodice. La forma Minunescu, se ajunge, în esență, prin același procedeu, adică prin substituirea unui segment, „Emin-”, cu un substantiv, minune, a cărui sferă semantică cuprinde și sensuri depreciative precum ‘lucru rău’. Același tipar este urmat și în alcătuirea altor măști onomastice. Brutnărescu este un criptonim dezvoltat prin înlocuirea secvenței „Bod” din „Bodnărescu” cu adjectivul brut ‘grosolan’ ‘necioplit’ sau, poate, cu ruda substantivală a acestuia, brută ‘om grosolan’. Numele de familie Naum este schimbat cu cvasi-paronimul năut ‘măzăriche’, iar segmentul „Xen” din Xenopol, simțit probabil ca element de compunere [xen(o)-], este înlocuit cu subst. jid(an) ‘evreu’, colportându-se astfel presupunerea că purtătorul numelui deformat ar fi filosemit, atitudine fățiș stigmatizată în epocă. În alte cazuri se realizează o substituție de afix, fenomen probat de preschimbarea particulei finale –uzzi (Negruzzi) cu sufixul diminutival –uță (Neguță), înlocuire ce are ca efect dezvoltarea unor conotații negative de tipul ‘lipsit de importanță’, ‘vrednic de dispreț’. Atracția paronimică, adică substituția de cuvinte cu formă asemănătoare, a favorizat, fără îndoială, transformarea numelui de familie Vârgolici în comicul criptonim Vârcolaci, iar în cazul perechii Gulie – Culianu, eliminarea sufixului –anu favorizează impunerea substantivului gulie, în a cărui cuprindere conotativă intră și sensul 98 ironic ‘persoană naivă’. Deși substituția este operația dominantă de deformare a numelor de persoană, în lista de personaje a bufonieriei Muza de la Borta Rece pot fi identificate și alte procedee, precum adiția, prezentă în duplicarea cu iz interjecțional Pan-Pan, sau trunchierea, manifestată prin eliminarea consoanei inițiale din forma Burlă, suprimare ce are ca efect expresiv constituirea unei etichete onomastice sugestiv-sonore, Urlă, decupată parcă din paradigma verbului a urla. O cercetare aprofundată a revistelor satirice din secolul al XIX-lea ar putea lămuri cu mai multă precizie cât de amplu era fenomenul deformării numelor de persoană în discursul public și care erau tehnicile de agresare cu cel mai eficient randament expresiv. Cert este că, dacă luăm ca reper publicația satirică Ghimpele16, agresarea numelui pare să fi căpătat anvergura unei mode, țintele predilecte ale încondeierilor anonime fiind personalitățile vieții publice: Grigore Balș (Grigore Balșoiu), Vasile Boerescu (Vasilică Bou-Erescu), Emanoil Costache Epureanu (Manolache Iepurache), V. A. Urechia (Basilos Las Urechias) ș.a. Dacă în presa satirică din a doua jumătate a veacului al XIX-lea deformarea numelor de persoană urmează, de obicei, tiparele statornice ale descompunerii în constituenți („bază” și „terminație”) cărora li se caută înlocuitori cu înțeles umoristic, ironic sau injurios, în publicistica lui Mihai Eminescu apar câteva inovații demne de menționat. În textele gazetărești, Eminescu întrebuințează în mod constant antonomaza. Numit de Fontanier (1977: 75) „sinecdocă a persoanei”, acest procedeu stilistic prin care un nume comun este folosit pentru a denumi pe cineva (Bardul pentru Adrian Păunescu) sau, dimpotrivă, un nume propriu este utilizat pentru a denumi o realitate comună (Homer 16 Ghimpele, anul X, nr. 49, joi 1 ianuarie 1870, p. 1, 2. 99 pentru mare scriitor) devine, în publicistica eminesciană, o marcă de identitate17. În textele lui Eminescu, prin actualizarea acestei figuri, funcția de individualizare a numelor de persoane se suspendă și lasă loc altor funcții, proprii substantivelor comune. Altfel spus, funcția de desemnare este înlocuită de funcții de simbolizare ceea ce înseamnă că, în anumite contexte, numele propriu nu mai denumește persoana ca atare, ci devine un simbol al unui tip uman, al unei clase de indivizi sau o reprezentare a valorilor unui grup. Această mutație expresivă se produce atunci când numele propriu este înscris în opozițiile gramaticale specifice substantivului comun. Opoziția de număr, singular - plural, este cel mai frecvent valorificată în scopuri retorice și stilistice. În conjuncție cu alte procedee angajate în retorica amplificării, Eminescu creează un triptic, CARACTERIZARE - NUME DE PERSOANĂ - CLASĂ/TIP, de care se slujește pentru a dezvolta ansambluri imagistice și reliefuri retorice dintre cele mai diverse. În formele ei simple, ecuația reflectă solidaritatea creată de autor între elementele de caracterizare și numele persoanei caracterizate. Prin acest mecanism, numele devine exponent al unei clase: „În loc de a fi plugar, arendaş, toţi vor să se facă reversibili ca un Rosetti, patrioţi ca un Câmpineanu, boieri mari ca un Fleva şi un Stătescu. De aici rezultă pentru ţară, pe lîngă sărăcirea materială, şi anarhia morală şi obşteasca declasare a tutulor.” (Eminescu, XI: 251). În acest tip de argumentare prin ilustrare, numele propriu cu formă de singular, însoțit de articol nehotărât, contrastează cu elementele de caracterizare având formă de 17 „Un element de recunoaștere a articolelor lui Eminescu îl constituie și onomastica creată de poet: Caradale, Chirițopoli, Costinești, Grădișteni, Mărgăritești, Pătărlăgeni, Stănești, precum și numirile ce le dă unor ziare: „Pseudo-Românul” pentru „Românul”, „Cobza lui Faraon”, „Daraua lui Faraon”, „Vocea lui Faraon” pentru „Telegraful”.” (Vatamaniuc în Eminescu X: XIV). 100 plural. Se creează astfel o distanță expresivă între secvențele retorice de tip calitativ („un Rosetti”, „un Câmpineanu”, „un Fleva”, „un Stătescu”) și cele de tip cantitativ, construite prin calificative („reversibili ca”, „patrioți ca”, „boieri mari ca”). Alteori, enumerarea de nume proprii întrebuințate cu formă articulată de plural generează un cumul ce semnalează existența unei clase: „Înţelegem politeţa cu d. D. Brătianu de ex., n-o-nţelegem pînă la acelaşi grad cu Gianii, Costineştii sau Gheorghienii partidului. Nulităţile trebuiesc descurajate de la viaţa publică; ele trebuie să ştie că nu se pot amesteca nepedepsite în lucruri ce nici sînt în stare să le priceapă.” (Eminescu XI: 145). În astfel de cazuri se poate vorbi despre o argumentare prin exemple, în condițiile în care existența clasei („nulititățile”) este dovedită printr-o pletoră de antroponime („Gianii, Costineștii sau Gheorghienii”). Deosebirea dintre cele două specii de argumentare, argumentarea prin ilustrare și argumentarea prin exemple, este trasată cu claritate în studiile moderne de retorică. În timp ce exemplificările conduc la delimitarea unei clase, ilustrările întăresc existența clasei (Perelman/Olbrechts-Tyteca 2012: 435). În formele mai complexe de organizare retorică a discursului, recursul la nume de persoană servește dezvoltării de secvențe antitetice prin care se impune antagonismul dintre model și antimodel (Perelman/Olbrechts-Tyteca 2012: 442-449): „Aceeaşi ţară care-a produs pe un Mircea Basarab sau pe-un Ştefan, aceeaşi ţară în care a căzut capul lui Grigorie Ghica pentru a apăra un petec de pămînt a produs în secolul nostru pe-un d. Brătianu, care ţinea mai mult la opinia ce-ar avea-o despre el un Serurie sau un Pătărlăgeanu decât la interesele ţării sale. Daca constatăm mizerabilitatea acestei plebe de ignoranţi pretenţioşi, de oameni al căror patriotism consistă în a trăi din bugetul patriei, atunci despreţuim ţara, se înţelege.” (Eminescu XI: 228). Această tehnică retorică permite interpretarea numelor ca embleme etice. Antroponimele valorizate pozitiv („un Mircea Basarab”, 101 „un Ștefan”) conturează profiluri exemplare, iar numele calificate negativ („un Serurie”, „un Pătărlăgeanu”) devin simboluri ale unei clase stigmatizate („plebe de ignoranți pretențioși”). Stigmatizarea onomastică capătă și mai multă intensitate expresivă atunci când pletora de nume cu forme articulate de plural este înscrisă într-un paralelism antitetic: „Înainte de-a exista sămânţa veninoasă a roşiilor în ţară, înainte de-a se fi constituit puii fanarioţilor în partid politic, pe când Pherekyzii, Caradalele şi Costineştii nu erau elemente politice şi domnitoare în statul român, pe atunci era poporul inteligent: dar azi [î]şi pierde până şi bunul simţ comun. Înainte era sobru, azi a contractat şi el darul d-lui C. A. Rosetti; înainte era omogen, azi la trei români găseşti un străin în ţară, înainte în adevăr acest popor era cum nu mai este altul în lume de onest, de curat la inimă.” (Eminescu XII: 409). În asemenea contexte, reliefarea consecințelor nefaste pe care antimodelele le au, în viziunea gazetarului, asupra firbrei morale a poporului se realizează în termenii antagonismului dintre trecutul idealizat și prezentul decăzut, însă în publicistica eminesciană contrastul nu este exclusiv orientat din perspectiva antitezei trecut-prezent, ci este angajat și în sublinierea contrariilor ideologice din contemporaneitatea gazetarului, conservatorismul fiind prezentat ca model, iar liberalismul ca antimodel: „Oricât de audace şi de compact poate fi mândrul şi cu penele fâlfâitoare batalion al Pătărlăgenilor şi Manoleştilor din Cameră şi Senat, autoritatea, prestigiul şi talentele, înţelepciunea, tactul şi prevederea politică a atâtor bărbaţi însemnaţi pe care naţiunea i-a trimes în Parlament vor şti a ţine în loc şi a paraliza acţiunea funestă a acestor trişti politici.” (Eminescu X: 412). Învestirea antroponimelor cu funcție ideologică, configurarea lor ca simboluri ale unei ideologii politice, este un mecanism expresiv și persuasiv ce poate întâlnit într-o multitudine de micro- și macrostructuri retorice precum: 102 - antifraza: „în aceste producţiuni cititorul nostru va învăţa multe lucruri frumoase şi instructive; va învăţa cum, pentru a-ţi face pe cineva prieten, trebuie să-1 tratezi cu eleganţa bîtei şi a reteveiului şi cum Mărgăriteştii, Pătărlăgenii, Dimancii, ieri încă numiţii ignoranţi, inepţi, neoneşti, devin de a doua zi nişte dulci prieteni cari te susţin şi pe cari-i susţii, totul, se-nţelege, in majorem Romaniae gloriam.” (Eminescu X: 363); - proiecția anticipativă: „Dacă gustul de risipă şi de jucării, combinat cu ambiţiile fără de margini ale nulităţilor partidului roş, ar fi pe deplin la largul lor, am vedea în curînd, sub pretextul unor idei politice răsărite în ţări străine, împărţindu-se ţara în treizeci sau mai multe republici ploieştene cu prezidenţi improvizaţi, cu ministerii alese de poporul suveran, încât toţi Stan Popeştii şi Pătărlăgenii ar avea ocazia de a sui în miniatură toate treptele măririi esterioare a oamenilor.” (Eminescu X: 316); - apostrofa: „O bună carte de citire ar fi de recomandat la toată pătura din care faceţi parte; poate aţi ajunge în adevăr a cunoaşte şi preţui poporul nostru. Limba românească aţi fost şters-o din licee, voiţi s-o ştergeţi şi din şcoala rurală, cu toată comoara ei de locuţiuni, de proverbe, cu bogăţia ei de forme şi gingăşia de simţiri? Voiţi ca şi ţăranul să capete o inimă de morocâine cum e a lui C.A. Rosetti, capete viclene şi tâmpite, gusturi de animal ca ale bulgăroilor din partidul vostru? Vreţi să înlocuiţi pe Alecsandri cu Ceasurile de mulţumire ale lui C. A. Rosetti, pe Donici cu Kolekţiunea de poezii ale lui Serurie, pe Gr. Alexandrescu cu Orele de repaos ale lui Radu Pătărlăgeanu ? Mai bine nu vă amestecaţi unde nu vă fierbe oala. La pehlivănii de burse şi politice, la escamotări de bilete din urne electorale, la pungăşie şi tripotaj vă pricepeţi. Adevărat meşteri, n-avem ce zice.” (Eminescu XII: 333). - etopeea satirică: „Vedem pe cucernicul Simeon, ce merită o chilie la mănăstirea Ocnei, decorat cu Steaua României, senator şi om 103 mare; vedem cavaleri de industrie îmbogăţindu-se peste noapte din răscumpărarea drumurilor de fier; vedem oameni prinşi în rebeliune făţişă devenind adiutanţi domneşti, vedem pe alţii vânând prin cotituri sub masca patriotismului posturi la Casaţie ori la drum de fier; c-un cuvânt, nici merit nici muncă nu sunt considerate, iar ignoranţa, felonia politică, vicleşugul comun devin titluri de recomandaţie pentru înaintare în statul român. Şi toţi aceşti paraziţi sociali, toată secta asta de spioni şi cavaleri de industrie, acest odium generis humani cum i-ar zice Tacit, costă mult, foarte mult. Sarcinele de întreţinere ale politicianilor de la noi diminuează pânea de toate zilele a poporului de jos, care ca rasă, ca inteligenţă, ca inimă este superior păturii de parveniţi şi de scursături din câteşipatru unghiurile lumii cari s-au aşezat deasupra lui din secolul trecut începând.” (Eminescu XII: 160); - hiperbola: „Nicicând puterea de sacrificiu a populaţiunii istorice n-a fost mai mare, mârşavele spoliaţiuni ale Mihăleştilor şi Chiriţopolilor mai numeroase, mai inumane, mai vrednice de marele cordon al Sfintei Cânepe.” (Eminescu XII: 278); - imprecația: „Retragă-se toate elementele curate şi neatârnate dimprejurul bufniţei, ca să rămâie singur între creaturile sale, să rămîie între Flevi, Fundeşti, Pătărlăgeni, Serurie, Pseudo-Urecheşi// între toţi cei afurisiţi de-a nu avea odihnă nici în mormânt ca să îndeplinească slujba sacrilegiului”. (Eminescu X: 425); „Călătorie sprâncenată ! Ducă-se unde a dus surdul roata şi mutul iapa toţi Gianii şi toţi cei asemenea lor. Atâta pagubă şi dobândă pe neamul românesc cât ar pierde din emigraţiunea tuturor reputaţiilor improvizate sau uzurpate.” (Eminescu XIII: 113); - negația repetată (emfatică): „Nimeni nu zice d-alde Boerescu, d-alde Cogălniceanu, d-alde Vernescu - toţi însă în ţara aceasta zic Fundeştii, Pătărlăgenii, pentru a arăta că nomen eorum legio, că nu se deosibesc prin nimic de mulţimea muritorilor nici prin talent, nici prin 104 ştiinţă, nici prin avere, c-un cuvînt prin nici unul din elementele cari-l fac pe om propriu de a lua asupră-şi responsabilitatea intereselor generale.” (Eminescu XI: 144); - paralelismul dezvoltat prin interogații retorice: „Dar pentru Dumnezeu, unde e Caradaua, unde Candianoul, unde Mihălescul nostru ? Cine dintre noi a călătorit la Livadia ? Cine au făcut milioane cu răscumpărări, cine au prefăcut Parlamentul în local de ruletă şi de joc de bursă ?” (Eminescu, XIII: 51); - patopeea: „Acum o generaţie sau două Caradalele şi Costineştii, Serurii şi Pătărlăgenii puteau trece, de bine de rău, de oameni politici. Azi nu mai merge. Domnii aceştia se pot supăra pentru că le vorbim atît de verde, ne pare chiar nouă rău că trebuie să atingem atîtea susceptibilităţi, dar n-avem ce face.” (Eminescu XI: 450); - repetiția anaforică: „Da! O lovire de stat este; o lovire de stat executată de paraziţi în contra elementelor producătoare şi cu rădăcini în această ţară; o lovire făcută în interesul străinilor, cari se vor bucura văzându-ne de-a pururea condamnaţi a fi conduşi de Simuleşti, Chiriţopoli şi Cercheji; o lovire de stat în care Caradaua comună şi Seruriul comun va domni de mână cu Ilie Ţepeluş şi Ion Pelin; o lovire de stat impertinentă în jos, umilită şi linguşitoare în sus, lovirea de stat a ciocoiniciei speculante şi invidioase în contra tuturor elementelor libere şi producătoare ale acestei ţări.” (Eminescu XIII: 294); Departe de a fi epuizat bogăția de secvențe în care numelor de persoane li se atribuie roluri retorice și stilistice dintre cele mai variate, admonestare, caricaturizare, (dis)creditare, ridiculizare, exemplificare, ilustrare etc., roluri ce pot fi, la rigoare, circumscrise fie retoricii laudei și blamului, fie celorlalte genuri tradiționale (deliberativ și judiciar), este important să notăm că Eminescu imprimă onomasticii și o evidentă simbolistică etnică: „Basarabii, Floreştii, Bălenii, Filipeştii, Balşeştii, Cănteştii, oameni care au botezat piscurile cele mai înalte ale Carpaţilor cu numele lor nu sunt familii istorice; (...) Meritele şi dreptul istoric sunt 105 ale lui Zevzecopol şi Pehlivanoglu, noii veniţi. D-nul Zevzecopol s-a bătut la Valea Albă, d-nul Pehlivanoglu la Rovine şi d-nul Pherekydis la Obertin. Daca se va cerceta bine, se va afla că, la adecă, d. Giani a fost duce de Făgăraş, d. Carada pârcălab de Hotin şi d. C. A. Rosetti vornic de Suceavă. Sunt pline cronicele noastre cu numele ilustre ale Zevzecopolilor de tot soiul şi bătrânul Costin de la Costâna nu ştie cum să le ridice meritele mai sus!” (Eminescu XII: 284). Fragmentul oglindește tripticul CARACTERIZARE - NUME DE PERSOANĂ - CLASĂ/TIP. Numele puse în lumină pozitivă accentuează apartenența la model („Basarabii, Floreştii, Bălenii, Filipeştii, Balşeştii, Cănteştii” sunt „oameni” cu merite și drepturi istorice), în vreme ce numele puse în lumină negativă devin, prin mijlocirea antifrazei, reflectări ale antimodelului („d-nul Pherekydis”, „d. Giani”, „d. Carada”, „d. C. A. Rosetti” aparțin unei categorii marginale, „noii veniți” „de tot soiul”, fiind așadar lipsiți de merite și drepturi istorice). Satirizarea plenară a străinului, înfățișat ca venetic rapace, crud și interesat, este realizată prin punerea în circulație a unor creații onomastice sugestive (Zevzecopol și Pehlivanoglu), în care gazetarul contopește cele trei valori simbolice dominante asociate îndeobște numelor de persoană în publicistica sa: etică, ideologică și etnică. Aceste trei valori simbolice ale numelor corespund, în linii generale, elementelor tripticului prin care se realizează deformările onomastice. Prin simplificare, am putea afirma că elementele de caracterizare intră adesea în joncțiune cu simbolistica de ordin moral atribuită numelor, numele în sine sunt corelate cu o simbolistică de factură etnică, iar clasa/ tipul reprezentat de nume este asociată cu o ideologie politică. „Invariantele” rezultate din aceste desfășurări retorice și stilistice complicate sunt puse în antiteză. Un „Mircea”, „un Ștefan”, „Basarabii, Floreştii, Bălenii”etc. sau unii din reprezentanții conservatorilor sunt personaje pozitive, eroi. Prototipul acestor personaje este de tip pozitiv: 106 moral, bun român, apărător al binelui. Prin contrast, „un Serurie”, „un Pătărlăgeanu” sau „Pherekyzii”, „Caradalele” sunt personaje negative, făcători de rele. Schema de construcție a acestor caractere tenebroase include trăsături negative amplu marcate stilistic: imoral, străin de neam, agent al răului. Nu o dată, Eminescu, aidoma marilor pictori ai luminii și întunericului, conferă consistență dramatică personajelor sale. Uneori, polarizarea dintre cele două categorii de figuri dramatizate este atât de intensă încât eroii ne apar ca plasați în lumea vechilor legende și povești românești, iar personajele negative par decupate din satira balcanică: „Dar oare ce e de zis pentru o ţară în care pe oameni îi cheamă Bucur, Bodea, Codrea şi Florea, Păun şi Catalin, Terinte şi Pârvul, Ursu şi Balaur, Lupu şi Bărcan şi unde pe clasele superpuse le cheamă Pehlivanidis şi Zevzocopol, unde din grec dai în bulgar şi din bulgar în grec ?” (Eminescu XIII: 158). În publicistica eminesciană deformarea onomastică este prelucrată în orizontul limitei dintre real și ficțional și nu este mai puțin adevărat că gazetarul plăsmuiește nume potrivite cu firea personajelor sale având ca suport resursele expresive ale limbii populare și unele modele literare. Din acest punct de vedere, creațiile onomastice formate pe bază de structuri idiomatice au o mare plasticitate. Personaje precum Coate-goale, Zgârie-hârtie18, Fluieră-vânt, Împușcă-n-lună19 întregesc galeria de embleme onomastice deschisă de Pehlivanidis și Zevzecopol și demonstrează că 18 „Un stat guvernat de Coate goale şi Zgârie – hârtie e însă un stat pierdut. Cinic, meschin vânător de cumul şi câştig, ilicit înlăuntru, slugarnic în afară, acest element al unei biurocraţii inepte, ignorante şi comune este nu numai rămăşiţa, dar totodată matca în care se puieşte cea mai stângace din toate formele de guvernământ: absolutismul.” (Eminescu XIII: 294). 19 „În capul lui Fluieră – vânt şi-a lui Împuşcă ‘n – lună ideile socialiste nu înseamnă decât solicitare de pensii reversibile ori de posturi, în capetele ţăranilor însă ele ar căpăta o însemnătate atât de gravă încât urmările nu sunt de prevăzut.” (Eminescu XIII: 115). 107 scriitorul a meditat asupra potențialului imagistic al acestor creații din moment ce ele sunt păstrate în bruioanele din manuscrise20. În acord cu exemplele și observațiile de mai sus se poate susține că Eminescu recurge în publicistica sa la două matrice de deformare onomastică. În primul tipar se încadrează deformările unor nume de persoană reale, iar cel de-al doilea cuprinde numele create de scriitor, după modele literare și lingvistice de largă circulație. O astfel de clasificare se potrivește și poreclelor la care gazetarul recurge. Avem, pe de o parte, poreclele și supranumele, puține de altfel, preluate de Eminescu din cotidian și, pe de altă parte, avem foarte multele creații onomastice plăsmuite de imaginația poetului, iar acestea din urmă sunt fie de inspirație livrescă, fie dezvoltate în acord cu spiritul culturii populare. În versificările de atelier din care s-a cristalizat Scrisorea III facem cunoștință cu unele din figurile predilecte ale satirei eminesciene, C. A. Rosetti (Berlicoco21), Ion Brătianu (Firfiric), V. A. Urechia (Pseudo-Ureche): „Pe toţi îi lasă, muză, îi svârle cât acolo/ Pe Mircea şi Vintilă, pe El Berlicoco/ Nu pierd măcar o vorbă, cuvântul nu mi-1 pun/ Cu cioara cea pârlită ca fundul de ceaun/ Ce minte[’n] or ce ziuă, şezând pe Telegraf/ 20 „Ce bine se aşezase firma Zevzecopulos şi Pehlivanidis pe aristocratizare ! Luase aere de duci, de conţi, de baroni. Chelnerii din Viena nu mai ştiau ce titluri pompoase să le dea văzându-i încărcaţi cu fel de fel obiecte de tinichegerie.” (Eminescu XII: 488). 21 Bacalbașa (1927/I: 100) oferă amănunte asupra originii poreclelor atribuite celor doi fruntași liberali: „(…) Rosetti era tot Berlicoco iar Ion Brătianu tot Firfiric. Aceste două porecle zugrăveau pe vremuri pe scamatorul ca și pe omul flușturatec. C. A. Rosetti era socotit ca fiind inspiratorul lui Brătianu, ca geniul rău al dualității, ca omul cu resurse și cu tot felul de manopere neleale. De aceea fusese poreclit Berlicoco după numele unui scamator care trecuse prin București. Ion Brătianu trecea, pe atunci, drept instrumentul, drept o jucărie în mâna lui Rosetti. Oratoria lui, impetuoasă și declamatoria epocei, îl prezentau oamenilor gravi ca pe un ușuratec; de aci porecla Firfiric. Firfirica era o monedă de argint de jumătate sfanț, iar altă firfirică avea o valoare și mai mică. Ion Brătianu, care era și mic de statură, era privit ca un fel de nimic. Un firfiric.” 108 Aceştia [î]nainte-ţi o, Popovici, sunt praf.// Şi nici [în] minte-mi vine, ca vorba să mi-o stric/ Spunând cum s’aranjează bărbosul Firfiric/ Oricât cu amintirea-mi o caut ş’o culeg/ Erou mai bun ca tine eu nu pot să-mi aleg.../ Deci repede ţigara în foc şi la birou/ Tu Popovici Ureche - rămâi al meu erou.” (Eminescu II: 249). Scriitorul recurge extrem de rar la poreclele date unor personalități ale vieții publice de către contemporani, dar folosește un inventar luxuriant de epitete, parifraze, formule de caracterizare, supranume și porecle create de el. În chip ironic, Ion Brătianu este, uneori, supranumit Vizirul22 și Cancelarul23. Lui C. A. Rosetti îi sunt atribuite foarte multe epitete sarcastice de circumstanță și supranume mai mult sau mai puțin ocazionale, ca Sf. Mare Prooroc24 sau Odiseu25, 22 „După cum se ştie organul d-lui Brătianu, în numărul său de alaltăieri, anunţînd retragerea cabinetului, căuta să demonstreze că sistema ministerelor flotante este foarte constituţională din momentul ce Vizirul este statornic.” (Eminescu XI: 126) 23 „Cancelarul s-a întors. Partizanii, îngrijiţi, îl încunjură, i se uită în ochi, îi analizează mersul daca e agitat sau ticnit, îl urmăresc cu cine vorbeşte, cui îi întinde mîna cea dreaptă, cui cea stîngă, daca înfăţişarea sa este veselă sau mîhnită, c-un cuvînt, ca de la un adevărat oracol din Delphi, toţi aşteaptă destinele lor din gura ilustrului augur.” (Eminescu XI: 89). 24 „Mai mulţi reprezentanţi ai acestei noua puteri europene, mai mulţi soli ai vitezei, iubitoarei de adevăr, lealei si generoasei naţii izraelite petrec la Bucureşti, mirabile dictu, nu în arest corecţional pentru escrocherie, nici în detenţiune pentru vagabondaj, ci gură-n gură cu Sf. Marele Prooroc C. A. Rosetti, pentru a pune la cale fericirea ţării româneşti, ameninţînd cu intervenţiunea, avînd depline puteri de a cumpăra voturi în Adunări de va fi necesitate şi de a se-nţelege asupra gheşeftului, mai dînd unul, mai lăsînd cellalt.” (Eminescu X: 267). 25 „Căpetenia partidului liberal, d. C.A. Rosetti, ca Odiseu cel mult meşteşugareţ, rătăceşte departe de Itaca cea înconjurată de valuri, de patria sa iubită, multe cetăţi de oameni şi multe datini deprinde, chibzuind să-şi mîntuie sufletul şi pe tovarăşi, cum ar zice bătrînul Homer. Dar toate silinţele sale sînt zădarnice, căci pe cînd meşteşugareţul grec din anticitate lua lumea înainte cu poveşti, Odiseu cel modern întîlneşte în cale-i o lume care-i cunoaşte patria sa mai bine decât el însuşi.” (Eminescu X: 203). 109 iar altor figuri publice, cum ar fi P. Grădișteanu26 sau V. A. Urechia27, Eminescu le creează portrete cu evidente tușe pamfletare. Această dramatizare a scrisului gazetăresc prin construirea de caractere ale căror portretizări se sprijină și pe caracterizarea prin nume sugerează că în publicistica lui Eminescu sinteza de elemente populare și culte a contribuit la crearea unor tipare satirice și parodice inconfundabile și a unui stil publicistic original. Înscrisă în tradiția modelelor retorice și expresive ale vremii, dar depășind clișeele epocii, gazetăria eminesciană proiectează adesea lumea realului înzenitul literaturii. * În perioada contemporană deformarea numelor de persoane a suscitat interesul oamenilor de știință28. Pe fondul dezvoltării libertăţilor de expresie şi de exprimare, practicate, nu o dată în chip excesiv în mass-media şi în alte forme şi genuri de discurs public 26 „Există un biet om nenorocit aici în Bucureşti pe care o soartă nemiloasă, hărăzindu-i un cap de mărimea unei măciulii de mac şi un trup închircit şi ridicol, 1-au zvîrlit totuşi pe scîndurile scenei, ba încă i-au mai inspirat şi nenorocita predilecţie nu pentru farse de genul paiaţelor, ci pentru tragedie înaltă, încât vizitarea teatrului e totdauna primejduită de cătră acest creştin. Numele proverbial a acestui geniu ciudat în felul său e Crăcănel. Dacă se dă vro tragedie şi joacă şi el vrun rol, publicul se prăpădeşte toată seara de rîs de interpretarea ciudată pe care Crăcănel o dă rolului său tragic; daca se dă vro comedie, publicul plînge de interpretarea, vrednică de comizeraţiune a rolelor sale comice. Ei bine, Crăcănelul Parlamentului e d. Petre Grădişteanu.” (Eminescu X: 269). 27 „Toată lumea ghiceşte că nu poate fi vorba decât despre d. Pseudo-Urechia. Singura mîngîiare ce ne mai rămîne e că acest domn n-a sfeterisit exact numele boierului moldovenesc care se iscălea Ureki, ci a adăogat la trupina cuvîntului sufixul -i-a (Urechia), foarte semnificativ pentru strigătele metamorfozatului rege Midas.” (Eminescu X: 160). 28 Pot fi consultate cu folos lucrări precum Cesereanu 2003, Dumistrăcel 1995, Zafiu 2001, Zafiu 2007. 110 românesc, fenomenul deformării numelui reflectă întoarcerea la oralitatea populară, ale cărei irizaţii discursive şi textuale pot fi cu uşurinţă descoperite în discursul public actual. Pluralitatea unghiurilor din care a fost descrisă agresarea numelui arată că o asemenea practică are specificitate lingvistică, întrucât pune în lumină posibilităţile de numire ale unei limbi istorice, şi culturală, deoarece relevă împrejurările care împiedică sau favorizează circulaţia numelor şi condiţiile în care un nume reflectă realităţile ce stau la baza numirii. Un fenomen atât de cuprinzător poate fi evaluat cu mijloacele general-descriptive ale antropologiei29 sau, în chip specializat, cu cele ale unor ştiinţe diverse: etnolingvistică, psiholingvistică, retorică, stilistică, pragmatică. În manifestările ei abuzive, deformarea numelui poate primi explicaţii diferite în condițiile în care descrierea fenomenului se realizează în acord cu realităţi mereu variind de la o epocă la alta30. Considerând că mijloacele de agresiune onomastică întrebuinţate de vorbitori servesc pentru a exprima opinii, judecăţi sau atitudini (negative, de obicei) faţă de persoana al cărei nume este atacat, trebuie remarcat că atacul asupra numelui reprezintă doar una din tehnicile de atac la persoană şi face parte dintr-un complex de procedee care au ca finalitate desconsiderarea cuiva: 1. ridiculizarea înfăţişării fizice; 2. atribuirea de porecle şi/ sau supranume înjositoare; 3. defăimarea prin 29 Pentru Lévi-Strauss (1978: 83), a abuza de limbaj este o deprindere nespecifică aşa-ziselor culturi primitive, dominate de prescripţii şi interdicţii comunicative situate la polul opus atitudinii faţă de limbaj a omului modern, pentru care „orice pretext este bun pentru a ne exprima, a întreba, a comenta...”. Locvacitatea, „lipsa de moderaţie” în întrebuinţarea cuvântului ar fi evidenţa simbolică care impune o graniţă imaginară între omul arhaic şi cel modern. 30 Este ştiut că în societatea tradiţională românească se întâlneşte credinţa că numele este profund legat de purtător, un act magic îndreptat asupra numelui putând afecta integritatea fizică şi / sau spirituală a posesorului. Rămâne de stabilit în ce măsură şi cu ce mijloace interpretative s-ar putea arăta că asemenea credinţe animă şi în prezent energiile locuţionare, ilocuţionare şi perlocuţionare ale vorbitorilor. 111 insultare; 4. denigrarea valorilor individuale ori discreditarea credinţelor cuiva; 5. ofensele aduse inteligenţei sau conduitei individuale; 6. violarea dreptului la intimitate; 7. umilirea membrilor familiei şi a celor din cercul de rude ori de apropiaţi; 8. colportarea de zvonuri; 9. minciuna; 10. dezinformarea etc. Recursul la aceste mijloace de atac la persoană pune în lumină existenţa, amploarea şi impactul strategiilor discursive şi de acţiune prin care se urmăreşte calomnierea, compromiterea sau înjosirea cuiva. Din perspectivă retorică, aceste tehnici de agresiune se concretizează, dar nu în toate situaţiile de comunicare, în realizări retorice de tipul argumentum ad hominem, dacă formularea sau respingerea unei teze evită recursul la dovezi dând, în schimb, prilej unuia dintre protagoniştii actului lingvistic să declanşeze atacul la persoană. De exemplu, în argumentarea tezei că anumite segmente ale presei româneşti manipulează opinia publică, un gazetar poate recurge la un complex de tehnici de agresare, pentru a supralicita solidarizarea cititorului cu punctul de vedere exprimat: „În rest, diversiunea mediatică pusă la cale de felicși-motani, vadimaci și prostănaci continuă”31 (Victor Lungu, „Ce nu văd în drum spre aeroport ?”, Monitorul de Cluj, 23.03.2007). Se observă că, în acest context, agresarea numelui, prin derivare cu sufix şi prin actualizarea opoziţiei de număr (vadimaci) precum şi recursul la porecle şi supranume peiorative (felicși-motani, prostănaci) generează, în planul textului, manifestarea unor trăsături expresive, oralitatea şi ironia. În alte contexte, agresarea numelui reflectă acţiunea funcţiei ludice. Comicul de limbaj generat prin deformarea numelui sprijină şi devine ornament lexical al tezei că manipularea se realizează prin intermediul unor emisiuni de televiziune: „Oare băsescologii și băsescofilii nu lucrează deja intens pentru acest proiect? Studiez băsescologic acest aspect și cred că o să se 31 Exemplele extrase din publicaţiile in format electronic şi opiniile exprimate pe diverse pagini de internet sunt transcrise ca atare, fără corecturi. 112 implemeteze o tactică de băsesculare. Mai exact, cred că se urmărește băsescărirea romanului telespectator chiar în ziua congresului PNL. Eu zic să nu se joace prea mult cu băsescoiala asta” (lilick-auftakt.blogspot.com, 25.02.2010). Din perspectivă pragmatică, tehnicile de atac la persoană se concretizează în acte şi secvenţe discursive (face threatening acts – FTAs, Brown/Levinson 2004) ce trebuie descrise prin raportare la principiul politeţii. De regulă, agresarea prenumelui este convergentă, ca tehnică de atac, cu alte procedee de reliefare a acumulării (paralelism sintactic, apoziţie – Fontanier 1977: 267, Grupul μ 1974: 108-12), mecanism (macro)discursiv prin care se dezvoltă invectiva: „Căci pentru preşedintele mult iubit, pentru dragul conducător, pentru Regele-Soare al pedeleilor, pentru cel căruia însuşi astrul zilei îi dă onorul şi se reflectă fericit în locul de unde a dispărut o vestită şuviţă, pentru Trăienel - flotă-dispărută, pentru Trăienică - ne-luptătorul cu criza, pentru Zeus de la Cotroceni, criza nu există!” (Vasile Popeangă, PSD, Şedinţa Camerei Deputaţilor, 14.12.2010). Atacul atinge grad maxim de intensitate prin recursul la poreclă (Zeus de la Cotroceni), paralelismul sintactic favorizând mutația de la funcţia publică pe care o deţine persoana-obiect al discursului la ridiculizarea fizionomiei şi numelui individului. Prin urmare, dezvoltarea stilistică [ANTIFRAZĂ: pentru preşedintele mult iubit] → [PORTRETIZARE IRONICĂ: pentru cel căruia însuşi astrul zilei îi dă onorul şi se reflectă fericit în locul de unde a dispărut o vestită şuviţă] → [DEFORMARE ANTROPONIMICĂ: pentru Trăienel - flotă-dispărută, pentru Trăienică - ne-luptătorul cu criza] → [PORECLĂ: pentru Zeus de la Cotroceni] reflectă translaţia de la ironizarea lipsei de competenţă în raport cu funcţia publică pe care o deţine o anumită persoană (tehnică discursivă uzitată în discursul politic românesc şi nu numai), la atacuri, implicite mai întâi, explicite mai apoi, asupra înfăţişării şi numelui individului (tehnică discursivă abuzivă, calomnioasă). Lipsa de politeţe discursivă, concretizată în ridiculizarea aspectului fizic al persoanei şi a numelui pe care aceasta îl poartă, este evidentă. De fapt, creatorul 113 acestui act discursiv îşi propune de la început să fie nepoliticos. În conjuncţie cu porecla şi cu celelalte mecanisme de atac la persoană, diminutivele peiorative intră într-o serie endocentrică32 prin care se dezvoltă, în plan imagistic, o caricatură în care se poate descoperi cu uşurinţă șablonul dictatorului autoritar, corupt şi capricios, lipsit de maturitate. Din perspectivă stilistică, agresarea numelui trebuie descrisă ca expresie a unei atitudini (Vianu 1968: 35-40) faţă de ceea ce se comunică. Cel mai adesea, atacul asupra numelui se declanşează ca reacţie faţă de felul de a fi, spusele, credinţele, valorile sau acţiunile cuiva, fie ele reale sau prepuse. În enunţul „Doar aşa îmi explic ultima găselniţă a fostului viitor etalon al politicii româneşti, «bocul»” (Horea-Dorin Uioreanu, PNL, Şedinţa Camerei Deputaţilor, 7.09.2010), transformarea numelui de persoană în nume comun33 („comunizarea numelui propriu”, Câmpeanu 32 Prin serie endocentrică, Grupul μ, (Retorică, 144) denumeşte o construcţie semantică în care „fiecare termen al seriei derivă din precedentul prin adiţionarea uneia sau mai multe seme sau determinări şi reflectă o nouă alegere făcută prin posibilităţile echivalente la acest nivel”. În fragmentul de discurs parlamentar citat se observă existenţa a două serii endocentrice. Prima serie, de natură semnificativ-denominativă, întemeiată pe translaţia preşedinte + determinant / determinant + conducător / Regele-soare + determinant, o „activează” pe cea de-a doua, de natură indicativ-onomastică, întemeiată pe dezvoltarea Trăienel + determinant / Trăienică + determinant / Zeus + determinant. Pentru detalii privind construcţiile endocentrice, a se vedea Bloomfield 1973: 194-197, Bidu-Vrănceanu et al. 2001: 195, Ciompec 1985: 58-70. 33 Un alt exemplu, mult mai violent, în care transformarea numelui propriu în nume comun — prin actualizarea unor opoziţii nespecifice substantivului propriu, dar caracteristice substantivului comun (opoziţia de număr, în speţă) — este subordonată forţei silogismului, demonstrează dezechilibrul discursiv dintre logos şi pathos: „Proiecţia legislativă a sistemului unitar al pensiilor, susţinută de clica bocilor care guvernează România, sfidează principiile de drept, logica şi cetăţenii. Legea asta este un excrement portocaliu, cu sânge roşu, care pute chiar mai rău decât legea unică a salarizării” (Ion Stan, PSD, Şedinţa Camerei Deputaţilor, 2.03.2010). Într-un alt exemplu de declaraţie politică, actualizarea opoziţiei de număr transformă numele de persoană în „etichete” ale unor tipuri de agenţi cu acţiune distructivă: „Cred că nimeni 114 1975: 132), este, deopotrivă, procedeul discursiv prin care emiţătorul îşi manifestă nemulţumirea faţă de o decizie sau acţiune politică şi mecanismul lingual prin care se încearcă impunerea discreditării, receptorul fiind „dirijat” să înţeleagă că „unitatea de măsură” a lipsei de pricepere administrativ-politică este „bocul”. Consideraţiile de mai sus permit interpretarea deformării onomastice ca fenomen discursiv cu rol evaluativ, ca proces prin care procedeele de agresare a numelui de persoană înlesnesc „mutarea” numelui din clasa stilistică a mărcilor de individualizare în clasa mărcilor de caracterizare. Agresarea antroponimică are numeroase trăsături comune cu atribuirea de porecle34. În calitate de „paranume” (Kis 1976: 127-142) poreclele sunt semne lingvistice motivate caracterizate de „semioză deschisă”, adică de sensibilitate faţă de „contextul situaţional”. Spre deosebire de numele-bază, ale căror trăsături lingvistice esenţiale sunt caracterul convenţional (numele de familie se moşteneşte, prenumele se dobândeşte) şi caracterul indicativ (numele desemnează un posesor), numele deformate au adesea caracter motivat şi caracter semnificativ (numele devine purtător de valori contextuale). Pentru a verifica validitatea acestei observații analiza pune accent pe două aspecte: resursele deformării onomastice şi tehnicile de agresare a numelor. Între mijloacele lingvistice prin care se realizează deformarea numelui, cel mai uzitat este derivarea. Pot fi incluse în această categorie trei varietăţi (subspecii) de elemente care se deosebesc unele de altele nu prin mecanismul prin care iau naştere, fiindcă acesta este comun, ci nu se va mai mira dacă, peste câteva zile, Bocii, Vlădeştii sau Şeitanii vor veni să ne spună că impozitează aerul, lumina soarelui, mersul pe jos sau cu bicicleta, plimbările în parc cu nepoţii sau, poate, întunericul din case.” (Iuliu Nosa, PSD Şedinţa Camerei Deputaţilor, 23.02.2010). 34 Amintim doar două studii interesante privind pertinenţa pragmastilistică a poreclelor, materialul faptic fiind alcătuit din caracterizările onomastice ale copiilor (Goran 1982, 1987). 115 prin relevanţa lor pragmastilistică, adică în funcţie de intensitatea emfatică şi expresivă a creaţiei cu pricina în raport cu altele dezvoltate pe baza aceluiaşi procedeu formativ. Pe baza acestui criteriu pot fi distinse: a) creaţii realizate prin derivare cu sufixe, b) creaţii diminutivale şi augmentative şi c) creaţii cu derivative antroponimice. Un alt mijloc formativ, compunerea, permite a) apariţia unor creaţiile exotice cu afixoide savante şi b) dezvoltarea unor serii de compuse efemere iar procedeul numit trunchiere determină punerea în circulaţie de hipocoristice peiorative. Derivarea este procedeul la care s-a recurs cel mai des în formarea numelor de persoană româneşti. Procedeul pune în lumină faptul că nu toate particulele derivative sunt la fel de potrivite pentru a se uni cu o bază spre a alcătui un nume, aspect subliniat, între alţii, de Graur (1965: 110). a) Derivarea cu sufixe demonstrează că baza-nume de persoană se poate uni numai cu anumite clase de afixe, cele mai compatibile fiind sufixele substantivale, adjectivale şi verbale35. Explicaţia acestei restricţii distributive este că particula derivativă se solidarizează cu baza-nume de persoană numai în măsura în care aglutinarea celor două unităţi favorizează apariţia de termeni ale căror semnificaţii stau în legătură cu spusele, comportamentele şi acţiunile persoanei al cărei nume este supus deformării. Sufixele substantivale cu cel mai ridicat randament formativ sunt –(i)adă, -eală, -ism, şi -isme. Sufixul –(i)adă, la modă la începutul anilor ’90 (Uritescu 1993: 68:73), impune bazei trăsătura semantică ‘(rezultat al unui) eveniment de anvergură’. Succesul derivării cu acest sufix rezidă în capacitatea derivativului de a transforma baza de derivare în simbol denominativ al 35 Pietreanu (1982: 261-274) analizează determinantele onomastice –ism, -an, -iza arătând că ele sunt conotate pozitiv în limbajul ştiinţelor umaniste. Goga (1987: 29-38) descrie mai multe derivate verbale cu bază antroponimică concluzionând că acestea au proprietatea de a include în sfera lor semantică denotaţii şi conotaţii legate de identitatea purtătorului numelui. 116 unui eveniment, al unei producţii culturale, prin actualizarea contextuală a ceea ce Bally (1951/I: 204) numeşte „efecte de evocare” etc. Creaţii de tipul Daciada (ansamblu naţional de întreceri sportive din perioada comunistă), Spartachiada (concurs sportiv anual între elevii liceelor militare), formate de la nume proprii (Dacia, Spartacus), au fost continuate de creaţii având la bază nume comune emblematice pentru realităţile democratice postdecembriste: complotiadă, huliganiadă, mineriadă, victimiadă (Uritescu 1993: 69-70) etc. Randamentul lexical-formativ al sufixului a rămas ridicat prin unirea cu o bază de derivare reprezentată de un nume de persoană. În timp, s-au schimbat doar „eroii” care au inspirat dezvoltarea deformărilor onomastice, dar procedeul şi-a păstrat vigoarea stilistică: Băsesciadă < Băsescu; Bocăniada36 < Boc; Iliesciada37 < Iliescu; Năstăsiadă < Năstase; Tăriceniada38 < Tăriceanu ; Vadimiadă < Vadim etc. Unirea sufixului – (i)adă cu un nume de persoană scoate în evidenţă forţa expresivă, ironică, a cumului de astfel de derivative, după cum se poate observa din secvenţa următoare, în care autorul problematizează chiar valoarea conotativă ce se pot atribui sufixului: „Săptămâna trecută a fost demarată în forţă o amplă operaţiune politică. Se cheamă Ritziada. Săptămâna aceasta a început o altă operaţiune politică, tot în forţă. Se cheamă Nemirschiada. Probabil că vor mai urma şi alte operaţiuni de acest gen, stil isterie generală, spectacol jalnic intitulate în diverse feluri. Or să mai urmeze probabil şi o Udriadă, şi o Videniadă, şi-o Berceniadă, şi-o Blaghiadă şi-o Geoniadă, şi-o Niţiadă, şi-o Nicaiadă, şi-o mai ce vreţi dumneavoastră. Tonul a fost dat, bineînţeles de Sterlinghiadă. Ce înseamnă o «iadă» şi cui foloseşte? O «iadă» înseamnă o mediatizare excesivă a unui singur caz de corupţie sau de pretinsă corupţie, aşa cum a fost cazul Sterling, mergându-se pe isterizarea maselor” (opiniicetatenesti.com, 30.06.2009). 36 Titlul unui articol din Săptămâna financiară, 28.05.2010. 37 „Mineriada iese şi denunţă Iliesciada”, Cotidianul, 15.06.2005. 38 Titlul unui articol din Evenimentul zilei, 24.05.2006. 117 Sufixul –eală poate impune bazei de derivare mai multe valori semantice (Pascu 1916: 233-236), compatibilă cu baza de derivare nume de persoană fiind ‘asemănarea’: antonesceală < Antonescu; băseală < Băs[escu]; băsesceală < Băsescu; ceauşesceală < Ceauşescu; iliesceală < Iliescu etc. Ocazional, baza de derivare îşi are originea într-un nume de persoană, iar în acest caz sufixul –eală actualizează valoarea semantică (‘acţiune’): de la numele propriu Boc s-a format verbul a bocăni (‘a face ca Boc’) şi substantivul bocăneală. Atacul ironic asupra numelor politicienilor39 este extins şi asupra altor nume cu notorietate din spaţiul public românesc: sportivi (piţurceală < Piţurcă); starlete de televiziune (columbeală < Columbiţa < Columbeanu); zone mondene (dorobănţeală < Dorobanţi). Sufixul neologic -ism (Pascu 1916: 412) orientează baza de derivare, nume comun sau propriu, să exprime valoarea semantică ‘orientare teoretică sau practică, în acord cu realitatea denumită’. Există două categorii de baze de derivare cu care sufixul este compatibil: numele de persoană, ca atare: marxism < Marx sau un adjectiv cu originea într-un nume de persoană: Eminescu > eminescian > eminescianism (Pietreanu 1976: 269). În prima categorie pot fi incluse creaţii lexicale purtătoare de conotaţii negative, precum băsism40 < Băs[escu]; bocism < Boc; năstăsism < Năstase; udrism < Udrea; oprism < Opr[escu]. Din cea de-a doua categorie fac parte termeni conotați 39 În exemplul „Nu îmi place Traian Băsescu și nu apreciez toată ritzi pitziala și : 68:73 de pe lângă el.” (Stefan Abageru, 10.11.2009, ciutacu.ro), agresiunea antroponimică ritzi pitziala rezultă, probabil, prin contaminare: denumirea jocului „X şi 0”, riţi-piţi, „se sudează” cu numele de familie Ridzi. Formarea poreclei Riţi-Piţi (sau Ritzi-Pitzi) de la numele de familie este favorizată de atracția paronimică dintre cele două embleme onomastice. Pe de altă parte, paranumele poate fi interpretat ca asociere a numelui Ridzi cu un determinant, piţi, rezultat din trunchierea cuvântului argotic piţipoancă. 40 „situatia este spre bine, totul este demolat prin tranziție, prin băsism, udrism, oprism” (anonim, 17.10.2010, pesurse.ro). 118 peiorativ cum ar fi antonescianism, băsescianism, iliescianism etc. Cele două modele derivative coexistă41. Tot substantive se formează şi cu sufixul –isme, însă modelul derivativ nu ar trebui confundat cu cel dezvoltat prin sufixul –ism, pentru că îşi are originea în creații lexicale din limba engleză, de tipul bushisms, blairisms, clintonisms, termeni care denumesc exprimările bizare sau greşelile de exprimare nostime ale unor politicieni din lumea anglo-americană. Sub presiunea modelului în –isms s-au dezvoltat în limba română calcuri cu sufixul –isme. Sufixul impune bazei de derivare o valoare semantică identică celei exprimate de termenii englezeşti, ‘manieră discursivă (comică) a lui X’ - în care X este persoana publică ale cărei slăbiciuni discursive sunt ridiculizate prin respectivele calificative substantivale. Numărul acestor creaţii lexicale este mare şi indică autorul scăpărilor discursive42, derivarea nefiind restrânsă doar la nume de politicieni, ci este extinsă la porecle, trunchieri și abrevieri onomastice: bahmuţisme < Bahmuţ[eanu]; becalisme < Becali; bergodisme < Bergodi; borcisme < Borcea; columbenisme < Columbeanu; coposisme < Copos; dolănisme < Dolănescu; ebaisme < EBA < E[lena] Bă[sescu]; funarisme (var. funărisme) < Funar; hagisme (var. hăgisme) < Hagi; iliescisme < Iliescu; miticisme43 < Mitică [Dragomir]; piţurcisme < Piţurcă; prigonisme < Prigoană; prostănăcisme < Prostănacul [poreclă dată lui Mircea Geoană]; vadimisme < Vadim; vanghelisme < Vanghelie; zăvorănisme < Zăvoranu etc. Ocazional, pot fi 41 „Băsescianism, pontism, antonescianism, tembelism”, România liberă, 25.02.2010. 42 „Hrebenciucisme, taricenisme, crinisme si orbanisme” (Andradda, 02.02.2010, ziare.com). 43 Termenul miticisme poate fi şi o reprezentare lexicală a spuselor lui Mitică, bucureşteanul prin excelenţă. Se poate lua în considerare, în sprijinul acestei interpretări, forma de plural mitici, cu sensul „bucureşteni”. O altă creaţie ilustrativă pentru păcatul de a vorbi fără rost, mai ales în viaţa politică, este termenul dâmboviţenisme < Dâmboviţa. 119 descoperite derivate cu baza nume comun sau verb: mogulisme < mogul; manelisme < manele; smiorcăisme < a (se) smiorcăi etc. Cele mai uzitate sufixe adjectivale sunt –ar, –iot şi -ist. Creaţiile formate cu sufixul –ar indică asemănarea sau solidaritatea cu modelul valoric reprezentat de purtătorul numelui, ceea ce face ca adepţii purtătorului să fie ridiculizaţi printr-un calificativ peiorativ format de la un antroponim: băsescar < Băsescu; becalar < Becali; năstăsar < Năstase; vanghelar < Vanghelie; piţurcar < Piţurcă etc. Sufixul –iot indică apartenenţa, trăsătură semantică ce favorizează apariţia unor termeni folosiţi mai ales la plural44, precum băsesciot < Băsescu; becaliot < Becali; iliesciot < Iliescu; năstăsiot < Năstase; tariceniot < Tăriceanu; vadimiot < Vadim; vangheliot < Vanghelie etc. Sufixul –ist are un randament funcţional mai ridicat decât sufixul –iot, fapt explicabil prin aceea că –ist este utilizat în constituirea de denumiri ale partizanilor unui om politic sau ai unei grupări (Pascu 1916: 422): băsist < Băse[scu]; bocist < Boc; crinist < Crin [Antonescu]; tăricenist < Tăriceanu; udrist < Udrea etc. Derivatele cu sufixul –ist pot fi întrebuinţate şi ca substantive. Derivatele create cu sufixul verbal –iza „au valoare depreciativă” (Pietreanu 1982: 268). În discursul public actual, baza antroponimică de derivare impune valoarea semantică ‘asemănare’, iar sufixul orientează această valoare în direcția de semnificare ‘a preface ceva în acord cu viziunea lui X’: becaliza < Becali; berceniza < Berceanu; criniza < Crin; geoaniza < Geoană etc. Vorbitorii se servesc frecvent de formele de infinitiv lung şi cele de participiu ale verbelor formate cu bazănume de persoană. b) Ca elemente constitutive ale tehnicii de agresare antroponimică, creaţiile diminutivale şi augmentative reliefează atât amploarea procesului 44 Unele contexte ilustrează întrebuinţarea substantivală a termenilor: „ar face foarte bine romaniei ca aceasta adunatura de hrebenciuci si mikispagari + nastasiotii sa se dizolve si sa dispara pentru totdeauna” (roxette, 09.07.2008, comentariul la articolul „Iliescu: Demisiile din Cluj sunt o reacţie corectă”, clujeanul.ro) 120 de numire cât şi atitudinea negativă faţă de purtătorul numelui. Spre deosebire de augmentative, care evidenţiază, prin sugestia impusă de sufixe, disproporţia stilistică între derivativ şi bază, diminutivele capătă expresivitate prin contrastul dintre creaţia lexicală folosită, în condiţii obişnuite, ca formă de alint şi contextul discursiv peiorativ în care termenul este utilizat, inducându-se astfel sugestia semantică de ‘micime’ sau de ‘infantilism’. Sufixarea diminutivală şi augmentativă afectează fie prenumele, fie numele, cu observaţia că formele diminutivale sunt mai bine reprezentate cantitativ decât cele augmentative. Nu am inclus aceste creaţii în clasa celorlalte derivate cu sufixe pentru că ele par a avea un statut funcţionalşi expresiv distinct. Sufixarea diminutivală a prenumelui este specifică registrului familiar, fiind, în principiu, incompatibilă cu registrul adresării formale, caracteristic pentru discursul publicistic şi politic: Adelu (Năstase), Adiţă (Videanu), Crinişor45, Crinuţ (Antonescu), Emiluţ (Boc), Lenuţa46 (Udrea), Răducu47 (Berceanu), Vasilică (Blaga), Victoraş (Ponta); Monicuţa (Columbeanu) etc. Sufixarea diminutivală a numelui de familie subliniază gradul sporit de intensitate a atacului, unele contexte demonstrând că forţa expresivă a diminutivelor este amplificată dacă baza de derivare este o creaţie hipocoristică48: (Adriana) Bahmuţica; (Radu) Bercenelu; (Emil) Bocuşor; (Monica) Columbiţa/ Columbica; (Adrian) Năstăselu; (Călin) [Popescu] Tăricelu’; (Elena) Udrica; (Adrian) Videnică/Videnelu’ etc. Unele exemple 45 „Crinişor, nu te-ai săturat să fii remorca lui Victoraş ?” (Traian Tudorescu, 31.10.2010, giurgiu-news.ro). 46 „Lenuta Udrea, Raducu Berceanu, Sile Blaga...toti astia sunt doar niste angajati ai nostri, ai poporului, platiti din taxele mele si ale tale” (anonim, 19.05.2010, ziare.com). 47 „Cu alte cuvinte, pedeliştii ne-au luat de pe cap pe capii Răducu, Adriean şi Vasilică şi ne-au procopsit cu cvartetul Băsescu – Udrea – Boc - Anastase” (Vasile Popeangă, PSD, Şedinţa Camerei Deputaţilor, 5.10.2010). 48 „De unde bani, daca adita i-a papat impreuna cu taricelu', vosganelu', orbanelu', vanghelu', hrebenelu', prostanelu’” (domino63, 27.05.2010, economie.hotnews.ro). 121 demonstrează că diminutivarea poate fi amplificată şi de sugestii eufonice: Ilenuţa Băsescuţa49, Trăienelu Băselu50, Adelu’ Năstăselu’ etc. Sufixarea augmentativă a prenumelui este sporadică, fiind înregistrate puţine creaţii de acest tip, fapt ce legitimează consideraţia că acest tip de atac se produce mai cu seamă asupra numelor masculine terminate în consoană: Crinoi (Antonescu), Trăienilă (Băsescu) etc. Sufixarea augmentativă a numelui de familie este la fel de rară ca şi agresarea augmentativă a prenumelui, fiind, de regulă, rezultatul unui izomorfism denominativ care implică concurenţa între numele de persoană şi un „paranume” ale cărui origini pot fi regăsite în alte realităţi ori producții socio-culturale: (Emil) Bocănilă51 < Bocănilă, nume al unui iepuraş din filmul de desene animate Bambi; (Traian) Băsescoiul52 < broscoi etc. c) Creaţiile cu derivative de tip antroponimic prezintă interes pragmatic şi stilistic pentru că pun în lumină procesul prin care numele de persoană îşi actualizează, în plan contextual, o funcţie de simbolizare. Pot fi incluse în această subclasă agresările cu rol depreciativ sau umoristic care se dezvoltă prin suprimarea unor afixe din structura numelui şi adăugarea de derivative frecvent întîlnite în formarea prenumelor şi / sau numelor româneşti. Pascu (1916: 399) observă că sufixul de origine neogrecească –ache se foloseşte în limba română pentru a forma „diminutive alintătoare”, mai ales prenume, dar 49 „In rest, Ilenuta Basescuta este jalnica” (catwalk sau talk, 9.03.2008, comentariu la articolul „Elena Băsescu, cuprinsă de emoţii politice”, România liberă, 9.03.2008). 50 „Traienelu-Baselu-Preaiubit-de-Traienelu-Ungurelu”, (Costin Sandu, 2.03.2007, tru.blog.cotidianul.ro, reacţie la articolul lui Traian Ungureanu, „Oda lui Vasile Voiculescu”). 51 „Rămâne sporul de vechime, care se pare că nu a intrat încă în atenţia Guvernului «Bocănilă», dar nu se ştie care va fi soarta acestuia!” (Florin Ţurcanu, PNL, Şedinţa Camerei Deputaţilor, 24.03.2009). 52 „Iaca scenariu mai strasnic: Basescoiul pistoneaza pentru parlament unicameral” (Costin Sandu, 04.02.2010, cristianpreda.ro). 122 şi termeni peiorativi. Astfel, prenumele unor persoane publice, Crin (Antonescu), Emil (Boc), Liviu (Negoiţă), Silviu (Prigoană) ş.a., sunt adesea deformate cu ajutorul sufixului –ache, formele rezultate, Crinache, Emilache, Livache, Silvache fiind valorificate pentru a-i ridiculiza pe purtătorii prenumelor respective. Sufixul este frecvent ataşat şi numelor de familie53, intensitatea ironiei fiind, de regulă, mai puternică. Sufixul antroponimic –escu, prezent în structura multor nume de familie româneşti, este adăugat fie unor prenume (mai rar): Crinescu < Crin; Trăienescu < Traian etc., fie unor nume de familie, prin adăugarea sufixului sau prin înlocuirea afixului deja existent: Boculescu < Boc; Bercenescu < Berceanu; Tăricenescu < Tăriceanu; Videnescu < Videanu etc., fie prenumelui şi numelui de familie deopotrivă (foarte rar): Adrienescu Năstăsescu54 < Adrian Năstase etc. Acest mecanism de agresare se observă şi în deformarea ocazională a numelor purtate de persoane de sex feminin, cu respectarea opoziţiei de gen, -escu (pentru masculin) - -easca (pentru feminin): Udreasca55 < Udrea, şi are, în general, rolul de a întări neîncrederea ori dispreţul faţă de spusele, atitudinile sau faptele purtătorilor. Actualizarea opoziţiei de număr, -esc(u), pentru singular, -eşti, pentru plural, acompaniată mai mereu de scrierea cu literă mică a antroponimului, confirmă supoziţia că atacul 53 „Cum poti sa-i faci sa inteleaga pe bocache, livache, udrache, bercenache, besescucache, etc, ca nu sant buni de nimic”, kid, 25.01.2010, ziare.com (reacţie la articolul semnat de Livia Stroie, „Monica Macovei: PD-L a înţeles că e nevoie de oameni competenţi”). 54 „Unde erau in Dec 1989 al de Adrienescu Nastasescu, al'de Adrienescu Severinescu Bruckenesku si toti profitorii "guvernescu" de mai tarziu” (Tracanau, 04.08.2010, reacţie la articolul „Marius Oprea promite un serial despre relaţia lui Băsescu cu Securitatea”, ziarero.antena3.ro). 55 „Are aceeasi scoala ca si udreasca” (atent, 27.01.2011, reacţie la articolul semnat de Ovidiu Bărbulescu şi Alexandru Moise, „Boagiu «a integrat» Norvegia în UE”, gandul.info). 123 asupra numelor reflectă considerarea persoanelor purtătoare ca „obiecte” ale comunicării verbale56, prin „strămutarea” discursivă a unor nume proprii în clasa numelor comune. Compunerea are o pondere redusă în formarea numelor de familie româneşti. În discursul public actual, compunerea serveşte unor intenţii comunicative diverse ce au ca finalitate desconsiderarea purtătorului numelui. a) Creaţiile cu elemente de compunere savantă au caracter exotic, atât prin numărul rar de apariţii cât şi prin sugestia de „cultism” sau, mai clar, de ornament (manierist) care imită sursele denominative culte. Succesul acestui procedeu formativ, care generează mai ales termeni substantivali şi adjectivali, trebuie pus pe seama contrastului dintre registrul înalt, cult, specializat pe care îl indică afixoidele şi registrul comun evocat de numele proprii. Pot fi incluse în această subclasă de compuse, formaţiile compuse cu sufixoide, cele cu prefixoide fiind aproape inexistente: -fag: băsescofag < Băsescu etc.; -fil57: băsescofil < Băsescu, crinofil < Crin, geoanofil < Geoană, iliescofil < Iliescu, tăriceanofil < Tăriceanu; -fob: băsescofob < Băsescu, bocofob < Boc etc.; -fobie: antonescofobie < Antonescu, băsescofobie < Băsescu, becalofobie < Becali, bocofobie < Boc, iliescofobie < Iliescu; -latrie: băsescolatrie < Băsescu; -log: băsescolog < Băsescu, crinolog < Crin; iliescolog; -logie: bocologie < Boc, iliescologie < Iliescu; -man: băsescoman < Băsescu, bocoman < Boc; -manie: băsecomanie < Băsescu, becalomanie < Becali, udromanie < Udrea; - 56 „Basesti bocalesti elenesti videnesti si tot felul de imbogatiti posdecembristi” (anonim, 11.10.2010 graiulsalajului.ro). 57 „Sint roman, nu x-ofil (basescofil, geoanofil, iliescofil, etc!) Ma intereseaza sa fac ce este necesar pentru romani!” (naicul, 26.10.2009, forum.realitatea.net). În comparaţie cu termenii formaţi prin adăugarea sufixoidului –fil, creaţiile formate cu sufixoidul – filie sunt mult mai rar întrebuinţate, ceea ce indică că agresiunea antroponimică este favorizată de necesitatea, motivată obiectiv sau subiectiv, de a atribui o „etichetă” denominativă partizanilor sau admiratorilor unei anumite persoane publice. 124 oid58: băsescoid < Băsescu, becaloid < Becali, iliescoid < Iliescu, năstăsoid < Năstase, vadimoid < Vadim etc. De un succes aparte se bucură creaţiile cu elementul de compunere savantă -ită: băsescită < Băsescu; becalită < Becali, ceauşită < Ceauş[escu]; iliescită < Iliescu; năstăsită < Năstase; orbanită < Orban; tăricenită < Tăriceanu; vadimită < Vadim; vanghelită < Vanghelie; videnită < Videanu etc. Create ca urmare a popularizării informaţiilor şi termenilor din domeniul medical, aceste cuvinte scot în evidenţă reacţia de respingere a ceea ce este considerat „patologic”, pornindu-se, probabil, de la premisa că numele de persoană poate reflecta, în plan lingvistic, presupusele neajunsuri şi suferinţe pe care opinia publică le atribuie purtătorilor respectivelor nume. În planul imaginarului colectiv, maladiile atribuite unor persoane publice, în special cele atribuite oamenilor politici, evidenţiază judecata de valoare, larg răspândită, potrivit căreia clasa politică românească este afectată de „boli” precum: lipsa de onestitate şi de cuvânt, instabilitatea ideologică, corupţia, ineficienţa administrativă ori legislativă şi altele asemenea. Acest punct de vedere este congruent cu observaţia că denumirea abreviată a unui partid politic sau culoarea aleasă pentru a reprezenta gruparea sunt supuse aceluiaşi mijloc de formare a unor termeni folosiţi cu intenţie predominant depreciativă: pedelită59 < pedele < PD-L (Partidul Democrat Liberal), portocalită60 < portocaliu (culoarea-emblemă a PDL) etc. Echivalarea unei slăbiciuni omeneşti, reale sau imaginare, cu o formă de –ită favorizează întrebuinţarea discursivă a unor creaţii care 58 „da! 20 de ani sunt un mizilic in termeni de schimbarea mentalitatilor unui popor pentru care educatia a devenit o pierdere de timp in evolutia spre tiparele becaloide sau vangheloide”, Riddick, 07.06.2009, voxpublica.realitatea.net. 59 „Directorii doljeni, îmbolnăviţi de «pedelită»”, Gazeta de Sud, 7.10.2009, ziare.com. 60 „Liberalii vor să ne vindece de portocalită”, Jurnalul de Botoşani şi Dorohoi, 31.10.2008, ziare.com. 125 au ca bază şi nume ale unor persoane cu notorietate, altele decât politicienii, îndeosebi persoane din lumea mondenă sau din cea sportivă: columbenită < Columbeanu; borcită < Borcea etc. Un alt tip de compunere, mai rar întâlnit, este reprezentat de formarea unor serii de compuse efemere, având ca bază un antroponim. Procedeul are un randament formativ scăzut, dar un potenţial expresiv însemnat, deoarece constituenţii adjectivali ai întregului configurează, prin derivare cu diverse sufixe de agent, dezvoltarea unor unităţi lingvistice complexe care impun valori semantice contextuale precum ‘apartenenţa’, ‘cauza’ sau ‘originea’, prin care creatorul unor astfel de efemeride încearcă să legitimeze o opinie sau o consideraţie personală şi să ornamenteze discursul. Din punctul de vedere al organizării structurale, pot fi identificate patru categorii de serii de compuse, a căror frecvenţă de apariţie în discursul public depinde numărul de constituenţi lexicali: a) serii cu doi termeni (cele mai frecvente): ciorbisto-ciuvicii61; tăriceano-vosganian; tăriceano-gionist; băsesco-bocuţi etc.; b) serii cu trei termeni: tăriceano-antonesciano-patriciană62; băsesco-boc-şeitanistă; udristo-băsesco-PDL-işti; c) serii cu patru termeni: ceauşesco-băsesco-videano-pedelistă63; d) serii cu cinci sau mai mulţi termeni (cele mai rare): securisto-iliisto-băsesco-opristo-comunişti64. Aceste compuse sunt caracterizate de semioză deschisă, în sensul 61 „Este regretabila lipsa de reactie a CNA-ului fata de cohorta de manipulatori, «aparatori ai statului de drept», ce s-a infaptuit prin fuziunea «ciutacilor» lui Felix cu «ciorbisto-ciuvicii» lui Vintu” (Nicolae-Nicolae, 04.07.2009, forum.realitatea.net). 62 „drept recunostinta (recunostinta tariceano-antonesciano-patriciana!) au fost dati afara din partid” (666, 13.02.2010, reacţie la articolul semnat de Liliana Ruse, „Antonescu vrea să desfiinţeze politic PD-L: „Ori noi, ori ei”, 11.02.2010, gandul.info). 63 „Care stie, de bine de rau, ce au fost si cum au decazut Bucurestii dupa urgia ceausesco-basesco-videano-pedelista”, (Eu_Lulutza, 21.05.2008, reacţie la editorialul lui Sever Voinescu, „De ce Oprescu şi de ce nu Blaga”, cotidianul.ro). 64 „asasinii securisto-iliisto-basesco-opristo-comunisti se prabusesc”, livia, 06.05.2010, reacţie la articolul lui Răzvan Gheorghe, „Ilie Șerbănescu: „România nu mai poate fi salvată de la dezastrul economic !”, inpolitics.ro. 126 că pot fi construite ad-hoc, în funcţie de judecata asupra contextului conturat de un anumit material de presă şi de competenţa onomastică a creatorului lor, numărul constituenţilor variind de la mic la mare, de la compuse cu două elemente la compuse cu n elemente, în care n reprezintă un număr nedefinit. De asemenea, trebuie observat că astfel de realizări lingvistice pot fi incluse în clasa determinantelor onomastice, adică în clasa atributelor care se formează pe baza unui nume de persoană. Pe de altă parte, se cuvine a preciza că multe compuse se formează cu ajutorul unor constituenţi formaţi de la baze (onomastice) diferite: a) prenume – nume de familie: „grupul crinisto-pontac” (Mircea Mihăeş, „Învăţaţi să spuneţi «mulţumesc» !”, 11.10.2010, evz.ro); b) siglă - nume: „ordonanţă penelisto-tăricenistă” (Marius Tapelea, 11.11.2008, forum.portal.edu.ro); c) nume – poreclă: „ghearele basesco-videano-buldogiene”65, (Florian, 12.08.2008, jurnalul.ro); d) cromatică – grupare politică: „clica portocalio-udemeristă” (ubbafca, 6.02.2011, romanialibera.ro) etc. Deformarea numelor pentru a exprima alintul este un proces întemeiat pe opoziţii care pun în evidenţă funcţiile hipocoristicelor şi diminutivelor. Graur (1965: 57) precizează în ce constă deosebirea între formele de alint numite hipocoristice şi cele care fac parte din clasa diminutivelor arătând că „hipocoristicele se formează prin scurtare, iar diminutivele prin lungire”. Aceasta nu este singura diferenţă între cele două categorii antroponimice. Hipocoristicele, afirmă Graur, „se formează numai de la nume de persoane” în vreme ce diminutivele au ca bază derivativă de prim rang cuvintele comune. În privinţa efectelor stilistice dezvoltate, distincţia cea mai importantă este că diminutivele pot exprima, în funcţie de context, mângâierea, dar „şi alte sentimente, bunăoară dispreţul”, în vreme ce hipocoristicele redau numai stări afective de tip pozitiv. Îşi păstrează 65 buldogian < Buldogul, poreclă atribuită politicianului Vasile Blaga. 127 această interpretare validitatea? Pentru nuanţarea delimitărilor teoretice se cuvine să avem în atenţie faptul că, în cazul diminutivelor, trebuie trasată o deosebire de principiu între posibilităţile combinatorii ale bazei şi forţa de semnificare a particulelor cu care baza se solidarizează, pe de o parte, şi potenţialul combinativ al diminutivului în raport cu vecinătăţile în care el se actualizează, pe de altă parte. Astfel, cuvinte precum copilaş, dulăpior, mânuţă sunt, de regulă, purtătoare de conotaţii pozitive deoarece baza lexicală şi derivativul îşi conjugă energiile de semnificare pentru a impune trăsături semantice meliorative, [+micime], [+delicateţe], în vreme ce termeni precum profesoraş, avocăţel sunt, de regulă, conotaţi negativ pentru că baza şi derivativul se situează în relaţie de incongruenţă semantică. Cu alte cuvinte, termenii din prima categorie (copil, dulap, mână) au o disponibilitate mare de a se combina cu sufixe diminutivale, în timp ce termenii din a doua categorie au o disponibilitate redusă. O dovadă în sprijinul acestei afirmaţii este oferită de familiile de diminutive ale termenilor amintiţi. Pentru copil avem diminutivele copilaş, copiluţ, de la cuvântul dulap se formează dulăpaş, dulăpior, iar pentru mână se pot identifica diminutivele mâ(i)nişoară, mânucă, mânuriţă, mânuşiţă, mânuţă. Posibilele familii de diminutive ale cuvintelor profesor, avocat sunt mult mai dificil, dacă nu imposibil de realizat, întrucât aceste cuvinte au un potenţial foarte redus de distribuţie diminutivală, cauza cea mai probabilă a acestei deficienţe combinatorii fiind gradul scăzut de compatibilitate semantică dintre baza lexicală şi derivativul diminutival. Proprietăţile combinatorii ale creaţiilor diminutivale se cristalizează prin modelări, prelucrări şi rafinări contextuale, ceea ce face ca diminutivele să devină purtătoare de conotaţii atât pozitive cât şi negative. Vecinătăţile lingvistice ale faptelor de limbă au rol esenţial în manifestarea sau suspendarea valorilor semantice, astfel încât un anumit înţeles poate fi nu atât rezultatul gradului de compatibilitate dintre baza lexicală şi derivativul diminutival cât consecinţa 128 congruenţelor şi incongruenţelor din planul sintagmatic, al enunţului66. Antroponimele, mai cu seamă cele cu tradiţie îndelungată de întrebuinţare, au o disponibilitate mai mare de solidarizare cu un sufix diminutival (Maria sau Ion67, de pildă), altele, în special numele mai noi, sunt caracterizate de restricţii, nu de libertăţi combinatorii cu sufixe diminutivale, una dintre explicaţiile date în literatura de specialitate fiind nepotrivirea, lipsa de adecvare între efectul de evocare („sugestia culturală”, Tomescu 1998: 133) pe care îl poartă cu sine baza-nume de persoană şi efectul generat prin derivare diminutivală68. Creaţiile hipocoristice sunt deformări ale numelui prin care se reliefează o atitudine stilistică, iar acest aspect arată că relaţia nume-persoană este interpretată dinamic în comunicarea verbală. În discursul public românesc, pe fondul suspendării graniţelor între exprimarea informală, specifică comunicării în spaţiul privat, şi exprimarea formală, definitorie pentru comunicarea în spaţiul public, atacul la persoană se manifestă şi prin folosirea unor hipocoristice peiorative care îndeplinesc multiple roluri pragmatice şi expresive: încălcarea maximelor politeţii (Leech 1983), plasarea propriei imagini într-o lumină favorabilă concomitent cu discreditarea imaginii celuilalt, fie un preopinent, fie persoana „obiect” al comunicării verbale, ridiculizarea, 66 În Povestea lui Harap-Alb, Gerilă, numit şi Buzilă pentru că avea „nişte buzoaie groase şi dăbălăzate”, îşi foloseşte, la un moment dat „buzişoarele cele iscusite” pentru a răci casa încinsă în care Harap-Alb şi ai săi urmau să înnopteze. Comicul dezvoltat prin co-prezenţa textuală a augmentativului buzoaie şi a diminutivului buzişoare, ambele denumind aceeaşi realitate, demonstrează că efectele stilistice îşi au originea atât în posibilităţile asociative ale unităţilor limbii cât şi în distribuţia sintagmatică a acestora. 67 Pentru consideraţii privind randamentul onomastic al celor două nume, vezi Tomescu 1998: 97-98. 68 Potenţialul expresiv al libertăţilor şi restricţiilor asociative între numele proprii şi derivative este intens exploatat de toţi marii creatori de literatură română (Alecsandri, Caragiale, Rebreanu ş.a.). 129 caricaturizarea, defăimarea, stigmatizarea, prin insultă69, a interlocutorului ori a unui terţ. Considerate în afara unui context, formele hipocoristice nu sunt purtătoare de conotaţii peiorative. Valoarea lor negativă este dezvoltată contextual, rezultând perechi onomastice de tipul formă hipocoristică – nume de familie prin care se amplifică „distanţa” expresivă între adresativele informale şi cele formale: (Nea) Nelu70 Iliescu < Ion Iliescu; Leana71, Nuţi Udrea72 < Elena Udrea etc. În alte contexte, forma hipocoristică este dislocată de numele de familie tocmai pentru a reliefa - prin conjuncție cu alte mecanisme de caracterizare, cum ar fi atribuirea de calificative peiorative, uzul calambururilor generate prin prescurtare, recursul la elemente idiomatice - amploarea atacului la 69 Exemple de insultă pot fi întâlnite în unele secvenţe de discurs parlamentar: „Dacă noua clasă la care lucrează de zor Preşedintele cu ciracii lui şi cu intelectualii corupţi şi nevertebraţi de teapa lui Pramatievici, Liicheanu ori Cretilin Avramescu şi odioasa lui soţie, ne-am procopsit” (Costache Mircea, PRM, Şedinţa Camerei Deputaţilor, 26.06.2007). 70 „Geoană, nea Nelu, Diaconescu, Ponta, într-un cuvânt băieţi din P.S.D. Ei se uită foarte trişti cum coboară în sondaje. Partidul coboară. Liderul coboară. Singur, nea Nelu Iliescu a rămas încremenit la 45. De ani, desigur. Pentru noi asta ar însemna o întoarcere în comunism. Iliescu este acolo, neclintit. În comunism” (Iulian Gabriel Bîrsan, PD, Şedinţa Camerei Deputaţilor, 13.02.2007). 71 „S-a trecut imediat, în numele interesului general (vezi doamne!!) la «împărţirea zonelor de influenţă» şi la găsirea unor pieţe de desfacere şi penetrare pentru Mona Iacob-Ridzi şi Leana Udrea, după principiul: un minister ţie, unul mie, o agenţie mie, alta ţie şi tot aşa până la cel mai lipsit de importanţă post de bugetar dintr-un colţ de ţară rupt de lume” (Prof. univ. dr. (!) Grigore Drondoe, „Mariajul PDL + PSD bântuit de divorţ”, Gorjeanul, 18.08.2009, gorjeanul.ro). 72 „Bineînţeles că cel mai de încredere cetăţean al României este Băse, omul care nu se încurcă printre fleacuri şi, mai tare ca David Copperfield, a evaporat Flota României, după care circulă din cârciumă în cârciumă cu o ceată de ţucălari după el şi-şi cheltuie şi bruma de agoniseală pe care a adunat-o. Deşi nu pentru asta l-au votat românii. Şi nici pentru Nuţi Udrea, analista politicii prezidenţiale.” (Daniela Buruiană Aprodu, PRM, Şedinţa Camerei Deputaţilor, 19.09.2006). 130 persoană: Milică73 < Emil (Constantinescu). Funcţia centrală a hipocoristicelor, aceea de a evidenţia preţuirea pe care cineva o poartă altcuiva apare mai rar în înregistrările publice ale discursului parlamentar, caracterul sporadic al ocurenţelor reprezentând un argument în sprijinul ideii că formele antroponimice respective sunt strâns legate de comunicarea privată: Cati74 < Ecaterina (Andronescu). În presa actuală, recursul la hipocoristice este, în unele situaţii de comunicare, favorizat de căutarea efectelor caricaturale75. În discursul public, mai ales în comunicarea prin intermediul internetului, asumarea familiarităţii faţă de cititor permite configurarea unei perspective ironice din unghiul căreia este evaluat realul76. Familiaritatea, simulată desigur, față de persoana „obiect” al comunicării verbale permite recursul la diverse forme hipocoristice ale căror valori peiorative se actualizează contextual: Lena (Băsescu), Cris (Diaconescu), Adi (Năstase), Vic, Vicky (Ponta). „Decupajul” hipocoristic prezintă interes pentru că atrage atenţia asupra unui alt aspect, înrudit cu acesta, trunchierea numelor de persoană. Numărul şi frecvenţa numelor trunchiate sugerează că aceasta este o tendinţă antroponimică dominantă, manifestată în discursul public românesc ca urmare a interesului vorbitorilor de limbă română 73 „Astfel, dom' Milică , fostul preş. cu ţăcălie al României, actualmente tot preş., în ograda unei minuscule formaţiuni politice, de-i mai zice şi «Acţiunea Populară», visează la ziua când ar putea ajunge din nou pe cai mari” (Petre Posea, PSD, Şedinţa Camerei Deputaţilor, 17.02.2004). 74 „De la microfonul Camerei, doresc să-mi exprim nemulţumirea faţă de colegul nostru de la PNL, deputatul Fenechiu, care, prin atitudinea lui, astăzi a jignit nu doar pe Cati Andronescu, ci toate femeile din Parlament şi, în general, femeile din România.” (Aurelia Vasile, PSD, Şedinţa Camerei Deputaţilor, 29.09.2008). 75 „Nuţi Udrea + Sile Blaga = lovele pentru un consilier de la Dezvoltare şi Turism”, 16.04.2010, kamikazeonline.ro. 76 „Voda Basescu ne spune cu subiect si predicat cum ca un «intelectual cu viziune»; precum Theo Baconschi ar fi un posibil candidat la prezidentiale, alaturi de Preda si... Livache.” (diaconescumarius.wordpress.com, 18.10.2010). 131 (cei tineri, în special) faţă de segmentările antroponimice specifice adresării familiare din spaţiul lingvistic anglo-american. Această modă onomastică pusă în acţiune în cercurile de adolescenţi accentuează apartenenţa la grup, mecanismul având, aşadar, funcţii afective şi sociale. Totodată, moda se suprapune peste un procedeu onomastic mai vechi, formarea de porecle prin prescurtări ale numelui de familie şi ale prenumelui (Goran 1987: 92-93). Trunchierea poate afecta şi prenumele şi numele de familie, procedeul extinzându-se nu doar la clasa numelor purtate de oamenii politici [Băse77 < Băsescu; Opre < Oprescu; Stolo < Stolojan; Tări < Tăriceanu; Vanghe < Vanghelie etc.], ci şi la cea a numelor unor persoane din lumea mondenă [Iri < Irinel (Columbeanu); Moni78 < Monica (Columbeanu); Bahmu79 < Bahmuţeanu; Bote < Botezatu; Zăvo80 < Zăvoranu etc.] sau din lumea sportivă [Lăcă < Lăcătuş; Luci81 < Lucian (Bute); Piţi < Piţurcă etc.]. În ciuda succesului de care se bucură mecanismul, coloratura stilistică de sorginte infantilă este evidentă. Deformarea onomastică îi transformă pe purtătorii numelor în personaje, în „imagini” fabricate de jurnaliştii dornici de senzaţional ieftin şi facil, aceasta fiind una din constatările la care se poate ajunge dacă se analizează fenomenul deformărilor antroponimice în discursul public actual. Un procedeu de deformare antroponimică mai rar întâlnit este siglarea numelor de persoană. Am evitat să considerăm că trunchierea şi 77 „Revoluţia portocalie s-a încheiat. A fost înăbuşită chiar de marile erori ale celor care au inventat-o în 2004, cu lacrimi de telenovelă vărsate de Băse' pe umerii lui Stolo” (Vlad Gabriel Hogea, PC, Şedinţa Camerei Deputaţilor, 17.06.2008). 78 „Moni, atac la blonda lui Bote”, Alina Erimia, 20.01.2010, click.ro. 79 „Bahmu despre Prigo: De zgarcit ce e, isi face concediul in spital”, 07.08.2010, ziuaveche.ro. 80 „Motanul lui Zăvo are parapsiholog”, Ana Maria Păsat, 23.10.2010, libertatea.ro. 81 „Luci Bute si-a pastrat Centura de Campion Mondial pusa pentru a 4-a oara in joc in revansa acordata lui Librado Andrade ce s-a desfasurat azi dimineata la Quebec” („Mister KO și-a păstrat centura mondială”, 29.11.2009, casino-magazine.ro. 132 siglarea pot fi incluse în aceeaşi clasă de mijloace formative, având conştiinţa că siglarea, procedeu foarte răspândit de prescurtare82 (Stoichiţoiu Ichim 2006: 119-229), are alte implicaţii decât „decuparea” parţială a numelui, una dintre aceste implicaţii fiind aceea că, prin siglare, adică prin păstrarea convenţională a unor componente sonore (iniţiale) din structura numelui se camuflează funcţia esenţială a numelor de persoane, adică funcţia de individualizare, restrânsă la o funcţie denominativ-distinctivă. Raritatea siglării numelui de persoană este probabil motivată de faptul că, în conştiinţa artizanilor deformărilor antroponimice, siglarea presupune o convenţionalizare denominativă prin care se „ascunde” obiectul supus numirii. Drept urmare, individul nu poate impune siglarea antroponimică fără co-participarea altor utilizatori. Totodată, trebuie arătat că siglarea este un procedeu efemer, a cărui durată de existenţă în discursul public este legată de notorietatea referentului (Stoichițoiu-Ichim 2006: 121), iar acest aspect influenţează impactul acestui mijloc de deformare a numelor de persoane. În discursul parlamentar şi publicistic românesc actual pot fi întâlnite exemple relativ stabile: EBA83 < E[lena] BA[sescu] sau BVB84 < B[erceanu] - V[ideanu] - B[laga], dar şi efemeride ocazionale, de factură umoristică sau ironică: BUBA85 < B[ăsescu] - 82 Adriana Stoichiţoiu Ichim, Creativitate lexicală în româna actuală (Bucureşti: Editura Universităţii din București, 2006), 136. 83 „Cu toate că PD-L şi-a făcut campanie cu preşedintele, cu fata preşedintelui, cu premierul şi guvernul, a ieşit pe locul al doilea, şi acum domnii PD-L-işti se învârt în jurul cifrelor şi inventează o nouă formaţiune politică: PD-L+EBA” (Valeriu Ştefan Zgonea, PSD, Şedinţa Camerei Deputaţilor, 10.06.2009). 84 „Băsescu numără zilele tripletei BVB” (Liliana Ruse, Raul Florea, 7.06.2010, gandul.info). 85 „PDL-ul a reformat BVB-ul până a făcut BUBA! Cu alte cuvinte, pedeliştii ne-au luat de pe cap pe capii Răducu, Adriean şi Vasilică şi ne-au procopsit cu cvartetul Băsescu-Udrea-Boc-Anastase” (Vasile Popeangă, PSD, Şedinţa Camerei Deputaţilor, 5.10.2010). 133 U[drea] - B[oc] - A[nastase] sau FFF86 < F[lutur] – F[alcă] – F[runzăverde]. „Contaminarea” numelor este chiar mai rară decât fenomenul siglării, însă potenţialul expresiv al acestui mijloc de agresare a numelui este cert. Contopirea prenumelui cu numele favorizează apariţia unor hibride în care umorul şi ironia se împletesc: Crintonescu87 < Crin [An]tonescu; Mirceoană < Mirce[a] [Ge]oană; Moniridzi < Moni[ca] [Iacob] Ridzi. Pe urmele lui Quintilian (1974), Grupul μ (1974) valorifică distincţiile privind cele patru categorii de transformări (adiectio, detractio, immutatio, transmutatio) pentru a propune o teorie generală a figurilor întemeiată pe operaţii retorice. În lingvistica românească, direcţia de cercetare propusă de Dumistrăcel (2006a) s-a concretizat, între altele, într-o monografie asupra elementelor de discurs repetat în textul jurnalistic. Constituirea şi reconfigurarea faptelor de limbă incluse în categoria discursului repetat sunt descrise din perspectiva operaţiilor retorice identificate de Quintilian, analiza putând fi extinsă pentru a descrie şi tehnicile de agresarea a numelui. Resursele agresării, adică ansamblul de mijloace lingvistice la care indivizii recurg pentru a deforma numelui cuiva, determină, în planul vorbirii, apariţia unor creaţii efemere a căror pertinenţă pragmastilistică ţine de context. Judecate ca elemente izolate, desprinse de vecinătăţile în care se înscriu, asemenea creaţii reliefează doar mecanismul de constituire şi nu permit decât rareori, printr-un exerciţiu de 86 „După deja celebra tripletă BVB, cred că în cazul corupţiei din vămi putem denumi tripleta FFF ca fiind principala piesă de pe această tablă de şah. Cei trei F nu sunt nimeni alţii decât Flutur, Falcă şi Frunzăverde, şi deţin controlul numirilor politice din vămile româneşti cele mai importante ale României, pe unde contrabanda cu produse de tot felul este în floare.” (Cristian Buican, PNL, Şedinţa Camerei Deputaţilor, 15.02.2011). 87 „Ideea hocus-pocusului unor guvernanti care il stiu sa salveze o tara din criza este un tembelism in care numai Mirceoana si Crintonescu pot crede.” (Nick N, 16.05.2010, lilick-auftakt.blogspot.com). 134 interpretare mai degrabă artificial, aflarea valorilor pragmatice şi expresive cu care ele sunt investite. Solidaritatea dintre faptele lingvistice şi vecinătăţile care le orientează pertinenţa comunicativă ţine de operaţiile de selecţie şi de combinare pe care individul le activează în procesul de deformare a numelor. Rezultatele acestui proces sunt construcţiile cu bază antroponimică prin care se pun în evidenţă acţiunea şi efectele celor patru tipuri de transformări identificate de Quintilian şi valorificate în cercetări mai vechi şi mai noi, din străinătate şi din ţară. Adăugarea este tehnica prin care unui nume sau unui prenume i se adaugă un alt element, fie derivativ, fie element de compunere, „barbarismul” (Quintilian I: 5, 5 ş.u.) rezultat fiind utilizat cu intenţii şi pentru efecte dintre cele mai diverse, ironia şi umorul fiind cele mai reprezentative valori pragmastilistice astfel conturate. De la prenumele Crin, prin adăugare, se obţin forme precum Crinache88, Crinişor89, Crinuţ90, crinisme91, crinofil, etc. De la numele de familie Udrea se formează creaţii precum Udriţa92, udrizare93, udrist94, udrită95 etc. În 88 „Amintiri despre „Crinache”, profu’ de la şcoala din Niculiţel”, (29.10.2009, catavencu.ro). 89 „Crinişor, nu te-ai săturat să fii remorca lui Victoraş?” (Traian Tudorescu, 31.10.2010, giurgiu-news.ro). 90 „Guvernul-marionetă din umbra dictatorului-păpuşar Crinuţ”, (Nicolae Bucur, 23.09.2010, curentul.ro). 91 „Imi place ca in lipsa argumentelor o dati in geonisme, crinisme si pontisme” (hai_sictir, 11.02.2010, forum.realitatea.net). 92 „Udrita a primit cadou un minister reinfiintat (special for Nuti) asa ca sa aiba si ea o jucarie!”, (unu’ prost, 04.04.2009, libertatea.ro). 93 „România este penetrată de fenomene de becalizare, udrizare, vanghelizare” (Dumitru Sârghie, „Tranziţia românească-eterna TERRA-NOVA!”, Linia Întâi, nr. 364, 15-21.01.2009, ziarul-liniaintai.ro). 94 „Blagiştii, Udriştii şi Bociştii” (Lucius, 12.08.2008, telegrafonline.ro). 95 „udrita, basescita si bocita (...) asta e tratamentul ideal pe timp de criza” (Socola, 12.06.2010, telegrafonline.ro). 135 discurs, astfel de creaţii capătă grade diverse de autonomie faţă de bază, intensitatea efectului discursiv fiind proporţională cu „distanţa” pragmastilistică între numele-bază şi forma deformată. De exemplu, derivarea cu afixe diminutivale permite conservarea unora din funcţiile inerente numelui propriu, astfel încât „depărtarea” de baza onomastică nu este foarte pronunţată iar efectul creat printr-o asemenea deformare are un grad relativ scăzut de intensitate expresivă. Dacă, însă, numele propriu este „obligat” să se comporte conform sistemului de opoziţii al substantivelor comune sau să intre în distribuţii sintagmatice specifice numelor comune, efectul expresiv va avea o intensitate a cărei forţă va fi proporțională cu „depărtarea” creată prin „comunizarea numelui propriu” (Câmpeanu 1975: 132). Din punct de vedere expresiv, creaţii de tipul crinisme sau udrită au pregnanţă expresivă mai mare decât formele Crinache sau Udriţa, acestea din urmă fiind mai mereu însoţite de calificative (peiorative) care potenţează identitatea stilistică a deformărilor antroponimice. Prin suprimare, numele unei persoane este redus la o componentă considerată (fie de emiţător, fie de receptor, fie de amândoi) esenţială pentru a asigura eficienţa actului de agresiune. Astfel, reducerea numelui Băsescu la „nucleul” Băse96 actualizează nu doar sugestia de familiaritate ci și mecanismul discursiv care permite ridiculizarea imaginii publice a purtătorului. Trunchierea, siglarea şi „contaminarea” numelor de persoane reflectă, în calitate de mijloace formative, posibilităţile de care dispun vorbitorii de limbă română pentru a deforma, prin scurtare, numele. Suprimarea are un randament mult mai redus decât adăugarea, o dovadă a eficienţei formative a adiției fiind apariţia de creaţii lexicale cu originea într-o deformare prin suprimare: (Theodor) Stolojan > Stolo > stolojale97 (stolo + jale), 96 „Fraţi români, Rusia şi-a trimis masonul care să-l distrugă pe super Băse cel grabnic vărsătoriu de sânge de oligarhi” (Ionica Constanţa Popescu, PC, Şedinţa Camerei Deputaţilor, 8.05.2007). 97 „Doina de stolojale” (Toni Grecu, 20.12.2008, romanialibera.ro). 136 stolojalnic98 (stolo + jalnic) etc. Substituirea permite constituirea şi, eventual, punerea în circulaţie de creaţii inedite a căror identitate rezultă din înlocuirea unei componente antroponimice, baza onomastică sau derivativul, cu un alt element lingvistic. În cazurile extreme precum calomnia sau insulta, această tehnică de deformare este utilizată pentru efectele de caracterizare negativă puse pe seama purtătorului numelui: Liicheanu < Liiceanu (prin schimbarea constituentului Liice cu un fals segment antroponimic format de la substantivul lichea); Pramatievici < Patapievici (prin înlocuirea componentei Patapie cu substantivul pramatie); Moliceanu99, Răzgândeanu100 < Tăriceanu (prin înlocuirea segmentului Tări(c) cu o baze formate de la adjectivul moale, respectiv verbul a se răzgândi) etc. Permutarea este tehnica de agresare prin care două segmente antroponimice sunt încrucişate pentru a forma un hibrid onomastic capabil să transmită reacţia negativă, de neîncredere sau de respingere, pe care creatorul deformării o are faţă de purtătorul numelui. Permutarea intranominală, adică încrucişarea care afectează numele şi prenumele unei persoane se manifestă fie prin schimbarea iniţialei prenumelui cu iniţiala numelui de familie, ca în exemplele Braian Tăsescu101 < Traian Băsescu, Tadim Vudor102 < Vadim Tudor, fie prin 98 „Imi vine in minte replica desteapta a lui Liviu Mihaiu fata de ticul Stolojalnic de a folosi numele mic dupa cuvantul domn/doamna” (gabriel baldovin, 02.09.2007, forum.realitatea.net). 99 „De la Moliceanu la Boc I-IV” (Monica Iordache Apostol, 16.02.2011, jurnalul.ro) 100 „Mă gândeam dacă are rost să mă refer şi eu la diverse porecle. Vă rog să mă ajutaţi, stimaţi colegi. Cum îi spuneţi dumneavoastră domnului Tăriceanu? Domnul Slăbiceanu, Moliceanu, cum îi mai spuneţi, Răzgândeanu?” (Victor Ponta, PSD, Şedinţa Comună a Camerei Deputaţilor şi Senatului, 28.06.2006). 101 „presedintele jucator al tarii, Braian Tasescu, cauta cu disperare un inlocuitor pentru fostul Ministru al Sportului” (radu, 06.07.2009, trombon.ro). 137 transpunerea prenumelui în locul nucleului antroponimic din numele de familie şi viceversa: Anton Crinescu103 < Crin Antonescu. Permutarea internominală implică numele a două persoane şi constă în încrucişarea prenumelui unui purtător cu numele de familie al celuilalt purtător: Emil Băsescu104 < Emil [Boc] + [Traian] Băsescu; Traian Boc105 < Traian [Băsescu] + [Emil] Boc. Amploarea şi complexitatea agresării sunt condiţionate de notorietatea purtătorului numelui. Tehnicile de agresare a numelor de persoană concordă cu întrebuinţarea altor mijloace denominative prin care se urmăreşte descalificarea unei persoane. Agresarea se desfăşoară într-un cadru semiotic indus, provocat şi se manifestă ca reacţie de respingere a imaginii cuiva, aspect ce reliefează dimensiunea evaluativă a agresării onomastice. Ipoteza că deformarea antroponimică are ca finalitate „mutarea” numelui din clasa mărcilor de individualizare în clasa mărcilor de caracterizare este validată de dinamica actelor discursive în care fenomenul este prezent. Creaţiile rezultate din procesul de agresare sunt efemere, ceea ce demonstrează că agresarea numelui trebuie pusă în legătură cu moda lingvistică. Din perspectivă semiotică, agresarea numelui este reprezentativă pentru a evalua: 1) pătrunderea elementelor de oralitate în comunicarea scrisă; 2) starea de spirit (cel mai adesea negativă) a agresorului 102 „pâna ce tadim vudor nu pleaca DEFINITIV din PRM sau PPRM sau PCRM sau cum l-o mai numi acest partid NU ARE NICI O SANSA!!!” (arr, 01.06.2005, my-press.ro). 103 „Sufixul -escu face parte din blazonul oricarui prezidentiabil al Romaniei din 1965 incoace, iar Anton Crinescu intruneste aceasta minima conditie se pare” (jabelino, 11.01.2011, voxpublica.realitatea.net). 104 „Cine conduce Romania: Traian Boc sau Emil Basescu?” (apropo.ro). 105 „Guvernul «Traian Boc» nu are idei” (Horea-Dorin Uioreanu, PNL, Şedinţa Camerei Deputaţilor, 18.05.2010) şi „Anca Boagiu i-a spus preşedintelui PD «Traian Boc»” (11.11.2006, Realitatea TV). 138 (nemulţumire, iritare, indignare, supărare, ură); 3) atitudinea locutorului faţă de interlocutor şi faţă de obiectul comunicării (ironie, batjocură, umor, caricatură); 4) competenţa expresivă a vorbitorului şi gradul de „modelare” a politeţii/ impoliteţii faţă de nume şi de purtător, considerate ca „obiecte” ale comunicării; 5) cunoaşterea pe care cineva o are sau o capătă despre o anumită persoană (mai precis, despre imaginea acesteia). În actul de vorbire, agresarea numelui îndeplineşte următoarele roluri discursive: a) sugerează înscrierea actului de comunicare verbală într-un anumit registru; b) indică percepţia individuală şi colectivă asupra unei persoane cu notorietate; c) fixează, prin deformare, relaţia între nume şi trăsăturile (reale sau imaginare) ale purtătorului numelui. Deformările sugerează că noua emblemă denominativă trebuie să se potrivească trăsăturilor unui „personaj”, prin suspendarea atributelor pe baza cărora purtătorul este unit, în conştiinţa celorlalţi, cu numele său. 139 140 II. Universul proverbelor Gramaticalizare și stilizare paremiologică Relaţia gramaticii cu stilistica este descrisă adesea în termeni contrastivi. În literatura de specialitate s-a vehiculat ideea că cele două discipline au preocupări, dacă nu antagonice, cel puţin divergente. Interpretarea faptelor de stil ca devieri în raport cu regulile gramaticale este susţinută de mulţi cercetători. Ilustrativă ni se pare, de pildă, opinia lui Gheorghe Bulgăr, care admite că elementele expresive îşi manifestă identitatea prin distanţare faţă de uzul comun: „faptele de stil sunt „abateri” expresive, construcţii sugestive, cuvinte şi construcţii gramaticale mai puţin obişnuite în uzul curent” (Stati/Bulgăr 1979: 155). Ipoteza că stilul este un artefact realizat prin ieşire din tiparele obişnuite, spontane, normale ale limbii există din cele mai vechi timpuri, însă unii dintre adepţii structuralismului au impus ca definitivă opoziţia între valorile lingvistice şi cele stilistice. După cum se ştie, unul din părinții stilisticii moderne, genevezul Charles Bally (1951/I: 151 - 152), a valorificat unele din tezele saussuriene pentru a argumenta că opoziția obiectiv-subiectiv îşi are originea în dualismul raţiune-sentiment, antiteza între valorile noţionale şi cele afective (expresive) fiind consecinţa acestei separaţii: „Gândirea noastră oscilează între percepţie şi emoţie; cu ajutorul lor înţelegem şi simţim. Cel mai adesea căpătăm simultan ideea şi sentimentul lucrurilor gândite; (...) gândirea este orientată spre unul dintre aceşti doi poli, fără a-i atinge complet şi are, după caz, o «dominantă» raţională sau o «dominantă» afectivă”. Despărţind, în plan metodologic, raţiunea de afectivitate, Bally a lăsat liberă calea către afirmarea antagonismului între gramatică (lingvistică, în sens mai larg) şi stilistică, adică între cercetarea elementelor obiective şi studiul faptelor subiective de limbaj. Odată creată, această falie s-a transformat într-o distincţie frecvent invocată pentru a arăta că dinamismul comunicării verbale este animat de energii opuse. În accepţia lui Tudor Vianu (1968: 32), acţiunea conjugată a două forţe contrare, intenţia tranzitivă şi intenţia reflexivă, guvernează identitatea oricărui act de comunicare verbală. Acelaşi cercetător consideră că orice fapt de limbă este format dintr-un nucleu al comunicării şi o zonă expresivă1 şi observă că tranzitivitatea este specifică nucleului comunicativ, pe când reflexivitatea este atributul zonei stilistice. Opoziţia dintre nucleu şi zona stilistică, pe de o parte, şi contrastele dintre constituenţii zonei stilistice, pe de altă parte2, reflectă, în accepția lui Vianu (1968: 48), existenţa a două procese opuse, gramaticalizarea şi dezvoltarea expresivităţii: „procesul gramaticalizării reduce treptat zona expresivă a comunicărilor. Există însă şi procesul contrariu al dezvoltării zonei expresive”. Raportul gramaticalizare -dezvoltarea expresivităţii se manifestă, aşadar, ca opoziţie între valori tranzitive (obiective) şi valori reflexive (subiective). În termenii lui Vianu (1968: 47 ş.u.), gramaticalizarea este „absorbţia tuturor notelor expresive în nucleul comunicării”, iar dezvoltarea expresivităţii dovedeşte că „valorile de stil se grefează întotdeauna pe nucleul comunicării”. Drept urmare, într-un act obişnuit de comunicare verbală pot exista construcţii pur tranzitive, lipsite de încărcătură expresivă, însă nu se vor putea niciodată realiza construcţii pur reflexive, fără conţinut noţional, dat fiind că numai „în jurul nucleului statornic al comunicării pot creşte note însoţitoare expresive” (Vianu 1968: 49). 1 Pentru acest concept, Tudor Vianu întrebuinţează mai multe variante denominative: note însoţitoare, note expresive, note stilistice, zonă stilistică. 2 Pentru comentarii asupra acestui fenomen, vezi Irimia 1999: 14. 144 Pe fondul definirii celor două concepte, gramaticalizarea şi dezvoltarea expresivităţii, Vianu observă, totuşi, că disocierea gramaticii de stilistică depinde mai degrabă de punctul de vedere asumat de cercetător decât de realitatea limbii. Admiţând existenţa celor două forţe antitetice prin acţiunea cărora se conturează identitatea oricărui act de comunicare, învăţatul român comentează că „în realitatea cercetării” multe fapte de limbă au valoare dublă, obiectivă şi subiectivă3. La prima vedere, poziţia lui Vianu pare a se sprijini pe raţionamente contrastante. Pe de o parte, savantul afirmă necesitatea de a diferenţia forţele care animă comunicările verbale, arătându-se că polul mecanismelor reflexive (subiective, de tip expresiv) trebuie cumva deosebit în raport cu sfera de cuprindere a proceselor tranzitive (obiective, de tip funcţional), iar pe de altă parte se punctează cu fineţe şi fermitate exigenţa de a nu fragmenta, prin savante operaţii disociative, integritatea şi dinamismul valorilor comunicative supuse analizei. O lectură atentă a consideraţiilor pe care le face esteticianul ne dezvăluie, totuşi, o viziune originală şi echilibrată, care merită fructificată în cercetare, întrucât se apropie de înălţimea aforistică a unei celebre cugetări saussuriene: „Cel ce se aşează în faţa realităţii complexe care este limbajul pentru a-l face obiectul său de studiu îl va 3 Vianu (1957: 127) afirmă, cu argumente retorice, dubla identitate valorică a faptelor de limbaj: „Nu este oare lexicograful obligat atunci când clasifică sensurile cuvintelor să noteze pe cele figurate, poetice, familiare, vulgare, pe cele peiorative, ironice, hipocoristice, eufemistice, solemne, etc., adică de fapt tot atâtea nuanţe stilistice ? Dar gramaticul, când descrie funcţiunile timpurilor şi modurilor verbale sau când stabileşte valoare anumitor sufixe în derivarea unor substantive nu se ocupă de stil ? Rolul deţinut de stilistică în constatările sintaxei este de asemenea foarte întins. Felurile propoziţiilor după înţeles (optative, imperative, exclamative etc.), construcţiile folosite în vorbirea directă sau indirectă, elipsa, repetiţia, ordinea cuvintelor în propoziţii şi a propoziţiilor în frază sunt numai câteva din faptele stilistice de care se ocupă sintaxa.” 145 aborda în mod obligatoriu sub un anumit aspect, care (dacă pornim de la premisa că este bine ales) nu va fi niciodată limbajul în întregime.” (Saussure 2004: 26). În centrul concepţiei stilistice a lui Tudor Vianu se află credinţa că faptele de limbaj trebuie descrise dintr-o perspectivă integrală, fără a segmenta, cu instrumentele metodologice ale uneia sau alteia dintre discipline, realitatea aflată în atenţia specialistului. A contempla şi a înţelege universul de forme şi sensuri cuprins într-o comunicare, pare a aprecia esteticianul, nu înseamnă a diseca fiinţa textului sau discursului spre a-i descoperi funcţionarea sau frumuseţea, ci dimpotrivă, înseamnă a dezvălui, cu priceperea şi rigoarea omului de ştiinţă, unitatea şi armonia elementelor care fac din orice act verbal o manifestare a creativităţii şi a cutumelor comunicative prezente în orice comunitate umană. În consecinţă, valorile unităţilor şi structurilor lingvistice trebuie interpretate – consideră Vianu4 – în lumina legăturilor dintre ele, analiza cercetătorului nefiind decât o reflectare, din unghiul şi cu mijloacele ştiinţei, a solidarităţii dintre componentele actului de reprezentare a lumii prin limbaj. O opinie similară este argumentată de Mioara Avram5, care 4 Redăm, aici, fragmentul pe care se sprijină observaţia noastră: „elementele de stil al limbii generale apar totdeauna într-un anumit sistem, vădesc anumite legături între ele. Un subiect vorbitor nu foloseşte de obicei oricare elemente ale limbii, din tezaurul ei de cuvinte, forme şi construcţii, ci pe acelea care se compun între ele într-o anumită unitate, prin care se manifestă o anumită atitudine a acelui care vorbeşte faţă de obiectul comunicării sale. Tot astfel şi acei ce scriu se menţin în unitatea unei anumite structuri lingvistice cu coloratură stilistică ” (Vianu 1957: 143). 5 Într-un Curs de sintaxa limbii române moderne ţinut, între 1947 şi 1949, la Facultatea de Litere a Universităţii ieşene, G. Ivănescu exprima o opinie asemănătoare celei formulate de Mioara Avram şi insista asupra necesităţii de a considera stilistica o disciplină al cărei obiect de cercetare este reprezentat de manifestarea expresivităţii în întreg materialul constitutiv al unei limbi: „Stilistica nu se opune sintaxei, ci coincide, parţial, cu ea, în ceea ce priveşte materialele. (...) stilistica nu este numai sintactică, ci şi fonetică, morfologică şi lexicală” (Ivănescu 2004: 45). 146 semnalează identitatea de adâncime dintre preocupările de gramatică şi cele de stilistică: „Deşi mulţi încearcă să prezinte stilistica în opoziţie cu gramatica, identificând stilistica în general cu orientarea spre expresivitate şi gramatica, prin simplificare, cu neglijarea expresivităţii, opiniile cele mai întemeiate şi mai răspândite astăzi sunt cele care acordă o accepţie mai largă gramaticii, văzând în ea nu numai o gramatică intelectuală, logică sau noţională, ci şi o gramatică afectivă sau expresivă, ceea ce anulează separarea totală a gramaticii de stilistică (în acelaşi fel în care se anulează şi separarea stilisticii de celelalte discipline lingvistice consacrate unor compartimente ale limbii: fonetica sau lexicologia)” (Avram 1987: 84). Nu ne rămâne decât să acceptăm această poziţie şi să o valorificăm, fără a uita că această viziune unificatoare a cunoscut o dezvoltare teoretică mai amplă în spaţiul cultural occidental. În lingvistica europeană, cercetările de gramatică şi cele de stilistică au fost puse sub semnul congruenţei de reprezentanţii şcolii idealiste. În aceeaşi perioadă în care elveţianul Ch. Bally avansa ideea unei opoziţii între faptele de limbă cu valoare obiectivă (noţională, logică) şi cele cu valoare subiectivă (conotativă, afectivă), Karl Vossler (1972: 5-25) afirma importanţa caracterului ornamental în limbă. Formularea pune în lumină identitatea expresivă a limbii, ornamentul reprezentând, crede Vossler, tot ceea ce este „specific, caracteristic, individual, naţional, dialectal, idiomatic etc. dintr-o limbă” (idem, 6). Teza savantului german se sprijină pe observaţia că ornamentul se dezvoltă numai în simbioză cu structura, definită ca „sistem util” ori ca „mecanism al mijloacelor de exprimare” (ibidem). Interdependenţa dintre caracterul structural şi cel ornamental configurează profilul funcțional și expresiv al unui idiom: „Cu cât caracterul ornamental şi cel structural se întrepătrund mai viu, cu atât mai multă fineţe stilistică câştigă limba. De aici cerinţa ca într-o limbă naţională desăvârşită elementele structurale să fie considerate şi înţelese şi ca ornamentale, şi viceversa.” (Vossler 1972: 7). Originala concepţia vossleriană subliniază că în actul de 147 comunicare verbală6 elementele limbii primesc o dublă valoare: structurală şi ornamentală. Orice fapt de limbă are, simultan, o identitate gramaticală şi o valoare stilistică. În planul enunţului, însuşirile combinatorii ale elementelor limbii determină solidarizarea ansamblului de proprietăţi gramaticale cu reţeaua de trăsături expresive. Afinităţile şi incompatibilităţile dintre unităţi - atât cele pre-existente textului cât şi cele instituite, într-un text, de un creator de mesaj – participă la formarea unei structuri care este totodată și ornament întrucât îndeplineşte rolul util de a pune în evidenţă o individualitate creatoare şi un specific cultural-lingvistic. Cu alte cuvinte, unitatea gramaticală a oricărui produs comunicativ – text sau discurs - este pertinentă în plan stilistic. Renunţând la a mai interpreta particularităţile de formă sau de conţinut ca abateri de la normă, s-ar putea observa că faptele de stil se manifestă textual ca realizări necesare şi adecvate în raport cu intenţia comunicativă a creatorului de mesaj. Aceste observaţii permit formularea ipotezei că gramaticalizarea şi dezvoltarea expresivităţii nu sunt forţe contrare, ci ipostaze îngemănate ale procesului natural şi firesc de modelare şi rafinare a resurselor pe care limba le pune la dispoziţia vorbitorilor. Stilizarea este o modalitate de sublimare a realității prin limbaj, întocmai cum pictorul transmite, prin sugestia unei linii ori a unui contur, o întreagă lume, fără a distruge integritatea universului redat ca imagine artistică. Gramaticalizarea este definită drept mecanismul de transformare a cuvântului autonom în instrument gramatical (Bidu-Vrănceanu et al. 2001: 239). În lingvistica românească, o accepţie cuprinzătoare a gramaticalizării este propusă lui Tudor Vianu. Savantul descrie gramaticalizarea ca un proces de transformare a unui fapt expresiv în fapt lingvistic. Luând ca exemplu verbul a se îmbulzi, cu sensul ‘a se 6 Comunicarea literară este domeniul de analiză privilegiat de cercetător. 148 înghesui’, Vianu (1968: 47) consideră că, la origine, termenul este o metaforă pastorală motivată analogic: „oamenii de înghesuiesc întocmai cum se adună în săculeţe bulzii de caş”. Pierderea trăsăturii metaforice este, aşadar, o consecinţă a gramaticalizării7. Concomitent cu pierderea treptată sau chiar cu golirea de sens, faptul de limbă supus gramaticalizării poate avea realizări morfosintactice distincte (a se compara, de pildă, paradigmele verbului rom. a avea, ca verb predicativ şi ca auxiliar). Gramaticalizarea este o manifestare inerentă în evoluţia oricărei limbi. Prin gramaticalizare, unele semne sunt transformate în instrumente apte să servească la exprimarea subtilităţilor gândirii, tocmai pentru ca flexibilitatea şi dinamica cugetării să fie reprezentată adecvat cu ajutorul elementelor limbii. Transpunerea judecăţilor de valoare în fapte de limbaj se manifestă, aşadar, în consonanţă cu efortul de configura semnele pentru a le face apte să exprime nuanţat diversitatea ontică. Pentru a valida ipoteza potrivit căreia gramaticalizarea și stilizarea sunt ipostaze îngemănate de șlefuire lingvistică, am ales să ne îndreptăm atenţia asupra proverbelor. Universale ca intuiţii fenomenologice asupra lumii şi particulare ca realizări idiomatice condiţionate de specificul limbii unui popor, proverbele sunt reprezentări verbale guvernate adesea de raţionamente analogice care fixează în cadre tematice distincte, o sumă de experienţe, trăiri şi observaţii ce au ca erou „omul, cu toate calităţile şi metehnele, cu toate apucăturile, întocmirile şi rosturile sale, voite şi nevoite” (Blaga 2003: 312). Fiind cugetări transpuse în tiparele limbii, paremiile au caracter emblematic, în sensul că sunt enunţuri axiomatice (Irimia 1999: 135) prin care se transmite viziunea unui popor asupra lumii. De aceea, orice proverb este codificarea lingvistică a unei judecăţi de valoare definitorie 7 Pentru Vianu, „gramaticalizarea” cuvântului a se îmbulzi este interpretată ca pierdere a anumitor trăsături semantice și, în consecință, ca slăbire a forței de semnificare a conținutului primar. În lingvistica modernă, această accepție privind gramaticalizarea este considerată prea amplă pentru a trece drept model de precizie. 149 pentru o colectivitate umană. Produse cu mare specificitate idiomatică, proverbele sunt, în accepţia lui Blaga (2003: 311), matrice care „fixează pentru eternitate o icoană grăitoare”. Un alt comentariu al filozofului (Blaga 1969: 200) este cât se poate de potrivit pentru a arăta că proverbele sunt enunţuri stilizate ale căror rafinări expresive şi modelări imagistice sunt determinate de spaţiul spiritual în care ele se dezvoltă şi circulă: „Trebuie să deschizi pagini de mare literatură ca să mai găseşti imagini plastice şi pitoreşti ca aceasta: „făţarnicul mănâncă sfinţi şi scuipă draci”; ironii ca acestea: „fă-ţi cruce mare că dracul e bătrân”; răutăţi naive ca aceasta: omul sărac şi nevoiaş „se îmbracă numai pe dinăuntru”; sau imagini sugestive precum următoarea: „ochii omului sunt din mare, fiindcă se bucură tot la mare”.”. Ca „sinteză rezumativă a geniului unui întreg popor” (Blaga, 2003: 311), proverbul se defineşte şi ca enunţ sapienţial ce pune în circulație imagini definitorii pentru viziunea populară asupra lumii. Proverbele sunt fapte de limbă care oglindesc existenţa şi unicitatea arhitecturii cognitive umane. Ele reflectă existența unor judecăți fundamentate pe numeroase observaţii, trăiri şi experienţe de viaţă care, prin stilizare gnomică, au păstrat indicii relevante despre înțelegerea raportului om-limbă-lume. Identitatea proverbelor este legată de spaţiul spiritual în care ele se dezvoltă şi circulă, aspect ce permite definirea lor ca enunţuri sapienţiale stilizate. Semnificaţia din artele plastice - reprezentare simplificată cu păstrarea elementelor esenţiale (Marcu/Maneca 1986: 1023) - este extrem de sugestivă pentru a stabili că, cel puţin în cazul proverbelor, termenul stilizare poate fi valorificat, în plan conceptual, pentru a denumi procesul complex de configurare expresivă a unor astfel de enunţuri. În conştiinţa creatoare a fiinţei umane, exprimarea este stilizată, adică trecută din planul cunoaşterii (prin observaţie) în planul limbii, cu intenţia ca prin această metamorfoză să se păstreze nestricată perenitatea şi actualitatea judecăţii de valoare. Unităţile limbii şi relaţiile 150 dintre ele permit ca judecata respectivă să fie reprezentată ca act de limbaj, proverbul devenind, prin această transfigurare, o imagine asupra lumii sau, în alţi termeni, un fapt de limbă grăitor pentru felul omului de a fi în lume şi de a interpreta lumea. Cercetarea proverbelor probează că gramaticalizarea, adică restrângerea, „îngheţarea” sau suspendarea unora dintre posibilităţile combinatorii ale elementelor limbii, este şi o stilizare prin care iau fiinţă virtuţile expresive ale enunţurilor gnomice. Constrângerile formal-semantice specifice proverbelor sunt mărturii ale efortului depus de creatorul anonim pentru a făuri un model stilistic durabil şi exponenţial. Să luăm ca exemplu proverbul Din picătură se face vinul. Enunţul corespunde unei observaţii empirice incontestabile, dar concentrarea semantică (Irimia 1999: 135) a enunţului transcende planul concretului, al facerii vinului picătură cu picătură, deşi axioma îşi are originea în această observaţie. În plan abstract, judecata de valoare transmisă prin acest enunţ luminează o atitudine general umană: cine agoniseşte, are. În plan semantic, relaţia între parte (picătură) şi întreg (vin) generează efect expresiv prin stilizare metonimică. Acest proces de esenţializare a sensului prin conservarea unei trăsături cu grad maxim de cuprindere, [cantitate], cu orientare dinspre [puţin] spre [mult], dezvoltă ideea de cumul progresiv, fapt ilustrat şi de alte proverbe precum C-o picătură ce cură, butia se umple până-n gură, Cu vreme şi cu răbdare, şi frunza de dud se face mătase etc. În interiorul tezaurului paremiologic românesc, opoziţia gramaticală dintre afirmativ (a se face) şi negativ (a nu se face) devine şi contrast stilistic necesar pentru a arăta că acţiunile sporadice nu determină o acumulare consistentă. Stilizarea metonimică este, în acest caz, pertinentă în a evidenția că elementele izolate nu ţin locul întregului: C-o ceapă şi c-o rădiche nu se face grădină; Din casă de păianjen nu se face haină; Din orice lemn nu se face bucium; Cu un copac nu face o pădure, cu un pom nu face o grădină şi cu o floare nu se face primăvară etc. Mecanismul de semnificare are aceeaşi organizare 151 semică, însă negaţia organizează o nouă sferă de înţelesuri. Trăsătura cu grad maxim de cuprindere este înlocuită cu opusul ei, prin negaţie [+ cantitate] devine [- cantitate], iar relaţia parte - întreg nu mai stă sub semnul continuităţii, al creşterii gradate de la [puţin] la [mult], ci se realizează ca discontinuitate. Analizând proverbul C-o ceapă şi c-o rădiche nu se face grădină se poate observa că un rol decisiv în stabilirea consonanţelor expresive dintre constituenţi îl are determinarea nehotărâtă, care izolează elemente nominale (o ceapă, o rădiche) de clasa pe care acestea o reprezintă, tocmai pentru a evidenţia că ele sunt entităţi individuale, separate de întreg, şi nu mai pot contribui la configurarea totalităţii (grădină). Aşadar, în interiorul proverbului, instrumente gramaticale precum determinarea sau negaţia sunt elemente de stilizare, deoarece contribuie, în consubstanţialitate cu esenţializarea semantică, la fixarea identităţii gnomice. În lumea de imagini proverbiale, stilizarea metaforică are o remarcabilă complexitate şi pune în lumină talentul creatorilor populari de a descoperi posibilităţi combinatorii surprinzătoare între faptele de limbă. Prin stilizare metaforică, lumea figurată prin proverb se prezintă adesea ca rod al fascinaţiei faţă de paradox. „A face metafore frumoase înseamnă a şti să vezi asemănările dintre lucruri”, afirmă Aristotel (1998: 97), atunci când speculează că „darul metaforelor” reflectă o predispoziţie creatoare unică şi de mare originalitate. Deşi consideraţiile lui Aristotel îl au în atenţie pe creatorul de ficţiune, nu este exagerat să afirmăm că unele proverbe cuprind în universul lor semantic intuiţii despre lume cu nimic mai prejos faţă de cele artistice. Congruenţa gramaticalizare - stilizare ne permite să afirmăm că în enunţul Gura îndulceşte, gura amărăşte suspendarea opoziţiilor de persoană, timp, mod şi diateză contribuie la fixarea identităţii gnomice, realizări precum *Gura a îndulcit, gura a amărât sau *Gura ar fi îndulcit, gura ar fi amărât nemaifiind recunoscute ca proverbe. În aceeaşi direcție de interpretare, se poate nota că substantivul gură nu îşi actualizează opoziţiile de număr şi de caz, motiv pentru care enunţuri de tipul *Gurile îndulcesc, gurile amărăsc ori *La gură îndulceşte, la gură 152 amărăşte nu sunt realizabile, în viziune gnomică. La nivel sintactic, parataxa este mecanismul care permite anularea incompatibilităţii semantice dintre constituenţii verbali. Deşi verbele a îndulci şi a amărî sunt antonime lexicale şi se exclud mutual în aceeaşi vecinătate, juxtapunerea favorizează armonizarea contrariilor (coincidentia oppositorum). Prin repetarea substantivului subiect, enunţul are o desfăşurare sintagmatică simetrică şi un conţinut imagistic structurat antinomic. Restrângerea unor valenţe ale categoriilor gramaticale definitorii pentru clasa verbului (timp, persoană, mod) şi a substantivului (număr, caz) face posibilă, în planul sensului, trecerea de la concret la abstract, de la particular la general, rezultând o stratificare cu mai multe planuri de relevanţă: [gură (organ al vorbirii) → vorbire (activitate de comunicare) → limbaj (capacitate de a comunica)]; [dulce (gust) → a îndulci → bucurie → emoţie pozitivă]; [amar (gust) → a amărî → tristeţe → emoţie negativă] (Tabelul 1). Tabel 1: Planuri de relevanţă semantică: particular/ concret/ percepție noţional / figurat / simţire universal / abstract/ tip emoțional gură ↓ vorbire ↓ limbaj → a îndulci → ↓ → bucurie → ↓ → emoţie pozitivă → a amărî ↓ tristeţe ↓ emoţie negativă Această ierarhizare dinspre particular spre general subliniază că acțiunea de a vorbi este interpretată ca rezultat al declanșării unor stări emoţionale ale căror grade de intensitate sunt resimţite organic. Vorba bună e dulce ca mierea, vorba rea lasă în urmă un gust amar. Stilizarea metaforică realizată prin transfer dinspre domeniul conceptual și semantic al gustului spre cel al limbajului contribuie la fixarea identității gnomice a enunțului. Prin stilizare comparativă se dezvoltă matrice imagistice foarte diverse a căror identitate se bazează pe corelaţii. Cu cât „distanţa” semantică dintre termenul comparator şi termenul comparat este mai 153 mare cu atât mai vie este imaginea obţinută. Prin raportare comparativă, acţiunile, comportamentele, atitudinile, stările şi valorile umane sunt puse în lumină prin analogii care realizează trecerea de la concret la abstract sau invers. În enunţuri precum Dreptatea e ca untdelemnul deasupra apei sau Adevărul iese la lumină, ca untdelemnul deasupra apei, imaginea uleiului care stă deasupra apei, inspirată de o constatare empirică, este convertită în judecată de valoare: principiile morale au firescul şi caracterul implacabil al legilor fizice, naturale. Ca şi adevărul, dreptatea este o esenţă etică care nu se amestecă niciodată cu apa răului şi a minciunii. Credinţa în puterea binelui asupra răului este, de altfel, un aspect dominant în cultura şi mentalitatea tradiţională. Stilizarea prin permutare este procesul de configurare expresivă care fructifică tipare precum cel al chiasmului. Acest tip de „simetrie în cruce” (Grupul μ 1974: 118) se întemeiază pe inversarea ordinii constituenţilor, relaţia element determinat - element determinant fiind desfășurată prin rearanjarea unităţilor aflate în succesiune sintagmatică. Datorită acestei prefaceri topice unele proverbe dezvoltate prin chiasm reflectă existenţa unei duble excluderi: Nici coada frunţii, nici fruntea cozii, Nici oaie între lupi, nici lup între oi etc. Ca realizări ale schemei sintactice „[Nu e] nici xy, nici yx”, aceste paremii impun o semantică a valorilor relative. Într-o interpretare liberă, proverbul Nici coada frunţii, nici fruntea cozii înseamnă ‘Nici ultimul dintre deştepţi, nici primul dintre proşti’ și este o emblemă care îndeamnă la a urma o cale de mijloc. Antiteza dintre constituenţii nominali (coadă - frunte, oaie -lup) potenţează alăturări contradictorii, cu efect expresiv foarte pronunțat. Stilizarea alegorică are ca punct de referinţă fiinţa umană, realităţilor din universul fenomenal atribuindu-li-se trăsături umane. De pildă, enunţul Vorbele sunt femei, faptele sunt bărbaţi poate fi receptat ca maximă ce sintetizează stereotipuri de gen (femeia vorbeşte, bărbatul tace şi face), dar planul de adâncime al proverbului problematizează antinomia vorbă – faptă, opoziţie cu grad maxim de 154 relevanţă în paremiologia românească. Vorbele se opun faptelor, aşa cum femeile se deosebesc de bărbaţi. Echivalențele «vorbe / femei», «fapte / bărbaţi» permit reliefarea a două comportamente specific umane, a vorbi şi a munci, cu observaţia că fapta şi idealul omului muncitor sunt prezentate într-o lumină pozitivă, însă vorba (fără rost) şi guralivul apar adesea într-o lumină negativă (Cine are limbuţia,/E mai rea decât beţia). În imaginarul paremiologic, omul harnic şi cumpătat la vorbă este modelul tutelar de personalitate umană, cu amplă stilizare proverbială. De altfel, în tezaurul de proverbe românești, vorba, limba şi cuvântul sunt componente esenţiale pentru înţelegerea şi exprimarea relaţiilor dintre fiinţă şi lume. Ca ilustrare a capacităţii de a lua în stăpânire resursele limbajului, vorbirea ocupă o poziţie privilegiată în reliefarea condiţiei umane, conștiința populară având ca element de reper convingerea că actul de vorbire este o formă de manifestare a libertăţii: Gura nu cere chirie, poate vorbi orice fie, Din vorbă în vorbă, vorbă se deschide etc. După cum se observă din primul exemplu, sfera de înţeles a verbului a fi (fie) se referă tot ceea ce există sau poate exista, în timp ce verbul a vorbi se încarcă de conţinut numai acceptându-se că vorbirea este o activitate liberă de interpretare a realităților lumii. Prin cel de-al doilea exemplu se arată că vorba devine o „poartă” prin care se realizează trecerea dinspre individualitate spre colectivitate, dinspre sine către ceilalţi, dinspre identitate către alteritate. Deschiderea vorbei prin vorbă trimite în chip nemijlocit la ieşirea din spaţiul lăuntric, intim, simbolizat, cel mai adesea, de tăcere şi pătrunderea în spaţiul exterior, deschis, al comunicării cu semenii. Vorba este, aşadar, un liant care scoate fiinţa umană din tăcere şi o transpune în spaţiul relaţiilor cu ceilalți. Reflectare a viziunii asupra relaţiei între individ şi limbă, proverbul Din vorbă în vorbă, vorbă se deschide poate fi discutat şi din perspectiva procesului de enunțare, alăturarea de elemente ale limbii nefiind altceva decât o cristalizare de semnificaţii purtate de lanțuri sonore. Când alcătuim enunţuri punând vorbă după vorbă, deschidem 155 comunicarea cu celălalt, formulăm construcţii sintagmatice potrivite cu intenţiile noastre comunicative şi situate în continuitatea modelelor tradiţionale, însuşite prin învăţarea limbii. Vorbim, aşadar, „cu cineva, despre ceva” (Coşeriu 2004: 315), iar prin vorbire se creează nu numai o punte invizibilă către eul interlocutorului, ci se stabileşte şi o relaţie socială. „Legarea” oamenilor cu vorba, imagine definitorie prin care se potenţează ideea că virtuţile libertăţii se întemeiază, totuşi, pe reguli şi modele tradiţionale, acceptate şi păstrate într-o societate este exprimată, de altfel, prin proverbe al căror potențial de semnificare se dezvoltă analogic: Boul se leagă cu funia, oamenii cu vorba. În alte proverbe, convergenţele imagistice impun ideea că vorbirea este - parafrazându-l pe Buffon - „omul însuşi”: Omul se cunoaşte după umblet, ca şi după vorbă, Pasărea se cunoaşte după cântec şi omul după vorbă, Prostul se cunoaşte după vorbă şi şiretul după ochi, Nebunul din vorbă se cunoaşte etc. În mentalitatea tradiţională, a vorbi înseamnă, înainte de toate, a pune în evidenţă o atitudine faţă de lume. Vorbirea devine emblema socială a unui tip de personalitate umană care poate să corespundă sau nu unor tipare de normalitate comportamental-discursivă impuse de tradiție. Ilustrativă, în acest sens, este existenţa unui număr mare de structuri idiomatice care pun într-o lumină negativă pornirea de a vorbi mult şi fără rost: a lungi vorba, a scoate vorbe din traistă, a se trezi vorbind, a vorbi alături cu drumul etc. În strânsă legătură cu aceste fapte de limbă, tezaurul paremiologic cuprinde numeroase ilustrări din care reiese că limbutul, nebunul, prostul sau leneşul sunt tipuri umane satirizate pentru lipsa de discernământ comunicativ, pentru meteahna de a pierde vremea vorbind în dauna altei activităţi aducătoare de folos: Cine are limbuţia, e mai rea decât beţia, Muierea limbută, la bărbat limbut, ca toaca la biserică; Limba nebunului este o moară fără grăunțe; Prostul nu se satură de vorbit şi surdul, de ascultat; Îi e lene să şi vorbească, dar încă să mai şi muncească; Leneşul mult vorbeşte, dar puţin lucrează etc. 156 Acestor caracterizări proverbiale li se opune imaginea înţeleptului ori a omului priceput la vorbă. Metafora conceptuală8 VORBIREA E O ARTĂ subliniază virtuţile educative ale actului de comunicare. Vorba armonioasă nu poate fi decât oglinda unui spirit netulburat, care prețuiește valoarea cuvintelor şi însemnătatea tăcerii: Buzele cele mute vorbesc pe tăcute; La timp a vorbi şi a tăcea e arta cea mai grea; Vorbele plăcute înmulţesc învăţătura etc. În acelaşi timp, vorbele sunt considerate instrumente fine de convingere a celuilalt, talentul de a vorbi frumos și convingător fiind recunoscut pe plan social ca o calitate: Pasărea se prinde cu grăunţe, omul cu vorbe frumoase; Vorba dulce mult aduce etc. Dimensiunea estetică a limbii este capitalizată în semantica de adâncime a cuvântului, nu a vorbei. Proverbul Cuvântul întâi să-l ciopleşti, apoi să-l arăţi este reprezentativ pentru credinţa în puterea minţii de a cizela asperităţile cuvântului şi de a-l preface în esenţă durabilă. Cu toate acestea, limba nu este doar o încununare a creativităţii, ci şi un simbol al distrugerii. Există proverbe care evidențiază metafora conceptuală VORBIREA E O ARMĂ. În credinţa populară, forţa de nimicire a limbii întrece chiar şi cea mai tăioasă armă. Falia profundă care separă vorba bună, creatoare de frumos de limba cea rea şi slobodă, distrugătoare de oameni este reflectată de maxime sugestive, unele 8 După cum am arătat deja, noţiunea de «metaforă conceptuală» a fost pusă în circulaţie de George Lakoff şi Mark Johnson și se întemeiază pe motivarea că, pentru fiinţele umane, „modul obişnuit de a conceptualizare, adică felul de a gândi şi acţiona este esenţialmente metaforic. Conceptele structurează ceea ce percepem, felul nostru de a fi în lume şi modul în care ne raportăm la ceilalţi. Sistemul nostru conceptual joacă un rol central în definirea realităţilor cotidiene.”. (Lakoff/Johnson 1980: 454). Observând că „esenţa metaforei este înţelegerea şi trăirea (egl. experiencing) unui lucru sau a unei experienţe printr-un alt lucru sau printr-o altă experienţă” (Lakoff/Johnson 1980: 455), cei doi cercetători americani consideră că vorbitorii conceptualizează (e adevărat, prin asocieri parţiale, niciodată totale) şi exprimă ceea ce ştiu despre lume realizând un transfer, o trecere a ideilor dinspre un domeniu-sursă spre un domeniu-ţintă. 157 preluate din înțelepciunea biblică sau din alte surse livrești, altele concepute de popor: Cuvântul ustură mai rău ca sabia; Limba slobodă mult te vatămă; Limba taie mai mult decât sabia; Omul nu se bate cu băţul, ci cu cuvântul etc. O importantă caracteristică paremiologică este instituirea unor opoziţii între elemente care, în mod obişnuit, nu se exclud reciproc în acelaşi context. Esenţială şi dominantă ni se pare, din acest punct de vedere, opoziţia între vorbă şi faptă. În imaginarul colectiv, asocierea celor două câmpuri - vorbirea şi munca - este structurată şi exprimată prin calificative antitetice de tip cantitativ (mult ≠ puţin), dimensional (lung ≠ scurt) sau direcțional (în faţă ≠ în spate). Aceste opoziţii se înscriu, de regulă, în sfera de cuprindere a două metafore conceptuale: VORBIREA E O CANTITATE şi VORBIREA E SPAŢIALITATE. Ca expresie a efortului orientat către un scop, structurarea cantitativă atribuie vorbei o dimensiune fizică care face posibilă echivalenţa cu munca şi care permite instituirea de corelații pozitive și negative între consecinţele vorbelor şi rezultatele faptelor. Numeroase proverbe punctează că vorba şi fapta dezvoltă o relaţie de inversă proporţionalitate: Cine vorbeşte mult face puţin, Vorba goală nu umple sacul, Vorbă multă şi treabă puţină etc. Prin urmare, VORBIREA E O CANTITATE, însă excesul de vorbe este definitoriu, în sens negativ, pentru omul mai mult înclinat să vorbească decât să muncească. La polul opus vorbei fără rost se află o altă metaforă conceptuală, VORBIREA E UN BUN DE PREŢ, prin care se subliniază importanţa vorbelor, dar numai dacă acestea se manifestă ca roade ale înţelepciunii, în cantităţi mici şi preţioase: Limba celui înţelept este argint ales; Vorba bătrânească mulţi bani preţuieşte; Vorba e de argint şi tăcerea, de aur etc. Spaţializarea vorbei are aceeaşi relevanţă gnomică. Metafora conceptuală VORBIREA E SPAŢIALITATE, reliefată de enunţuri precum Cine vorbeşte mult face puţin, Unde e vorbă lungă, acolo e treabă scurtă sau Limbă lungă, treabă scurtă etc., sugerează că, în mentalitatea tradiţională, vorba şi fapta sunt circumscrise unor spaţii diferite de 158 acţiune socială. În profundă consonanţă cu o altă metaforă conceptuală, VORBIREA E TEMPORALITATE9, aceste paremii impun ideea că orice activitate umană se desfăşoară într-un cadru spaţio-temporal distinct. Percepută şi reprezentată ca virtute, cumpătarea în vorbire este, în viziune populară, dublată de hărnicie. Alte maxime, de tipul Vorbele nu potolesc foamea, Cine ştie să-şi păstreze limba va mânca roadele ei etc., valorifică opoziţia între vorbă şi faptă în cadrul mai cuprinzător al imaginarului hranei, punctul de plecare fiind observaţia că pâinea se câştigă, mai degrabă, cu fapta şi mai puţin cu vorba lungă şi păguboasă. Fără a încerca o prezentare a tuturor modelelor generatoare de expresivitate paremiologică, cercetare care ar putea forma obiectul unui proiect de cercetare asupra complexității stilistice și imagistice a proverbelor româneşti, este necesar să precizăm că solidaritatea gramaticalizare - stilizare favorizează un demers interpretativ unificator. Să admitem, deci, că procesul de fixare a identităţilor funcţionale este, totodată, şi un mecanism care orientează dezvoltarea expresivităţii. În spiritul consideraţiilor lui K. Vossler, ni se pare potrivit să semnalăm că gramaticalizarea şi stilizarea sunt aspecte congruente 9 Maximele populare care exemplifică această metaforă conceptuală se întemeiază pe convingerea că vorbirea îşi are timpul şi rostul ei. Întrucât orice act de comunicare se desfăşoară în spaţiu-timp, nu trebuie să ne surprindă constatarea că vorbirea este considerată ca proces de esenţă temporală, o durată pe care omul o valorifică pentru a descrie şi comenta ceea ce se întâmplă în lume. Sentimentul că timpul trece, pe de o parte, şi efectele pe care această trecere le are în planul existenţei omeneşti, pe de altă parte, motivează axiome precum Vorba îşi are şi ea vremea ei, Vorba de azi nu se potriveşte cu cea de mâine etc. Succesiunea momentelor temporale are o importanţă covârşitoare asupra discursivităţii, dat fiind că timpul este perceput ca un agent ce domină experienţa de viaţă. În consecinţă, vorba este considerată un reflex al înţelepciunii date de trăirea în timp. Tocmai de aceea, în mentalitatea populară, se crede că înţeleptul cugetă şi ascultă înainte de a cuvânta (Întâi ascultă şi pe urmă vorbeşte), iar vorba sa devine un bun de preţ pentru ceilalţi membri a comunităţii, în vreme ce omul lipsit de înţelepciune vorbeşte vrute şi nevrute (Prostul nu se satură de vorbit şi surdul, de ascultat). 159 ale activității de exprimare a lumii prin limbă şi că distincţia terminologică are rolul de a pune în lumină perspectiva din care se realizează analiza: structurală, în privinţa gramaticalizării şi ornamentală, în ceea ce priveşte stilizarea. Fără a pierde din atenție constatarea că un corpus mai amplu de fapte de limbă ar putea contribui într-o mai mare măsură la rafinarea unora dintre consideraţiile deja formulate, avem convingerea că analiza enunţurile paremiologice validează în mod concludent teza că o anumită identitate structurală actualizează şi o valoare ornamentală. 160 „Vorba ceea” Dacă am arătat că gramaticalizarea și stilizarea sunt mecanismele esențiale de configurare a identității lingvistice și expresive a enunțurilor paremiologice, nu e mai puțin important să constatăm că recursul la proverbe este constant în discursul public actual. Pentru a evalua proprietăţile discursive şi metadiscursive ale paremiilor, conectivitatea lor discursivă și relaţia proverbelor cu secvențele discursive în care se actualizează, analiza poate fi plasată pe terenul teoriei pertinenţei şi al teoriei actelor de limbaj. Eșantioanele discursive întrebuinţate pentru a exemplifica şi susţine consideraţiile teoretice au fost culese din ste nogramele şedinţelor parlamentare, prin investigarea corpusului lingvistic disponibil la adresa electronică http://www.cdep.ro/pls/steno/steno.home, și din diverse interacțiuni comunicative realizate prin intermediul internetului. Ostensivitatea proverbelor, capacitatea lor de a semnala schimbări în universul cognitiv al vorbitorului (Sperber, Wilson 1995: 38), reflectă existența mai multor proprietăți discursive ale enunțurilor paremiologice. Un inventar minimal al respectivelor trăsături ne arată că: 1. Paremiile sunt ostensive în măsura în care perspectiva pe care o fixează sau pe care o modifică dezvoltă un efect comunicativ, în conjuncție cu alte componente discursive. Astfel, în secvenţa „Un proverb românesc spune că „ziua bună se cunoaşte de dimineaţă”. La fel putem spune şi faptul că anul bun de la început se cunoaşte. Din păcate, constatăm, din analiza evenimentelor petrecute de la începutul anului şi până în prezent, că poporul român nu va beneficia, nici în acest an, de ceva bun.”1, proverbul creează cadrul unei analogii de care vorbitorul se foloseşte pentru a legitima o opinie. Proverbul impune o teză („ziua bună se cunoaşte de dimineaţă”) pe care vorbitorul o valorifică analogic („anul bun de la început se cunoaşte”) pentru a crea o antiteză („constatăm, din analiza evenimentelor (...) că poporul român nu va beneficia, nici în acest an, de ceva bun”). 2. Proverbele reflectă judecăţi de valoare (Norrick 1985: 16). Ele sunt folosite pentru a potenţa importanţa unor evenimente, aspecte şi situaţii din realitate reflectate discursiv (Hoffman/Honeck 1987: 137). Enunţurile paremiologice dirijează, orientează, prin convergenţele pe care le susţin, relaţia de continuitate între premisa şi concluzia unei secvenţe discursive date: „Parafrazând un vechi proverb românesc care spune că „Dumnezeu îţi dă, dar nu îţi bagă şi în sac”, putem spune că România se află acum în situaţia în care are acces la fondurile structurale puse la dispoziţie de către Uniunea Europeană, dar nu beneficiază de ele din cauza dezinteresului manifestat de Executiv faţă de elaborarea şi adoptarea Strategiei postaderare.”2. Exemplul demonstrează că emiţătorul are conştiinţa potenţialului evaluativ al proverbului, intuieşte şi valorifică ostensivitatea acestuia pentru a dezvolta o concluzie. Așa cum se observă din adnotările menite să scoată în evidență planul reprezentării discursive, proverbul problematizează raportul dintre un beneficiu (neaşteptat) şi (ne)fructificarea respectivului beneficiu: „[Dumnezeu]DONATOR [îţi]BENEFICIAR dă, dar nu [îţi]BENEFICIAR bagă şi [în sac]ŢINTĂ”. Elementele cadrului proverbial sunt aproape identice cu cele din constatarea formulată de emițător: „[România] BENEFICIAR (...) are acces [la fondurile structurale]TEMĂ puse la dispoziţie [de către Uniunea Europeană]DONATOR dar nu beneficiază [de ele]TEMĂ [din cauza dezinteresului]MOTIV [manifestat de Executiv] ŢINTĂ”. Deoarece concluzia este congruentă din 1 Mihai Cristian Apostolache, PSD, Şedinţa Camerei Deputaţilor, 12.02.2008. 2 Monalisa Găleteanu, PSD, Şedinţa Camerei Deputaţilor, 17.04.2007. 162 punct de vedere structural cu formularea paremiologică - [Uniunea Europeană]DONATOR [ne]BENEFICIAR dă [fonduri structurale]TEMĂ, dar nu [ni]BENEFICIAR [le]TEMĂ [administrează]ŢINTĂ – se poate aprecia că ostensivitatea proverbelor, capacitatea lor de a semnala schimbările din universul cognitiv al vorbitorului, determină, prin formă şi prin conţinut, schimbări în orizontul de înţelegere al receptorului, călăuzindu-l să adere la configuraţia concluzivă formulată de locutor şi transmisă prin recurs la proverb. Așadar, paralelismul creat de simetria rolurilor din planul reprezentării discursive, roluri prezente atât în proverb şi cât în intervenţia discursivă a vorbitorului, înlesneşte legitimarea unei opinii şi îi conferă autoritate. 3. Proverbele rezumă o situaţie sau recomandă un curs de acţiune (Dundes 2007: 128). Norrick (1985: 15) observă că enunţurile paremiologice sintetizează, de regulă, naraţiuni sau argumentări3. Având ca suport ilustrativ o secvenţă în care vorbitorul recurge la proverb pentru a da forţă expresivă unui raţionament, observăm că locutorul operează substituţii4 în structura enunţului paremiologic pentru a-şi legitima și ornamenta intervenţia: „Dacă analizăm, însă, domnule preşedinte, stimaţi colegi, art. 10 alin. 2, care prevede cheltuielile de cercetare-dezvoltare în domeniul economic (...) se constată că, faţă de 2006, unde au fost 81,1 milioane, în 2007 sunt 80,09, mai puţin cu 0,2 milioane. Deci aceasta denotă o concepţie care este, vorba aceea, prinsă în proverbele româneşti: „deşteptul promite şi păgubaşul trage nădejde”, ca să nu folosesc alt cuvânt!”5. Luarea de cuvânt are organizare bimembră: argumentul şi rezumarea. Argumentul se sprijină pe evidenţe juridico-financiare, iar 3 Capacitatea de sinteză a proverbelor este analizată şi în cele mai bune lucrări româneşti de paremiologie (Tabarcea 1982, Negreanu 1983, Ruxăndoiu 2003). 4 Pentru alte exemple privind importanţa acestei tehnici de reconfigurare a faptelor de discurs repetat, a se vedea Dumistrăcel (2006). 5 Anghel Stanciu, PSD (PRM), Şedinţa comună a Camerei Deputaţilor şi Senatului, 5.12.2006. 163 rezumarea intensifică, prin ornamentare proverbială, forţa concluziei. Recursul la tiparul proverbial reflectă importanța adecvării. În raport cu proverbul „nebunul promite şi prostul trage nădejde”, concluzia „deşteptul promite şi păgubaşul trage nădejde” se dezvoltă prin substituţii lexicale (deştept → nebun, prost → păgubaş). Rezultatul intervenției discursive este un act indirect prin care se evită, pe de o parte, posibilele conotaţii negative faţă de care auditoriul ar putea deveni ostil, și prin care se amplifică, pe de altă parte, energia umoristico-ironică a enunţului. Eufemizarea prin substituţie de constituenţi proverbiali evidenţiază competenţa expresivă a vorbitorului, capabil să re-modeleze un proverb pentru a semnala, prin acest procedeu, că punctul său de vedere este infailibil şi pregătit să întâlnească adeziunea auditoriului. 4. Proverbele indică intenţiile comunicative ale vorbitorului (Norrick 1985: 16; Hoffman/Honeck 1987: 137). Un inventar al rolurilor pe care le îndeplinesc enunţurile paremiologice pentru a asigura exprimarea unei intenţii de comunicare ar trebui să se întemeieze pe dinamica relaţiei proverb-context, astfel încât să se observe convergența sau divergența dintre ceea ce emiţătorul doreşte să se înţeleagă şi ceea ce receptorul înţelege de fapt. În cele ce urmează, ne limităm la a identifica şi interpreta câteva din intenţiile de comunicare frecvent observate în eșantioanele de discurs parlamentar în care sunt întrebuințate paremii: a) Locutorul se „dizolvă” în „vocea” comunităţii: „Un vechi proverb românesc spune: „şcoala face omul om şi altoiul pomul pom”. Despre cât de importante sunt educaţia şi întreg procesul educaţional nu cred că mai are rost să insist.”6. Vorbitorul se solidarizează cu judecata de valoare exprimată de proverb şi îşi legitimează punctul de vedere prin actualizarea autorităţii sapienţiale a proverbului. b) Locutorul declanşează un atac la persoană: „Am stat şi l-am 6 Viorel Arion, PDL, Şedinţa Senatului, 3.03.2008. 164 ascultat pe Popescu Călin Tăriceanu, pe ceilalţi, şi-mi dau seama că, într-adevăr, proverbul care spune că „câinele moare de drum lung şi...Tăriceanu, de grija altora”, se potriveşte cel mai bine. (Aplauze în Grupul parlamentar al P.S.D.)”7. În acest caz, tehnica de discreditare se dezvoltă prin substituirea unui constituent paremiologic („prostul”) cu numele de familie al persoanei asupra căreia se declanşează atacul („Tăriceanu”). Receptorul este astfel dirijat să dezvolte o echivalenţă între enunţul „câinele moare de drum lung şi prostul de grija altuia” şi enunţul „câinele moare de drum lung şi...Tăriceanu, de grija altora”, semnal de receptare ce presupune înlocuirea tipului uman (prostul) cu numele celui atacat verbal (Tăriceanu), fapt ce are ca efect includerea persoanei astfel agresate în categoria umană exprimată de constituentul proverbial substituit. c) Locutorul ironizează: „Boc şi miniştrii lui se ghidează probabil după vechea zicală românească „fă ce zice popa, nu ce face el !” atunci când îndeamnă la austeritate populaţia, în timp ce ei fac dezmăţ pe banii contribuabililor”8. În viziunea vorbitorului, guvernul este „popa” care „îndeamnă la austeritate”, dar care face „dezmăţ pe banii contribuabililor”. Imperativul gnomic, reflectat de proverb, este raportat la prezentul evenimenţial al guvernării, dinamica modurilor verbale (imperativ, în proverb - prezent, în secvenţa discursivă analizată) fiind esenţială pentru a marca schimbarea de temporalitate, dinspre atemporalitatea axiomei populare spre deixisul temporal și personal al situaţiei comentate de vorbitor. d) Locutorul defăimează: „Un vechi proverb românesc spune că: „lupul îşi schimbă părul, dar năravul, ba !”. Asta i se potriveşte de minune preşedintelui jucător, băut or, manglitor... reaşezat la Cotroceni pentru încălcarea flagrantă a Constituţiei”9. În acest exemplu, cadrul 7 Mihai Nicolae Tănăsescu, PSD, Şedinţa comună a Camerei Deputaţilor şi Senatului, 28.06.2006. 8 Mugurel Surupăceanu, PSD, Şedinţa Camerei Deputaţilor, 2.03.2010. 9 Ioan Aurel Rus, PRM, Şedinţa Camerei Deputaţilor, 12.06.2007. 165 proverbial este folosit pentru a calomnia. Elementul deictic „asta” angajează echivalenţa între arhetipul exprimat de proverb (prădătorul, fiara) şi calificativele jignitoare, oscilând între clişeu semantic („jucător” < președinte-jucător), viciu („băutor”) şi fărădelege („manglitor”), prin care se realizează portretizarea peiorativă a persoanei agresate. Convergenţa stilistică lup (cu atributul nărav) – preşedinte (cu atributele jucător, băutor, manglitor) fixează o co-referinţă prin care se asigură legătura între individual şi general, între individ şi tipul uman de care el ar aparţine. Capacitatea proverbelor de a pune în lumină schimbările din universul cognitiv al vorbitorului poate fi descrisă şi din perspectiva teoriei actelor de limbaj. Norrick (1985: 27 ş.u.) demonstrează că enunţurile paremiologice sunt acte de vorbire indirecte10. În viziunea lui Gibbs (2001: 175), forţa retorică a proverbelor provine din recunoaşterea tacită a tensiunii între mesajul concret al enunţului paremiologic şi proprietatea acestuia de a ilustra teme abstracte. O observaţie similară îi aparţine lui Honeck (1997: 186), pentru care proverbul, ca înţeles figurat, este despre sine, ca înţeles literal. Enunţurile paremiologice ar reflecta, deci, existenţa unei „bucle semantice”. O altă perspectivă este asumată de Anscombre (2000: 11), care distinge între emiţător primar şi emiţător secundar pentru a demonstra că recursul la proverbe presupune raportarea unui locutor individual (emiţător secundar) la creatorul paremiei (colectivitatea, emiţătorul primar). Este proverbul un act de limbaj care se oglindeşte în sine însuşi, aşa cum propun psihologii (Gibbs, Honeck) sau un discurs despre discurs, aşa cum observă adepţii pragmaticii (Norrick, 10 Searle (1979: 33) argumentează că un act de vorbire indirect se manifestă ca relaţie între un act ilocuţionar primar şi un act ilocuţionar secundar. Actul ilocuţionar primar („sensul neliteral”) se realizează prin intermediul actului ilocuţionar secundar („sensul literal”). Astfel, în secvenţa „A: Vrei să mergi la film ? B: Am de citit o carte.”, actul ilocuţionar primar (refuzul invitaţiei) se realizează prin intermediul actului ilocuţionar secundar (invocarea necesităţii de a citi). 166 Anscombre) ? Indiferent de calea urmată, aspectul esenţial al problemei este relaţia activă dintre proverb şi contextul în care acesta se actualizează. În raport cu un context de comunicare verbală, proverbul reflectă existenţa unei duble organizări a semnificării: generică şi esenţială (abstractă), pe de o parte, particulară şi contextuală (concretă), pe de altă parte. Legătura între cele două planuri este asigurată fie pe cale inductivă, dinspre evenimenţialul contextual către esenţialul gnomic, fie pe cale deductivă, dinspre esenţialul gnomic către evenimenţialul contextual. Când recurge la proverb, vorbitorul îşi înscrie discursul în două cadre: a) în cadrul sapienţial al paremiei, pre-existent actului discursiv individual şi expresie a forţei discursive a unui emiţător primar, supraindividual, şi b) în cadrul propriei comunicări, în care uzul paremiei îl obligă pe locutor să se înscrie în ipostaza de emiţător secundar. Dubla încadrare este o caracteristică a actelor de limbaj indirecte. Folosirea proverbului îi permite individului să transmită ceea ce are de comunicat, prin „camuflarea” intenției sale în sfera de înțeles a enunțului paremiologic. „Camuflajul” îi conferă vorbitorului avantajul de a evita angajarea propriilor valori în discurs şi / sau de a eluda posibila respingere de către receptor(i) a opiniilor şi judecăţilor exprimate. De pildă, într-o secvenţă de tipul „În vechea lege, o persoană care a acţionat în conflict de interese avea o interdicţie de a ocupa o funcţie publică numită pentru o perioadă de trei ani (articolul 49 alineatul 4), în noul proiect, această perioadă este redusă la un an (articolul 12 alineatul 1). Un alt efect al acestui proiect de lege este subordonarea politică a activităţii de control al averilor. Şi acestea sunt numai câteva din deficienţele noii legi, ceea ce evidenţiază că proverbul „graba strică treaba” se poate aplica cu succes în cazul de faţă. Se poate constata cu uşurinţă că tot acest demers maratonist nu a reprezentat, în realitate, decât o altă scenetă deşănţată pusă la cale de regia pdl- 167 istă.”11, protagonistul comunicării întrebuinţează proverbul pentru a-şi exprima dezaprobarea faţă de o iniţiativă legislativă. Legitimarea discursivă se desfăşoară în trei etape. Vorbitorul aduce dovezi prin care arată că efectul schimbării legislative este nesatisfăcător („deficienţele noii legi”), recurge la proverb pentru a evita angajarea directă („graba strică treaba” se poate aplica cu succes în cazul de faţă”), apoi îşi exprimă dezacordul, sub acoperirea notorietăţii şi autorităţii sapienţiale a enunţului paremiologic. Proverbul exprimă credinţa că o acţiune pripită are efecte negative, fiind un enunţ asertiv. Vorbitorul recurge la aserţiune pentru a-şi exprima dezacordul, ceea ce înseamnă că enunţul expresiv („tot acest demers maratonist nu a reprezentat, în realitate, decât o altă scenetă deşănţată pusă la cale de regia pdl-istă”) este potenţat de o axiomă paremiologică („graba strică treaba”). În acord cu demersul interpretativ propus de Sperber şi Wilson (1995: 293), observăm că proverbul este valorificat ca ecou: dimensiunea asertivă a formulei sapienţiale este convertită în dimensiune expresivă. Într-un alt exemplu, proverbul are rolul de a recomanda un curs de acţiune: „Un vechi proverb european spune că e mai bine să călăreşti calul pentru că e la fel de obositor dacă te plimbi pe partea stângă sau pe partea dreaptă a animalului. Haideţi să călărim calul şi să acceptăm varianta constituţională a proiectului de lege”12. În această secvenţă, enunţul proverbial funcţionează ca model semantic şi sintactic pe baza căruia vorbitorul îşi construieşte argumentarea, paremia acţionând ca un comentariu evaluativ (Norrick 1985: 14). Întrebuinţarea aserţiunii paremiologice („e mai bine să călăreşti calul”) îi serveşte emiţătorului pentru a dezvolta un enunţ directiv („Haideţi să călărim calul şi să acceptăm...”). Un aspect central în descrierea relaţiei dintre proverb şi contextul 11 George Ionuţ Dumitrică, PNL, Şedinţa Camerei Deputaţilor, 4.05.2010. 12 György Frunda, UDMR, Şedinţa Senatului, 12.03.2008. 168 în care acesta se actualizează ține de studiul conectorilor discursivi prin care se semnalează schimbarea de la cadrul comunicării verbale realizate de cineva la cadrul sapienţial al enunţului paremiologic. Actualizarea proverbelor într-o secvenţă discursivă se manifestă prin adecvare, ceea ce înseamnă că proverbele sunt introduse de mărci care evidenţiază calitatea lor de elemente ale unui tezaur de înţelepciune populară (Anscombre 1994: 99). „Formula fixă” a paremiei se impune mai autoritar atunci când proverbele sunt introduse în context printr-un constituent sintagmatic care le „anunță” (vezi Ruxăndoiu 2003: 200). Dacă se are în vedere identitatea structurală a conectorilor paremiologici, se poate face distincţia între conectivitatea de tip „verbal”, reprezentată de utilizarea unor conectori de tipul „Un proverb spune că” şi conectivitatea de tip „nominal”, care constă în folosirea unor conectori precum „vorba ceea, vorba aia, vorba proverbului etc.”. Prezenţa sau absenţa conectorilor care marchează recursul la proverb este crucială pentru a deosebi trei categorii de actualizare: directă („personală”), indirectă („impersonală”) şi mixtă. Actualizarea directă („personală”) este caracterizată de absenţa conectorilor de marcare paremiologică şi aduce în prim-plan „eul” vorbitorului precum şi modul în care acesta contopeşte formula paremiologică cu propriul produs discursiv. Actualizarea indirectă („impersonală”) este caracterizată de prezenţa conectorilor de ancoraj paremiologic şi scoate din prim-plan „eul” vorbitorului, reliefând, totodată, modul în care acţiunea discursivă a vorbitorului este „camuflată”, „deghizată”, „dizolvată” în sfera de cuprindere a enunţului paremiologic. Actualizarea mixtă este şi „personală” şi „impersonală”, în sensul că formulele paremiologice sunt înglobate în intervenţia discursivă a vorbitorului, iar conectorii de ancoraj proverbial figurează ca simple inserţii ce îndeplinesc doar funcţia de a semnala că ceea ce urmează face parte dintr-un tipar gnomic, nemaivând şi rolul de a „dizolva” „eul” vorbitorului în „vocea” comunităţii în care circulă proverbul. Pentru fiecare tip există mai multe grade de actualizare contextuală a formulelor paremiologice. Fiecare grad semnalează cât de 169 fidelă este actualizarea proverbului într-un context. Cel mai mare grad de fidelitate este reprezentat de redarea / citarea proverbului ca atare, fără deformări. Un grad mai mic de fidelitate îl are adaptarea proverbului la evenimenţialul exprimat în context, prin adăugare, substituire, suprimare sau permutare de constituenţi13, operaţii care contribuie adesea la transformarea unor proverbe în anti-proverbe14. Un grad şi mai mic de fidelitate faţă de proverb îl are parafrazarea paremiei într-un anumit context, iar cel mai mic grad de fidelitate îl are aluzia proverbială (Ruxăndoiu 2003: 175), procedeu discursiv prin care se conservă din paremie măcar unul dintre constituenţii care au funcția de a reactiva enunţul proverbial în conştiinţa receptorului. Actualizarea directă: a) proverbul este redat: „PNL, PSD şi PC să stea cuminţi în banca lor că cine sapă groapa altuia cade singur în ea. Degeaba se dau ei cocoşi că purceaua e moartă în coteţ şi nici un cabinet de criză n-o poate învia.”15. Această secvenţă discursivă ilustrează convergenţa expresivă între proverbe şi alte structuri idiomatice (expresii şi locuţiuni), fiind o dovadă a proceselor de solidaritate sintagmatică ce asigură unitatea intervenţiei discursive. b) proverbul este adaptat: „Am învăţat că cine sapă groapa 13 Pe urmele lui Quintilian (1974), Grupul μ (1974) valorifică considerațiile privind existența unor categorii de transformări retorice (adiectio, detractio, immutatio, transmutatio) și propune o teorie generală a figurilor întemeiată pe respectivele operaţii. În lingvistica românească, direcţia deschisă de Dumistrăcel (2006a, 2006b) s-a concretizat, între altele, în inventarierea fenomenelor de discurs repetat din textul jurnalistic, cercetarea fiind condusă din perspectiva operaţiilor retorice identificate de Quintilian. 14 Termenul a fost pus în circulaţie de paremiologul Wolfgang Mieder (germ. Anti-Sprichwort, engl. anti-proverb) pentru a denumi orice deformare a unui proverb cu scopul de a obţine efecte ironice sau umoristice. Alţi cercetători numesc aceste creaţii „perverbe” (engl. perverbs, Honeck 1997). 15 Anonim, 21.09.2010, http://www.mediafax.ro/politic/iliescu-nu-se-poate-face-cabinet-de-criza-dintr-o-opozitie-minoritara-si-cu-basescu-presedinte-7335797/foto. 170 altuia are toate şansele să se umple de nămol”16. Vorbitorul deformează enunţul proverbial înlocuind secvenţa paremiologică „cade singur în ea” cu o consideraţie personală menită să stârnească hazul şi să faciliteze acceptarea de către celălalt a opiniei exprimate. c) proverbul este parafrazat: „Este un exemplu aproape clasic de hărnicie cu care săpăm groapa altuia şi cădem toţi în ea, de unde vom trimite dragi salutări populaţiei de deasupra.”17. Parafrazarea ironică a proverbului presupune activarea unor opoziţii funcţionale (persoană, număr) prin care se alterează identitatea enunţului gnomic. d) proverbul devine aluzie proverbială: „În afară de piedicile puse economiei de către criza globală se va adăuga şi această „buturugă”, care cu greu va putea fi trecută tocmai de către acei contribuabili mici care încearcă să facă ceva corect în ţara asta şi să creeze locuri de muncă”18. Constituentul proverbial buturugă ilustrează existenţa ancorajului gnomic, definit drept procesul prin care o componentă a unui enunţ paremiologic actualizează, în conştiinţa receptorului, întreaga formulă paremiologică (Buturuga mică răstoarnă carul mare, în cazul de aici). Actualizarea indirectă: a) proverbul este redat: „O vorbă veche şi plină de tâlc spune că cine se aseamănă... se adună”19. „Eul” discursiv al vorbitorului este „dizolvat” în „vocea” înţelepciunii populare, conectorul paremiologic „o vorbă” fiind caracterizat de două atribute-clişeu (veche, plină de tâlc) care întăresc forţa sapienţială a enunţului proverbial. b) proverbul este adaptat: „Eu fac un apel la dumneavoastră, 16 me and just me, 12.12.2008, http://www.roportal.ro/discutii/lofiversion/index.php/t40911-750.html. 17 Adrian Păunescu, PSD, Şedinţa Senatului, 17 februarie 2003. 18 Radu Bogdan Ţîmpău, PNL, Şedinţa Camerei Deputaţilor, 28.04.2009. Secvenţa discursivă citată apare şi într-o intervenţie a lui Vasile Ghiorghe Gliga, PSD, Şedinţa Camerei Deputaţilor, 30.03.2010, coincidenţa putând face obiectul unui alt fel de studiu despre originalitatea şi pertinenţa unor specii de discurs parlamentar. 19 Dumitru Ioan Puchianu, PDL, Şedinţa Camerei Deputaţilor, 18.03.2008. 171 colegial, să fim, aşa cum spune Constituţia, în serviciul poporului, pentru că vorba românească spune „Cine seamănă vânt, culege furtună”. S-a folosit şi o altă vorbă românească - şi îmi pare rău că nu este domnul Geoană, că pentru dânsul voiam să spun această vorbă - cine sapă groapa demiterii, cade singur în ea”20. Secvenţa prezintă interes pentru că vorbitorul adoptă tehnica acumulării paremiologice. Citarea proverbului Cine seamănă vânt culege furtună, pus în relaţie de echivalenţă semiotică cu enunţul Cine sapă groapa altuia cade singur în ea favorizează deformarea celui de-al doilea enunţ sapienţial întrucât ambele reprezintă reflectări ale raportului cauză („seamănă vânt”/ „sapă groapa altuia”) – efect („culege furtună”/ „cade singur în ea”). Mai mult decât atât, primul dintre proverbe se constituite în condiție argumentativă, iar cel de-al doilea, în consecință. Pentru a adapta formula sapiențială nece-sităților de context, vorbitorul deformează proverbul Cine sapă groapa altuia cade singur în ea, înlocuind constituentul pronominal altul-altuia cu un substantiv, demitere-demiterii pentru a semnala o mutaţie de natură referenţială, de la un referent gnomic, ideal, la unul contextual(„îmi pare rău că nu este domnul Geoană, că pentru dânsul voiam să spun această vorbă”). c) proverbul este parafrazat: „Guvern nou, metode vechi. Un vechi proverb românesc spune că bunele obiceiuri se păstrează, iar noi, românii, indiferent de starea socială şi opţiunea politică, din spirit patriotic, facem tot posibilul să-l respectăm”21. Deformarea formulei „Obicei nou, în ţară veche” prin substituire de constituenţi, cu rezultatul „Guvern nou, metode vechi”, permite introducerea unei parafraze sapienţiale („bunele obiceiuri se păstrează”), iar conectorul paremiologic măreşte forţa discreditării declanşate prin deformarea „Guvern nou, metode vechi”. Acest mecanism poate fi descoperit şi în alte devieri anti- 20 Nicolae Vlad Popa, Independent, Şedinţa Senatului, 21.05.2007. 21 Ştefan Baban, PRM, Şedinţa Camerei Deputaţilor, 25.06.2002. 172 proverbiale22. d) proverbul devine aluzie proverbială: „Există o vorbă la noi, cu ulciorul, şi mai există alta, cu lupul”23 sau „Iată, PSD este un partid nou, cu siglă nouă, dar uită proverbul românesc cu lupul şi năravul”24. Aluziile proverbiale reflectă potenţialul pragmastilistic al suprimării. Din enunţurile proverbiale Ulciorul nu merge de multe ori la apă şi Lupu-şi schimbă părul, dar năravul ba se mai păstrează în planul de suprafaţă al discursului doar elementele proverbiale nucleare („cuvinte-cheie” Dumistrăcel 2006: 173). Conectorii paremiologici asigură redundanţa necesară înţelegerii adecvate a intervenţiei discursive. Actualizarea mixtă: a) proverbul este redat: „În speranţa captării unui electorat dezamăgit, o parte din opoziţie încearcă să-şi arate colţii tocmai într-un moment care este neindicat. (...) Dar, vorba proverbului: „fiecare pasăre pe limba ei piere”.”25. Întrebuinţarea conectorului paremiologic „vorba proverbului” are rolul doar de a semnala identitatea enunţului proverbial. Vorbitorul nu are intenţia de a-şi „dizolva” „eul” discursiv în „vocea” comunităţii. b) proverbul este adaptat: „Ştii cum e aia cu cine sapa groapa altuia”26. Constituentul metadiscursiv „aia”, rămăşiţă a conectorului paremiologic „vorba aia”, subliniază că în asemenea contexte valorificarea paremiei oscilează între actualizarea directă şi cea indirectă. Uşurinţa cu care un receptor recunoaşte şi reconstituie întreaga formulă paremiologică pe baza unui fragment este hotărâtoare pentru a favoriza suprimarea unui segment proverbial, după cum se 22 Formula „La vremuri noi, oameni noi” a permis geneza şi punerea în circulaţie a antifrazei „La vremuri noi, tot noi”. 23 Antonie Iorgovan, PSD, Şedinţa Senatului, 14.02.2005. 24 Gheorghe Dragomir, PNL, Şedinţa Camerei Deputaţilor, 27.06.2006. 25 Constantin Dumitru, PNL, Şedinţa Senatului, 10.09.2007. 26 paul, 20.02.2010, http://www.agf.ro/frames/h_m_context.php?place=b&nr_mes=3326253. 173 observă în secvenţa citată. c) proverbul este parafrazat: „În primul rând, când sunt mai multe moaşe, cunoaşteţi proverbul cu copilul care rămâne cu buricul netăiat, în al doilea rând, varianta iniţială care se bazează pe decizia colectivă a consiliului local este mult mai democratică, mult mai bună.”27. Parafrazarea proverbului Copilul cu mai multe moaşte rămâne cu buricul netăiat este însoţită de o marcă de ancoraj paremiologic, „proverbul cu”, a cărei funcţie metadiscursivă este de a evidenţia discontinuitatea sintactică dintre planul conectorului paremiologic, legat de enunţare, şi planul parafrazei proverbiale, legat de enunț. d) proverbul devine aluzie: „schimbarea nick-ului nu este echivalentul transformării în altcineva, ştii cum e cu năravul lupului... cred că asta-i cea mai ineficientă metodă de gestionare a multiplelor personalităţi”28. Ca parte integrantă a conectorului paremiologic „(vorba) aia cu”, prepoziţia cu ţine de planul enunţării, nu de planul enunţului, aşadar actualizarea este hibridă. Pe de o parte vorbitorul doreşte să introducă în chip direct, fără medierea unui conector paremiologic, aluzia privind „năravul lupului”, pe de altă parte, recunoaşterea cuvintelor-cheie ca elemente constitutive ale unei paremii obligă la activarea unei rămăşiţe de conector proverbial ceea ce face ca actualizarea directă să se combine cu cea indirectă. Consideraţiile de mai sus legitimează afirmaţia că ostensivitatea proverbelor se manifestă deductiv şi inductiv. Ostensivitatea deductivă reliefează capacitatea unui proverb de a orienta şi dirija construcţia discursivă în care este actualizat: „Un proverb românesc spune că „ziua bună se cunoaşte de dimineaţă”. La fel putem spune şi faptul că anul bun de la început se cunoaşte.” Proverbul este modelul sintactico-semantic pe baza căruia urmează a se dezvolta secvenţa discursivă. Întrebuinţarea enunţului paremiologic semnalează 27 Petru Lakatos, UDMR, Şedinţa Camerei Deputaţilor, 4.03.2008. 28 mio nombre, 26.06.2007, http://www.cafeneaua.com/search/comments/enturi_cu_va/1. 174 actualizarea înţelesului generic, potenţial, „nesaturat” ca înţeles individual, contextual, „saturat”. Axa deductivă general → particular guvernează relaţia între proverb şi contextul său de actualizare. Ostensivitatea inductivă reliefează proprietatea unei secvenţe discursive de a semnala recursul la un enunţ paremiologic: „Şi acestea sunt numai câteva din deficienţele noii legi, ceea ce evidenţiază că proverbul „graba strică treaba” se poate aplica cu succes în cazul de faţă.”. Proverbul conferă autoritate construcţiei discursive pe care o rezumă. Înţelesul individual, contextual, „saturat” este validat de şi cuprins în înţelesul generic, potenţial, „nesaturat” al proverbului. Axa inductivă particular → general guvernează relaţia dintre context şi proverbul „cerut” de acesta. Înţelegerea proverbelor ca acte de limbaj indirecte conferă avantaje pentru analiza pragmatică şi stilistică a relaţiei proverbului cu secvenţa sau intervenţia discursivă în care paremia se actualizează. Considerate ca enunţuri constatative (Austin 2005), proverbele descriu cunoaşterea asupra lumii. Considerate ca enunţuri performative (Austin 2005), proverbele îndeamnă la acțiune. Astfel, constatări proverbiale precum Graba strică treaba, Cine sapă groapa altuia, cade singur în ea ori Lupul îşi schimbă părul, dar năravul ba dezvoltă, prin actualizare contextuală, valori performative de tipul „Nu te grăbi”, „Nu face rău”, „Nu fi ipocrit”. Nu greşim dacă afirmăm că în discursul public, prin intermediul aserţiunilor paremiologice, se potenţează enunţuri expresive (se dezvăluie reacţii emoţionale) sau directive (se recomandă cursuri de acţiune). Totodată, exemplele analizate pun în valoare dimensiunea cognitivă a proverbelor și rolurile lor discursive cele mai importante: a) condensarea: proverbele sunt acte de limbaj în care se contopesc judecăţi şi experienţe de viaţă. Ele reflectă activitatea dinamică de categorizare a evenimentelor lumii în cadre, tipare și modele de gândire și de limbaj; b) sistematizarea: proverbele sunt economice şi schiţează relaţii între elementele constitutive ale realităţii. 175 c) ancorarea: proverbele fixează înţelesuri. Ele au rolul de a evidenţa existenţa şi importanţa unor scheme imagistice şi narative nucleare; d) reliefarea: proverbele sunt basoreliefuri cognitive. Întocmai ca reprezentările sculpturale reliefate pe un fond cu care fac corp comun, proverbele sunt modele în relief ale fondului cultural pe care îl proiectează într-un act verbal; e) orientarea: în anumite condiții, proverbele au calitatea de a orienta cursul discursului sau de a se acomoda unui curs discursiv. Ca entităţi simbolice care dau seamă despre arhitectura cognitivă a unei comunităţi, proverbele funcționează ca „oglinzi” sau ca „ecouri” discursive (v. Honeck 1997: 186). f) evaluarea: proverbele au caracter evaluativ. Ele reflectă, deopotrivă, judecăţi şi atitudini faţă de judecăţi. Această proprietate permite interpretarea proverbelor ca acte indirecte de limbaj. 176 Stigmate proverbiale Universul proverbelor îl poate interesa pe lingvist nu doar sub aspectul tipologiilor structural-funcționale și expresive prin care este pusă în evidență organizarea tezarului paremiologic sau din perspectiva integrării într-un context discursiv ci și din unghiul imaginilor și reprezentărilor socio-culturale care sunt codificate în maximele populare. Constatarea că proverbele sunt enunţuri stilizate ale căror rafinări expresive şi modelări imagistice sunt determinate de spaţiul spiritual în care ele se dezvoltă şi circulă trebuie dublată de observația că multe proverbe sunt embleme imagologice prin intermediul cărora o colectivitate se raportează la sine sau la alte comunități. Din acest punct de vedere e util să arătăm că sociologul american Erving Goffman (1963) concepe identitatea socială a individului în termenii unui raport între o identitate virtuală, configurată pe baza anticipărilor pe care unul sau mai mulți indivizi le proiectează ca „așteptări normative” asupra altui sau altor indivizi, și o identitate actuală, înțeleasă ca ansamblu de trăsături pe care unul sau mai mulți indivizi le posedă de fapt. Descrierea identității sociale ca raport între între virtual și actual, între așteptări și realizări, are rostul de a sublinia că, în anumite cazuri, nepotrivirea dintre poli poate avea ca efect stigmatizarea individului. Stigma, comentează Goffman, este doar unul din tipurile de discrepanță guvernate de raportul identitate virtuală - identitate actuală. Supraestimarea ori subestimarea cuiva sunt, de asemenea, manifestări ale discrepanței între cele două laturi prin intermediul cărora se negociază identitatea socială a individului, dar, spre deosebire de asemenea tipuri de discrepanță, stigmatizarea implică atributele unei discreditări profunde. Interpretarea propusă de Goffman țintește către ideea că proiecția (virtualul) și constatarea (actualul) generează fie echilibre, convergențe, fie dezechilibre, divergențe, prin care identitatea și alteritatea se configurează și se delimitează reciproc și critic. Cu cât convergența între poli este mai mare cu atât mai mică devine discrepanța identitară și, invers, cu cât divergența este mai mare cu atât mai pronunțat devine contrastul între virtual și actual. Modelul avansat de Goffman este, fără îndoială, un model relativist. Felul în care celălalt este, mai întâi, proiectat și, mai apoi, actualizat angajează și valorile sinelui, atât în ceea ce privește imaginea despre sine cât și în privința naturii actuale a sinelui. Totodată, modelul este și de tip performativ (Goffman 1956). Negocierea identitară este, aidoma unui spectacol teatral, o mizanscenă întemeiată pe o ecuție imagologică complicată și multietajată (Oișteanu 2012: 14): „când Pedro se întâlnește cu Juan, nu stau de vorbă doar „Pedro cel real” cu „Juan cel real”, ci și „imaginea lui Pedro despre el însuși” cu „imaginea lui Juan despre el însuși”, precum și „imaginea lui Pedro despre Juan” cu „imaginea lui Juan despre Pedro” ”. Pentru studiile de imagologie etnică, disciplină care are ca obiect cercetarea reprezentărilor etnice, modelul propus de Goffman are importanța de a semnala că în negocierea identității sociale există două forțe care animă așteptările și observațiile referitoare la celălalt, anume creditarea și discreditarea, iar aceste forțe dezvoltă trei tipuri fundamentale de portret ale celuilalt, imaginat sau observat în realitate, portret fizic, portret moral și portret ideologic1 (spiritual). Goffman (1963: 13) afirmă că, în cazul stigmatizării, cele trei tipuri de portret sunt realizate în culorile negative ale discreditării 1 Paleta tipurilor de portret imagologic discutate de Oișteanu (2012) este mai largă: portret fizic, portret profesional, portret moral și intelectual, portret mitic și magic, portret religios. 178 profunde: „În primul rând este vorba despre ororile corpului - variatele diformități fizice. Mai apoi este vorba despre blamarea caracterului individual perceput ca având o voință slabă, patimi înrobitoare și nefirești, credințe false și rigide și lipsă de onestitate, toate acestea fiind puse pe seama unor lucruri știute precum boala mintală, încarcerarea, viciul, alcoolismul, homosexualitatea, lipsa unui loc de muncă, încercările de suicid sau radicalismul politic. În sfârșit, e vorba despre stigma colectivă, referitoare la rasă, etnie sau religie, care se poate transmite de la o generație la alta și care afectează în mod egal toți membrii unei familii.” Dacă portretul fizic și cel moral, sunt în accepția lui Goffman, tablouri identitare de tip individual, portretul ideologic se încheagă prin raportarea individului la o colectivitate ale cărei atribute sunt, prin extensie, supuse discreditării. Admițând că stigmatizarea identității sociale se poate extinde de la individ la grup, Goffman deschide calea interpretării stereotipului etnic ca ecuație imagologică întremeiată pe convergența sau divergența dintre identitatea virtuală și cea actuală. În linii generale, stereotipul etnic este produsul (dis)creditării pe care membrii unei comunități o întrețin în raport cu membrii altei colectivități umane. Nu este deci greșit să presupunem că stereotipul etnic este produsul unei negocieri identitare, după cum nu este lipsit de importanță să observăm că procesul de negociere identitară conduce fie spre constituirea unui stereotip pozitiv, dacă raportul identitate virtuală – identitate actuală este predominant orientat în direcția creditării unei etnii, fie spre constituirea unui stereotip negativ, dacă raportul actual-virtual este predominant orientat în direcția discreditării etnice. Mai mult decât atât, se cuvine să arătăm că fiecare cele două tipuri de stereotip etnic se configurează prin portretizare fizică, morală și ideologică, însă portretizarea nu are caracter imuabil, ci se desfășoară în plan istoric, astfel încât stereotipul se acomodează realității. Susținând că stereotipul etnic pozitiv este o emblemă identitară configurată prin creditare și că stereotipul etnic negativ apare ca 179 rezultat al discreditării, nu facem decât să arătăm că în portretizarea unuia și aceluiași grup etnic elementele pozitive se împletesc cu atributele negative, astfel încât nu se poate vorbi, de regulă, despre profiluri exclusive, ci despre portretizări în tușe dominante. Unul din depozitele în care se conservă ecuațiile imagologice ale identității și alterității este limba istorică. Considerată ca arhitectură semiotică și ca instituție socială, limba este cel mai însemnat dintre mijloacele prin intermediul cărora se negociază identitatea socio-culturală a indivizilor și grupurilor. Limba este sistemul semiotic cel mai apt să reflecte, în grade diferite de fidelitate, condițiile și consecințele pe care un fapt istoric sau un lanț de evenimente istorice (contactul, conviețuirea, conflictul, cucerirea) le implică în dezvoltarea unei ecuații imagologice precum stereotipul etnic. Știut fiind că faptul istoric are natură organică, adică presupune conjuncția mai multor tipuri de aspecte (administrativ, economic, cultural, ideologic, politic, psihologic, social ș.a.), se poate afirma că stereotipul, în general, și stereotipul etnic, în particular, se dezvoltă ca idealizări, ca stilizări ce pendulează între virtual și actual, între general și particular, între imaginar și real. Pertinența acestor modele idealizate2 este, pe de o parte, dependentă de condiții istorice obiective și, pe de altă parte, de reflectări ale modului subiectiv în care indivizii și grupurile se raportează la ceea ce se petrece, la un moment dat, în realitate. Autori precum Keith Allan și Kate Burridge (2006), Irwing Lewis Allen (1983), Edwin Battistella (2005), Geoffrey Hughes (2006), Timothy Jay (1992) și Tony McEnnery (2006), pentru a menționa doar câțiva dintre lingviștii britanici și americani care s-au aplecat asupra faptelor de limbă care oglindesc existența stereotipurilor etnice negative, demonstrează nu atât că vorba este arma cel mai frecvent îndreptată împotriva celuilalt, străinul, ceea 2 Noțiunea de model cognitiv idealizat este întrebuințată în cercetările de lingvistică cognitivă pentru a sublinia că un fapt de cunoaștere este structurat și exprimat printr-un ansamblu de domenii conceptuale puse în relație. Pentru detalii, vezi Lakoff 1987. 180 ce, de altfel, este adevărat, ci că în limbile istorice se depozitează un cumul de elemente prin intermediul cărora este tranzacționată identitatea socială a celor de altă etnie. Inventarul resurselor și mijloacelor lingvistice prin intermediul cărora se semnalează existența unui stereotip etnic negativ include, conform cercetărilor realizate de specialiștii menționați, două mari clase de elemente depreciative, a căror forță de discreditare are un spectru de manifestare ce oscilează între dispreț mascat și insultă fățișă: a) termeni și expresii cu referință etnică și b) producții textuale cu referință etnică. Din categoria termenilor și expresiilor cu referință etnică fac parte calificativele etnice. Acestea sunt epitete, atribute sau mult sau mai puțin peiorative pe care indivizii unui grup etnic le folosesc adesea pentru a-i denumi pe membrii altei etnii. Pentru limba engleză vorbită în America de Nord, Irwing Lewis Allen (1983: 39-49) notează că în decursul a două secole s-au acumulat în engleza americană peste o mie de calificative etnice referitoare la mai mult de cincizeci de grupuri etnice. Dintre acestea, cel mai însemnat număr de elemente lexicale se referă la tipul afro-american, fie în ceea ce privește portretul fizic (mai cu seamă culoarea pielii: blue-skin ‘piele-albastră’; chocolate ‘ciocolată’; crow ‘cioară’ etc.), fie în ceea ce privește portretul moral (buggy ‘nebun’; sunshine ‘răsărit de soare’), fie în ceea ce privește portretul ideologic (schițat în legătură cu originea: senegambian ‘Senegal + Gambia’ sau cu particularitățile culturale ale tipului portretizat: harlemaniac ‘Harlem + maniac’). Având dublă funcție, de identificare și de caracterizare, calificativele etnice mai sunt numite și porecle etnice, deși, din punct de vedere aspect onomastic, calificativul sau atributul etnic (cel mai adesea un element nominal sau verbal) nu are exact aceleași funcții ca porecla și supranumele etnic (acestea din urmă fiind individualizări cu funcții apropiate de cele ale numelui propriu). Unele calificative funcționează ca insulte etnice (Hughes 2006: 146). Din categoria producțiilor textuale cu referință etnică fac parte glumele etnice. Acestea sunt narațiuni prin care diverse trăsături fizice, 181 morale și ideologice ale grupurilor etnice sunt angajate - prin eroi, adesea numiți conform unor embleme onomastice: moldoveanul, munteanul, olteanul, ardeleanul etc.; românul, ungurul, evreul, țiganul etc.; Ion, Ianoș, Jean, Ivan, Fritz, Ștrul etc., - într-o confruntare simbolică, cel mai adesea o probă inițiatică, menită să ateste superioritatea ori inferioritatea unui grup etnic în raport cu un altul. Glumele etnice fac parte dintr-un ansamblu mai larg de producții textuale cu referință etnică: credințe și superstiții, zicători și proverbe, creații literare populare și culte ș.a.m.d. Așadar, indiferent de tipul de stereotip actualizat (pozitiv sau negativ), trebuie admis că reflectarea lingvistică a stereotipului etnic (Taylor 1962: 98) se manifestă pe două planuri, planul cuvântului și planul textului (discursului), fapt firesc dacă se ține seamă că prin cuvânt se actualizează funcția denominativă (cuvintele sunt nume ale realităților), iar prin text (discurs) se desfășoară funcția comunicativă (enunțurile comunică ceva în legătură cu o anumită realitate a limbii). Între producțiile textuale cu referință etnică, proverbele se disting prin câteva trăsături și funcții care atrag atenția cercetătorului interesat de ecuațiile imagologice prin care se negociază, în câmp socio-cultural, identitatea etnică. O caracteristică fundamentală a proverbelor este antropo-centrismul. Paremiile pun în evidență existența unui model empiric fundamentat pe numeroase experiențe de viață care, prin stilizare gnomică, păstrează indicii relevante despre viziunea unui popor asupra lumii și asupra naturii umane. Datorită naturii lor antropocentrice, proverbele ne apar ca realizări lingvistice emblematice ale căror rafinări expresive şi modelări imagistice sunt determinate de spaţiul spiritual în care paremiile se dezvoltă şi circulă (Blaga 1969: 200). O altă caracteristică esențială a proverbelor este relativismul. Proverbele nu exprimă adevăruri universale (Mieder 2004: 134), ci 182 oglindesc spectacolul schimbător al vieții3. Ele reflectă judecăți de valoare asupra unor cadre ale realității (Norrick 1985: 16) și sunt folosite pentru a potența importanța unor evenimente, aspecte și situații desprinse din realitate (Hoffman/Honeck 1987: 121-140). Relativismul proverbelor pune în lumină dimensiunea lor cognitivă (sapiențială) și pertinența lor culturală. Funcțiile pe care le îndeplinesc proverbele în actele de comunicare verbală pun și mai bine în valoare antropocentrismul și relativismul paremiilor. Deși nu există un comun acord cu privire la tipul și numărul de funcții comunicative ale proverbelor, există cercetări de semiologie paremiologică, precum studiul lui Grzybek (1987: 39-85), în care sunt inventariate și discutate trei mari clase de funcții: a) funcții de ordin pragmatic: proverbele semnalează intențiile comunicative ale vorbitorilor (rezumare, calificare, explicare, motivare, avertizare, admonestare etc.); b) funcții de ordin social: proverbele sunt întrebuințate pentru a întreține eficiența diverselor relații sociale și culturale dintre indivizii unei comunități; c) funcții de ordin strategic: în proverbe se condensează informații despre strategiile adoptate de ființa umană pentru a interacționa cu lumea. Arătând că înțelesurile proverbelor depind foarte mult de situațiile în care acestea sunt folosite, Wolfgang Mieder observă că paremiile au capacitatea de a intensifica forța stereotipurilor etnice. Relevantă este, pentru acest punct al argumentării, clasificarea după criteriul conținutului propusă de Archer Taylor (1962), renumit paremiolog american și autor al unei lucrări de referință asupra zicătorilor și proverbelor: i) proverbe referitoare la obiceiuri și superstiții; ii) proverbe istorice; iii) proverbe juridice; iv) blasons populaires; v) proverbe meteorologice; vi) proverbe medicale; vii) 3 O clasificare a realiilor cuprinse în proverbe este propusă de Wood 1894: 229-274. 183 zicători (engl. conventional phrases) și viii) profeții proverbiale. Spunerile proverbiale cu referință etnică sunt incluse în categoria „blason populaire”. Pentru a individualiza această specie de realizări paremiologice, Taylor comentează că tendința omului de a-și persifla vecinul este străveche și aduce atingere nu numai apartenenței etnice, ci și înfățișării, obiceiurilor alimentare, comportamentului socio-cultural, anumitor ocupații și meserii, locului în care celălalt trăiește sau felului său de a vorbi. Acest ansamblu de caracterizări prezintă interes pentru studiile de imagologie etnică întrucât ele pun în evidență viziunea asupra celuilalt, considerat atât din punct de vedere fizic cât și din perspectivă spirituală. Nimic din ceea ce este omenesc nu este lăsat deoparte, iar experiențele de viață care determină negocierea identitară conturează un model empiric ale cărui atribute definitorii sunt antropocentrismul, relativismul cultural și holismul. Mai mult decât atât, dacă se ține seamă că locuțiunile, expresiile, zicătorile și proverbele sunt construcții cu structură lingvistică fixă sau relativ stabilă, nu e greu de intuit că astfel de prefabricate sunt stereotipuri lingvistice care, în anumite condiții de ordin istoric, se solidarizează cu stereotipurile de gândire4. Asocierea unei construcții idiomatice cu un șablon de gândire generează un «stereotip în stereotip». Natura dinamică a acestei solidarități complexe între stereotipul de gândire și cel de limbaj poate fi interpretată din unghiul unei relații de interdependență. Șablonul lingvistic devine recipientul în care se depozitează substanța stereotipului de gândire, dar, în același timp, șablonul de gândire 4 „Stereotipurile se împart în două mari categorii: stereotipuri de gândire și stereotipuri de limbaj. Primele fixează, într-o comunitate dată, credințe, convingeri, idei preluate, prejudecăți și superstiții (...). Stereotipurile lingvistice sunt expresii figurate, a căror formă variază de la grupuri sudate, de două sau mai multe cuvinte la sintagme, până la enunțuri întregi. După cum vom vedea în cele ce urmează, un mare număr de stereotipuri de limbaj (mai cu seamă cele sintagmatice și frastice) ascund sau exprimă deschis stereotipuri de gândire” (Schapira 1999: 1-2). 184 determină, în plan lingvistic, apariția formulelor stereotipice. Natura dinamică a acestei asocieri poate fi ilustrată dacă analizăm seria de zicale românești5 Parcă se băteau lupii la gura lui (Zanne, IX, 4671), Parcă se bat calicii la gura lui (Zanne, V, 11 342), Parcă se bat jidanii la gura lui (Zanne, VI, 13 611) și Parcă se bat turcii la gura lui (Zanne, VI, 14 386). Trecerea dinspre domeniul semantic a mânca, ilustrat de semnificația enunțului Parcă se băteau lupii la gura lui, spre domeniul semantic a vorbi, ilustrat de semnificațiile altor enunțuri ale seriei, este favorizată de disponibilitățile semantice ale constituentului nominal gură. Cu gura mâncăm, cu gura vorbim. Zona de tranziție dintre a mânca și a vorbi poate fi întrevăzută într-o secvență gnomică de tip comparativ: I se bate limba-n gură ca calicii la pomană (Zanne, V, 11 341). Analogia metaforică ‘a mânca cu lăcomie’ – ‘a vorbi repede și nedeslușit’ este, mai apoi, înscrisă într-o ecuație imagologică. Enunțul Parcă se bat calicii la gura lui codifică și stilizează atât un tip de comportament social (la pomană, calicii mănâncă lacom) cât și un tip de comportament discursiv (la pomană, calicii fac larmă). Odată fixat, stereotipul lingvistic (zicala) se acomodează și se solidarizează cu alt stereotip de gândire (viziunea asupra cerșetorilor). Altfel spus, comportamentul social și verbal al marginalului (calicul) devine unitate de referință pentru a exprima o judecată de valoare asupra felului de a vorbi al străinului: Parcă se bat jidanii la gura lui, Parcă se bat turcii la gura lui. Deoarece șablonul lingvistic cineva/ceva se bate la gura cuiva și-a fixat, în timp, două valențe semantice (a mânca și a vorbi) e de așteptat ca portretizarea străinului să fie conturată în limitele acestor valențe. Am observat deja că enunțul proverbial Parcă se bat turcii la gura lui 5 Exemplele românești sunt preluate din culegerea lui Iuliu Zanne, Proverbele românilor din România, Basarabia, Bucovina, Ungaria, Istria și Macedonia, 10 volume, București, 1895-1912. Referința bibliografică este redată prin numărul volumului în care figurează construcția idiomatică și numărul de ordine atribuit proverbului de către autorul colecției. 185 subliniază acomodarea stereotipului etnic la un comentariu-șablon privind comportamentul social și verbal al marginalului. O altă zicală, A mâncat cât un Turc de cei calici (Zanne, VI, 14 367) punctează și mai clar împletirea stereotipului marginalului cu stereotipul etnic. Imaginea calicului și imaginea turcului devin, în formula lingvistică, solidare („cât un Turc de cei calici”). Acomodarea stereotipului etnic la un șablon lingvistic este probată atât de existența formulelor lingvistice „valiză”, cu grad maxim de redundanță, precum tautologiile de tipul X (E) TOT X (Jidanul tot jidan, Românul tot român; Țiganul tot țigan etc.), cât și de diverse alte tipuri de formule paremiologice. Serii de exemple precum 1) Jidanul plătește. (Zanne, VI, 13606) / Turcul plătește. (Zanne, VI, 14 358) / Cine greșește, tot armeanul plătește. (Zanne, VI, 13144) sau 2) Cal verde și armean cu minte, cine dracul a mai văzut ? (Zanne, VI, 13 146), Cal verde și bulgar cu minte, unde s-a mai văzut ? (Zanne, VI, 13 173), Cal verde și grec cu minte, cine dracu a mai văzut ? (Zanne, VI, 13 489), Cal verde și Român cu minte și soacră drăguță anevoie se găsesc. (Zanne, VI, p. 280), Cal verde și sârb cu minte nu s-a văzut. (Zanne, VI, 14048) demonstrează că forma poate fi valorificată pentru a actualiza stereotipic diverse conținuturi din sfera discreditării etnice. Cu alte cuvinte, șablonul lingvistic (formula fixă) are rol activ în configurarea și punerea în circulație a șablonului de gândire (stereotipul etnic, în cazul de față). Demn de remarcat este că formulele proverbiale sunt, prin natura lor, mai degrabă orientate spre schițarea portretului moral și ideologic al unei comunități etnice, portretul fizic fiind o categorie mai slab reprezentată. De pildă, proverbele din colecția Zanne care angajează imaginea turcului stilizează mai cu seamă trăsături morale. Stereotipul etnic al turcului e predominant negativ. Turcul e nedrept: Dreptatea s-a dus de când (cu) turcii (Zanne, VI, 14 352), crud: Turcul te taie, turcul te jupoaie (Zanne, VI, 14 355), lacom: Turcului să-i dai bani și să-i scoți 186 ochii (Zanne, VI, 14 357) și arțăgos: Turcul caută ceartă cu lumânarea (Zanne, VI, 14 370). Aceste atribute semnalează nu atât trăsături etno-psihologice cât aversiunea față de un opresor. Cercetarea condițiilor istorice în care s-a manifestat influența otomană asupra asupra țărilor române poate lămuri mai bine pertinența acestui tip de negociere identitară. Pentru necesitățile demersului argumentativ propus în studiul de față e suficient să notăm că în culegerea lui Iuliu Zanne imaginea turcului este angajată și în structuri idiomatice care pun în lumină note ale stereotipului pozitiv. Turcul e abil: Turcul nu caută a prinde calul cu sacul deșert (Zanne, VI, 14 359), încrezător: Se lasă în nădejde ca turcul în sabie (Zanne, VI, 14 385), deștept: a fi cap de turc (Zanne, VI, 14 390) etc. Împletirea de elemente negative și pozitive e și mai evidentă în credințele populare ale românilor despre turci, dar nu numai. Demonizarea (STRĂINUL E UN DIAVOL) și zoomorfizarea (STRĂINUL E UN ANIMAL PERICULOS) sunt strategii de discreditare cărora li se contrapun strategii de creditare precum supraevaluarea (STRĂINUL E ADUCĂTOR DE BENEFICII) sau supralicitarea unui atribut moral (STRĂINUL E UN REPER MORAL). Conceptualizarea străinului ca diavol o întâlnim în credințe de tipul Turcii poartă fesuri în chipul dracului căci și ei sunt curat dracu (Zanne VI: 412). Imaginarea străinului ca animal fabulos sau periculos ori asocierea acestuia cu un animal considerat inferior sau de rău-augur este ușor de recunoscut în credințe precum Turcii aveau coade ca câinele, mai înainte vreme, dar s-au scurtat azi ceva, mâine ceva, până a pierit de toată isprava (idem); Turcii țin câini mulți în curte căci câinele e tata lor (ibidem) ș.a. Dimpotrivă, reprezentarea străinului ca vestitor al norocului (Când îți iese turc în cale, îți va merge bine, căci turcul are pieze bune. Zanne VI: 412) sau ca model de cinste (Turcii sunt oameni drepți, ei nu te înșeală la cântar sau altceva., idem) reliefează acțiunea strategiilor de creditare. Astfel de conceptualizări indică rolul activ pe care îl are stereotipul de gândire în potențarea unor șabloane de limbaj, mai cu seamă că unele dintre aceste tipuri de conceptualizare pot fi 187 întâlnite și în credințele referitoare la evrei, ruși, țigani sau alte grupuri etnice. Considerat din prisma formulelor proverbiale, stereotipul etnic este un produs conceptual și cultural care presupune și convergență și contrast între polii identității sociale a unui grup etnic, actualul și virtualul. Relația dintre atributele negative și trăsăturile pozitive ale unei reprezentări stereotipice îl poate conduce pe cercetător să observe ce amploare au stereotipurile de gândire și de limbaj, care sunt datele lor specifice, ce impact cultural au respectivele stereotipuri ș.a.m.d. Urmărind doar faptele de limbă incluse în categoria structurilor de tip proverbial se poate constata că, adesea, unele tipuri de conceptualizare sunt recurente în proiectarea stereotipică a identității etnice, iar această observație ne îndeamnă că credem că în studiul comparativ al stereotipurilor etnice este necesară deosebirea notelor comune care schițează genul proxim (străinul, în general) de notele specifice unei anumite identități etnice (străinul, în particular). 188 III. Modele naive, modele savante Modele cognitive și oglindiri figurative Noţiunea de „model cognitiv” este valorificată în lingvistica actuală pentru a arăta că acelaşi element al realităţii poate fi conceptualizat şi codificat lingvistic în mod distinct de la un idiom la altul. Cunoaşterea pe care fiinţele umane o au sau o capătă despre un fapt din realitate precum şi modalitățile prin care această cunoaştere este exprimată lingvistic formează nucleul în jurul căruia s-au dezvoltat dezbaterile referitoare la principiul relativităţii lingvistice1, ceea ce înseamnă că raporturile între nume şi lucruri constituie una din ariile centrale în ştiinţele limbajului, indiferent de orientarea asumată de oamenii de ştiinţă preocupaţi de respectiva temă de cercetare. Modelele cognitive, observă Ungerer şi Schmid (1996: 50), sunt constructe conceptuale care „se întemeiază pe presupunerea că mai mulţi oameni au cam aceleaşi cunoştinţe asupra lucrurilor”. Aceste modele „nu sunt universale, ci depind de cultura în care creşte şi trăieşte o anumită persoană”. Ideea existenţei unor modele cognitive pe care fiinţa umană îşi edifică viziunea asupra lumii se dovedeşte utilă în deosebirea a două tipuri de cunoaştere, empirică şi ştiinţifică. Deosebirile dintre ele fac posibilă distincţia între modelele naive (sau populare) şi modelele 1 Principiul relativităţii lingvistice, „potrivit căruia nu toţi oamenii îşi reprezintă în mod identic universul, pornind de la aceleaşi realităţi, decât dacă bazele lor lingvistice sunt similare sau pot fi cumva adaptate”, a fost enunţat de Benjamin L. Whorf (1956: 214), însă în istoria interpretărilor privind originea şi funcţiile limbajului, teza este dezbătută încă din Antichitate. savante (sau ştiinţifice): „Numesc model popular sau cultural un ansamblu organizat de cunoştinţe comune care, în multe cazuri, este dezvăluit prin intermediul limbajului cotidian. Modelele ştiinţifice sau savante sunt teorii pe care specialişti precum psihologii, filosofii şi alţii le dezvoltă într-un anume domeniu de investigație.” (Kövecses 2004: 114). Cu alte cuvinte, conștiința lingvistică a individului este intim legată de ansamblul de cunoștințe pe care el le are despre realitate, iar cunoașterea realului se organizează sub forma unor modele cognitive, adică ansambluri de credințe, valori și așteptări care guvernează înțelegerea realității (Lakoff 1987: 118) și se oglindesc în uzul lingvistic. Aceste modele nu acoperă toată complexitatea realității, ci evidențiază tiparele abstracte și flexibile de care conștiința umană se servește pentru a se raporta la realitate (Geeraerts 2010: 224). Admiţând că un model cognitiv este o organizare idealizată, stilizată a datelor de real care în plan lingvistic se concretizează în simboluri verbale şi relaţii între simboluri, se poate afirma că limba este tezaurul în care se condensează cunoștințele despre lume şi ansamblul de resurse lingvistice pe care vorbitorii le întrebuinţează pentru a exprima cunoaşterea lor asupra unuia sau altuia din aspectele realităţii. Transpunerea faptelor de cunoaştere în fapte de limbă pune în lumină rolul crucial pe care semnele lingvistice îl au în achiziția și exprimarea cunoștințelor. În absența unui nume, reprezentarea în conştiinţă a unei realităţi rămâne o latenţă indicibilă, care, la rigoare, poate beneficia de alt suport semiotic, însă nu la fel de performant ca cel lingvistic. Cunoașterea se comunică mai ales prin cuvânt. În limbile istorice, deosebirile dintre modelele naive (populare) și cele savante (culte) pot fi urmărite prin studierea terminologiilor. Vocabularele diverselor domenii de cunoaștere și de activitate umană oferă indicii valoroase asupra viziunii pe care o comunitate o are asupra lumii. Analiza convergențelor și divergențelor dintre modelele de tip popular și cele de tip științific ține, în studiul terminologiilor, seamă de următoarele observații generale: a) în istoria culturii umane, modelele denominative naive le 192 preced, de regulă, pe cele savante, pe care, fără îndoială, le influenţează; b) influenţa exercitată de modelele populare asupra modelelor ştiinţifice devine din ce în ce mai slabă pe măsură ce acestea din urmă capătă autonomie și autoritate, devenind, la rându-le, surse de influență pentru modelele populare; c) unele domenii de cunoaștere și de activitate umană au dublă configurare lingvistică, populară și științifică, în timp ce altele au reflectare terminologică fie empirică, fie savantă. Denumirile de plante oferă ilustrări bogate pentru prezentarea trăsăturilor pe baza cărora se stabilesc deosebirile dintre un model naiv și unul savant. Alături de zoonime, toponime și antroponime, fitonimele populare au o relevanță cultural-istorică deosebită, formând un vocabular reprezentativ pentru a avea acces la informații de bază privind civilizația materială și cultura spirituală a unui popor (Giurescu 1976). Mai mult decât atât, numele științifice de plante reflectă în chip plenar seamă procesele de numire pe care le implică codificarea lingvistică savantă a atributelor pe care le au diverse elemente constitutive ale realității. Trăsăturile modelului popular. Studiul denumirilor populare de plante este o arie de cercetare bine reprezentată în lingvistica românească. Cea mai valoroasă monografie lingvistică de până acum (Bejan, 1991) sintetizează şi duce mai departe efortul de a lămuri originea, modul de formare şi întrebuinţarea termenilor prin care românii denumesc plantele. De asemenea, dicţionarul etnobotanic elaborat de colectivul coordonat de Al. Borza (1968) reprezintă, în ciuda câtorva mici neajunsuri, o realizare foarte valoroasă şi utilă pentru identificarea tiparelor denominative şi pentru observarea domeniilor onomasiologice care au guvernat formarea denumirile de plante. O prezentare cronologică şi critică a celor mai importante contribuţii științifice la dezvoltarea domeniului este realizată de Bejan (1991). Se impun, totuși, câteva nuanțări. Autorul observă că prima atestare lexicografică a unor nume româneşti de plante se află într-un manuscris „de pe la 1700”, care cuprinde un glosar slavo-român, reprodus de M. 193 Gaster în Chrestomaţie română, vol. I, Bucureşti, Socec & Co., Leipzig, F. A. Brockhaus, 1891. În crestomaţia lui M. Gaster, documentul menţionat, publicat la p. 355 – 357, este datat în jurul anului 1705, poartă titlul Glosar de plante slavono-român şi cuprinde două secţiuni: „glosar de erburi” şi „glosar de pomi”. Cercetări mai recente arată, însă, că prima atestare lexicografică a unor nume de plante datează de la mijlocul secolului al XVII-lea, nu de la începutul secolului al XVIII-lea, cum indică Bejan. În studiul introductiv la Dictionarium valachico-latinum, Gheorghe Chivu (2008: 12), editorul textului, concluzionează, în baza unor dovezi clare, că dicţionarul a fost scris „fără dubiu la mijlocul secolului al XVII-lea (la o dată cuprinsă între 1640 şi 1660)”. Cu privire la denumirile de plante, editorul textului comentează că dicţionarul „oferă (...) specialiştilor cel mai bogat inventar de termeni etnobotanici dintre scrierile româneşti alcătuite până la mijlocul secolului al XVIII-lea.” (Chivu 2008: 60). Prin urmare, dacă este adevărat că prima lucrare lexicografică românească cuprinde un inventar bogat de nume de plante, nu este mai puțin adevărat că luând în calcul numele de locuri și de persoane formate de la nume de plante, atestarea scrisă a denumirilor românești de plante coincide, în linii mari, cu apariția primelor acte și documente rămase din epoca feudală, colecția națională de izvoare medievale românești Documenta Romaniae Historica fiind reprezentativă în acest sens. Revenind la proprietățile modelului popular de numire a plantelor, se observă că cea mai importantă trăsătură este dimensiunea empirică, potrivit căreia denumirea se face în acord cu trăsăturile observabile ale realiilor vegetale: 1) aspectul general al plantei sau al uneia dintre părțile constitutive: ghimpoasă2 (Arcticum lappa); 2) coloritul plantei sau al uneia dintre părți: albăstrică3 (Aster tripolium); 2 Drăgulescu 2010: 285; rom. ghimpoasă < rom. ghimpe + suf. –oasă. 3 Drăgulescu 2010: 32; rom. albăstrică < rom. albastră + suf. –ică. 194 3) gustul sau mirosul plantei ori al uneia dintre părți: dulcișor4 (Hedysarum grandiflorum); mirodele5 (Diplotaxis tenuifolia); 4) „comportamentul” plantei: somnișor6 (Calamintha clinopodium); 5) proprietățile sevei: lăptic7 (Euphorbia cyparissias); 6) întrebuințarea plantei, cu următoarele subclase: a) terapeutică: negelariță8 (Chelidonium majus); b) magică: drăgostiță9 (Sedum maximum); c) ornamentală: bucuriță10 (Euphrasia stricta); d) practică: măturişcă11 (Artemisia annua); 7) locul: a) de creștere: băltățele12 (Ranunculus acris); b) de origine reală sau presupusă: turcoaice13 (Zinnia elegans); 8) perioada de apariție, maturizare sau înflorire, cu subclasele: a) momentul zilei: zorele14 (Convolvulus arvensis); b) anotimpul: primăveriţă15 (Galanthus nivalis); c) sărbătorile religioase: crăciunele16 (Euphorbia pulcherrima). 4 Drăgulescu 2010: 238; rom. dulcișor < rom. dulce + suf. –ișor. 5 Drăgulescu 2010: 407; rom mirodele < rom. mirodie, cuvânt de origine grecească, cel mai probabil împrumutat prin bulgară, întrebuințat în trecut pentru a desemna, mai întâi, pătrunjelul, și, prin extensie, o clasă mai largă de plante aromatice. 6 Drăgulescu 2010: 575; rom. somnișor este un derivat al rom. somn. 7 Drăgulescu 2010: 348; rom. lăptic este un diminutiv al substantivului lapte. Termenul desemnează albeața sevei. 8 Drăgulescu 2010: 428; în trecut, planta era folosită în leacurile contra negilor. 9 Drăgulescu 2010: 236; rom. drăgostiță este un derivat al subst. dragoste. Fitonimul indică folosirea plantei în descântece de dragoste. 10 Drăgulescu 2010: 97. 11 Drăgulescu 2010: 394; rom. măturişcă < rom. mătură + suf. -işcă. 12 Drăgulescu 2010: 60; denumirea populară semnalează că planta crește în zone de baltă și mlăștinoase. 13 Drăgulescu 2010: 628 consideră că „numele ar putea sugera naționalitatea femeilor de la care româncele au luat planta pentru a o cultiva în grădini”. 14 Drăgulescu 2010: 670; numele comun sugerează că planta își deschide inflorescența în zorii zilei. 15 Drăgulescu 2010: 507; denumirea este ilustrativă în a semnala că planta crește la începutul primăverii. 16 Drăgulescu 2010: 208; fitonimul indică perioada de maturizare a plantei. 195 O altă particularitate este variabilitatea denominativă. Una și aceeași plantă capătă denumiri care diferă de la o regiune la alta: brîul Maicii Domnului, iarba şarpelui, în Transilvania, iarbă neagră şi mare, în Muntenia (Phalaris arundinacea). Variaţia diatopică a fitonimelor populare se observă, deopotrivă, în plan fonetic şi morfologic: aglice/ agrice, agliciu, agliş, agliţ, aglicea/ agricea, aglicel (Filipendula vulgaris). Existenţa variantelor denominative poate fi explicată atât prin faptul că de la o regiune la alta nu se fac distincţii denominative foarte clare între plante cu înfăţişare asemănătoare, pe de o parte, sau că aceeaşi realitate botanică are mai multe denumiri puse în circulaţie în diverse perioade istorice, pe de altă parte. Imprecizia denominativă este consecinţa variabilităţii, ceea ce face ca aceeaşi denumire să fie folosită pentru a numi mai multe plante sau ca aceeaşi plantă să aibă mai multe denumiri. De pildă, termenul arginţică este folosită pentru a denumi plante precum Dryas octopetala, Lithospermum arvense, Potentilla anserina, primele două având flori asemănătoare ca formă şi cromatică, iar cea de-a treia având la maturitate flori galbene, dar frunze brumării, coloritul lor argintiu fiind detaliul care motivează numele. Necesitatea de a face, totuşi, deosebire între plante asemănătoare a determinat specializarea denominativă a unor elemente lexical-formative. Astfel, dacă se au în vedere plante ale căror flori au formă şi cromatică asemănătoare, cum ar fi, de pildă, Aster tripolium, Consolida regalis şi Centaurea cyanus, se va observa că deosebirile din planul realităţii sunt marcate în planul denumirii prin sufixe diminutivale diferite: albăstrică (Aster tripolium) – albăstrioară (Consolida regalis) -albăstriţă (Centaurea cyanus). Specializarea unor sufixe pentru a forma termeni etnobotanici este mai clară și mai productivă în cazul plantelor medicinale ale căror denumiri s-au format prin derivare progresivă de la denumirile bolilor pe care le lecuiesc: bolîndariţă, brîncariţă, negelariţă etc. O altă proprietate importantă a modelului naiv este denominaţia vagă. Dacă imprecizia denominativă reflectă oscilaţiile în formarea, 196 adoptarea şi punerea în circulaţie a unor denumiri unice şi stabile pentru plante, denominaţia vagă reliefează limitările în a cunoaşte în toate situaţiile, prin datele oferite de simţuri, deosebirile esenţiale dintre realităţile botanice. Denominaţia vagă se observă, mai cu seamă, în cazul denumirilor compuse din care fac parte termeni etnobotanici generici, buruiană, iarbă, floare, cărora li se adaugă diverse determinative ce evidenţiază unele trăsături observabile (v. supra, dimensiunea empirică). Astfel, în limba română, conform dicţionarului coordonat de Al. Borza (1968), tiparul [buruiană + determinant] se concretizează în aproximativ 200 de denumiri, schema [floare + determinant] are în jur de 150 de realizări denominative, iar modelul [iarbă + determinant] este cel mai productiv, cu peste 400 de realizări. Randamentul ridicat al tiparului formativ [fitonim popular generic + determinativ(e)] accentuează un aspect mai puţin cercetat, anume că termenii generici reflectă „genul” iar determinativele individualizează „specia”, așa cum se întâmplă cu constituenții modelului denominativ savant. Această convergenţă arată că, în mod empiric, au fost realizate opoziţii denominative care, deşi nu au rigoarea şi precizia celor ştiinţifice, pun în lumină orizontul de cunoaştere și experiența de viață a vorbitorilor. Astfel, dacă se iau în considerare denumiri etnobotanice precum buruiană de brâncă, buruiană dulce, buruiană păroasă, buruiană de sat (Borza, 1968), se constată că „genul” exprimat prin substantivul buruiană cunoaşte mai multe „specii” exprimate prin determinanţi care identifică: a) boala pe care planta o lecuieşte (buruiană de brâncă); b) gustul unor părţi ale plantei (buruiană dulce); c) aspectul (buruiană păroasă) şi d) habitatul (buruiană de sat). Pe de altă parte, trebuie arătat că, în limba română, procedeele formative cele mai productive sunt derivarea şi compunerea (vezi infra) astfel încât o analiză comparativă a fitonimelor populare româneşti şi a denumirilor de plante din alte limbi, în vederea stabilirii corespondențelor și deosebirilor dintre modelul cognitiv naiv şi cel ştiinţific, trebuie să ţină seamă de particularităţile genetice şi structurale ale idiomurilor luate în atenţie. 197 Nu în ultimul rând, trebuie amintită specificitatea culturală a modelelor naive. Întrucât multe denumiri de plante sunt reflectări lingvistice ale unor valori, practici, credinţe şi comportamente umane specifice unui anumit popor este de așteptat ca bazele antropologice ale numirii să pună în valoare idiosincraziile imaginarului și modelului denominativ popular. De pildă, între denumirile româneşti ale plantelor există termeni care oglindesc existenţa a două straturi culturale, precreştin şi creştin, cu pondere şi importanţă diferite în imaginarul colectiv, aspect ce va fi analizat după semnalarea trăsăturilor generice ale celor două modele de numire a plantelor. Trăsăturile modelului savant. Învăţatul care a pus bazele ştiinţifice ale modelelor denominative existente în botanică şi zoologie este naturalistul suedez Carl von Linné (lat. Carolus Linnaeus)17. La aproape trei secole de când părintele taxonomiei moderne a fixat principiile nomenclaturale care au impulsionat dezvoltarea sistematicii în ştiinţele naturale, ideile sale continuă să fie considerate rădăcinile din care s-au dezvoltat trăsăturile modelului savant în botanică și în alte discipline. Una din trăsăturile care desparte modelul ştiinţific de cel popular este sistematicitatea. În viziunea lui Linné (Váczy et al. 1999: 89), descrierea sistematică reprezenta fundamentul cercetării ştiinţifice moderne: „Prima treaptă a înţelepciunii este să ne cunoaştem pe noi înşine; apoi, obiectele pe care putem să le diferenţiem între ele şi să le 17 Pentru o descriere a condiţiilor istorice care au favorizat geneza şi răspândirea ideilor lui Linné, vezi Greene/Evermann (1912). O mică antologie cuprinzând fragmente din scrierile lui Linné a fost publicată în România de Váczy et al. (1999). Alcock (1876) publică o foarte instructivă şi documentată istorie a botanicii de până în secolul al XIX-lea şi un glosar consistent în care explică etimologiile unora dintre denumirile ştiinţifice cele mai răspândite. Unele din cele mai bune lucrări referitoare la denumirile ştiinţifice ale plantelor sunt semnate de William T. Stearn (1966, ediţia a treia, revizuită, 1983) şi de David Gledhill (ediţia a patra, 2008). Pentru valorificarea limbilor latină şi greacă în terminologia ştiinţifică, vezi Nybakken (1959). 198 cunoaştem bazându-ne pe aşezarea lor într-o clasificare şi pe denumirea lor corespunzătoare; astfel, clasificarea pe care o facem şi denumirea pe care le-o dăm vor forma temeliile ştiinţei noastre. (...) Cel care studiază natura (naturalistul) este cel ce distinge corect părţile ce alcătuiesc natura şi pe care le descrie şi le numeşte corect după numărul şi forma lor, după aşezarea şi proporţiile dintre părţi”. Descrierea şi numirea, notează savantul suedez, trebuie să se facă în chip corect, adică în acord cu esenţa realităţii pe care omul de ştiinţă o cercetează. Din acest punct de vedere, Nybakken (1959: 15) observă că, în modelele ştiinţifice din ştiinţele naturale, numirea se face în acord cu o schemă de numire (nomenclatura binară) şi cu o schemă de clasificare (taxonomie), iar Stearn (1985: 16) comentează că denumirile ştiinţifice ale plantelor sunt „definiţii stipulative”, adică alegeri deliberate şi arbitrare ale denumirilor date anumitor realităţi. Sistematicitatea modelului denominativ ştiinţific reflectă arbitrarietatea acestuia, adică organizarea sa în funcție de raporturile pe care omul de știință le stabilește prin observație, descriere și clasificare. Specificitatea nomenclaturală este o altă trăsătură a modelelor savante prin care se arată că fiecare domeniu de cercetare ştiinţifică are necesităţi denominative specifice (Nybakken 1959). De pildă, dacă denumirile botanice sunt structuri lingvistice binare, în care primul termen arată genul, iar cel de-al doilea, specia, Leontopodium alpinum → lat. Leontopodium < gr. leonto-podion 'piciorul leului' (Gledhill, 2008: 234) + lat. Alpinus, -a, -um 'care creşte în Alpi sau în zona alpină a altor munţi' (Stearne, 1985: 383), în denumirile ştiinţifice din chimie domină cuvintele compuse din constituenţi care denumesc substanţele primare şi modul lor de combinare: hexaclorciclohexan, insecticid pe bază de clor şi de benzen hidrogenat. Precizia denominativă este o proprietate esenţială a modelelor savante. Potrivit acestei caracteristici, un termen ştiinţific va sugera cât mai clar posibil proprietăţile conceptului sau lucrului pe care îl denumește. Nybakken (1959: 16) arată că în botanică numărul mare al genurilor şi încrucişarea lor a determinat, ocazional, apariţia unor 199 denumiri ştiinţifice întemeiate pe anagrame [Muilla < Allium]. Apariţia denumirii formate prin anagramă este motivată de faptul că speciile de plante din genul Muilla, deşi fac parte din familia crinului, au flori asemănătoare cu ale celor din genul Allium, acesta fiind fundamentul cognitiv care generează anagrama. De altfel, precizia denominativă este, în viziunea lui Linné (Váczy et al. 1999: 108), o condiţie fundamentală a alcătuirii unei denumiri botanice: „Termenii tehnici aleşi trebuie să fie clari, pentru a evita confuziile şi erorile”. Naturalistul recomanda chiar ca numele de gen să reflecte caracteristicile esenţiale ale plantelor, să nu existe denumiri comune cu cele din zoologie şi mineralogie şi să nu se preia în botanică denumiri din medicină (din anatomie şi patologie, mai ales). Totodată, în alcătuirea nomenclaturii binare, Linné (Váczy et al. 1999: 108 ş.u.) respingea denumirile hibride, rezultate din împreunarea sau alăturarea de termeni greceşti şi latini pentru a forma o denumire de gen, denumirile paronomastice, adică alăturările de elemente lexicale cu sonorităţi asemănătoare, denumirile care nu provin din latină sau greacă, denumirile după nume de sfinţi (dar accepta denumirile create după numele unor zeităţi) şi denumirile după nume de oameni celebri, excepţie făcând poeţii, feţele regale şi botaniştii. În privinţa denominativelor pentru specie, învăţatul recomanda evitarea denumirii în conformitate cu dimensiunile plantei, locul de creştere, culoarea, mirosul, gustul, întrebuinţarea, adică trăsăturile „înşelătoare” (termenul îi aparţine lui Linné) pe care se întemeiază denumirile populare. Stabilitatea terminologică este considerată, încă din secolul al XVIII-lea18, poate chiar mai devreme, o condiţie fără de care nomenclatura ştiinţifică nu s-ar fi putut deosebi de cea populară. Nybakken (1959: 23) afirmă că, odată format, un termen ştiinţific nu 18 „Numele genului trebuie să fie unic în cuprinsul aceluiaşi grup al genului. Numele genului trebuie să fie desemnat ca durabil înainte de a crea numele speciei. (...) Denumirile de gen care sunt potrivite nu este permis să le schimbăm, chiar dacă s-ar găsi altele mai bune.” (Váczy et al. 1999: 108-109). 200 poate fi schimbat nici sub aspectul formei, nici sub aspectul conţinutului, în vreme ce Stearn (1985: 282 ş.u.) comentează că în Codul internaţional de nomenclatură botanică unele dintre recomandările lui Linné au devenit prescripţii, iar altele au fost respinse. Economia şi eufonia sunt trăsături pe care Nybakken (1959: 20-21) le consideră relevante pentru orice terminologie ştiinţifică. De altfel, aceste caracteristici au fost propuse şi de părintele taxonomiei moderne, care nota că în nomenclatura botanică trebuie evitate „numele de gen mai lungi decât 12 litere (nomina sesquipedalis), ca şi numele dizgraţioase.” (Váczy et al. 1999: 109). O descriere a domeniilor onomasiologice reflectate în planul semantic al denumirilor etnobotanice şi ştiinţifice poate pune în evidenţă aspectele comune şi distinctive ale celor două modele. Problema continuităţii şi creativităţii denominative are o importanţă crucială în observarea asemănărilor şi deosebirilor între modelul naiv şi cel savant. O comparaţie a celor două tipuri de terminologii, populară şi ştiinţifică, permite observarea faptului că multe fitonime populare din latină şi greacă au devenit, în timp, constituenți ai nomenclaturii ştiinţifice. Totodată, unele dintre denumirile populare de plante aparținând limbii latine au fost moştenite în limbile romanice şi fac astăzi parte atât din tezaurul denominativ popular cât şi din terminologia botanică ştiinţifică. Un exemplu în acest sens este lat. al(l)ium ai cărui urmaşi romanici, rom. ai, it. aglio, prov. alh, fr. ail, cat. all, span. ajo, port. alho (Körting, 1901: 42) îl au drept corespondent ştiinţific pe lat. Allium, care denumeşte genul plantelor înrudite cu ceapa. Pe de altă parte, în nomenclatura botanică savantă19 denumirea 19 Deşi terminologia botanică ştiinţifică s-a format pe baza resurselor denominative greco-latine, latina botanică este „o limbă artificială” sau, mai precis, o lingua franca a naturaliştilor, o variantă specializată funcţional a latinei din secolul al XVI-lea (Stearn, 1985: 11). Ea este expresia eforturilor oamenilor de ştiinţă de a da, conform dezideratului linnéan nume corecte elementelor lumii vegetale. 201 genului are rol asemănător numelui de familie, iar denumirea speciei se apropie ca funcţionare de prenume, însă nu acelaşi lucru se poate afirma şi despre urmaşii romanici ai lat. al(l)ium. Pus în circulaţie pe cale savantă, lat. Allium a devenit termen ştiinţific universal, întrebuinţat de toţi botaniştii, indiferent de cultura din care fac parte şi de limba pe care o vorbesc, în vreme ce cuvintele provenite din lat. al(l)ium supravieţuiesc, ca elemente regionale sau arhaice, doar în spaţiul romanic. Influenţa modelului empiric asupra modelului ştiinţific a fost urmată de influenţa modelului savant asupra modelului naiv. Un exemplu al forţei cu care s-a exercitat această influenţă este termenul beladonă, pătruns pe cale cultă în vocabularul denumirilor populare ale plantelor şi vechiculat ca echivalent pentru mult mai vechiul mătrăgună. Înainte de a fi răspândit graţie nomenclaturii binominale, cuvântul italian belladonna, atestat ca termen botanic încă din secolul al XVI-lea, a fost adoptat şi pus în circuitul denominativ ştiinţific de Carl von Linné, botanistul care a dat mătrăgunei numele ştiinţific Atropa belladonna < gr. Atropos20 şi ital. belladonna21. Exemplul reflectă dimensiunea livrescă a unor surse de constituire a terminologiei ştiinţifice22. Din momentul acceptării şi adoptării de către comunitatea 20 Atropos, notează Kernbach (1989: 58), este „una dintre Moire, simbolizând încetarea ireversibilă a vieţii; era reprezentată figurativ adesea cu o unealtă de tăiat, exprimând astfel operaţia de retezare a firului vieţii”. Numele mitologic transmite metaforic un atribut esențial al plantei, anume toxicitatea. 21 Termenul belladonna 'doamnă frumoasă' face trimitere (Alcock 1876: 108; Gledhill 2008: 68) la obiceiul veneţiencelor din înalta societate de a întrebuinţa sucul sau decoctul de mătrăgună pentru înfrumuseţare, mai precis pentru a da paloare obrajilor, pentru a face pistruii să dispară şi pentru a da strălucire ochilor, prin dilatarea pupilelor cu ajutorul unui extract de mătrăgună. 22 Unele din sursele onomasiologice specifice terminologiei ştiinţifice sunt: 1) fiinţele din mitologia greco-latină, în special, și din mitologiile clasice, în general: Achillea millefolium (coada-şoricelului) < termenul Achillea s-a format de la numele grecesc al lui Ahile şi denumeşte planta cu care marele erou l-ar fi vindecat pe Telephos 202 ştiinţifică, denumirea speciei s-a răspândit în multe limbi europene şi a pătruns şi în uzul nespecialiştilor: fr. belladone, engl. belladonna, germ. Belladonna, rom. beladonă etc. Spre deosebire de sursele nomenclaturii botanice științifice, orientate mai degrabă către livresc şi originalitate auctorială23, sursele denumirilor populare româneşti de plante reliefează legătura fiinţei umane cu universul înconjurător şi evidenţiază bogăţia imaginarului lingvistic colectiv, prin referire la: 1) părţi ale corpului: limbariţă (Alisma plantago-aquatica); ochişoară (Filago minima); 2) animale: ursoaică (Echium altissimum); vulpoi (Sorghum halepense); 3) păsări: buhă (Taraxacum officinale); vulturică (Hieracium aurantiacum); 4) insecte: albină (Ophrys cornuta); puricică (Polygonum persicaria); 5) plante: grâuşor (Ficaria verna); hrenuţ (Rumex crispus); 6) obiecte de îmbrăcăminte: rochia-doamnei (Campanula rotundifolia); 7) podoabe: cerceluţ (Fuchsia coccinea); beteala-miresei (Cymbalaria muralis); 8) alimente: plăcinţele (Trollius europaeus); untişor (Taraxacum officinale); 9) obiecte de cult: cădelniţă (Campanula carpatica); pristolnic (Abutillon teophrasti); 10) obiecte de uz cotidian: căldăruşă (Aquilegia vulgaris); tăşculiţă (Bidens cernuus); 11) obiecte militare: sabie (Iris germanica), suliţică (Dorycnium germanicum); 12) bani: bănuţi (Bellis perennis), părăluţe (Bellis perennis); 13) legătura cu sacrul: mila-Domnului (Ajuga (Lyons 1900: 11), fiul lui Hercule, în schimbul promisiunii că acesta din urmă le va arăta aheilor drumul spre Troia; 2) nume de botanişti celebri: Linnea borealis; 3) numele descoperitorului sau al cultivatorului: Gentiana asclepiadea (lumânărică, Borza 1968: 75) < denumirea ştiinţifică a genului ar fi fost dată de Plinius în onorarea regelui ilir Gentius (Lyons 1900: 171), despre care se crede că ar fi descoperit proprietăţile vindecătoare ale plantelor din genul care îi poartă numele, în timp ce denumirea speciei are ca prototip denominativ numele zeului grec al medicinei, Asklepios (Lat. Asclepius), astfel semnalându-se că planta are proprietăți medicinale. 23 Nomenclatura botanică savantă este însoţită de numele sau de iniţiala celui care a dat denumirea ştiinţifică, ceea ce arată că acest model ilustrează existenţa creativităţii individuale, în timp ce modelul popular oglindeşte existenţa creativităţii anonime şi colective. 203 laxmanni); cheiţa raiului (Commelina communis); 14) fabulosul: vrăjitoare (Circaea lutetiana); zmeoaică (Laser pitium latifolium); 15) relaţii interumane: cumătră (Erodium cicutarium); uncheşel (Nigella damascena); 16) apartenenţa etnică: unguraş (Marrubium peregrinum); ţigănaşi (Tagetes patula); 17) timp: primăveriţă (Galanthus nivalis); zorele (Convolvulus arvensis); 18) spaţiu: dosnică (Cerinthe minor); grohotiş (Rhinanthus glaber); 19) corpuri cereşti: steluţă (Aster amellus); soarele şi luna (Ranunculus auricomus) etc. Cercetarea aprofundată a surselor pe care se întemeiată numirea naivă (populară) şi savantă (ştiinţifică) a plantelor ar putea aduce date noi cu privire la modul în care fiinţa umană înţelege să conceptualizeze şi să numească realităţile din lumea fenomenală, întrucât numele „pot dezvălui informați cruciale privind genul, înrudirea, originea geografică și religia” vorbitorilor (Bodenhorn/vom Bruck 2006: 4). De exemplu, dacă luăm ca punct de referință oglindirea credințelor religioase în lexicul unei limbi istorice vom observa că sursa onomasiologică respectivă este prezentă atât în tiparele nomenclaturii botanice științifice cât și în cele ale vocabularelor etnobotanice, însă este important să notăm că aceasta are - în cele două categorii de modele denominative - pertinență și pregnanță de rang diferit. Pentru modelul savant, acest izvor al numirii este astăzi periferic; în schimb, în vocabularele etnobotanice ale multor limbi, el este una din sursele de numire dominante. În acord cu Bejan (1991: 41), cel mai important domeniu denominativ din vocabularul românesc al numelor de plante este cel al animalelor și păsărilor, urmat de cel al ființelor supranaturale. Mai departe, cel de-al doilea domeniu este alcătuit din două subdomenii, mai exact ansamblul termenilor referitori la ființe mitologice precum ielele, zânele sau zmeii și vocabularul incluzând referințe cu rezonanță creștină, din care fac parte constituenți precum Dumnezeu, Hristos, Maica Domnului, sfinții ș.am.d. Fără a oferi evidențe de ordin statistic, Bejan (1991: 97) notează că cel mai frecvent constituent lexical care participă la dezvoltarea denumirilor populare românești de plante aparținând domeniului ființelor supranaturale este 204 drac, dar constituenți precum popă, Maica Domnului, Sf. Maria, Maica Precista au și ei un rol important în alcătuirea vocabularului etnobotanic cu rezonanță creștină. Constatarea nu evidențiază doar prezumția că diavolul este entitatea supranaturală prototipică în formarea unor denumiri etnobotanice românești avînd ca izvor vastul domeniu „mitologie și religie”, ci pune în valoare și venerația de care Maica Domnului se bucură în Biserica Ortodoxă și în folclorul românesc24, din moment ce multe nume de plante stau în legătură cu această emblemă a creștinismului. La o privire mai atentă, se observă că asemenea constituenți lexicali foarte potenți în a da naștere unor fitonime nu sunt specifici vocabularului etnobotanic românesc, ci, dimpotrivă, figurează în terminologiile etnobotanice ale mai multor limbi vorbite de popoarele creștine. De fapt, în Evul Mediu și în Renaștere denumirile de plante cu originea în numele divinității și ale sfinților erau atât de răspîndite încât latina botanică a învățaților vremii, întemeiată pe tradiția denominativă de tip popular, cuprindea multe astfel de denumiri. Ca reacție față de această modă lingvistică, Carl von Linné (Carol Linnaeus), fondatorul nomenclaturii botanice științifice, descuraja fățiș - în Secolul Luminilor – practica de a boteza plantele cu nume de sfinți, iar acest tip de atitudine reflectă în mod clar că sosise timpul ca nomenclatura științifică să se desprindă din matca vechilor obișnuințe denominative. „Numele de gen” – scrie Linné, în faimoasa Philosophia Botanica25 (1751), reluând o afirmație dintr-o lucrare anterioară, Critica Botanica26 (1737: 69) – „nu ar trebui date abuziv 24 Culegeri de producții folclorice precum Marian (1904) sau Teodorescu (1885) probează prezența tutelară a Maicii Domnului și a Divinității în spiritualitatea populară românească. 25 Linnaeus’ Philosophia Botanica, traducere în limba engleză de Stephen Freer, Oxford University Press, 2003; traducerea și adaptarea în limba română a fragmentui citat ne aparțin. 26 „Nominibus genericis non abuti decet ad Sanctorum hominumque in alia arte Illustrium memoriam conservandam, vel favorem captandum.” 205 pentru a câștiga protecția sfinților și a oamenilor faimoși sau pentru a-i sărbători”. Ghicim în spatele acestui precept etica protestantă pe care unul din marii părinți ai terminologiilor științifice o angajează discret în a formula regulile de atribuire a denumirilor științifice, aspect nu foarte dificil de probat dacă se ține cont de faptul că recomandarea linneană se sprijină bibliografic pe contribuția notabilă și reacționară a botanistului elvețian Johann Bauhin, De Plantis a’ Divis Sanctis’ve Nomen Habentibus (1591), publicată cu aproape un veac și jumătate înainte de apariția lucrărilor fondatoare ale savantului suedez. Chiar dacă multe dintre sentențiile lui Linné privind nomenclatura botanică științifică sunt astăzi obsolete, este important să observăm că pentru intelighenția secolelor al XVI-lea – al XVIII-lea reforma practicilor de numire a plantelor și animalelor s-a concretizat într-o îndepărtare graduală și pronunțată de marile tradiții denominative ale Antichității și Evului Mediu. Pe măsură ce Linné înlocuia denumiri de gen de inspirație romano-catolică precum Sanct. Tritinatis, Alberti, Antonii, Benedicti, Christophori, Gerardi, Georgii, Guilielmi, Johannis, Jacobi, Kunigundis, Ladislai, Laurentii, Pauli, Petri, Philippi, Quirini, Ruperti, Simeonis, Stephani, Valentini, Zachariae cu nume laice și „barbare”27 precum Hepatica, Erysimum, Geum, Actaea, Aegopodium, Valeriana, Agrimonia, Artemisia, Senecio, Eupatorium, Gentiana, Sanicula, Primula, Parietaria, Isatis, Tussilago, Geranium, Malva, Circaea, Paeonia, Centauria28 despărțirea de drumuri dintre cele două modele denominative, popular și științific, devenea din ce în ce mai pronunțată. Pe măsură ce terminologiile științelor naturale se standardizau și se generalizau, transformându-se în seturi de convenții dezvoltate conform unor reguli sistematice, vocabularele populare ale realităților lumii naturale își continuau vechiul și statornicul drum al 27 Multe dintre aceste denumiri „necreștinești” reprezentă, de fapt, dovezi ale întoarcerii la tezaurul cultural și lingvistic greco-latin, bază a celor mai multe din terminologiile științifice actuale. 28 Linnaeus 1737: 71-72. See also Linné 2003: 182-183. 206 specificității lingvistice și cultural-istorice. Astfel, în nomenclatura științifică denumirile botanice cu rezonanță creștină au lăsat treptat locul unor denumiri descriptive și tehnice, în timp ce denumirile populare de plante de inspirație religioasă au continuat să ocupe un loc central în vocabularele numelor populare de plante. Urmarea firească a acestei bifurcații în atribuirea de nume plantelor și animalelor s-a observat cu și mai multă precizie în veacul al XIX-lea, când cercetarea științifică a folclorului și a denumirilor populare de tot felul a favorizat elaborarea și publicarea unor savante lucrări lexicografice dedicate terminologiilor populare și pertinenței lor culturale, iar bogăția de denumiri etnobotanice cu referință biblică și creștină nu a putut fi trecută cu vederea de oamenii de știință. Astfel, botaniști precum Britten/Holland (1886: xvii-xviii) au putut constata că în vocabularul etnobotanic al limbii engleze exista „un mare număr de nume de plante ce ar putea fi denumite dedicatorii”, întrucât „oglindesc numele multor sfinți și chiar al Divinității. Totuși, cele din urmă sunt foarte puține, și reflectă pioșenia: denumiri precum God Almighty’s Bread and Cheese; God’s Eye; God’s Grace; God’s Meat; Our Lord’s, sau Our Saviour’s Flannel; Christ’s Hair; Christ’s Herb; Christ’s Ladder, Christ’s Thorn, Holy Ghost și Herb Trinity alcătuiesc aproape întregul inventar. Cu totul alta este referirea la Binecuvântata Fecioară Maria, căreia îi sunt dedicate foarte multe denumiri formate cu „Lady” sau „Our Lady”. Consultarea cuvântului „Lady” va dovedi cât de numeroase sunt aceste denumiri în dicționar. Câteva denumiri strâns legate de Binecuvântata Fecioară Maria, cum ar fi Virgin Mary’s Cowlips, Virgin Mary’s Milkdrops, Mary’s Tears, Virgin Mary’s Pinch perpetuează legende încântătoare, redate la denumirile respective. Mulți alți Sfinți au beneficiat de o recunoaștere asemănătoare, cel mai adesea pentru că plantele denumite în onoarea lor înfloreau în perioada în care ei erau sărbătoriți (...). Mai apoi, referirile la diavol au motivat apariția unei părți importante a nomenclaturii plantelor; în cea mai mare parte, acestea s-au sprijinit, așa cum e normal de presupus, pe proprietățile negative, reale sau presupuse, ale plantelor care îi poartă 207 numele. Strâns legate de aceste denumiri sunt, probabil, și numele, destul de multe, care includ termeni precum „Fairy” (rom. zână) sau „Witch” (rom. vrăjitoare).”. În cazul limbii engleze, inventarul unor astfel de nume de plante cu rezonanță creștină este cu atât mai semnificativ sub aspect cultural cu cât convulsiunile Reformei din secolul al XVI-lea au dus la constituirea Bisericii Anglicane, și, implicit, la crearea unui reper cultural și istoric menit să semnaleze că respectivele denumiri populare de plante sunt anterioare epocii respective. Dacă adăugăm că în foarte interesantul său tratat asupra simbolismului folcloric al plantelor, Folklard (1892) dedică întregi capitole „plantelor Bisericii Creștine” și „plantelor Diavolului”, vom indica, poate, mai bine, cât de complicat este studiul simbolismului păgân și/sau creștin al multor denumiri populare de plante. În plan mai amplu, ideea că denumirile populare și științifice ale realităților lumii vegetale au netăgăduite izvoare denominative de ordin mitologic și religios a fost convingător ilustrată de lucrările prestigioase ale unor cercetători și savanți precum Peter Bernhardt (2008), A. de Gubernatis (1878, 1882) sau É. Roland (1896-1914). Totuși, în crearea și fixarea unor denumiri comune de plante, rolul activ jucat de diverse credințe populare sau de producții folclorice precum descântecele, fabulele, snoavele, legendele, proverbele, ghicitorile sau alte specii epice și lirice populare este, datorită gradului foarte înalt de dificultate al unui asemenea tip de investigație, mai puțin clarificat, cu toate că există destule contribuții remarcabile în planul cercetării internaționale (Thiselton-Dyer 1889, Folkard 1892) și naționale (Marian 2008, 2010). Certitudinea pe care o căpătăm prin lectura unor astfel de lucrări de referință este că vastul tablou istoric și cultural în care se înscrie numirea plantelor a suferit, în timp, schimbări majore, provocate de factori atât de natură lingvistică cât și extralingvistică. Revenind la tema denumirilor populare de plante care oglindesc influența profundă a creștinismului, se cuvine să concluzionăm că tradiția îndelungată și foarte răspândită de a da nume plantelor sau de a le explica originea și caracteristicile în acord cu diverse repere biblice și 208 creștine a favorizat apariția unui repertoriu bogat de fitonime, iar sursele denominative de factură mitologică au intrat, la un moment dat, în competiție cu cele de sorginte creștină, după cum afirmă, între alții, Britten/Holland (1886: xvii-xviii): „unele nume reflectă transferul dinspre zeitățile păgâne spre sfinții creștini, altele, au origine direct creștină”. Această afirmație atrage atenția asupra celei mai importante dintre consecințele pe care numirea populară a realităților naturale le-a avut în plan lingvistic. Pe de o parte, multe dintre plantele cunoscute omului își datorează numele faptului că ideologia și practicile creștine s-au întrepătruns cu sau au înlocuit diverse alte habitudini lingvistice și culturale considerate păgâne, iar această schimbare amplă manifestată în mai multe culturi a aruncat în uitare un număr incalculabil de denumiri etnobotanice. Pe de altă parte, dacă urmăm considerațiile formulate de Britten și Holland, intuim că plante anterior necunoscute au primit la un moment dat „botezul” creștin. Așadar, în ce condiții se poate vorbi despre trecerea de la o denominație precreștină la una creștină sau despre o desemnare de origine exclusiv creștină ? Extraordinara diversitate a lumii plantelor și a denumirilor acestora face foarte dificilă reconstituirea condițiilor în care o realie vegetală a fost denumită sub influența creștinismului. În toate limbile naturale, plantele cunoscute de om au, de regulă, mai multe denumiri populare și - în absența unor dovezi credibile care să sprijine concluzia că o plantă anterior necunoscută își datorează numele influenței directe și exclusive a creștinismului – eforturile de a cerceta circumstanțele exacte ale actului de numire rămân în mare nesatisfăcătoare. Acestei limite i se adaugă capcanele lingvistice notorii în care cercetătorul poate cădea atunci când realizează un studiu asupra istoriei denumirilor populare de plante: etimologia populară, atracția paronimică, hipercorectitudinea și calcul lingvistic. Dacă pe tărâmul termenilor etnobotanici este foarte dificil de reconstituit cu acuratețe condițiile în care o plantă și-a primit numele, terenul nomenclaturii științifice se dovedește mai prielnic țelului de a căuta denumiri cu rezonanță exclusiv creștină, în ciuda pericolului de a 209 considera ca fiind de origine exclusiv creștină o realitate lingvistică savantă a cărei origine se află, de fapt, într-un nume popular problematic. Totuși, din moment ce nomenclatura botanică științifică s-a îndepărtat în mod explicit de tradiția atribuirii de nume cu rezonanță creștină, numai câteva tipuri de denumiri științifice de plante pot face obiectul unei analize cu folos. În categoria denumirilor de origine exclusiv creștină pot fi incluse unele din constructele științifice cu indicație geografică și comemorativă29. În acord cu recomandările Codului Internațional de Nomenclatură Botanică (citat de Stearn 1983: 295), prezența unor indicații specific creștine, precum atributul „sfânt”, este obligatorie în cazul fitonimelor formate pornind de la denumiri geografice, iar această regulă poate înlesni căutarea denumirilor științifice de plante cu sursă exclusiv creștină: „un prefix sau un supranume care indică înnobilarea sau canonizarea poate fi omis, de ex., candollei după De Candolle, jussieui după De Jussieu, hilairei după Sainte-Hillaire, remyi după St. Rémy, dar în indicațiile geografice ‘St.’ este redat ca sanctus (m.) sau sancta (f.) e.g. sancti-johannis, a(l) Sf. Ion, sanctae-helenae, a(l) Sf. Elena”. Dat fiind că, în practica de a stabili denumiri științifice, indicațiile geografice și cele comemorative sunt intens întrebuințate pentru a identifica diverse genuri și specii de plante, căutarea modelelor denominative exclusiv creștine trebuie să țintească spre identificarea numelor de locuri și de persoane specifice perspectivei creștine. De pildă, dacă obiectul de cercetare este reprezentat de indicațiile geografice, lingvistul care studiază denumirile științifice ale plantelor trebuie să aibă în atenție faptul că „denumirile geografice folosite în latina botanică pot fi, din unghi istoric, clasificate în trei clase, conform perioadei de referință: (1) cele romane, (2) cele puse în circulație, în Evul 29 Definite ca denumiri date „în onoarea unei personalități” (Gledhill 2008: 23), indicațiile comemorative ale numelor botanice savante au mai fost considerate și „nume onorifice” (Lemmon 1878). 210 Mediu și în secolul al XVI-lea, din motive juridice și științifice și (3) cele moderne.” (Stearn 1983: 206). Deoarece, în Evul Mediu, dar și mai apoi, multe denumiri geografice au fost date în onoarea divinității, a Maicii Domnului sau a sfinților, e de așteptat ca denumirile științifice ale unora din plantele ce cresc în arealurile geografice „botezate” cu nume creștinești să poarte numele locului de origine. Cu alte cuvinte, în terminologia științifică a plantelor, un toponim devine baza de dezvoltare a unui fitonim. De pildă, genul Sanctambrosia Skottsb.30 denumește mai multe specii de plante native de pe insula San Ambrosio, una din cele patru insule ale unui arhipelag aflat în largul coastelor chiliene, Islas de los Desventurados („Insulele Nefericite”). Descoperit și botezat de navigatorii veacului al XVI-lea, arhipelagul nu este - dacă se face abstracție de recenta bază navală a armatei chiliene - locuit, așa că speciile autohtone ale genului Sanctambrosia pot fi considerate ca purtătoare ale unui nume de sorginte exclusiv creștină. Cu toate acestea, toponimul San Ambrosio este o convenționalizare științifică a unei atracții paronimice. La origine, numele insulei a fost St. Nabor31 (San Ambor), însă, sub presiunea prestigiului și autorității de care se bucură în biserica romano-catolică Sf. Ambrozie (San Ambrosio), figură tutelară a creștinismului din veacul al IV-lea d.Hr., numele ostrovului stâncos a fost preschimbat în San Ambrosio. Un alt fitonim științific, Festuca sanctae-mathae32, conservă, prin epitetul speciei, o indicație de origine exclusiv creștină, fundamentată pe un nume de sfânt (Sf. Marta). Mai departe, toponimul columbian Sierra Nevada de Santa Marta este doar una din multele reflectări lingvistice ale stabilirii creștinilor pe continentul sud-american. Dacă indicațiile geografice incluse în denumirile științifice de plante 30 Quattrocchi 2000/IV: 2376. 31 Sfinții Nabor și Felix sunt martiri creștini ai prigoanei din vremea împăratului Dioclețion (303 d.Hr.). 32 Quattrocchi 2006/II: 954. 211 permit, până la un punct, reconstituirea relativ precisă a circumstanțelor în care unei esențe vegetale i s-a atribuit un nume cu rezonanță creștină, mecanism interpretativ ușurat și faptul că istoria nomenclaturii științifice botanice este, ca și în cazul altor terminologii savante, plenar conservată în scris, indicațiile geografice prezente în denumirile etnobotanice demonstrează, în contrast cu modelul denominativ științific, cât de complicat poate fi istoricul lingvistic și cultural al unor fitonime populare și cât de alambicată poate fi, uneori, întrepătrunderea dintre viziunea naivă și cea savantă asupra lumii vegetale. Reținând, spre exemplu, comentariile lui Lindsay (1929: 39) asupra arborelui lui Iuda33, aflăm că numele popular este motivat de credința conform căreia „acesta este copacul de care s-a spânzurat Iuda, deoarece bobocii roșii de floare care apar înaintea frunzelor seamănă cu picăturile de sânge”. Un alt cercetător, Watts (2007: 215) notează că în imaginarul popular „florile trandafirii indică rușinea arborelui de care Iuda s-a spânzurat”. Același autor scrie că această credință de origine grecească s-a răspândit pe măsură ce arborele ornamental al cărui habitat nativ este Orientul Mijlociu a fost aclimatizat în Europa Occidentală. În călătoria sa spre Vest, planta a primit o denumire latină savantă, arbor Judae, care, la rândul ei, a iscat confuzii și a alimentat imaginația colectivă (Rolland 1903/IV: 79). Pe terenul limbii franceze, calchierea denumirii latinești a generat două denumiri populare concurente, arbre de Judée (arbore de Iudeea) și arbre de Judas34 33 În limba engleză, denumirea comună este Judas tree. Numele științific al plantei, Cercis siliquastrum, propus de Linné în 1753, are ca izvoare etimologice gr. kerkis (vechi nume folosit de Teofrast pentru a denumi copacul respectiv, Quattrocchi 2000 /I: 485), însemnând ‘suveică’, codificare a formei alungite a capsulei de semințe, și lat. siliqua, cu înțeles asemănător, ‘pod - capsulă’, de la care s-a format termenul botanic siliquastrum, ‘plant – plantă’ (OLD 1968: 1762). 34 „Cuvântul Judée (Iudeea), în loc de Judas (Iuda), se bazează pe confuzia iscată de terminația de genitiv Judae în urechile oamenilor neștiutori [de limbă latină – n.r.]” (Rolland 1903/IV: 79). 212 (arborele lui Iuda). Mai apoi, cel mai probabil în epoca lui Shakespeare, copacul și zestrea sa lingvistică au trecut în Albion, iar planta și-a fixat, în limba engleză, denumirea Judas tree, o copie lingvistică a lat. arbor Judae. Așadar, este corect să presupunem că pletora de denumiri populare din limbile europene, germ. Judasbaum, it. albero di Giuda, rom. arborele Iudei, rus. Iudino derevo, sp. árbol de Judas, trebuie pusă pe seama largii circulații a legendei cu rădăcină biblică. În lumina considerațiilor de mai sus, descrierea unor fitonime populare românești cu rezonanță creștină va fructifica noțiunea de imaginar botanic, definită în prezenta lucrare drept lexicalizarea covențională și ades figurată a unor reprezentări istorice și culturale puse în circulație prin nume de plante ce subliniază influența creștinismului. Deși poate părea vagă, această definiție provizorie, de lucru, are menirea de a reliefa că o limbă naturală este oglinda unei culturi și mediumul dinamicii culturale. Interpretând limba ca tezaur cultural putem observa acțiunea conjugată și importanța factorilor intra- și extralingvistici în configurarea desemnării și a sensurilor, iar denumirile de plante și de animale se numără, în opinia noastră, printre exemplele tipice de ilustrare a dimensiunii antropologice a unei limbi. Analiza denumirilor populare românești prezentate în cele ce urmează a fost realizată urmărindu-se două aspecte de bază, procedeele lexical-formative dominante în vocabularul etnobotanic românesc și imaginarul botanic creștin reflectat de fitonime. O atenție sporită a fost acordată compuselor în structura cărora intră constituenți ce aparțin domeniului-sursă avut în vedere: creștinismul. Formarea cuvintelor. Consultarea dicționarelor și enciclopediilor românești de etnobotanică (Borza 1968, Drăgulescu 2010, Florea Marian, 2008-2010, Panțu 1906, Pîrvu 2002-2005) arată că cele mai productive mecanisme de formare a numelor de plante sunt derivarea și compunerea. În chip firesc, cele două procedee lexical-formative sunt responsabile de apariția a două clase de denumiri populare de plante: fitonimele simple (sintetice), alcătuite dintr-un singur cuvânt, și fitonimele complexe (analitice), formate din doi sau mai mulți 213 constituenți lexicali. Spre deosebire de această organizare a vocabularului etnobotanic românesc, nomenclatura științifică este exclusiv analitică; în botanica științifică, orice denumire are un constituent/ nume generic (engl. generic name), prin care este desemnat taxonul de rang superior, al genului, și un constituent/ atribut specific (engl. specific epithet), prin care este desemnat taxonul de rang inferior, al speciei. Derivarea. Dintre toate tipurile de afixare, sufixarea este mecanismul cel mai eficient în formarea denumirilor populare de plante35. Trecerea în revistă a subdomeniilor care constituie imaginarul botanic creștin reflectă existența unor fitonime sintetice referitoare la: - sfinți: În folclorul românesc, unii sfinți se bucură de mare prestigiu. O deosebită însemnătate în asigurarea acestui prestigiu pare să o fi avut suprapunerea sărbătorilor creștine peste vechi rituri agrare și magice, așa cum s-a întâmplat, de pildă, cu ziua Sf. Gheorghe (23 aprilie), care coincide, în mare, cu mijlocul primăverii astronomice, deci cu perioada de vârf a unor lucrări agrare, și cu ziua Sf. Dumitru (26 octombrie), care coincide, în mare, cu mijlocul toamnei, așadar cu perioada de încheiere a multor lucrări agricole. Alți sfinți, precum Sf. Petru și Pavel, sunt considerați de popor păzitorii raiului. O altă credință foarte răspândită este că de ziua Sf. Ion (24 iunie) cerurile se deschid și toate necuvântătoarele capătă darul vorbirii. De altfel, ziua solstițiului de vară este asociată cu numeroase superstiții, ritualuri și practici magice. Sf. Ilie, alungătorul de draci, sărbătorit pe 20 iulie, se bucură de mare prețuire în folclorul românesc36. Un colind transilvănean cules în 1873 de la un student transilvănean și publicat în colecția Teodorescu (1885: 33) sintetizează în chip ilustrativ importanța 35 La rigoare, se poate trasa o distincție între derivatele formate inițial pe terenul limbii române și mai apoi adoptate în vocabularul etnobotanic și derivatele care denumesc plante în mod exclusiv, însă această problemă nu formează obiectul analizei de față. 36 Vezi Pamfile 2008, Niculiță-Voronca 2008. 214 sfinților cu care românii și-au îmbodobit numeroase creații folclorice: „la scaunul Domnului, / la scaun de judecată / und’ s’adună lumea toată, / measă mîndră mi-e întinsă / și de sfinți masa-i coprinsă:/ de Ion, sfîntul Ion, / de Ilie, sfînt Ilie / și Petru, sfîntul Petru, / cu toți sfinții d’a’mpreună / ospătînd cu voiă bună.”. În calitate de matrice denominative pentru unele nume populare de plante, numele acestor sfinți au stat în mod natural la baza unor creații lexicale precum dumitriță37 (Aster salingnus, Begonia semperflorens, Sedum sieboldii) < (Sf.) Dumitru + suf. –iță; georgițe38 (Convallaria majalis) < (Sf.) George + suf. –iță; sîngiorgel39 (Pulmonaria angustifolia, Pulmonaria officinalis) < Sîngeorgiu + suf. –el sau petreancă40 (Asclepias syriaca, Heliosperma quadrifidum) < (Sf.) Petru + suf. -eancă]. Alte denumiri populare împrumutate de la alte popoare, cum ar fi, de pildă, cristoforiță (Actaea spicata) < (Sf.) Cristofor + suf. – iță, perpetuează credința că sfântul a binecuvântat planta pentru a-i apăra pe creștini de boli cumplite ca ciuma, iar astfel de credințe au infuzat imaginarul omului medieval. Credința în puterea tămăduitoare a cristoforiței este, după cum demonstrează Rolland (1896/I: 129-130) pan-europeană, aspect probat de marele inventar de denumiri etnobotanice dezvoltate după același tipar: [iarba Sf. Cristofor]. - sărbători: Pe lîngă celebrările sfinților creștini, marile sărbători ale creștinătății, Nașterea și Învierea Domnului, sunt reprezentate în vocabularul botanic popular de derivate precum crăciunele41 (Bergenia lingulata, Rhipsalis pachyptera) < Crăciun + suf. –ele sau păștele42 (Anemone nemorosa) < Paște + suf. – ele, iar astfel de fitonime pun în evidență motivarea culturală a denumirilor de plante. 37 Drăgulescu 2010: 239. 38 Drăgulescu 2010: 281. 39 Drăgulescu 2010: 552. 40 Drăgulescu 2010: 478. 41 Drăgulescu 2010: 208. 42 Drăgulescu 2010: 467. 215 - Fecioara Maria: există foarte puține derivate care oglindesc venerația poporului român față de Maica Domnului, un exemplu tipic fiind rom. mărioare43 (Callistephus chinensis) < Maria + suf. –ioare, denumire ce semnalează că planta ajunge la maturitate în preajma Adormirii Maicii Domnului (15 august). Numărul foarte restrâns de derivate care au ca sursă numele Fecioarei Maria este însă compensat de numărul mare de compuse al căror nucleu imagistic și denominativ este reprezentat de Sf. Maria. Dacă plasăm frumosul șir de fitonime analitice în vastul peisaj al creațiilor folclorice românești dedicate Maicii Domnului și faptelor acesteia (Marian 1904, Niculiță-Voronca 2008, Pamfile 2008, Teodorescu 1885), se poate concluzia, în acord cu Mircea Eliade (1936: 33-39), că: „Maica Domnului s’a descoperit sufletului popular românesc sub forma sa cea mai umană, mai familiară. Legendele românești asupra Maicii Domnului întrec în frăgezimea sentimentului care le-a creiat, chiar cele mai umile legende medievale germanice. Este o trăsătură caracteristică a sufletului poporului românesc de a se apropia de tainele suprafirești ale creștinimului cu umilință dar și cu o cordială spontaneitate. Este o trăsătură caracteristică, asta, dar și o dovadă de tăria sentimentului religios românesc”. - personaje biblice: rom. adămească44 (Ajuga laxmannii) < Adam + suf. –ească este o creație lexicală formată, cel mai probabil, după modelul altui fitonim, avrămească45 (Ajuga laxmannii); cea de-a doua denumire populară este, dacă dăm crezare unor botaniști români, o etimologie populară în care este implicat numele patriarhului biblic Avram. Un alt nume popular mai sugestiv, barba-boierului, indică și mai bine asocierea figurată pe care o imaginația populară a stabilit-o între forma inflorescenței și sfintele personaje cu bărbi albe și lungi prezente în iconografia religioasă. Mai mult decât atât, în folclorul 43 Drăgulescu 2010: 389. 44 Drăgulescu 2010: 26. 45 Drăgulescu 2010: 50. 216 românesc, Adam, adesea denumit Moș Adam, are o bogată rețea de reprezentări literare, fapt probat de textele folclorice prezente în colecțiile de referință (Pamfile 2008/I, Teodorescu 1885). Același lucru poate fi afirmat despre biblicul Avram și despre planta numită avrămească (Tocilescu/Țapu 1980/I: 154, 350; III: 89, 151 etc.). Ilustrativ pentru înțelegerea uzului popular al plantelor și pentru aprecierea simbolismului lor ni se pare, de pildă, descîntecul „în contra lipitorii și sburătorului” prins în colecția Teodorescu (1885: 379), pe care îl redăm cu ortografia actuală: „avrămeasă, / hristineasă, / drăgan, / leuștean, / și odolean, / mătrăgună, / sânge-de-nou-frați, / iarba ciutei / și muma-pădurii / cum se sparge târgul / cum se sparge Oborul / așia să se spargă faptul / și lipitura, / și sburătorul”. - ființe celeste: rom. îngeraș46 (Begonia rex) < rom. înger + suf. –aș denumește o plantă al cărei nume este motivat de similaritatea pe care poporul a descoperit-o între aripile îngerilor și frunzele plantei. Același tipar este prezent și în denumirea științifică: în cazul binomului Angelica archangelica, constituentul generic Angelica se situează în descendența denumirii savante latinești herba angelica, ilustrativă în a semnala că în conștiința omului medieval planta era considerată ca având proprietăți curative (Quattrocchi 2000/I: 141). Un astfel de traseu denominativ legitimează afirmația că unele denumiri științifice ale plantelor au ca prototipuri denumiri populare. - diavol: rom. drac a dar naștere unei ample terminologii etnobotanice constând atât din fitonime sintetice, precum dracă47 (Paliurus spina-christi, Xantium spinosum), drăcoaică48(Paliurus spina-christi), drăcușor49 (Anthurus archeri), cât și din fitonime analitice ce vor fi discutate în cele ce urmează. - oameni ai bisericii: Clerul și monahii au în folclorul românesc 46 Drăgulescu 2010: 339. 47 Drăgulescu 2010: 234. 48 Drăgulescu 2010: 235 49 Drăgulescu 2010: 235. 217 reprezentări literare nu întotdeauna măgulitoare, dat fiind că diverse specii de texte folclorice pun aceste personaje în lumina critică a satirei. Această coordonată a imaginarului popular se regăsește și în terminologia poporană a plantelor50, mai cu seamă în cazul fitonimelor compuse. Derivate precum călugărei (Erythronium dens-canis) < călugăr + suf. –el, ~i, călugărași (Knautia arvensis) < + suf. –aș, ~i, călugărișoară51 (Succisa pratensis) < călugăr + suf. -ișoară, fie subliniază asemănarea pe care imaginația populară o stabilește între aspectul plantelor și înfățișarea ori ținuta monahală, fie sugerează că respectivele plante sunt cel mai adesea cultivate în grădinile monastice sau cresc în preajma mănăstirilor. - obiecte de cult: Rolul crucial rezervat religiei în viața comunităților creștine a determinat formarea unor nume comune de plante care au ca baze lexicale termeni denumind obiecte bisericești: candeluță52 (Aquilegia vulgaris) < candelă + suf. –uță, prescuriță53 (Sempervivum soboliferum) < prescură + suf. –iță. Dintre subdomeniile amintite, cea mai bogată reprezentare lexicală se remarcă în cazul derivatelor formate de la nume de sfinți, cărora le asociem și denumirile formate prin derivare de la numele marilor sărbători. Evidențele lexicale prezente în dicționarele și enciclopediile etnobotanice susțin constatarea că una din categoriile centrale ale vocabularului popular al plantelor - timpul - este codificată lingvistic luându-se ca reper diviziunile simbolice ale calendarului creștin. În conjuncție cu alte realități culturale și lingvistice, precum literatura populară, toponimele sau antroponimele, serii lexicale precum dumitraș (Aster novae-angliae), dumitrici, dimitrițe (Chrysanthemum indicum), dumitrie (Sedum sieboldii) și dumitriță54 (Aster salingnus, Begonia 50 A se vedea, de pildă, Teodorescu 1885, Tocilescu/Țapu 1980. 51 Drăgulescu 2010: 140. 52 Drăgulescu 2010: 128. 53 Drăgulescu 2010: 506. 54 Drăgulescu 2010: 239. 218 semperflorens, Sedum sieboldii) atestă prestigiul pe care o sărbătoare creștină îl poate avea în conștiința populară. Mai mult decât atât, fundamentul ritualic al numelor de plante cu rezonanță creștină nu poate fi negat dacă sunt avute în atenție familii lexicale dezvoltate, de felul celei ce are ca nucleu Crăciunul: crăciunăreasă, crăciunărică (Epiphyllum truncatum), crăciunel (Bergenia crassifolia, Epiphyllum truncatum, Phyllocactus ackermannii, Rhipsalis crispata), crăciunele (Bergenia lingulata, Rhipsalis pachyptera), crăciuniță (Begonia semperflorens, Bergenia crassifolia, Bergenia lingulata, Epiphyllum truncatum), crăciuneasă (Epiphyllum truncatum, Phyllocactus ackermannii), crăciunească55 (Epiphyllum truncatum). Compunerea. Diversitatea lingvistică a denumirilor de plante îi permite cercetătorului să identifice aproape orice tip de compunere. Totuși, nu toate tiparele de compunere sunt echilibrat reprezentate în terminologia botanică populară, iar această observație înlesnește trasarea unei distincții între realizările centrale, dominante, prototipice și realizările periferice, marginale, neprototipice. Din acest punct de vedere, Bejan (1991: 220 ș.u.) consideră că în terminologia populară a plantelor, realizările lexicale paratactice, dezvoltate fie prin juxtapunere, fie prin coordonare, sunt rare în raport cu realizările hipotactice, dezvoltate prin diverse tipuri de subordonare. Deși compusele hipotactice constituie modelul dominant în formarea fitonimelor analitice, trebuie arătat că distincția central-marginal se poate valorifica și pentru a demonstra că numai unele tipuri de subordonare au dat randament formativ foarte bun în vocabularul etnobotanic. Tipurile de compunere cel mai bine reprezentate în microvocabularul numelor de plante cu rezonanță creștină sunt cele dezvoltate prin: A) subordonare acuzativală, realizată după schema [nume + prepoziție + nume] sau după schema [nume + adjectiv]; B) subordonare genitivală, realizată după schema [nume + nume 55 Drăgulescu 2010: 208. 219 propriu] sau după schema [nume + nume]. Primul tipar de compunere prin subordonare acuzativală, [nume + prepoziție + nume], este ilustrat de realizări lexicale ai căror constituenți hipotactici indică de regulă timpul când planta ajunge la maturitate: cireș de Ispas56 (Cerasus avium var. juliana), floare de Paști57 (Anenome nemorosa), rujă de Rusalii58 (Paeonia officinalis). Vechimea59 și stabilitatea denominativă a acestui tipar lexical-formativ este dovedită de prezența în primul dicționar al limbii române, Dictionarium valachico-latinum (cca. 1650), a fitonimelor analitice care îl oglindesc60: măr de Svânt Pietru (Chivu 2008: 101), pară de Svântă Mărie (Chivu 2008: 107). Observații asemănătoare61 se pot face și asupra compuselor dezvoltate conform celui de-al doilea tipar hipotactic acuzatival, [nume + adjectiv], schemă concretizată în denumiri etnobotanice ai căror constituenți cu rezonanță creștină indică fie timpul de maturizare: mere sânionești62, mere sântiliești63, pere sânpetrești64, pere sântămărești65 fie habitatul: busuioc mânăstiresc66 56 Borza 1968: 221. În calendarul creștin ortodox, Înălțarea (Domnului) sau Ispasul, este sărbătorită la patruzeci de zile după Înviere. 57 Borza 1968: 233. 58 Bejan 1991: 139. În calendarul creștin ortodox, Pogorârea Sfântului Duh, Cinzecimea sau Rusaliile, este sărbătorită la cincizeci de zile după Paști. 59 Cercetări bine documentate asupra istoriei culegerii numelor populare românești de plante au întreprins, între alții, Borza 1958: 199-219 și Pop 1930a: 164: 174, Pop 1930b: 234-244. 60 Vezi, pentru detalii, Chivu 2010: 333-340. 61 Pentru atestări istorice ale tiparului formativ, vezi Chivu 2008: 107, „pară popească”. 62 Drăgulescu 2010: 386. Soiul se numește astfel pentru că merele se coc în preajma sărbătoririi nașterii sfîntului Ioan Botezătorul. 63 Bejan 1991: 207. Soiul se numește astfel pentru că merele se coc în preajma sărbătoririi sfîntului Ilie (20 iulie). 64 Drăgulescu 2010: 462. Soiul se numește astfel pentru că perele se coc în preajma sărbătorii sfinților apostoli Petru și Pavel (29 iunie). 220 (Dracocephalum moldavicum), garoafă călugărească67 (Dianthus chartusianorum). Alte compuse codifică informații referitoare la miros: lemn sfânt68 (Santolina chamaecyparissus), sau la mărime și formă: clopot mânăstiresc69 (Campanula persicifolia). Un interes aparte îl suscită unele creații lexicale guvernate de scheme formative acuzativale marginale, precum treizeci-de-arginți70 (Lunaria annua) sau curelele de opinci ale Domnului Hristos71 (Triglochin palustre), nu doar din cauză că ilustrează existența unor tipare de compunere atipice sau exotice, cât mai ales pentru că sunt lexicalizări plastice ce reflectă viziunea poporului asupra unor evenimente biblice și legendare. 65 Bejan 1991: 207. Soiul se numește astfel pentru că perele se coc în preajma sărbătorilor sfintei Marii (15 august, 8 septembrie). 66 Borza 1986: 214. Numele sugerează că planta este crescută în grădinile mănăstirilor. 67 Borza 1986: 237. Lexicograful afirmă că denumirea populară românească este, cel mai probabil, un calc lingvistic după germ. Kartäusernelke, o plantă cu flori cultivată în grădinile așezărilor monastice. 68 Borza 1968: 250. Drăgulescu 2010: 351 notează că fitonimul românesc este calchiat după Heiliges Pochholz, care, la rândul său, ar fi o copie a denumirii științifice (Santolina). Același specialist comentează că determinantul hipotactic sfânt se referă la mirosul plăcut al acestei plante aromatice. Quattrocchi (2000/IV: 2380) observă că denumirea științifică Santolina are ca sursă lat. santolina, dezvoltat prin atracție paronimică din lat. santonina, termen ce denumește un vechi trib galic, Santoni/ Santones, pe al căror teritoriu s-ar fi aflat habitatul nativ al plantei „creștinate” ulterior. 69 Borza 1968: 222. Drăgulescu 2010: 181 notează că, prin analogie cu marile clopote mănăstirești, în termenul etnobotanic sunt codificate detalii privind forma și mărimea florilor plantei. 70 Bejan 1991: 113. Drăgulescu 2010: 621 insistă asupra ideii că în imaginarul colectiv al românilor fructele plantei sunt asemănate cu forma și mărimea banilor de argint primiți de Iuda pentru a-l trăda pe Iisus. 71 Borza 1968: 228. Drăgulescu 2010: 224 semnalează existența unei legende botanice românești prin care se explică transformarea nojițelor de la opincile lui Dumnezeu în frunze ale plantei. 221 Dacă ne îndreptăm atenția asupra tiparelor de compunere genitivală, două realități lingvistice trebuie numaidecât avute în vedere. În primul rând, se cuvine să arătăm că prin numărul compuselor dezvoltate, schemele formative de tip genitival au caracter prototipic, cel puțin în privința denumirilor etnobotanice cu rezonanță creștină. În al doilea rând, nu trebuie neglijat că primele lucrări lexicografice românești din secolele al XVII-lea și al XVIII-lea par a legitima o ipoteză interesantă, anume că, în privința denumirilor populare de plante, tiparele acuzativale aveau, în veacurile trecute, un randament superior celor genitivale, din moment ce frecvența lor de apariție este mai pronunțat ilustrată72. În clasa fitonimelor compuse după schema genitivală [nume + nume propriu] intră denumiri cu rezonanță biblică și creștină referitoare la: - Dumnezeu: cămașa-Domnului73 (Convolvulus arvensis); ciucurele-Domnului74 (Adenostyles alliariae); coroana-lui-Hristos75 72 În lista de denumiri etnobotanice extrasă de Borza 1958: 206-208 din lexiconul lui Teodor Corbea, numărul compuselor formate după tipare hipotactice acuzativale este mai mare decât al celor formate după tipare hipotactice genitivale. Între fitonimele analitice formate după tipar genitival există și câteva cuvinte compuse de interes pentru tema lucrării de față: iarba lui Svtu Ghiorghie (Convallaria majalis), iarba crucei/crucii (Polygala comosa), pecetea lui Solomon (Polygonatum officinale), pita lui svântu Ioan (Ceratonia siliqua), iarba Mariei Magdalenei (Valeriana celtica), lemnul lui Avram (Vitex agnus castus). Prezența acestor fitonime în dicționarul lui Corbea este un argument în favoarea vechimii și statorniciei imaginarului botanic popular de inspirație creștină. 73 Borza 1968: 217. Drăgulescu 2010: 140 notează că numele plantei este explicat printr-o legendă botanică potrivit căreia Dumnezeu și-a pus, după o ploaie, cămașa la uscat, însă veșmântul s-a micșorat, prefăcându-se în inflorescența plantei. 74 Bejan 1991: 112. Drăgulescu 2010: 172 observă că florile plantei seamănă cu niște ciucuri. 75 Borza 1968: 225. În imaginarul popular, aspectul florii creează imaginea coroanei de spini purtate de Iisus în timpul calvarului, în timp ce staminele ar fi aidoma cuielor folosite pentru a-l crucifica pe Hristos (Drăgulescu 2010: 202). Conform explicațiilor etimologice oferite de Quattrocchi (2000/III: 1974), imaginarul popular este conservat și 222 (Passiflora coerulea); floarea-Domnului76 (Aconitum napellus, Delphinium elatum); iarba-lui-Dumnezeu77 (Artemisia arboratum); inima-Domnului78 (Dicentra spectabilis), lacrimile-lui-Christos79 (Briza media, Dicentra spectabilis); lumânarea-Domnului80 (Verbascum phlomoides); mila-Domnului81 (Ajuga laxmannii); mușcata-lui-Christos82 (Chrysanthemum parthenium); ochiul-lui-Christos83 (Aster alpinus); pâinea-lui-Dumnezeu84 (Lactarius deliciosus); papucul-Domnului85 (Cypripedium calceolus); rugul-lui-Dumnezeu86 (a species of Rosa); săgeata-lui-Dumnezeu87 (Orobanche spp.); scaunul- în denumirea științifică: Passiflora < Lat. passio, -nis (‘a suferi’); „florile simbolizează suferința și crucificarea lui Isus Cristos”. 76 Borza 1968: 234. Planta este foarte toxică. 77 Borza 1968: 244. Drăgulescu 2010: 317 propune ca denumirea populară să fie înțeleasă drept o referire metaforică la mirosul plăcut al plantei. 78 Borza 1968: 249. Comentariile lui Drăgulescu 2010: 334 sugerează că planta are flori foarte frumoase, în formă de inimă. 79 Borza 1968: 249. Denumirea botanică populară este o reprezentare lingvistică sugestivă a calvarului lui Hristos (Drăgulescu 2010: 345). 80 Borza 1968: 253. Drăgulescu 2010: 364 consideră că aspectul de lumânare al plantei ar avea, în imaginarul popular, origine divină. 81 Borza 1968: 259. Drăgulescu 2010: 404 afirmă că denumirea etnobotanică este o copie împrumutată a unei vechi denumiri botanice medievale, gratia Dei, ale cărei rămășițe sunt conservate în constituentul generic al binomului științific Gratiola officinalis. Datorită asemănării dintre planta medicinală Gratiola officinalis și Ajuga laxmannii, numele celei dintîi a fost folosit pentru a o numi și pe cea de-a doua. 82 Borza 1968: 262. 83 Borza 1968: 265. Florile au formă de ochi. 84 Bejan 1991: 111. Unele din părțile plantei sunt comestibile. 85 Borza 1968: 268. În imaginația vie a poporului, florile acestor plante seamănă, prin formă și mărime, cu papucii purtați de Dumnezeu sau de Maica Domnului.(Drăgulescu 2010: 450). 86 Bejan 1991: 141. 87 Bejan 1991: 114. Drăgulescu 2010: 547 presupune că denumirea populară semnalează proprietățile curative ale plantei pe care țăranii o foloseau ca remediu împotriva junghiurilor, denumite și săgetături. 223 Domnului88 (Phlox paniculatus) etc. Foarte plastică și relevantă pentru a sublinia legăturile complexe create între caracteristicile obiective ale plantelor și perspectiva subiectivă asupra atributelor lor este și denumirea floarea Sfintei Treimi89 (Viola tricolor). - Fecioara Maria: acoperământul-Maicii90 (Ficus carica); brâul-Maicii-Domnului91 (Phalaris arundinacea); cămașa-Maicii-Domnului92 (Convolvulus arvensis); ciucurele-Maicii-Domnului93 (Adenostyles alliariae); dorul-Maicii-Precista94 (Asplenium trichomanes); floarea-Sf.-Mării95 (Aster novae-angliae); iarba- Sf.-Mării96 (Hierochloe australis); inima-Maicii-Domnului97 (Dicentra spectabilis); izma-Maicii-Precista98 88 Bejan 1991: 109. În viziunea poporului, frunzele plantei au forma unor scaune folosite fie de ființele supranaturale păgîne, fie de cele creștine (Drăgulescu 2010: 556). 89 Drăgulescu 2010: 260. Autorul menționează existența unei legende botanice prin care se oferă o explicație asupra denumirii populare pe care o are planta cu frumoase flori tricolore. 90 Borza 1968: 201. Acest arbore mediteranean de mare rezonanță biblică (Musselman 2012: 55) a primit un nume, dat cel mai probabil de călugări și motivat de asemănarea coronamentului cu acoperămîntul de cap al Maicii Domnului (Drăgulescu 2010: 26). 91 Borza 1968: 209. Frunzele lungi și înguste cu ornamentație albă au primit codificare lingvistică în denumirea populară (Drăgulescu 2010: 89). 92 Borza 1968: 217. 93 Borza 1968: 221. 94 Borza 1968: 229. Acest fitonim este considerat de Drăgulescu 2010: 233 o corupere a denumirii părul-Maicii-Precista. 95 Borza 1968: 234. Numele acestei plante este motivat, în accepția lui Drăgulescu 2010: 260, de perioada de înflorire, Sfînta Marie Mică (8 septembrie). 96 Borza 1968: 244. Drăgulescu 2010: 321 afirmă că numele popular stă în legătură cu mirosul plăcut al plantei. Quattrocchi (2006/II :1041) sugerează că denumirea științifică conservă o veche conceptualizare populară, ‘iarbă sfîntă’: Hierochloe < Gr. hyeros ‘sfînt’ + chloe ‘iarbă’. Cele două tipuri de denumiri, populară și științifică, oglindesc „întrebuințarea plantei în ceremonii religioase” (Quattrocchi 2006/II : 1041). 97 Borza 1968: 247. 224 (Tanacetum balsamita); lacrimile-Maicii-Domnului99 (Coix lacryma-jobi); lemnul-Maicii-Domnului100 (Artemisia annua, Santolina chamaecyparissus); lingura-Maicii-Domnului101 (Cochlearia officinalis); mîna-Maicii-Domnului102 (Anastatica hierochuntica); mătura-Maicii-Precista103 (Artemisia annua); papucul-Maicii-Domnului104 (Cypripedium calceolus); păhărelul-Maicii-Domnului105 (Cladonia pixidata) 107; părul-Maicii-Domnului106 (Adiantum capillus-veneris, Artemisia annua); poala-Maicii-Domnului107 (Convolvulus arvensis); poala-Sfintei-Mării108 (Melissa 98 Borza 1968: 248. Drăgulescu 2010: 337 argumentează că mirosul plăcut motivează denumirea etnobotanică. Pletora de nume populare din limbile europene pare să aibă ca izvor denumirea din latinabotanică medievală:herba Divae Mariae. 99 Borza 1968: 249. Quattrocchi (2000/I: 579) susține că numele științific al speciei, lacryma-jobi, reprezintă codificarea în latina botanică medievală a unui model denominativ care a generat multe denumiri vernaculare: Engl.Job’s tears. 100 Borza 1968: 250. 101 Bejan 1991:109.Frunzele plantei au aspect de linguriță(Drăgulescu 2010: 358). 102 Borza 1968: 260. Drăgulescu 2010: 396 notează că această plantă cu habitat nativ în deșerturile Egiptului și Siriei are proprietatea de a se deschide ca o palmă atunci cînd este udată. Simion Florea Marian (2010/II: 423) consideră că planta a fost naturalizată în țările române de călugări, care, de altfel, i-ar fi dat și numele popular. Același autor arată că, în folclorul românesc, denumirea populară este explicată printr-o legendă botanică. 103 Borza 1968: 258. Drăgulescu 2010: 394 arată că în trecut planta era folosită pentru a confecționa mături. 104 Borza 1968: 267. 105 Bejan 1991: 107. Forma acestui lichen are aspectul unuipahar demici dimensiuni. 106 Borza 1968: 268. Planta are ramuri fine și subțiri, aidoma firelor de păr. Pe baza exemplelor date de Quattrocchi (2000/I: 51), se poate concluzia că denumiri populare precum engl. Venus’ hair sau it. capelvenere pot fi considerate calcuri după codificarea științifică fixată de Linné. Prin urmare, fitonimul popular românesc părul Vinerei ar putea fi, de asemenea, un calc după model străin. 107 Bejan 1991: 109. Drăgulescu 2010: 493 presupune că florile plantei sunt prin tradiție asociate cu veșmintele Maicii Domnului. 108 Bejan 1991: 109. Drăgulescu 2010: 493 comentează că multe plante aromatice denumite în popor poala-Sfintei-Mării sunt motivate de credința că veșmintele Fecioarei 225 officinalis) etc. - sfinți: Sf. Anton: iarba-lui-Antonie109 (Prunella vulgaris); Sf. Christofor: iarba-lui-Cristofor110 (Actaea spicata); Sf. Gheorghe: floarea-Sângiorgiului111 (Corydalis cava), iarba-lui-Sf. Gheorghe112 (Convallaria majalis); Sf. Ilie: biciul-lui-Sf. Ilie113 (Poa nemoralis); Sf. Ion: floarea-lui-Sântion114 (Galium verum), iarba-lui-Sf. Ion115 (Hypericum perforatum), pita-lui-Sf. Ion116 (Ceratonia siliqua); Sf. Sofia: iarba-Sf. Sofia (Artemisia pontica)117; Sf.Vasile: buruienile-lui-Sf. Vasile118 (Inula britannica) etc. - personaje biblice: Adam: palma-lui-Adam119 (Symphytum officinale); Aron: barba-lui-Aron120 (Arum maculatum); Avram: lemnul-lui-Avram121 (Vitex agnus-catus); Iuda: urechea-Iudei122 (Peziza au un miros foarte plăcut. Simion Florea-Marian (2010/III: 79) consemnează efectele benefice ale întrebuințării plantei. 109 Borza 1968: 244. Drăgulescu 2010: 317 subliniază că această plantă medicinală este, la popoarele catolice, pusă sub patronajul Sf. Anton,considerat mare tămăduitor. 110 Borza 1968: 243. 111 Borza 1968: 234. Drăgulescu 2010: 260 notează că planta se maturizează în preajma sărbătoririi sfântului Gheorghe. 112 Borza 1968: 244. 113 Bejan 1991: 105. Drăgulescu 2010: 71 discută asocierea imagistică dintre bici și iarba astfeldenumită. Această posibilă explicație trebuie completată cu o alta, anume că semințele ajung lamaturitate înpreajmasărbătorii sfântului Ilie. 114 Borza 1968: 234. Planta înflorește înpreajma sărbătorii nașterii sfântului Ion. 115 Borza 1968: 244. 116 Bejan 1991:166.Fructele arbustuluisuntcomestibile și se coc înperioadamai-iunie. 117 Borza 1968: 244.Drăgulescu 2010: 321 noteazăcăaceasta este o plantă aromatică. 118 Borza 1968: 244. 119 Bejan 1991: 51. Drăgulescu 2010: 446 presupune că denumirea populară este ofigură de stil fără legătură cu vreunadin caracteristicile și proprietățile plantei. 120 Borza 1968: 205. Quattrocchi (2000/I: 208) demonstrează că denumirea științifică are ca sursă etimologică gr. aron ‘plantă cățărătoare’, așadar diversele denumiri populare referitoare la Aronsunt, cel mai probabil, roade ale etimologiei populare. 121 Borza 1968: 250. Drăgulescu 2010: 352 argumentează că denumirea populară românească este un calc lingvistic dezvoltat după un model denominativ a cărui origine 226 coccinea, actually Sarcoscypha coccinea); Solomon: pecetea-lui-Solomon123 (Polygonatum) etc. - sărbători: Pastele: floarea-Paștelui124 (Anemone nemorosa); Rusaliile: florile Rusaliilor125 (Philadephus coronarius). Celălalt tipar genitival dominant în formarea unor fitonimelor analitice cu rezonanță creștină, [nume + nume], acoperă alte subdomenii, cel mai bine reprezentate în dicționarele și enciclopediile etnobotanice românești fiind cele referitoare la: - diavol: ardeiul-dracului126 (Polygonum hydropiper); banul-diavolului127 (Thlaspi arvense); barba-dracului128 (Cuscuta epithymum); trebuie căutată în latina botanică medievală, arbor Abrahe; după acest tipar științific primitiv s-a dezvoltat o pletoră de denumiri etnobotanice europene: germ. Ambrahamsbaum, rus. Avramovo derevo sau magh. Abráhám fája. 122 Bejan 1991: 57. Drăgulescu 2010: 639 evidențiază existența unei legende botanice potrivit căreia după ce Iuda s-a spînzurat de ramura unui copac, una din urechile lui s-a lipit de oramură și s-a prefăcut în ciupercă. 123 Borza 1968: 270. Drăgulescu 2010: 471 notează că denumirea populară românească este un calc lingvistic după model maghiar, Salamon pecsét, explicație propusă mai întîi de Borza 1958: 204, 208, care observă că în lexiconul lui Teodor Corbea există numeroase „traduceri” ale unor termeni maghiari din lucrarea lui Molnár Adalberi, Lexicon Latino-Graeco-Ungaricum, Hanoviae, 1611. Tot calcuri lingvistice sunt considerate și fitonime precum lemnul lui D-zeu, pita lui svîntu Ioan, iarba Mariei Magdalenei, iarba crucii și lemnul lui Avram. 124 Borza 1968: 234. Planta înflorește în preajma Paștilor. Simion Florea Marian (2008/I: 645ff) compilează o listă bogată de denumiri regionale și menționează legenda botanică care creditează tiparul denominativ etnobotanic. În plus, autorul amintește și întrebuințările terapeutice ale plantei. 125 Borza 1968: 235. Planta înflorește în preajma Rusaliilor. 126 Borza 1968: 203. Drăgulescu 2010: 42 observă că numele stă în legătură cu gustul foarte iute al ardeiului. 127 Borza 1968: 205. Drăgulescu 2010: 53 arată că denumirea populară reflectă asemănarea dintre aspectul capsulelor cu semințe și cel al monedelor. 128 Borza 1968: 205. După Drăgulescu 2010: 56, această plantă parazită seamănă cu o barbă. Constituentul lexical hipotactic semnalează caracterul parazit al plantei. 227 buruiana-dracului129 (Echinops sphaerocephalus); busuiocul-dracului130 (Galinsoga parviflora); capul-dracului131 (Trifolium pratense); căruța-dracului132 (Eryngium campestre); coada-dracului133 (Potentilla anserina); coasta-vrășmașului134 (Asparagus officinalis); cornul-dracului135 (Aruncus vulgaris); cuibul-necuratului136 (Veronica chamaedrys); dintele-dracului137 129 Borza 1968: 212. Drăgulescu 2010: 112 argumentează că referirea la diavol evidențiază atributele negative ale plantei, respectiv înfățișarea dizgrațioasă și prezența spinilor. Din acest punct de vedere, trebuie arătat că numeroase fitonime analitice care includ constituentul drac sau sinonimele acestui termen codifică trăsături negative precum ‘invaziv’, ‘parazit’, ‘țepos’, ‘toxic’, ‘urît’ ș.a. 130 Borza 1968: 214. Drăgulescu 2010: 122 consideră că buruiana are impact negativ asupra culturilor. 131 Borza 1968: 215. Inflorescența trifoiului este asemănată cu un cap de drac încornorat (Drăgulescu 2010: 130). 132 Borza 1968: 217. În denumirea populară sunt codificate două caracteristici ale plantei: aspectul ei urât, țepos, și proprietatea tulpinii de a se desprinde de rădăcină și de a se lăsa purtată de vînt pentru ca semințele să poată fi mai bine împrăștiate (Drăgulescu 2010: 144). 133 Borza 1968: 223. Drăgulescu 2010: 183 oferă argumente în sprijinul ipotezei că numele popular se datorează unei atracții paronimice care a transformat denumirea coada racului, motivată de aspectul general al plantei („coada de rac”), în denumirea coada dracului. Totuși, coada țepoasă a diavolului prefigurat în imaginarul popular poate, la fel de bine, să fi constituit prototipul denominativ. 134 Borza 1968: 223. Asemănarea dintre aspectul asparagusului și forma coastelor omenești ar fi putut contribui la motivarea acestei denumiri științifice (Drăgulescu 2010: 188), dar nu este cu totul greșit să presupunem că și legenda creării Evei dintr-o coastă de diavol ar fi putut favoriza apariția unui asemenea fitonim. 135 Borza 1968: 224. Drăgulescu 2010: 201 consideră că nici una din caracteristicile plantei nu motivează denumirea populară. 136 Borza 1968: 227. Drăgulescu 2010: 219 menționează o legendă botanică prin care fitonimul popular este explicat. 137 Borza 1968: 229. Numele popular reflectă forma de dinte a semințelor care se agață de vietățile ce trec pe lângă plantă. 228 (Bidens tripartitus); fasola-dracului138 (Aristolochia clematitis); iarba-dracului139 (Datura stramonium); mușcata-dracului140 (Scabiosa atropurpurea, Knautia arvensis); mușcatul-dracului141 (Succisa pratensis); pușca-dracului142 (Dianthus carthusianorum); spata-dracului143 (Dryopteris filix-mas, Dryopteris spinulosa, Phyllitis scolopendrium, Pteridium aquilinum); spinul-dracului144 (Eryngium campestre); stupitul-satanei145 (Russula ermetica) etc. - oameni ai bisericii: popa: banul-popii146 (Lysimachia nummularia); barba-popii147 (Viola tricolor); caii-popii148 (Aconitum napellus); capul-popii149 (Trifolium pratense); cașii-popii150 (Globaria 138 Borza 1968: 231. Drăgulescu 2010: 242 notează că această plantă toxică seamănă la aspect cu fasolea. 139 Borza 1968: 243. Capsulele țepoase ale plantei conțin semințe toxice. 140 Borza 1968: 262. Potrivit imaginației populare, această plantă ar fi fost mușcată de un drac (Drăgulescu 2010: 419). 141 Borza 1968: 262. Drăgulescu 2010: 419 argumentează că denumirea botanică medievală morbus-diaboli este sursa „copiată” de multe denumiri populare din limbile popoarelor europene. 142 Bejan 1991: 115. 143 Bejan 1991: 56. Drăgulescu 2010: 578 subliniază că denumirea este bazată pe analogia instituită între frunzele plantei și spata războiului de țesut. 144 Bejan 1991: 141. 145 Bejan 1991: 115. 146 Borza 1968: 205. Frunzele cu aspect rotunjit sunt asemenea unor monede (Drăgulescu 2010: 53). 147 Bejan 1991: 48. Cromatica și aspectul florilor sunt în mod ingenios asemănate cu barba lungă a unui venerabil slujitor al bisericii (Drăgulescu 2010: 57). 148 Borza 1968: 215. Drăgulescu 2010: 124 arată că florile plantei seamănă cu un cap de cal, fitonimul analitic fiind, probabil, o referință umoristică la stereotipul comportamental al popii-personaj folcloric. 149 Borza 1968: 215. 150 Borza 1968: 216. Gigantica ciupercă albă este, în tradiția etnobotanică românească, asemuită cu cașul. 229 gigantea); căciula-popii151 (Euonymus europaeus); căldărușa-popii152 (Nicandra physaloides); crucea-popii153 (Abutilon theophrasti); desagii-popii154 (Aristolochia clematitis); iarba-popilor155 (Phalaris arundinacea); lingura-popii156 (Aristolochia clematitis, Asarum europaeum); săpunul-popii157 (Saponaria officinalis); straița-popii158 (Capsella bursa-pastoris) etc.; călugărul: barba-călugărului159 (Conium maculatum); capul-călugărului160 (Leontodon autumnalis); floarea-călugărului161 (Vaccaria pyramidata); potcapul-călugărului162 151 Bejan 1991: 105. Fitonimul reflectă similitudinea dintre inflorescența plantei și acoperământul purtat pe cap de preoți (Drăgulescu 2010: 137). 152 Borza 1968: 216. Aghiazma este purtată în căldărușe de preoții care vizitează, cu diferite ocazii, casele creștinilor, iar acest comportament ritualic pare să fi motivat, în imaginația populară, asemănarea dintre florile plantei și vasul ritualic întrebuințat de cler (cf Drăgulescu 2010: 138). 153 Borza 1968: 226. Drăgulescu 2010: 213 notează că fructele acestei plante erau în trecut folosite pentru a imprima semnul crucii pe prescuri. 154 Borza 1968: 229. Fructele plantei au aspect de desagă. 155 Borza 1968: 244. Drăgulescu 2010: 319 observă că denumirea populară evidențiază prețuirea de care se bucură în popor această plantă ornamentală, aspect probat de seria de nume înrudite imagistic: brâul Maicii Domnului, iarba lui Dumnezeu, iarba preoților, iarbă frumoasă etc. 156 Borza 1968: 252. Drăgulescu 2010: 358 consideră că fitonimul trebuie explicat prin vechiul obicei preoțesc de a le administra un tratament bolnavilor de febră tifoidă (lângoare). 157 Bejan 1991: 130. Denumirea punctează proprietățile saponine ale plantei (Drăgulescu 2010: 549). 158 Bejan 1991: 108. Cel mai răspândit nume popular al plantei este traista-ciobanului. 159 Drăgulescu 2010: 55. Inflorescența albă a plantei este asemuită cu barba lungă și albă a unui călugăr bătrân. 160 Borza 1968: 215. Inflorescența plantei este asemănată cu acoperământul de cap al monahilor. 161 Borza 1968: 234. Drăgulescu 2010: 256 afirmă că florile plantei se aseamnă cu acoperământul de cap al monahilor. 162 Bejan 1991: 114. 230 (Leontopodium alpinum) etc. La rigoare, pot fi adăugate și alte subdomenii menite să evidențieze cât de complexă este reflectarea imaginarului popular creștin în denumirile de plante: - raiul: cheița-raiului163 (Commelina communis, Zinnia elegans); floarea-raiului164 (Allium montanum, Chrysanthemum cinerariifolium, Geranium macrorrhizum), iarba-raiului165 (Tanacetum vulgare); masa-raiului166 (Sedum album); măturoiul-raiului167 (Artemisia annua) etc. - crucea: iarba-crucii168 (Hypericum perforatum), ziua-crucii169 (Aster salignus) etc. Descrierea unor denumiri etnobotanice românești cu rezonanță creștină reliefează, dacă se au în vedere subdomeniile de referință prezentate, o descoperire importantă, anume că imaginarul botanic popular este organizat în jurul unor prototipuri onomasiologice, Dumnezeu, Fecioara Maria, sfinții, diavolul, clerul, adică în jurul personajelor tutelare ale creațiilor folclorice românești dezvoltate și 163 Borza 1968: 219. Drăgulescu 2010: 156 consideră că numele este o metaforă nemotivată de caracteristicile biologice ale plantei. 164 Borza 1968: 234. Conform explicațiilor oferite de Drăgulescu 2010: 260, în timp ce denumirea etnobotanică a plantelor Chrysanthemum cinerariifolium sau Geranium macrorrhizum reflectă proprietățile aromatice ale specimenelor respective, numele comun al plantei Allium montanum este creat prin atracție paronomică, de la denumirea floarea aiului. 165 Borza 1968: 244. Mirosul plăcut al acestei plante aromatice a favorizat răspândirea credinței populare că parfumul plantei este similar celui din grădina raiului ( Drăgulescu 2010: 320). 166 Borza 1968: 255. Fitonimul pune în valoare analogia dintre aspectul general al plantei și obiectele imaginare din rai (Drăgulescu 2010: 373). 167 Borza 1968: 258. 168 Borza 1968: 243. Denumirea populară are oglindire folclorică în producțiile populare care înfățișează crucificarea lui Hristos. 169 Bejan 1991: 126. Compusul etnobotanic semnalează că planta înflorește în preajma sărbătorii cunoscute în popor drept Ziua Crucii (14 septembrie). 231 puse în circulație sub influența creștinismului. Centralitatea acestor prototipuri denominative este dovedită de numărul mare de realizări lexicale create pe baza lor. În absența unor studii cantitative riguroase menite să evalueze cu acuratețe frecvența unor astfel de prototipuri în vocabularul etnobotanic românesc, cercetarea empirică a dicționarelor și enciclopediilor etnobotanice românești susține, în datele ei generale, teza formulată de Bejan, potrivit căreia lexicalizările unor embleme creștine precum drac, Maica Domnului și popă ocupă o poziție centrală în vocabularul popular al plantelor. Întrucât numele comune de plante nu pot fi despărțite de spiritul viu și creator al poporului, ceea ce trebuie adăugat este că acest statut dominant trebuie corelat cu vastul corpus literar popular în care personajele respective figurează și se încarcă de simbolism. Unul dintre efectele cele mai pregnante ale codificării, în denumirile etnobotanice, a unor bogate reprezentări culturale este polarizarea imaginarului botanic cu rezonanță creștină: în viziunea dătătorilor de nume, lumea vegetală este despărțită în două arii vaste, cea a plantelor benefice, înzestrate, în chip real sau imaginar, cu atribute pozitive, și cea a plantelor malefice, posesoare ale unor atribute negative autentice sau închipuite. Consecința firească a acestei polarități este dezvoltarea unui vocabular etnobotanic structurat. O altă consecință semnificativă a opoziției fundamentale dintre bine și rău este conceptualizarea contrastivă a universului supranatural. În timp ce Dumnezeu, Maica Domnului și sfinții sunt înfățișați într-o lumină profund omenească, diavolul este mai degrabă portretizat ca animal, aspect convergent cu ideologia creștină, și mai ales cu viziunea apocaliptică, prin care se atribuie diavolului statut de bestie, fiară ș.a. Deosebit de plastice ne par conceptualizarea și portretizarea ființelor de sorginte divină după tiparele profunde ale lumii țărănești. Metafora conceptuală potrivită pentru a rezuma această configurație a imaginarului colectiv este DIVINITATEA E O FIINŢĂ UMANĂ. În imaginația poporului, Dumnezeu, Maica Domnului și sfinții poartă -dacă luăm aminte la imagistica propusă prin numele populare de plante 232 - haine170 și încălțări171 tradiționale românești și se folosesc de obiecte tipice gospodăriei tradiționale românești172. În opoziție cu aceste note de portret conceptual profund umane, imaginarea diavolului se înscrie adesea în limitele de cuprindere ale metaforei conceptuale DIAVOLUL E O FIARĂ. Conform imagisticii conservate în fitonimele populare cu rezonanță creștină, diavolului i se atribuie adesea aparență animalieră. În viziunea poporului, acesta nu trăiește în civilizație, ci în sălbăticia naturală173, are aspect înfricoșător174 și comportament agresiv175. Această conceptualizare este completată de o alta, DIAVOLUL E O FIINŢĂ UMANĂ. În acord cu această a doua direcție de conceptualizare imagistică, dracului i se atribuite chip uman, această proiecție fiind frecvent realizată în mod indirect, prin lexicalizări metonimice de tipul pars pro toto176, sau este surprins, tot în manieră indirectă, în acțiuni și activități specific omenești, precum mersul cu căruța177 sau trasul cu pușca178. Stratul creștin al acestei viziuni asupra universului supranatural nu ne împiedică să observăm existența unui substrat imagistic mai vechi, conservat în numele etnobotanice cu rezonanță precreștină. De fapt, ceea ce pare să fi declanșat și catalizat înlocuirea fitonimelor cu orizont imagistic păgân cu nume de plante având rezonanță creștină este izomorfismul celor două straturi conceptual-imagistice. Pertinența 170 brâul-Maicii-Domnului (Phalaris arundinacea); cămașa-Domnului (Convolvulus arvensis) etc. 171 curelele de opinci ale Domnului Hristos (Triglochin palustre); papucul-Domnului (Cypripedium calceolus) etc. 172 biciul-lui-Sf. Ilie (Poa nemoralis); lingura-Maicii-Domnului (Cochlearia officinalis), mătura-Maicii-Precista (Artemisia annua); scaunul-Domnului (Phlox paniculatus) etc. 173 cuibul-necuratului (Veronica chamaedrys). 174 coada-dracului (Potentilla anserina); cornul-dracului (Aruncus vulgaris). 175 mușcatul-dracului (Succisa pratensis). 176 barba-dracului (Cuscuta epithymum). 177 căruța-dracului (Eryngium campestre). 178 pușca-dracului (Dianthus carthusianorum). 233 acestei supoziții este asigurată de termeni etnobotanici care oglindesc concurența din sursele denominative popular-mitologice și cele creștine. Astfel, nume de plante precum busuiocul-sfintelor (Tanacetum balsamita) și iarba-sfintelor (Artemisia arboratum) subliniază practica de a atribui ființelor supranaturale aparținând mitologiei populare denumiri eufemistice de tip creștin179. În plus, cele două denumiri au fost dublate de fitonime cu rezonanță explicit creștină, izma-Maicii-Precista (Tanacetum balsamita) și iarba-lui-Dumnezeu (Artemisia arboratum), iar acest proces de convertire denominativă a afectat atât plantele binefăcătoare cât și plantele considerate din unghiul atributelor lor negative; de pildă, pentru Datura stramonium dicționarele etnobotanice înregistrează atât nume de sorginte popular-mitologică cât și nume cu rezonanță creștină: mărul-strigoiului180 vs. iarba-dracului. Asemenea schimări de ordin conceptual și denominativ reliefează atât temeiurile cultural-ideologice ale istoricului lingvistic al plantelor cât și dimensiunea antropologică a modelului empiric care întreține viața terminologiilor populare. În sfîrșit, este important să punem în valoare relativitatea modelelor denominative naive (empirice). Vocabularul popular al plantelor oferă posibilitatea de a demonstra că, în interiorul unei culturi, una și aceeași realitate capătă în perioade și regiuni distincte desemnări multifațetate. Știut fiind că nici modelul denominativ științific, nici cel popular nu epuizează codificarea integrală a caracteristicilor biologice ale plantelor, raportul relativ nume-obiect este istoric dezvoltat din mai multe unghiuri de numire. Dacă adoptăm o perspectivă diacronică asupra numirii plantelor, am putea observa că 179 Străvechi spirite feminine, ielele (Pamfile 2008/II: 254) au denumiri populare eufemistic-onorifice menite să le trezească bunăvoința: milostivele, doamnele, frumoasele sau sfintele. Aceste denumiri sunt irizări lingvistice ale interdicției de a invoca numele unei ființe supranaturale considerate periculoase. 180 Drăgulescu 2010: 390 notează că denumirea populară ilustrează analogia dintre forma unui măr și aspectul de ou al capsulei cu seminței. 234 unele din faptele de limbă înregistrate în sincronia dicționarelor etnobotanice ca echivalențe denominative ne apar, în evoluția cultural-istorică a limbii, drept realizări complementare. De exemplu, Artemisia annua este denumită în popor lemnul-Maicii-Domnului, pentru a se semnala că este vorba despre un arbust, mătura-Maicii-Precista sau măturoiul-raiului, pentru a se arăta că din crengile acestei plante se făceau mături, și părul-Maicii-Domnului, pentru a se evidenția că arbustul are ramuri lungi și subțiri ca firul de păr, cu frunze mici și delicate. În imaginația vie a poporului, aceste caracteristici biologice obiective au fost dublate de atribute subiective: așa cum gospodina își ține casa curată, tot astfel și Maica Domnului are grijă de rai. Tot pe seama relativității trebuie puse și aparentele contraste între desemnări. Planta denumită științific Aristolochia clematitis are, conform dicționarelor etnobotanice, reflectări contradictorii dacă se iau ca reper izvoarele semantice ale elementelor constitutive: fasola-dracului, desagii-popii, lingura-popii etc. Și în acest caz, avem de-a face tot cu realizări complementare, motivate de unghiuri empirice distincte. Prima denumire populară sugerează că planta este otrăvitoare și că frunzele ei seamănă cu cele de fasole, cel de-al doilea nume codifică informații legate de forma capsulei cu semințe, iar ultimul fitonim menționat atrage atenția asupra formei de linguriță a florilor. Astfel de exemple și multe altele prezente în vocabularul popular al numelor de plante relevă în mod plenar pertinența cultural-istorică a faptelor de limbă, condiția lor de embleme ale viziunii populare, etnocentrice, asupra lumii. 235 236 Imaginarul animalier în presa sportivă contemporană Dacă analiza dedicată imaginarului botanic de inspirație creștină a pus în evidență specificul cognitiv și expresiv al codificărilor din denumirile botanice populare și științifice, lumea discursivă a presei românești contemporane oferă numeroase ilustrări ale imaginarului animalier. Mai multe cercetări aplicate (Dumistrăcel 2006a, Gruiță 2006, Zafiu 2001) au demonstrat că stilul publicistic actual este dominat de metaforizare, mecanism de semnificare considerat „principala modalitate prin care apar în presă sensuri noi” (Stoichiţoiu-Ichim 2001: 63). Configurată în limitele polarității inovaţie – clişeu, metafora gazetărească din perioada actuală evidențiază mutaţiile socio-culturale din ultimele două decenii1 și a făcut obiectul de cercetare al mai multor articole, studii și interpretări având ca element de referință imaginarul colectiv (Cesereanu 2003, Pleşu 2004, Zafiu 2007) sau reflectările stereotipurilor în comunicarea mediatică (Stoichiţoiu-Ichim 2006: 357-372). Considerat ca semn al „stricării” limbii literare, „păcatul” numit clişeu a fost interpretat drept „o caracteristică negativă a exprimării, conducând la formulări stereotipe, şterse, monotone” (Guţu Romalo 1 Comentând asupra acestui aspect, Valeria Guţu Romalo (2005: 245) observă că „un rol determinant revine ponderii pe care o capătă în societatea modernă actuală mass-media, care sub aspect lingvistic, prin varietatea formelor sale de manifestare, prin larga audienţă pe care o are, devine modelul principal de exprimare, dislocând exemplul tradiţional al cărturarului, al scriitorului, al omului cultivat”. 2002: 206). „Iritante prin recurenţă”, dar având „avantajul accesibilităţii, al maximei comodităţi, manifestate deopotrivă în producerea şi în receptarea textului” (Zafiu, 2001: 52), clişeele din presa actuală pot, prin uz excesiv, crea „condiţii prielnice pentru apariţia unei noi «limbi de lemn»” (Stoichiţoiu-Ichim 2001: 79). Alţi cercetători adoptă o poziție mai puțin categorică de condamnare a clișeelor şi consideră că discursul publicistic de azi trebuie înţeles, prin analogie cu moda, ca „un joc între imuabil şi efemer, între aventura novatoare şi cuminţenia tradiţionalistă” (Gruiţă 2006: 9). Având ca trăsătură distinctivă „marea sa receptivitate la inovaţia lingvistică, bună sau rea” (idem), limba presei ilustrează acţiunea reglatoare a cadrelor socio-lingvistice în care se produc mutaţiile, și dacă luăm ca element de reper opoziția inovaţie – clişeu, dinamica raporturilor ce pot favorizează sau împiedică fixarea în uz a unor schimbări de formă sau de sens. În calitate de stereotip lingvistic, clişeul se apropie de formulele fixe incluse în categoria „discursului repetat”2 în timp ce inovaţia poate fi legitimată ca produs al activităţii de comunicare numită „tehnică liberă”3, dar separaţia are importanță strict metodologică, deoarece, într-un act lingvistic, „vorbirea este ca un fel de pictură cu colaj simultan, adică, în parte este tehnică actuală şi în parte sînt bucăţi de vorbire deja existente şi duse, ca să zicem aşa, de tradiţie, în toate aceste expresii, locuţiuni fixe, în proverbe, citate, ş.a.m.d.” (Coşeriu 1994: 55). Cele două categorii de constituenți ai actului verbal, faptele de discurs repetat și elementele de tehnică liberă, pun în valoare ideea că 2 „discursul repetat (...) cuprinde tot ceea ce în vorbirea unei comunităţi se repetă într-o formă mai mult sau mai puţin identică sub formă de discurs deja făcut sau combinare mai mult sau mai puţin fixă, ca fragment, lung sau scurt a „ceea ce s-a spus deja” (Coşeriu 2000: 258-259). 3 „Tehnica liberă cuprinde elementele constitutive ale limbii şi regulile „actuale” cu privire la modificarea şi combinarea lor, adică „cuvintele”, instrumentele şi procedeele lexicale şi gramaticale” (Coşeriu 2000: 258). 238 negocierea comunicativă în care se angajează emiţătorul şi receptorul conturează contrastul inovaţie – clişeu ca având esență dinamică. La origine, orice clișeu este o creație inovatoare, după cum orice inovație este caracterizată de posibilitatea de a se clișeiza. În acord cu această constatare, studiul imaginarului animalier vehiculat în presa sportivă a ultimului deceniu4 va fi axat în special asupra unor categorii onomastice precum poreclele și supranumele atribuite sportivilor și echipelor, analiza având rolul de a examina corelațiile pe care dătătorii de paranume (suporteri, sportivi, gazetari) le stabilesc între abilitățile atleților și echipelor, pe de o parte, și însușirile reale sau imaginare ale animalelor implicate în ecuația de transfer metaforic, pe de altă parte. Adoptând o cunoscută sintagmă darwiniană, s-ar putea aprecia că amploarea şi frecvenţa metaforizării demonstrează predilecţia gazetarilor sportivi pentru reliefarea unui imaginar al luptei pentru supravieţuire. Spectacolul confruntării dintre „specii” se sprijină pe o scenografie imagistică simplă, dar sugestivă. Afluxul de imagini numite generic metafore animaliere face parte din entropia informaţională a gazetelor sportive de zi cu zi. Ca parte a sistemului mai amplu de reţele de semnificare, imaginarul animalier este doar una dintre oglinzile în care omul, „animalul metaforizant” (L. Blaga) îşi contemplă alteritatea. Nu întâmplător, într-o tabletă, intitulată Zoologie, Andrei Pleşu (2004: 15) notează că animalitatea „se poartă”: „a identifica pe stradă, la televizor sau pe scena politică specii diferite de animalitate nu mai este (...) o operaţiune ofensatoare, ci o modestă operă descriptivă. Iei notă, pur şi simplu, de ambianţă”. În presa actuală, metaforizarea animalieră este valorificată pentru a dezvolta efecte expresive antagonice. Conotaţiile dominant 4 Exemplele sunt preluate din ediţiile electronice ale unor cotidiene sportive româneşti, Gazeta Sporturilor (www.gsp.ro) şi Prosport (www.prosport.ro), faptele de limbă ilustrative fiind comparate cu uzul din alte publicaţii româneşti, centrale sau regionale (Cotidianul, Evenimentul Zilei, Ziua etc.). 239 meliorative din gazetele sportive contrastează cu semnificaţiile peiorativ-pamfletare din textele social-politice. De altfel, politica şi sportul sunt aspecte tematice dominante în paginile ziarelor. Melanjul pestriţ de politicieni şi oameni „de sport” accentuează stridenţa unui univers cultural de bazar populat. Nu întâmplător, Ruxandra Cesereanu (2004: 9) observa că metaforele animaliere produse în fabrica de fraze a presei conturează unul din registrele de imaginar dominante în publicistica ultimilor o sută cincizeci de ani: „Cel de-al patrulea registru este acela de tip bestiariu, prin animalizarea adversarului; unii analişti folosesc, de altfel, termenul de zoopolitică, pentru a taxa spectacolele electorale din mass-media. (...) în cazul celui de-al patrulea registru intervine un element în plus, care teatralizează: ideea de circ, de menajerie ori grădină zoologică, locuită de o faună degradată, abjectă. Este o arcă a lui Noe maculată, dominată de animale şi insecte care stîrnesc repulsie. De oameni-viermi sau şobolani, de păduchi, ploşniţe sau căpuşe. De bovine şi porcine care au fost, cândva, oameni. Pentru a acorda acestui registru o contextualizare adecvată, injuriatorii propun, de asemenea, o spaţializare anume: o fermă, junglă, ogradă unde aceste animale mişună, grohăie, se zvârcolesc. Şi sînt arătate cu degetul de către cei rămaşi încă oameni, nemetamorfozaţi, adică.” Schițarea unor configuraţiilor imagistice dominante în registrul animalier este motivată de convingerea că un astfel de studiu, departe de a epuiza tema de cercetare aleasă, poate contribui la progresul cercetărilor asupra modelelor cognitive cu motiva empirică. Materialul lingvistic selectat prin lectura ediţiilor electronice a unor publicaţii româneşti a fost analizat urmărindu-se trei tipuri de creaţii lingvistice: 1) numele unor echipe 2) supranumele acestora şi 3) poreclele unor sportivi. În ultima parte a cercetării este evaluată eficienţa unor mijloace şi strategii de dezvoltare a expresivităţii în textul jurnalistic. Denumirile echipelor sportive sunt, de multe ori, de sorginte metaforică. Denumiri ale unor formații precum Real Madrid, Glasgow Rangers, Steaua Bucureşti, Farul Constanţa, Gloria Bistriţa etc., arată că 240 elementul metaforizant impune seme ale nobleţii, numele fiind considerat emblematic pentru mentalitatea echipei respective: real [ regalitate], ranger [protecţie], stea [strălucire], far [luminozitate], glorie [măreţie]. Fenomen universal în lumea sportivă, alegerea unui nume sugestiv pare să se întemeieze pe fundamente etice: sportul înnobilează fiinţa umană, iar onoarea şi spiritul competitiv, ca atribute cavalereşti, pot încununa aspiraţia spre glorie. Cu toate acestea, tradiţia denominativă din lumea sportivă de pe cele două maluri ale Atlanticului este profund diferită. Dacă numele celor mai puternice cluburi de fotbal din Europa5 nu includ nici o metaforă animalieră, viaţa sportivă din S.U.A. este dominată de o „faună”6 onomastică foarte diversă. Pe emblemele celor mai cunoscute echipe americane este reprezentată o mare varietate zoologică, ca şi cum locuitorii din Lumea 5 Real Madrid (Spania), FC Barcelona (Spania), Juventus Torino (Italia), Manchester United (Anglia), A.C. Milan (Italia), Chelsea (Anglia), Internazionale Milano (Italia), Bayern Munchen (Germania), Arsenal (Anglia), Liverpool (Anglia), Lyon (Franţa), A. S. Roma (Italia), Newcastle United (Anglia), Schalke 04 (Germania), Tottenham Hotspur (Anglia), Hamburger SV (Germania), Manchester City (Anglia), Glasgow Rangers (Scoţia), West Ham United (Anglia), Benfica Lisabona (Portugalia). Clasamentul a fost realizat ţinându-se cont de veniturile anuale realizate de cluburi în perioada 2006 -2007. Pentru detalii, vezi http://en.wikipedia.org/wiki/Deloitte_Football_Money_League#Full_listing 6 Echipele enumerate apar în calendarul întrecerilor sportive organizate de: 1) Asociaţia Naţională de Baschet (NBA): Toronto Raptors (Velociraptorii din Toronto), Chicago Bulls (Taurii din Chicago), Atlanta Hawks (Uliii din Atlanta); 2) Liga Naţională de Fotbal (NFL): Baltimore Ravens (Corbii din Baltimore), Chicago Bears (Urşii din Chicago), Atlanta Falcons (Şoimii din Atlanta), Carolina Panthers (Panterele din Carolina), Jacksonville Jaguars (Jaguarii din Jacksonville), Miami Dolphins (Delfinii din Miami), Philadelphia Eagles (Vulturii din Philadelphia); 3) Marea Ligă de Baseball (MBL): St. Louis Cardinals (Cardinalii din St. Louis), Detroit Tigers (Tigrii din Detroit), Toronto Bluejays (Gaiţele Albastre din Toronto), Baltimore Orioles (Grangurii din Baltimore) şi 4) Liga Naţională de Hochei (NHL): Florida Panthers (Panterele din Florida), Nashville Predators (Prădătorii din Nashville), Phoenix Coyotes (Coioţii din Phoenix), San Jose Sharks (Rechinii din San Jose). 241 Nouă ar fi fascinaţi de puterea ascunsă a vechilor semnificaţii totemice, dominante pe continentul nord-american înainte de sosirea europenilor. În consecinţă, în sporturile care necesită viteză, forţă şi agresivitate (baschet, fotbal american, hochei) câmpul onomasiologic dominant este cel al prădătorilor: velociraptori, urşi, pantere, jaguari, coioţi. În contrast cu această tendinţă, în întrecerile bazate pe îndemânare şi agerime (baseball-ul, de exemplu), numele echipelor sunt asociate cu denumirile unor zburătoare agile, cu penaj frumos colorat: păsări-cardinal, gaiţe albastre, granguri etc. De altfel, un editor sportiv american, Patrick Hruby, observa că numele echipelor sportive din S.U.A. pot fi fi puse în relație cu cinci clase de surse denominative: 1) coloritul echipamentului; 2) industria, geografia şi folclorul local; 3) triburile de amerindieni; 4) agresorii nautici şi 5) animalele. Dintre acestea, „animalele se bucură de cea mai multă atenţie. Leii şi Tigrii au stăpânit jungla sportivă. În 1992, douăzeci şi patru de echipe din cele patru mari ligi sportive profesioniste, aveau denumiri animaliere, creând o încrengătură zoologică stridentă de peşti, zburătoare şi fiare. Viespile (din Charlotte) bâzâiau. Pinguinii (din Pittsburg) se clătinau. Delfinii (din Miami) înotau cu Rechinii (din Sah Jose). Au apărut „împrumuturi” inter-ligi (Tigrii şi Bengalezii), perechi părinte-pui (Urşi, Ursuleţi) şi suficiente păsări pentru a umple un întreg ghid (Ulii, Şoimi, Vulturi, Coţofene şi Piţigoi)” (Hruby 2001: 1). Popularitatea de care se bucură sporturile de echipă printre americani şi televizarea, la scară mondială, a unor competiţii sportive internaţionale au influenţat, deocamdată marginal, perspectiva asupra denumirilor date echipelor sportive româneşti. Cei mai receptivi la influenţe s-au dovedit jucătorii amatori, după cum o dovedesc numele unor echipe de baschet din Divizia de Onoare: Vulturii Baia Mare, Fazanii Bucureşti, Rechinii Timişoara, Scorpionii Timişoara, Ursuleţii Timişoara etc. Astfel de denumiri imită numele echipelor americane de baschet şi se „confruntă”, pe terenul limbii române, cu mai pretențioasele, dar caraghioasele xenisme englezeşti: Napoca Dolphins, Dark Wolves Arad, Sharks Arad, Tigers Arad etc. 242 Punerea în circulație a unei embleme este o modalitate de accentuare a identităţii sportive la fel de importantă ca și denumirea. Semnul iconic devine complementar numelui şi determină apariţia unui supranume7 care, de regulă, apare prin transpunerea lingvistică a imaginii de pe blazon. În calitate de semne cu motivare cultural-iconică, supranumele se impun în conştiinţa iubitorilor de sport şi fac parte din vocabularul oricărui gazetar sportiv. Astfel, jucătorii echipei de fotbal FC Liverpool sunt supranumiţi cormoranii, pentru că pasărea respectivă figurează pe blazonul echipei, FC Dinamo Bucureşti este echipa câinilor roşii, rechinii sunt sportivii de la clubul Farul Constanţa, lupii nu mai umblă prin pădure, ci fac parte din echipa Petrolul Ploieşti, iar cei mai cunoscuţi lilieci joacă fotbal în Spania, la FC Valencia. În cazul în care mai multe echipe au acelaşi supranume, diferenţierea se realizează după naţionalitate, după locul de provenienţă sau după culorile echipamentului sportiv. Pentru a fi deosebiţi de lupii portughezi din echipa naţională de rugby, fotbaliştii români care joacă la formaţia «Petrolul» Ploieşti sunt supranumiţi lupii galbeni8, leii din Bănie9 (fotbaliştii de la clubul «Universitatea» Craiova) nu se confundă cu leii 7 Pentru oservații asupra deosebirilor dintre porecle şi supranume, vezi Oancă (1996: 10-18). Autorul amintit consideră că poreclele „sunt acele nume complementare care au caracter motivat şi afectiv şi ilustrează particularităţi fizice, psihice, lingvistice, geografice (etc.) (de obicei defecte) sau întâmplări memorabile din viaţa purtătorului lor, având la bază, de cele mai multe ori, o metaforă creată mai ales din şi pentru amuzament” (1996: 12), în timp ce supranumele „este numele complementar atribuit unei persoane care, prin preluarea lui de către colateralii acesteia sau descendenţi funcţionează ca nume de familie neoficializat (...). În categoria supranumelor mai intră numele etnice, numele date după titluri, ranguri sau profesiuni, după starea socială, originea locală etc., într-un cuvânt apelative denominative” (idem). 8 „ (...) „lupii galbeni” dau piept cu „cavalerii” bănăţeni conduşi de Gheorghe Hagi”, Cotidianul, 7.12.2005, autor: Florin Dobre; www.cotidianul.ro. 9 „Leii” din Bănie au început deja să viseze la Craiova Maxima”, Gândul, 30.07.2007, autor: Ionuţ Pîrvulescu; www.gandul.info. Supranumele de lei este motivat de blazonul echipei. 243 din formaţia Sporting Lisabona, iar membrii echipei naţionale de rugby, supranumiţi „urşii din Carpaţi” se bucură de o faimă mai mare decât a urşilor portocalii10 din echipa de fotbal Ceahlăul Piatra Neamţ. Prin extensie, supranumele atribuit echipei este utilizat şi pentru a face referire la suporteri. Întrebuinţate, aproape exclusiv, la plural, metaforicele embleme animaliere reflectă valoarea şi prestigiul de care se bucură echipele. Necunoaşterea acestor clişee sau raportarea accidentală la semnificaţia denotativă transformă ştirile sportive în surse involuntare de umor: „«Cocoşii» şi «Pumele» dau startul Cupei Mondiale la Rugby” (www.antena3.ro/sport/), „Marius Nae şi Florin Maxim au semnat cu «rechinii»”11, „Forlan este dorit cu insistenţă de «lilieci»”12 etc. Alteori, potențialul de ambiguitate este valorificat expresiv și persuasiv pentru a da naştere unor efecte umoristice, generate prin valenţele discursului repetat, fie de tip cult, literar („Câinii păcăliţi de vulpe”13 - subtitlu care evocă numele unei cunoscute poveşti scrise de Ion Creangă, Ursul păcălit de vulpe), fie de tip popular, paremiologic („«Cîinii» latră, înfrîngerile trec”14 - sintagmă inspirată de proverbul Câinii latră, caravana trece). O a doua categorie de supranume se dezvoltă în raport cu denumirile unor animale emblematice pentru biodiversitatea unei anumite regiuni. Tigrii15 coreeni din Asia, elefanţii16 africani din Coasta 10 „ (...) „urşii” portocalii ai lui Gheorghe „Pinalti” Stefan au luat spăşiţi calea spre poalele Pietricicăi”, Gândul, 8.08.2006, autor: Gabriela Doboş; www.gandul.info. 11 Telegraf de Constanţa, 10.08.2006, autor: Ionuţ Coman; www.telegrafonline.ro. 12 Prosport, 28.05.2007, autor: Vlad Economu; www. prosport.ro 13 Cotidianul, 14.04.2006, autor: Florin Dobre; www.cotidianul.ro. 14 Cotidianul, 26 iulie 2005, autor Ciprian Pîslaru; www.cotidianul.ro 15 „Kim Pyung Seok, noul antrenor al „tigrilor” vrea să debuteze în forţă”, Ziua, nr. 1217, 25.06.1998; www.ziua.ro. 16 „De asemenea, mamele celor 23 de „elefanţi” care alcătuiesc lotul Coastei de Fildeş au ţinut să îşi manifeste susţinerea în mod activ”, Cotidianul, 17.06.2006, autor: Alexandra Bădicioiu; www.cotidianul.ro. 244 de Fildeş, leii neîmblânziţi17 din Camerun, pumele18 argentiniene, cangurii19 australieni etc. sunt doar câteva dintre emblemele metaforice animaliere care, în presa sportivă, capătă statut de etnonime, dat fiind că aceste supranume se întrebuinţează atunci când naţiunile respective participă la marile competiţii sportive pe echipe (fotbal, rugby, baschet etc.). Un tip mai rar de metaforizare se manifestă prin apariţia supranumelor care, în mod obişnuit, sunt nume de animale mitice. Fără a fi simboluri culturale specifice unor popoare, ci, mai degrabă, clişee rezultate din convenţii jurnalistice, metaforele de acest tip au o circulaţie restrânsă. De pildă, sensul figurat al cuvântului cerber ‘paznic neânduplecat’ este folosit, prin extindere semantică, pentru a lăuda eficienţa unui portar sau apărător20, înţelesul termenului centaur ‘fiinţă imaginară, jumătate om, jumătate cal’ a fost reconfigurat metaforic pentru a-i include şi pe motociclişti21 iar dragonii22 nu mai sunt monştri, 17 „leii neîmblânziţi” au utilizat un echipament neregulamentar cu ocazia Cupei Africii pe Naţiuni (CAN) – ediţia 2004, desfăşurată în Tunisia”, Evenimentul, 19.04. 2004; www.evenimentul.ro. 18 „Bombă la Mondialele de rugby: pumele argentiniene au învins cocoşul galic !”, Gazeta Sporturilor, 8.09.2007; www.gsp.ro. 19 „Australia caută primul gol la Mondiale cu antrenorul care acum patru ani a robotizat fotbalul coreean”, Cotidianul, 9 mai 2006, autor Daniel Spătaru, articolul „Cangurii mecanici”; www.cotidianul.ro. 20 „Luminiţa Huţupan demonstrează în defensivă că este cel mai valoros „cerber” de până acum al competiţiei”, cotidianul Ziua, 13 decembrie 2005, autor Tiberiu Rist, articolul „La un pas de semifinalele Mondialelor”; www.ziua.ro 21 „Mai sunt doar două zile până la reînceperea sezonului competiţional al Campionatului Mondial de motociclism viteză, centaurii revenind pe pistă după o pauză de cinci săptămâni”, Ziua, 20 august 1999, autor THL; www.ziua.ro. 22 „Dar un meci rămâne doar un meci şi nu durează decât 90 de minute, iar apoi toţi pleacă acasă", a adăugat antrenorul care a câştigat, cu Porto, Cupa UEFA (2003), Liga Campionilor (2004) şi două titluri de campion al Portugaliei (2003, 2004), în doi ani de excepţie pentru „dragoni”, Prosport, 28 decembrie 2006, articolul „Murinho speră să fie bine primit la Porto”; www.prosport.ro. 245 ci fotbalişti la FC Porto. Rolul de marcă identitară al paranumelor metaforice demonstrează că, în competiţiile sportive, specificul cultural este esenţial în promovarea unui ansamblu mai larg de valori împărtăşite de susţinătorii diverselor echipe. Dezvoltarea tehnologiilor moderne de informare în masă a condus la răspândirea acestui tip de modele onomasiologice, care, în mod paradoxal, devin reprezentative şi sunt larg acceptate tocmai pentru că reflectă particularul, culoarea locală, individualitatea culturală a unor comunităţi. În plan individual, acestui proces de expansiune a supranumelor sportive îi corespunde apariţia poreclelor. Presa sportivă joacă un rol central în impunerea poreclelor date sportivilor, ştiut fiind că, de multe ori, jurnaliştii sunt cei care născocesc poreclele. De exemplu, în lumea boxului, agresivitatea, forţa şi vitalitatea sunt trăsături care determină analogia cu ferocitatea unor animale de talie mare sau medie. Din acest punct de vedere, mulţi boxeri au porecle sugestive: Pitbull-ul23, Pantera24, Leopardul25 etc. Aceleaşi trăsături au favorizat răspândirea unor porecle asemănătoare şi printre fotbalişti (jucători şi antrenori): Fiara26, Dulăul27, Pantera 23 „În sfârşit, Pitbullul a „muşcat””, Crai nou, nr. 4462, 18.06.2007, autor: Cristian Marcu; www.crainou.ro. 24 „Sorin “Pantera” Tănăsie a cucerit titlul european”, Prosport, 30.09.2007, autor: Alexandru Enciu; www. prosport.ro 25 „Mister ‘KO’ atacă ‘Leopardul’”, Cotidianul, 17.05.2006, autor: Mirela Băsescu; www.cotidianul.ro. 26 „‘Fiara’ Lăcătuş a format însă prefixul 666, iar demonii în alb şi roşu au început să-i chinuie pe oamenii lui Uhrin”, Gazeta Sporturilor, 2.09.2007, autor: Valentin Şchiopu; www.gsp.ro. 27 „Poreclit “Dulăul”, mijlocaşul Cristian Todea (...)”, Gazeta Sporturilor, 27.06.2007, autor: Dan Brie; „Viorel Hizo a gesticulat nervos mai tot timpul (...). La faza din minutul 47, “Dulăul” n-a mai suportat”, Gazeta Sporturilor, 11.08.2007, autor: Eduard Apostol; www.gsp.ro. 246 (neagră)28 etc. Alteori, agilitatea şi viteza de reacţie sunt caracteristicile pe care se bazează faima şi porecla unui sportiv: Cobra29, Pisica30, Veveriţa31 etc. Acestor porecle li se adaugă asocierile glumeţe inspirate de înfăţişarea sau de personalitatea sportivilor (Corbul32, Cocoşul33, Curcanul34 etc.) precum şi de personajele popularizate prin anumite produse media (filme, benzi desenate şi desene animate): Omul Păianjen35, Pantera Roz36. Prezenţa unor astfel de porecle în textul jurnalistic dovedeşte pătrunderea oralităţii în limba scrisă şi impunerea colocvialităţii ca registru dominant în presa sportivă. Una din trăsăturile stilistice ale publicisticii sportive este „retorica ornării” (Zafiu 2001: 123). De cele mai multe ori, mijloacele de 28 „Două minute mai târziu, Pantera Semedo a prins aripi pe banda dreaptă”, Gazeta Sporturilor, 27.06.2007, autor: Valentin Şchiopu; www.gsp.ro. 29 „Adrian Ilie va fi noul manager general la Steaua”, Prosport, 30.05.2007, autor: Dorinel Artene, articolul „‘Cobra’ se întoarce !”; www.prosport.ro. 30 „Bogdan Lobonţ, a plecat în vacanţă la Firenze (...). “Pisica” va reveni în ţară săptămâna viitoare”, Gazeta Sporturilor, 8.06.2007; www.gsp.ro. 31 „Eu sunt bine pregătită”, a declarat cea cunoscută sub numele de ring ‘Veveriţa’”, Prosport, 19.03.2007; www.prosport.ro. 32 „‘Corbul’, cum i se mai zice dinamovistului, e un tip mai tăcut, retras”, Gazeta Sporturilor, 27.05.2007, autor necunoscut, articolul „În pat cu Dănciulescu”; www.gsp.ro. 33 „Este poreclit “Cocoşul” datorită frizurii sale rebele. Este Ştefan Radu”, Gazeta Sporturilor, 13.07.2007, autor: Eduard Apostol; www.gsp.ro. 34 „(...) antrenorul Florin Cioroianu va sta cu sabia deasupra capului la partida cu CFR Cluj (...). “Curcanul” ar putea fi dat afară”, Gazeta Sporturilor, 10.08.2007, autor: Marius Chiţu; www.gsp.ro. 35 „Informaţia angajării lui Walter Zenga la Dinamo a fost postată şi pe site-ul personal al tehnicianului, dar şi pe cel oficial al lui Inter Milano, formaţia la care cel poreclit “Omul Păianjen” a cunoscut gloria.”, Gazeta Sporturilor, 6.09.2007, autor: Ioana Mihalcea; www.gsp.ro. 36 „Portarul Daniel Tudor s-a înţeles cu UTA pentru încă doi ani. (...) a explicat portarul, poreclit “Pantera Roz”.”, Gazeta Sporturilor, 5.06.2007, autor: Radu Romanescu; www.gsp.ro. 247 semnificare sunt orientate de o componentă imagistică dominantă, adică de un nucleu în jurul căruia se organizează o reţea de nuanţări adiacente. De pildă, un titlu precum „Măgarul din turma lui Becali”37 pune în lumină atitudinea ironică a jurnalistului faţă de comportamentul unuia dintre conducătorii clubului FC Steaua Bucureşti. Dezvoltată prin prisma imaginarului animalier, semnificaţia conotativă de tip peiorativ îşi are originea într-una din poreclele atribuite lui Gigi Becali (Oierul). În consecinţă, înţelegerea textului se sprijină pe scenariu cognitiv de factură analogică: oierul este patronul, turma este echipa, iar măgarul este, în viziunea jurnalistului, fostul manager general al clubului, Mihai Stoica, care se face vinovat de violenţă comportamentală. În alte texte, analogia determină convergenţa între corelaţiile metaforice: „În fotbalul românesc se pregăteşte o mişcare-surpriză, care nu vine nici dinspre turma lui Becali, nici de la canisa performantă a lui Borcea.”38. Alegerea termenului turmă pentru a denumi echipa patronată de „oier” este relaţionată cu analogia metaforică canisă – echipă, corelaţia semantică implicită [câini (roşii) -canisă] fiind motivată de supranumele jucătorilor din formaţia FC Dinamo Bucureşti. Există, însă, şi texte în care şablonul imagistic apare ca efect al clişeizării: „Inutili la începuturile istoriei acestui sport, deveniţi „cavalerii în negru” mai târziu, arbitrii au ajuns nişte cameleoni fără de care nu se poate disputa nici un meci.”39. Uzura la care a fost supus sfera de sensuri figurate ale cuvântului cameleon a generat apariţia clişeului semantic şi o mică familie lexicală răspândită, cu precădere, în publicistică - a (se) cameleoniza, cameleonizare, cameleonism, cameleonist, cameleonic - aspect ce demonstrează importanţa funcţional-expresivă a derivării, proces formativ perceput, probabil, ca mijloc de evitare a clişeizării. În unele cazuri, comoditatea de a folosi clişeul metaforic 37 Cotidianul, 27.07.2006, autor: Roxana Maha; www.cotidianul.ro. 38 Cotidianul, 22.06.2007, autor: Ovidiu Drăgan; www. cotidianul.ro. 39 Cotidianul, 30.06.2006, autor: Viorel Dobran; www.cotidianul.ro. 248 animalier reflectă fragilitatea gândirii manifestată prin enunţuri de un original umor involuntar: „Într-o lume a fotbalului plină de şacali şi hiene, maestrul Emerich Ienei a fost întotdeauna un exemplu. Din toate punctele de vedere.”40. Fireşte că intenţia laudativă a autorului este onorabilă, însă convergenţele semantice din enunţ îl recomandă pe „maestrul Emerich Ienei” ca exponent al şacalilor şi hienelor, nicidecum un exemplu opus celui înfierat prin șabloanele imagistice animaliere. Proximitatea onomasiologică și psihosocială dintre politică şi sport le oferă jurnaliştilor posibilitatea de a valorifica potenţialul conotativ al semnificaţiei prin schimbare metaforică. Un subtitlu de tipul „Bursucul e în opoziţie”41 atrage atenția tocmai prin trecerea de la jargonul sportiv (Bursucul – porecla antrenorului Dan Petrescu) la vocabula politică (a fi în opoziţie). Un alt titlu, „Guzganul roş-albastru”42 îşi are originea expresivă într-un pamflet de succes: „Este un guzgan rozaliu, alb în cap de câtă brânză de furat a-nfulecat. Răspunde la un nume de fiinţă umană, Viorel, numele de familie fiind cunoscut ca substantiv comun: hrebenciucul”43. Devenită rapid poreclă a personajului menţionat, sintagma guzgan rozaliu a fost prelucrată „cromatic” pentru a evidenţia preferinţele fotbalistice ale politicianului „gratulat” cu identitatea metaforică de guzgan: „Atât PSD-istul Hrebenciuc cât şi PRM-istul Dragomir merg pe mâna Stelei”44. Un mecanism similar determină expresivitatea titlului „Behăituri vămuite ieftin”. Ludicul iese în evidenţă numai dacă cititorul face legătura între verbul a vămui (’a lua vamă’), termen specializat semantic pentru a denumi un anumit tip de reglementare administrativă şi „Vamă”, porecla maliţioasă atribuită fostului preşedinte al clubului FC Rapid Bucureşti: „Dinu Gheorghe a fost amendat doar cu 700 euro 40 autor N. M. Tut, http://www.fcsteaua.ro/index/section/articles/article/2077. 41 Cotidianul, 22.06.2007, autor: Ovidiu Drăgan; www. cotidianul.ro. 42 Cotidianul, 6.04.2006, autor: Ovidiu Drăgan; www.cotidianul.ro. 43 Adevărul, 21.03.2005, autor: Cristian Tudor Popescu; www.adevarulonline.ro. 44 Cotidianul, 6.04.2006, autor: Ovidiu Drăgan; www.cotidianul.ro. 249 pentru dirijarea corului de „behehe” de la Rapid” 45. Pasionaţii de fotbal vor fi înţeles imediat ce războinic al luminii a fost ţinta „behăiturilor”, chiar înainte de a fi terminat lectura articolului. O altă modalitate dominantă de valorificare a resurselor expresive ale registrului imagistic animalier este interferenţa cu alte câmpuri onomasiologice, bine reprezentate în presa sportivă românească: confruntarea armată, vânătoarea, reprezentaţia scenică, etc. Co-prezenţa, în plan sintagmatic, a termenilor aparţinând unor câmpuri neînrudite, conferă scrierilor sportive caracter de mozaic. Ca manifestare textuală a opţiunilor gazetarului, interferenţa câmpului animalier cu alte câmpuri lexicale pune în lumină fantezia jurnalistului animat de dorinţa de a relata întâmplările într-o manieră cât mai sugestivă. Într-un fragment precum „Acelaşi Stancu a fost invitat spre poarta adversă, a acceptat pe loc şi a predat geometrie cu un trasor la păianjen”46, interferenţa dintre câmpuri determină specificul expresiv și persuasiv al textului. Introdus prin intermediul semanticii politeţii (a fost invitat spre poartă, a acceptat pe loc), jocul de fotbal devine o simbolică lecţie (a predat geometrie) de atac (trasor) asupra porţii adverse (păianjen). Imaginea pe care cititorul şi-o formează despre partidă este dramatizată: atacantul pare un profesor ce acceptă politicos invitaţia de ține o lecție, dar se manifestă ca un soldat bine antrenat care le dă adversarilor o lovitură fulgerătoare şi letală. În contextul amintit, semnificaţia figurată, dar specializată, în limbajul sportiv, a termenului păianjen, ‘colţul de sus al porţii de la unele jocuri sportive’, asigură convergenţa metaforică a ansamblului şi conturează imaginea definitorie a textului sportiv: atacantul este un ţintaş iscusit care ocheşte şi nimereşte minusculul păianjen. Acest tip de imagine este recurent în presa sportivă actuală, după cum o dovedeşte o relatarea unui alt meci de fotbal: „Predescu “torpilează” de pe dreapta o minge spre centrul 45 Cotidianul, 1.06.2006, autor: V.D.; www.cotidianul.ro 46 Gazeta Sporturilor, 18.08.2007, autor: Alexandru Răduca; www.gsp.ro. 250 careului, “Zaha” trece ca nevăzut pe lângă Goian şi Baciu, iar bistriţeanul catapultează mingea la păianjen.”47. Într-un alt text, termenul păianjen devine nucleul de realizare a caracterizării unui fost mare jucător: „Bălan era tipul jucătorului harnic, tenace, un mic păianjen care se agăţa de orice minge ca de propria casă”48. Sinonimia stilistică jucător - păianjen determină concretizarea unei valori semantice conotative care se deosebeşte de sensul specializat al cuvântului în discuţie şi scoate în evidenţă una din cele mai facile modalităţi prin care jurnalistul încearcă să-i impună cititorului o viziune fabulatorie asupra realităţii. Cu alte cuvinte, metaforele animaliere sunt manifestări lingvistice ale subiectivităţii jurnalistului şi „transformă textul în fabulă” (Zafiu 2001: 57). Se întăreşte, astfel, constatarea că, în interiorul stilului publicistic, presa sportivă are o individualitate bine conturată sub aspect imagistic. 47 Prosport, 14.04.2007, autor: Cristian Cucolaş; www.prosport.ro. 48 Prosport, 28.09.2007, autor: Florin Caramavrov; www.prosport.ro. 251 252 Metafora științifică Studiile dedicate metaforei s-au îmbogățit în ultimul sfert de veac cu numeroase contribuții privind uzul metaforei în discursul științific. Această creștere a interesului pentru caracteristicile și funcțiile metaforei științifice este probată atât de diversitatea ariilor asupra cărora cercetătorii s-au aplecat cât și de intensitatea dezbaterilor în care specialiștii s-au angajat. Foarte puține științe sau câmpuri de cercetare științifică au rămas neinvestigate din perspectiva recursului la metaforă. Astfel, într-una din cele mai recente cercetări (Herrmann 2013) sunt enumerate nu mai puțin de 14 arii de cercetare care au beneficiat în ultimii ani de monografii, studii și articole referitoare la metaforă. Deși menționează ramuri precum biologia, chimia, dreptul, economia, filosofia, fizica, istoriografia, medicina, neuroștiințele, pedagogia, psihoterapia, sociologia, științele administrative și științele mediului, lucrarea citată nu înglobează și cercetările asupra recursului la metaforă în științe precum lingvistica (Aitchinson 2013), geografia (Cresswell 1997) sau matematica (Núñez 2008, Pimm 1981, Pimm 1988), fapt ce ar fi permis formularea observației că metafora este prezentă nu numai în științele naturale, sociale sau umaniste, ci și în cele exacte. Constatarea de fond - anume că prezența metaforei în discursul științific (Brown 2003, Hoffman 1980, Reeves 2005), în cel academic (Herrmann 2013) sau în cel popularizare a științei (Goatly 1997, Loffler-Laurian 1994) este o realitate de netăgăduit - ar fi legitimat afirmația potrivit căreia departe de a fi „simple ornamente sau figuri de stil periculoase și înșelătoare” metaforele sunt constitutive cunoașterii și exprimării științifice (Gibbs 1994: 171). Teza că metafora este „un ingredient vital al gândirii și comunicării despre lumea observată științific” (Brown 2003: 188) atrage atenția asupra unei vechi și furtunoase controverse pe care Umberto Eco (1983), cu o formulă inspirată, a denumit-o „scandalul metaforei”. Ca „fenomen semiotic permis de aproape toate celelalte sisteme semiotice” (Eco 1983: 218), metafora a divizat lumea oamenilor de știință în adversari și adepți. Adversarii metaforei consideră că metafora este o piedică în calea cunoașterii și comunicării științifice deoarece „contaminează înțelesurile precise și stabile pe care știința încearcă să le descopere dincolo de cuvintele la care recurge. Această contaminare metaforică compromite investigația științifică și integritatea raționamentului deductiv atât de des folosit în teoriile și explicațiile științifice.” (Gibbs 1995: 170). Pe de altă parte, adepții metaforei, precum psihologul american Robert R. Hoffman (1980: 411), consideră că metafora are roluri euristice fundamentale pentru buna desfășurare a cercetării științifice: „o metaforă poate indica noi direcții, noi demonstrații și noi experimente atât în privința testării de ipoteze cât și a operațiunii adicente de clasificare. O metaforă poate indica noi constructe și noțiuni teoretice sau le poate reinterpreta pe cele deja existente. O metaforă poate indica noi corelații structurale sau asemănări între constructele teoretice adică noi categorii de constructe și proprietăți. (...) Metafora poate indica noi relații funcționale care ar putea fi formalizate matematic. (...) În raport cu o teorie sau o ipoteză concurentă, o metaforă poate arăta că descrierea literală poate fi greșită (...).”. Întrucât analiza și interpretarea atitudinilor oamenilor de știință față de metaforă nu se înscrie între obiectivele acestui studiu, în cele ce urmează expunerea va fi orientată către evidențierea a trei dintre aspectele implicate în dezbaterile privind importanța metaforei în discursul științific: a) sublinierea câtorva dintre caracteristicile metaforei științifice, b) evaluarea succintă a clasificărilor propuse de diverși autori și c) reliefarea funcțiilor dominante pe care metafora le îndeplinește în cunoașterea și comunicarea științifică. 254 Trecând în plan secund perspectiva tradițională, conform căreia metafora este un ornament expresiv, o figură de stil dezvoltată prin transfer de înțeles, vom adopta viziunea potrivit căruia metafora este un complex proces discursiv de corelare conceptuală și semiotică cu implicații de ordin cognitiv, comunicativ și lingvistic (Steen 2011). Așadar, natura procesuală a metaforei, condiția ei de fenomen cognitiv-semiotic dinamic, legat de context, se cuvine să primeze în raport cu mai vechea accepție prin care metaforei nu i se atribuia calitatea de “activitate”, ci de “produs” al unei comparații subînțelese. Considerată ca activitate de cunoaștere și comunicare, metafora nu mai este limitată la un ansamblu de evidențe lingvistice mai mult sau mai puțin izolate ori de-contextualizate, ci este legată de creativitatea protagoniștilor actului de comunicare, pe de o parte, și de cadrele - istoric, cultural, situațional, lingvistic - în care un act comunicativ se manifestă, pe de altă parte. Înscrierea metaforei într-o perspectivă mai amplă privilegiază, credem, o interpretare mai nuanțată a așa-numitelor sensuri metaforice, prin posibilitatea de a discuta pertinența contextuală a înțelesurilor, însă nu prin decupaje artificiale, ci prin observarea dimensiunii cognitive a comunicării. În esență, punctul de vedere adoptat în prezentarea de față este de sorginte retorică, cu luarea în considerare a unora dintre achizițiile cognitivismului, în speță teoria metaforei conceptuale și teoria integrării conceptuale. În calitate de discurs aflat în căutarea adevărului, discursul științific eludează apartenența strictă la unul din genurile retorice tradiționale, dat fiind că, prin ipostazele sale, el poate fi înscris în fiecare dintre cele trei genuri (Gross 2006: 25). Dacă invocăm criteriul cronologic - valorificat de Aristotel (2004: 103) pentru a distinge între judiciar (gen orientat spre fapte trecute), demonstrativ (gen orientat spre fapte actuale) și deliberativ (gen orientat spre fapte eventuale) -constatăm că omul de știință sondează trecutul, problematizează prezentul și scrutează posibilitățile viitorului. Înțelegerea resorturilor cognitive și semiotice care animă procesele de cunoaștere și comunicare științifică nu poate rămâne indiferentă la particularitățile și ipostazele 255 retorice ale discursului științific. Prin urmare, prezentarea din unghi retoric a caracteristicilor metaforei științifice, evaluarea clasificărilor propuse în literatura de specialitate de diverși autori precum și reliefarea funcțiilor îndeplinite de metaforă poate fi realizată în acord cu trei planuri de relevanță: planul reprezentării, planul interacțiunii cu receptorul și planul textului. Planuri de relevanță a metaforizării Planul reprezentării angajează obiectul cunoașterii științifice. Pentru a se „materializa”, raționamentul este frecvent țesut în pânza unor concretizări imagistice care au menirea de a ilustra și de a cristaliza judecățile omului de știință. Științele abundă în astfel de arhitecturi imagistice, întemeiate pe metaforizare. În fizică, Niels Bohr a explicat structura atomului prin recurs la metafora „sistemului solar” (Pulaczewska 1999: 119). Așa cum plantele orbitează în jurul Soarelui, tot astfel electronii purtători purtători de sarcină negativă roiesc în jurul nucleului purtător de sarcină pozitivă, fiecărei orbite corespunzându-i un nivel de energie diferit. În biologie, Charles Darwin a preluat, din necesități retorice, unele din matricele conceptuale și terminologice ale fondatorilor comparativismului lingvistic pentru a le fructifica în apărarea tezei evoluției (Alter 1999 apud Mendívil-Giró 2004). În raport cu speciile, scrie Darwin (1909: 53), rasele sunt, „ca și dialectele unei limbi”, „fără o origine distinctă”. În lingvistică, prin August Schleicher, concepția lui Darwin este așezată la temelia naturalismului lingvistic1, suprapunându-se peste concepția organicistă, de factură romantică, a părinților lingvisticii comparativ-istorice: „Limbile sunt organisme naturale; ele nu au fost niciodată supuse voinței omului, au 1 Die Darwinsche theorie und die sprachwissenschaft, 1863. Am consultat versiunea în limba engleză a lucrării, Darwinism Tested by the Science of Language, John Camden Hotten, London, 1869. Merită reținută, cu titlu de exemplu, teza potrivit căreia „Regulile pe care Darwin le-a stabilit cu privire la speciile de animale și de plante se aplică și organismelor limbilor, adică în ceea ce privește trăsăturile lor principale” (Schleicher 1869: 30). 256 crescut și s-au dezvoltat după legi determinate, au îmbătrânit și au murit. Ca atare, ele se supun acelorași fenomene pe care le cuprindem sub numele de „viață”. Drept urmare, știința limbii este o știință naturală, iar metodele ei sunt în genere aceleași ca ale oricărei științe naturale.” (Schleicher 1869: 21-22). Recunoașterea diferitelor „straturi” de capital metaforic are o mare importanță în analiza metaforei științifice. Când lingvistul român Sextil Pușcariu scrie despre organismul limbii2 sau despre lupta cuvintelor pentru existență3, savantul român valorifică, pe de o parte, tradiția retorică a discursului științific din epoca istorismului și organicismului lingvistic, strălucit reprezentată de savanți precum Wilhelm von Humboldt sau Friedrich Schlegel (Morpurgo Davies 1998: 83 ș.u.), și, pe de altă parte, exploatează achizițiile naturalismului lingvistic, ivite din matca evoluționismului darwinian. Exemplele pun în evidență faptul că, în discursul științific, unele constructe metaforice migrează de la o disciplină la alta, fiind, cel mai adesea, reînvestite cu noi accepții și valori. Planul interacțiunii cu receptorul pune în valoare contractul retoric dintre emițător și receptor. Prin mijlocirea imaginii, indiferent de natura ei semiotică (iconică sau lingvistică), receptorul pătrunde în lumea de idei a emițătorului. Altfel spus, întâlnirea dintre protagoniști este supusă unei negocieri, iar această negociere este orientată de factori obiectivi și subiectivi. De pildă, un studiu asupra metaforelor prezente în scrierile de psihologie publicate în decurs de nouăzeci de ani în 2 „Îmbogățirea normală a limbii se face prin valorizarea elementelor vechi, printr-o necurmată împrospătare a celulelor din organismul viu al limbii ” (Pușcariu 1976: 398). 3 „de cele mai multe ori lupta pe viață și pe moarte se dă între cuvintele vechi și cele nouă” (Pușcariu 1976: 194); „Alteori – ca în cazul lui față și obraz – lupta între cei doi termeni e în plină desfășurare” (Pușcariu 1976: 275); „De la slavii de sud ne-a venit și gleznă (harta 9), gît (harta 7) și probabil și burtă (harta 8), care se luptă încă cu vechiul pîntece chiar în Muntenia, provincia care formează aria lui de răspîndire.” (Pușcariu 1976: 347). 257 revista Asociației Americane de Psihologie, Psychological Review, a evidențiat faptul că tipurile de conceptualizare și exprimare metaforică se schimbă în timp, asemenea modelor, și reflectă tensiunile dintre diversele școli de gândire științifică (Gentner/Grudin 1985: 181-192). Desemnările metaforice ale proceselor mentale au fost grupate în patru clase tematice: a) metafore ale animatelor (engl. animate-being metaphors), b) metafore neurale (engl. neural metaphors), c) metafore spațiale (engl. spatial metaphors) și d) metafore sistemice (engl. system metaphors). Au fost excluse din analiză metaforele goale de tipul „sănătate mentală” (mental health) sau „creștere intelectuală” (engl. intelectual growth) și metaforele idiosincratice, care nu au putut fi incluse în vreuna din clase. Autorii studiului au observat că în perioada de la finele veacului al XIX-lea și începutul secolului al XX-lea au dominat metaforele animatelor și cele spațiale. Între 1925 și 1945, pe fondul ascensiunii behaviorismului, cele două tipuri dominante de constructe metaforice au cunoscut un regres semnificativ, dar a crescut incidența de apariție a metaforelor neurale și sistemice, pentru ca între 1955 și 1975 să se constate o accelerare a prezenței metaforelor sistemice și spațiale. Mai departe, în interiorul clasei metaforelor sistemice s-a observat o deplasare a interesului specialiștilor dinspre metaforele mecaniciste, dominante la răscrucea veacurilor al XIX-lea și al XX-lea, către metafore sistemice împrumutate din matematică, fizică și cibernetică. În opinia autorilor, schimbările în preferința pentru anumite clase de constructe metaforice sunt, în primul rând, motivate de apartenența cercetătorilor la anumite școli de gândire științifică. Astfel, creșterea metaforelor neurale s-a datorat influenței gestaltismului, iar proliferarea metaforelor sistemice și spațile în scrierile din a doua jumătate a secolului al XX-lea a fost pusă pe seama emergenței psihologiei cognitive. Astfel de schimbări semnalează că receptorului i se propun anumite tipuri de metaforizare care, în timp, devin canonice sau nu (Reeves 2005). Acest aspect atrage atenția asupra dimensiunii epistemologice a recursului la metaforă în discursul științific, în sensul 258 că prin metaforă este pusă în valoare ideologia unui autor, a unei școli sau a unui curent științific. În plan textual, constructele metaforice asigură unitatea și coerența expunerii științifice și reflectă tipul de secvență discursivă la alcătuirea căruia metafora participă. Darian (2003) observă cu îndreptățire că în organizarea unei expuneri științifice intră, de regulă, secvențe4 precum clasificarea, definiția, experimentul, ilustrația, ipoteza etc. și fiecare dintre ele are un specific structural și comunicativ în care metaforizarea îndeplinește roluri distincte. De exemplu, una din cele mai potente constructe imagistice întrebuințate în clasificări este metafora iconografică a arborelui (Pietsch 2012), folosită pentru a semnala existența afinităților și deosebirilor dintre diverse elemente ale realității sau dintre diverse aspecte ale gândirii omenești: „Complexitatea structurală a arborelui – cu rădăcinile, trunchiul, ramurile bifurcate și frunzele sale – a fost considerată de-a lungul secolelor simbolul ideal pentru a înfățișa și cartografia ierarhii de cunoștințe și idei” (Pietsch 2012: 1). Această metaforă vizuală își are originea în lucrările unor învățați din secolul al XVI-lea și s-a concretizat, în timp, în ipostaze grafice dintre cele mai diverse, fiind astăzi prezentă în instrumentarul multor, dacă nu tuturor științelor. Metafora iconografică a arborelui nu este exclusiv folosită în realizarea de clasificări. În lucrările unor mari lingviști, precum Lucien Tesnière (1959), metafora arborelui este întrebuințată pentru a ilustra segmentări enunțiative. În opera aceluiași lingvist, cititorul descoperă, în diverse definiții, „modelul atomic” al catenelor enunțiative, conceput după modelul catenelor chimice: „Verbul se poate așadar compara cu un fel de atom încârligat (subl. aut.) susceptibil de a-și exercita atracția asupra unui număr mai mult sau mai puțin ridicat de actanți atât timp cât are un număr mai mare sau mai mic de cârlige pentru a-i ține agățați de el. Numărul de cârlige al unui verb și, prin urmare, numărul de actanți pe 4 Secvențele sunt redate în ordine alfabetică, nu în ordinea organizării lor textuale. 259 care acesta îi poate guverna constituie ceea ce vom numi valența verbului.” (Tesnière 1959: 238). De altfel, prestigiul științific al operei lui Tesnière a favorizat impunerea unei terminologii lingvistice ale cărei origini trebuie căutate îndeosebi în chimie și biologie: atom, celulă, diviziune, enunțuri bifide, nucleu și nuclear, valență (ne)saturată etc., multe definiții fiind prin excelență metaforice: „Nucleul este în ultimă instanță entitatea sintactică elementară, materialul fundamental al eșafodajlui structural al enunțului și într-o anumită măsură celula constitutivă a unui organism viu” (Tesnière 1959: 45). Caracteristici ale metaforelor științifice Exemplele menționate pentru a legitima necesitatea de a studia, din unghi retoric, cele trei planuri de relevanță a metaforizării în discursul științific permit observarea câtorva proprietăți ale metaforei științifice. O primă caracteristică este natura convențională a procesului de metaforizare științifică. Convenționalizarea evidențiază fundamentul istoric al constructelor metaforice la care oamenii de știință recurg. Metaforele științifice de succes, observă Gibbs (1994: 173), tind să devină, prin întrebuințare intensă, metafore tocite sau moarte. Ele se constituie în parte a cunoașterii și comunicării științifice abia după ce se supun unor procese firești de acomodare conceptuală și semiotică. Această considerație permite formularea ipotezei că metaforele științifice sunt metafore tranzitive. Urmându-l pe Tudor Vianu (1968), pentru care orice act de comunicare verbală este alcătuit dintr-un nucleu al comunicării și o zonă expresivă, vom comenta că metafora științifică lărgește zona expresivă a comunicării, dar nu detrimentul nucleului comunicării, așa cum se întâmplă în cazul metaforei poetice, ci în favoarea acestuia. Dacă metafora poetică este, în acord cu viziunea lui Vianu, un construct de tip reflexiv, metafora științifică poate fi considerată un construct de tip tranzitiv care nu „contractă” nucleul comunicării, ci îl „dilată”, ceea ce înseamnă că metaforele științei nu dezmărginesc lumea, ci o plasticizează (Blaga 1969). Pentru a dezbate natura reflexivă sau tranzitivă a metaforei, Aitchison (2003: 40-41) fructifică distincția între metafore deschise (engl. open-ended metaphors) 260 și metafore închise (engl. closed-off metaphors) pentru a problematiza identitatea limbajului poetic în raport cu cel științific. Autoarea concluzionează că cele două tipuri de metaforă coexistă în opera poetică și în cea științifică, în condițiile în care, în anumite domenii ale științei, recursul la metaforă poate avea o complexitatea asemănătoare celei din ficțiunea literară. Am sugerat deja că, în discursul științific, metafora este o oglindă în care se răsfrânge ideologia unui autor, a unei școli sau a unui curent. În calitate de mediu de reflexie a cunoașterii și comunicării științifice, metafora servește unor scopuri deopotrivă obiective și subiective. Comunicând prin metaforă, omul de știință se și comunică. În primul rând, omul de știință recurge la metaforă în scop euristic, pentru a descoperi ceva nou. Acest țel este atins prin folosirea metaforelor constitutiv-teoretice (engl. theory constitutive metaphors), „părți indispensabile ale unei teorii științifice” (Gibbs jr. 1994: 172). Metafora valenței dezvoltată de Tesnière este o astfel de metaforă deoarece prin mijlocirea ei a înflorit o întreagă clasă de studii lingvistice grupate sub denumirea generică de „teorii ale valenței”. În al doilea rând, omul de știință se folosește de metaforă în scop explicativ, caz în care metafora facilitează și catalizează înțelegerea: „metafora are capacitatea de a transpune chestiuni dificile într-un cadru concis și plauzibil” (Buss/Jost 2006: 13). Metaforele care „îndeplinesc un rol în predarea sau în explicarea teoriilor care, de altfel, pot fi complet sau aproape complet formulate în manieră non-metaforică” (Gibbs jr. 1994: 172) sunt numite metafore pedagogice (engl. pedagogical metaphors). În sfârșit, nu trebuie neglijat faptul că, în discursul științific, procesul de metaforizare are și fundament cultural. „Orice discurs” - notează Carol Reeves (2005: 99) – „este în același timp rezultat și cauză a culturii. Discursurile specializate ale științelor rezultă din și contribuie la închegarea valorilor colective și activităților care formează cultura științifică. Uneori, discursul științific modelează felul în care gândim și vorbim despre o temă, dar alteori norme culturale și sociale mai ample modelează felul în care oamenii de știință gândesc și vorbesc despre o anumită temă”. Fundația culturală a 261 constructelor metaforice este de netăgăduit dacă observăm că preferințele oamenilor de știință pentru anumite tipare canonice de metaforizare se schimbă în acord cu evoluția societății, a tehnologiei și a ideilor despre realitate. Spre exemplu, conceptualizarea metaforică MINTEA UMANĂ ESTE UN COMPUTER este de dată relativ recentă, fiind cristalizată, după unii cercetători, în anii 1960 (Girenzer/Goldstein 1996), însă fundamentul ei cultural este străvechi și are ca rădăcină analogia organism - mecanism. Originile domeniului metaforic al mecanicității sunt identificate de unii cercetători (Pulaczewska 1999: 163) în cântul al V-lea al poemului De rerum natura, scris de poetul latin Lucretius. În fizică mai ales, metafora lumii ca mecanism, „machina mundi”, a cunoscut particularizări specifice fiecărei epoci culturale și irizări ideologice distincte, toate având însă un substrat comun: manifestările naturii și legile universului pot fi puse în ecuație cu funcționarea unui mecanism. Fie că se ia ca reper metafora mecanismului de ceasornic (secolele XVI-XVIII), metafora mașinii (secolele XVIII-XX) sau metafora computerului (secolele XX-XXI), ceea ce atrage atenția asupra acestui cuprinzător model de explicare a realității este strânsa legătură cu modelul organicist. Mecanismul este un analogon al organismelor vii. Unii cercetători plasează ascuțirea concurenței dintre cele două modele metaforice în veacul al XVII-lea, odată cu dezvoltarea cartezianismului (Ruse, 2005), însă alți autori (Reeves 2005: 26) notează că imaginarea lumii ca mecanism, nu ca organism, fusese deja explicit formulată în scrierile astronomului Johanes Kepler. În lumina considerațiilor și exemplelor de mai sus nu este lipsit de importanță să constatăm că în literatura de specialitate pe care am consultat-o sunt invocate adesea trei criterii de clasificare a metaforelor științifice: criteriul tradiției științifice și al prestigiului autorului, criteriul structural și criteriul distribuțional. Clasificarea metaforelor științifice În acord cu criteriul tradiției științifice și al prestigiului autorului se impune trasarea unei distincții între metaforele generale și cele 262 particulare. Metaforele generale formează un bazin imagistic comun exploatat de mai toate științele. Datorită vechimii și viabilității lor, astfel de metaforizări alcătuiesc capitalul emblematic al cunoașterii și comunicării științifice. Din această clasă fac parte orchestrații foarte complexe precum metafora organismului sau metafora mecanismului. Metaforele particulare sunt constructe specifice anumitor autori, anumitor școli de gândire sau anumitor grupuri de științe. Relativa lor individualitate legitimează presupunerea că, la origine, metaforele generale au fost metafore „de autor”, devenite, cu timpul, metafore implicite (Slave 1991: 11-12) depozitate în bazinul comun și conservate în patrimoniul conceptual și denominativ al științelor. Prin contrast, metaforele particulare sunt explicite, în sensul că prestigiul și pertinența lor depind de un complex de factori precum autoritatea, influența și considerația de care se bucură cercetătorul în sânul comunității științifice, dar și gradul de stabilitate sau de inerție terminologică dintr-o anumită disciplină, în acord cu evoluția ei istorică. Dacă valorificăm criteriul tradiției și al autorului, pe baza căruia se poate face deosebire între metaforele particulare și cele generale, vom observa că, prin actualizarea opoziției implicit - explicit, procesul de convenționalizare metaforică presupune, în discursul științific, existența și manifestarea a trei grade de intensitate metaforică (Buss/Jost 2006: 4): Metaforele tocite sunt așa-numitele metafore moarte, înghețate sau lexicalizate pe care, din pricina deprinderii de a le folosi, membrii comunităților științifice nu le mai recunosc drept metafore. Internaționalizarea este un bun indicator al circulației și tocirii lor. De pildă, la baza unor termeni tehnici de uz curent în teoria și analiza limbii, precum organism, mecanism sau radical se află vechi tulpine metaforice: gr. organon ‘unealtă’, gr. mekhane ‘dispozitiv, instrument’, lat. radix ‘rădăcină’. Diversele dicționare explicative și etimologice ale vocabularelor științifice (Elias 2007) arată cel mai bine cât de mult datorează știința modernă resurselor greco-latine. Metaforele convenționale, numite și metafore slabe, sunt 263 constructe cărora membrii diverselor comunități științifice încă le recunosc și le exploatează potențialul imagistic. În mare parte, acestea sunt metafore care oglidesc autoritatea și prestigiul ideologiilor științifice. Sub aspect cognitiv și semiotic, acest prestigiu se concretizează în dezvoltarea unor concepte și terminologii distincte de la o școală la alta, de la un curent științific la altul. Metaforele vii, numite și metafore inovatoare sau puternice, sunt metaforele care deschid noi orizonturi în cercetarea științifică. Această clasă de metafore este cel mai strâns legată de personalitatea creatoare a omului de știință. Spre exemplu, pe terenul lingvisticii generale, Sextil Pușcariu a remarcat potențialul euristic al analogiei pe care Vittore Pisani, reprezentant de seamă al școlii neolingvistice italiene, o dezvoltă între organizarea internă a limbii și stilurile arhitecturii5. Pe fundamentul pus de Pisani, E. Coșeriu va edifica distincția arhitectură (limbă istorică) – structură (limbă funcțională), iar această opoziție, fructificată mai apoi de alți lingviști, reliefează vitalitatea conceptualizării limbii ca arhitectură. Criteriul structural este fructificat de autori precum Jean Molino (1979: 91-92) pentru a dezbate existența existența a trei tipuri de corelații prin mijlocirea cărora se dezvoltă procesul de metaforizare. Metaforele calitative presupun existența unor corespondențe simple între noțiuni pe baza unor note considerate asemănătoare. Structura schematică a acestor metafore este de tipul [A este B]. De exemplu, în opera lingvistică a lui Sextil Pușcariu, metafore calitative 5 „Lingvistul italian V. Pisani aseamănă cu drept cuvînt structura internă a unei limbi cu stilurile arhitecturii. Dintr-o limbă se poate traduce în alta, înlocuind uneori numai cuvintele, precum de la o clădire a Renașterii se poate trece, prin modificarea ornamentației, la baroc sau rococo. Precum însă nu se poate trece de la stilul clasic la cel gotic printr-o simplă modificare de ornamentație exterioară, fiindcă întreaga clădire e „gîndită” altfel, tot astfel redarea unei expresii într-o limbă străină cere de multe ori o schimbare a structurii însăși. Felul cum se exprimă diferitele popoare corespunde unor mentalități diferite.” (Pușcariu 1976: 11). 264 precum VORBITORUL E UN INGINER CONSTRUCTOR6, SUNETELE SUNT CĂRTI DE JOC7, UZUL LINGVISTIC E UN TIRAN8 sunt, cel mai adesea, integrate în constructe metaforice de rang superior, precum metaforele relaționale sau tematice. Metaforele relaționale se dezvoltă prin corespondențe multiple care implică raporturi și relații între noțiuni. Numite și metafore filate, aceste metafore sunt „cărămizile” folosite de „constructor” pentru a ridica edificiul discursiv. Tiparul acestor constructe metaforice este de tipul [A este pentru B, ceea ce C este pentru D]. Iată, de pildă, cum sunt corelate, în teoria și analiza limbii, aspecte ale domeniului GRAVITAŢIEI cu aspecte ale DEPENDENŢEI SINTAGMATICE: „Așadar, cuvintele subsidiare sunt întrucâtva asemenea sateliților căzuți pe astrul în jurul căruia gravitau” (Tesnière 1959: 57) sau „În această gravitație universală a subordonaților imediați ai verbului în jurul acestuia, se pare că substantivele personale au tendința mai pronunțată decât altele de a nu se îndepărta de verb” (Tesnière 1959: 131). Conceptualizarea „gravitațională” a relațiilor sintagmatice dintre constituenții unui enunț este, fără îndoială, un indicator al progreselor științifice făcute în domeniul astrofizicii, după cum, dacă citim scrierile unor reputați filologi din a doua jumătate a secolului al XIX-lea, precum Max Müller, ne dăm seama de impactul metaforic al descoperirilor științifice din domeniul PATOLOGIEI: „Atât de mare este virulența acestei schimbări fonetice [autorul descrie o lege fonetică indo-europeană – n.r.] încât uneori ea mănâncă întregul trup al cuvântului și lasă în urmă doar 6 „fiecare subiect grăitor e singur un inginer de poduri și șosele” (Pușcariu 1976: 106). 7 „Nici o limbă nu face însă uz de toate aceste sunete, ci numai de o parte din ele, de obicei nu mai multe decât foile unui joc de cărți. Dar cât de nenumărate sunt posibilitățile de variație cu o pereche de cărți !” (Pușcariu 1976: 73). 8 „Uzul este un tiran care pune stavilă pornirilor individuale și limitează posibilitățile variate de expresie la ceea ce a devenit normă pentru colectivitate” (Pușcariu 1976: 28). 265 bucăți putrede” (Müller 1899: 53). Metaforele tematice, numite și metafore fundamentale (engl. root-metaphors) sau arhetipuri sunt constructele cu organizarea cea mai complexă. Ele implică corelări ample, sistematic organizate și susceptibile de a servi drept cadru de referință. Funcția lor euristică este pusă în lumină de prezența unor câmpuri metaforice. Tiparul schematic al acestor ansambluri metaforice este [X pentru Y], în care X și Y sunt domeniile onomasiologice corelate. Molino (1979: 94) consideră că metaforele tematice sunt de trei feluri: a) cu tematică preluată direct din experiența umană (teme antropomorfice, științifice, culturale); b) cu tematică binară, care evidențiază puncte de vedere antitetice asupra realului (constant-schimbător; complex-simplu, reducționist-holistic, continuu-discontinuu, empiric-formal) și c) cu tematică formală, care dirijează preferința pentru legi exprimate sub forme particulare (principiul simplității, al constanței și al conservării, al extremelor, al imposibilității). În istoria ideilor privind natura și funcțiile limbajului au fost deja identificate câteva metafore tematice dominante (Aitchison 2003: 42 ș.u.) cu mare potențial euristic și explicativ, intens folosite de cercetătorii în domeniul științelor limbajului. Astfel, la finele veacului al XVII-lea, filosoful John Locke a pus în circulație metafora conceptuală LIMBA ESTE UN CANAL DE TRANSMITERE A IDEILOR, impresionat, pare-se, de noul sistem de distribuție a apei pus în funcțiune la Londra, după marele incendiu din 1666. În veacul următor, părintele economiei moderne, Adam Smith avansa ideea că limbile omenești au principii de funcționare asemănătoare cu cele ale mașinilor, deși cu efecte adverse. În secolul al XIX-lea este pusă în circuitul ideilor despre limbă metafora arborelui genealogic, conceptualizare emblematică pentru comparativismul lingvistic. Prin activitatea științifică a lui Ferdinand de Saussure s-a impus, în veacul al XX-lea, metafora jocului, a cărei menire euristică a fost de a permite trasarea distincției între formă și substanță, pe de o parte, și pentru a sublinia importanța crucială a relațiilor dintre 266 „piesele” sistemului lingvistic. Se pot oferi și alte exemple, însă cele menționate sunt, credem, suficiente pentru a arăta că prezența metaforelor tematice în discursul științific legitimează ipoteza că în expunerea omului de știință este posibilă configurarea unui sistem ierarhic de imagini. În principiu, metaforele calitative pot participa la închegarea metaforelor relaționale, iar acestea pot contribui la dezvoltarea constelațiilor tematice. Existența unui sistem ierarhic de constructe metaforice poate fi dovedită invocându-se și criteriul distribuției (Darian 2003: 97), în acord cu care se disting trei feluri de metafore științifice: metafore izolate, metafore-ciorchine (engl. cluster metaphors) și metafore recurente. Dacă izolarea nu este un criteriu forte pentru a evalua existența ierarhizărilor de imagini, gruparea și recurența metaforică ne pot ajuta să observăm statornicia corelațiilor prin care se dezvoltă câmpurile unui sistem imagistic. Funcțiile metaforei științifice În încercarea de a arăta că reliefarea funcțiilor îndeplinite de metaforă poate fi realizată în acord cu trei planuri de relevanță, planul reprezentării, planul interacțiunii cu receptorul și planul textului, se poate sublinia că în literatura de specialitate nu există o perspectivă unitară asupra rolurilor metaforei științifice. Unii autori insistă asupra funcțiilor de tip euristic (Hoffmann 1980) în timp ce alții subliniază importanța explicativă și ilustrativă a metaforei (Beger 2011). Dacă adaugăm că descrierea funcțiilor metaforei în discursul științific este, pe de o parte, discutată în relație cu discursul academic sau cu cel de popularizare a științei și, pe de altă parte, tratată în raport cu tipurile de secvențe discursive din care metaforele fac parte, se poate aprecia că inventarul funcțiilor atribuite metaforei este departe de a fi constituit. Totuși, câteva contribuții pot fi menționate. Analizând recursul la metaforă în discursul academic, Herrmann (2013: 41) evidențiază trei clase de funcții: funcții de tip ideațional, precum funcția teoretică, funcția referențială și cea conceptuală, funcții de tip interpersonal, cum ar fi funcția pedagogică, funcția explicativă, funcția argumentativă și cea 267 evaluativă și funcții de tip textual, ca de exemplu funcția de structurare textuală și funcția de asigurare a coeziunii. Un alt autor (Goatly 1997: 300), realizează un tabel sinoptic al funcțiilor pe care le îndeplinește metafora în diverse genuri de discurs9 și observă că în textele de popularizare a științei se manifestă următoarele funcții: 1) ideologică, 2) explicativă/ modelatoare, 3) de reconceptualizare, 4) argumentativă/ analogică, 5) textuală/structurantă și 6) informativă/de memorare/ de evidențiere. Urmând o clasificare mai precisă, bazată pe analiza unui corpus de texte din fizică, o cercetătoare poloneză (Pulaczwska 1999: 66) dezvoltă o mai bună individualizare a funcțiilor metaforei științifice: a) funcție conceptual-teoretică: metafora materializează abstracțiunile științifice și structurează modelele conceptuale și teoretice; ea redimensionează noțiunile și legitimează teoriile; b) funcție metateoretică: constructele metaforice articulează și organizează perspectiva cercetătorului asupra obiectului cunoașterii; c) funcție denominativă: prin metaforă se dezvoltă desemnări ale noțiunilor; d) funcție educativă: pentru neinițiați, metafora înlesnește achizițiile conceptuale; e) funcție stilistică sau retorică: metafora plasticizează exprimarea; f) funcție sociologică: metafora evidențiază apartenența unui cercetător la o anumită comunitate științifică și favorizează mobilizarea resurselor necesare pentru dezvoltarea anumitor direcții de cercetare instituțională. Pentru a unifica punctele de vedere exprimate în literatura de specialitate, aceste mănunchi de funcții trebuie corelate cu planurile de relevanță metaforică descrise anterior deoarece ele semnalează dacă metafora participă la problematizarea identității obiectului cunoașterii, 9 Conversație, texte de popularizare a științei, publicitate tipărită în reviste, proză și poezie modernă. 268 dacă prin mijlocirea ei se negociază distanța retorică față de viziunea altui om de știință sau față altă categorie de receptori și dacă ia parte la formularea de definiții, ipoteze, exemplificări și argumente prin care se încheagă expunerea științifică. De pildă, Sextil Pușcariu recurge frecvent la metafora tematică a CĂLĂTORIEI. Ea este una din matricele imagistice ale sintezei Limba română. În prefața lucrării, intitulată „Prezentare”, metafora CĂLĂTORIEI este proiectată în planul interacțiunii cu receptorul și dezvoltă funcții de ordin educativ, stilistic și sociologic. Autorul introduce corespondența carte - oraș prin recurs la schema meraforei relaționale [Capitolele sunt pentru carte ceea ce cartierele sunt pentru oraș] și prelucrează, cu rost persuasiv și didactic, tema CĂLĂTORIEI DE ORIENTARE, al cărei scenariu este unul familiar: lingvistul este ghidul turistic, cititorul este turistul, cartea este marele oraș, capitolele ei sunt cartierele, dar pentru a cunoaște specificul orașului, adică ideile despre limbă cuprinse în carte, turistul are nevoie de hărți, de hărțile ALR. Ghidul „ar fi bucuros dacă drumul făcut împreună ar deștepta în cetitor dorința să se întoarcă în muzeele văzute în treacăt, să se documenteze mai bine din colecțiile cuprinse în volumele viitoare.” (Pușcariu 1976: 12). Așadar, prin tema CĂLĂTORIEI DE ORIENTARE se stabilește cu cititorul pactul de lectură, i se aduc la cunoștință structura lucrării și așteptările autorului, îi este dezvăluită metodologia de lucru și este invitat să mai vină și altă dată în „oraș”. În acest context, prin împletirea funcției sociologice cu funcția stilistică se stipulează condițiile contractului retoric dintre autor și cititor. Ghidul politicos și binevoitor deține competența, autoritatea și mijloacele de a-l îndruma pe turist prin oraș. La rândul său, cititorul are dorința, energia și resursele necesare pentru a vizita cele mai importante monumente ale orașului. Călătoria este, deci, în beneficiul turistului. Problematizarea raportului limbă-gândire prin apel la imagistica CĂLĂTORIEI ține de planul reprezentării și este încifrată în strălucirile 269 unei frumoase bijuterii conceptuale. Cristalizată încă din prefață10, ideea că limba și gândirea se luminează reciproc îndrumându-se una pe cealaltă este adunată într-o pagină de mare distincție intelectuală: „Cele dintâi limbi pe care istoria ni le-a păstrat, apar bogate și cu construcții gramaticale complicate; din cele mai vechi timpuri cuvintele în împerecherea lor nu sunt numai niște căi drepte, pe care gândurile să poată călători de la om la om, ci ne apar adesea ca drumuri șerpuite, cu legături multiple între ele, pe marginea cărora cresc flori parfumate și boschete tăinuite, în care gîndul să se poată ascunde la nevoie. Moștenind de la părinți aceste căi bătătorite de generații întregi, noi nu umblăm cu gîndurile noastre pe ele pasivi, ci fiecare subiect grăitor e singur un inginere de poduri și șosele, contribuind la întreținerea și lărgirea lor și găsind poteci nouă de legătură între cele vechi. Nu există trecător, oricît de umil, care să nu fi lăsat în trecere o urmă pe aceste căi, nu e minte gînditoare și inimă simțitoare care să nu fi contribuit la sporirea limbii” (Pușcariu 1976: 106). Limba este configurată ca spațiu intim și familiar al gândirii. Întovărășindu-se cu gândurile sale, omul călătorește pe drumurile vechi ale limbii păstrate din moși-strămoși, străbătând necunoscutul și tăind noi poteci care să-i deschidă vederea spre căile din vechime. Fiecare trecător își lasă urma gândurilor sale pe acest palimpsest nevăzut, iar drumurile nu sunt niciodată aceleași pentru toți drumeții. Metafora fundamentală, LIMBA ESTE MIŞCARE, este, în acest fragment, deplină. Dacă limba este o mișcare a gândirii, nu e mai puțin 10 „Limba nu e - și acest lucru se recunoaște din ce în ce mai mult – numai un servitor al gîndirii, ci și un stăpîn al ei. Dacă e adevărat că omul vorbește așa cum cugetă, nu e mai puțin adevărat că omul cugetă după cum s-au deprins să vorbească înaintașii lui. În limba tradițională căutăm expresiile cele mai potrivite pentru a ne îmbrăca gîndurile, dar această limbă moștenită, cu anumite clișee și asociații constante, îndreaptă gîndurile noastre pe căile pe care s-au mișcat și cugetele înaintașilor noștri, stabilind o legătură trainică între fiii acestui neam, o forma mentis națională.” (Pușcariu 1976: 11) 270 adevărat că GÂNDIREA ESTE O MIŞCARE ÎN ŞI PRIN LIMBĂ. Probatoriul acestei contemplări a ființei limbii îl aflăm în începutul capitolului al IV-lea, „Trecutul”, din partea a doua a lucrării, „Limbă și națiune”, în care Pușcariu (1976: 317-319) examinează cuvintele care în limba română „însemnează „a se mișca dintr-un loc în altul” și concluzionează că „eflorescența frazeologică neobișnuită” reflectă continuitatea traiului în matca spațiului etnogenetic. În contextul amintit, dominanta funcțională a imagisticii călătoriei este de ordin conceptual-teoretică. În sfârșit, prin prelucrarea atentă a țesăturii imagistice a CĂLĂTORIEI se asigură stabilitatea și convergența exemplificărilor în întreg edificiul expozitiv. Fibrele particulare ale ilustrărilor sunt întețesute în imaginea călătoriei. Complexul imagistic devine sfera în care sunt cuprinse toate cazurile individuale: „Se spune de obicei despre cuvinte că ele călătoresc. Expresia aceasta figurată poate fi înțeleasă în două feluri: sau oamenii călătoresc și duc cu ei cuvintele dintr-un loc într-altul; sau oamenii stau pe loc și transmit prin comunicație cuvintele - și, în general, orice inovație de limbă – de la om la om.” (Pușcariu,1976: 207). Cu alte cuvinte, țesătura imagistică alcătuiește un cadru argumentiv vast, un fir al Ariadnei care călăuzește observarea și interpretarea proceselor lingvistice. Tot în partea a doua a sintezei Limba română. Privire generală, la sfârșitul capitolului despre rolul factorului social în evoluția unei limbi, Pușcariu trasează distincția între limbile gramaticalizate și cele negramaticalizate. Limbile gramaticalizate, afirmă învățatul (1976: 369), sunt limbi disciplinate, ordonate, standardizate. Limbile negramaticalizate sunt limbi anarhice, plastice și bogate în nuanțe individuale. Pentru a legitima distincția, autorul preferă să fructifice 271 imagistica elocventă a CĂLĂTORIEI CU UN MIJLOC DE TRANSPORT11 în locul recursului la exemple. Prin această tehnică se face o însemnată economie discursivă și cognitivă. Nefiind o miză conceptuală importantă pusă în joc, lingvistul renunță la efortul de a valida distincția prin apel la definiții, exemple și analiză comparativă, iar cititorul este dirijat să accepte ca indubitabilă distincția trasată de autor. În acest context, împletirea funcției conceptual-teoretice cu funcția stilistică are evident scop persuasiv. Forța imaginii proiectează în plan secund absența demonstrației care ar fi validat distincția conceptuală. Prin potențarea imaginii, expunerea rămâne unitară, concisă și percutantă. Deși ar trebui să țină de planul reprezentării, așa cum ar fi de așteptat, imagistica ține de planul structurării textului (se închide un capitol). De altfel tehnica de a închide și deschide demonstrații și argumentări prin intermediul unor metafore tematice sau relaționale este marca de identitate retorică a lucrării lui Sextil Pușcariu. Ceea ce pune în evidență această schematizare a funcționării metaforei în textul științific este că același construct sau scenariu metaforic poate fi proiectat, în funcție de organizarea conceptuală, argumentativă sau ilustrativă a textului științific, în planuri de relevanță distincte, iar în actul de receptare, impactul funcțional al delimitărilor este deosebit de la plan la plan. Studiul funcțiilor metaforei științifice trebuie în primul rând concentrat asupra contextului, iar analiza aplicată a literaturii științifice ar putea pune în lumină înălțimea de 11 „În limbile gramaticalizate vorbitorul se mișcă ca pe șine. Ca mecanicul de locomotivă, vorbitorul - și mai ales scriitorul – are să dirijeze numai viteze, să frîneze, să ia cotiturile și să înțeleagă semnele semaforului din gări, unde acarii îi deschid drumul. În cele negramaticalizate, ca a noastră, ne mișcăm – cînd cu automobilul, cînd cu carul cu boi – pe șosele și drumuri, pe care trebuie să ni le căutăm uneori singuri, în orice caz cotind mereu ca să nu ne ciocnim cu alții și ca să evităm hîrtoapele.” (Pușcariu 1976: 369). 272 cuget a unei afirmații saussuriene, pe care o redăm în chip de încheiere: „A proscrie figura înseamnă a ne erija în deținători ai tuturor adevărurilor, în vreme ce de fapt sîntem incapabili să spunem unde începe și unde se sfîrșește o metaforă” (Saussure 2004: 233). 273 Bibliografie *** București. Ghid, Editura Meridiane, București, 1962. ***Oxford Latin Dictionary, Oxford, Clarendon Press, 1968. ***Studii de istoria limbii române literare. Secolul XIX, vol. 2, Editura pentru literatură, București, 1969. Aitchison, Jean, 2003, “Metaphors, models and language change”, în Raymond Hickey (ed.), Motives for Language Change, Cambridge University Press, p. 39-53. Alcock, Randal Hilbert, 1876, Botanical Names for English Readers, L. Reeve & Co., London. Allan, Keith, Burridge, Kate, 2006, Forbidden Words. Taboo and the Censoring of Language, Cambridge University Press. Allen, Irwing Lewis, 1983, The Language of Ethnic Conflict: Social Organization and Lexical Culture, Columbia University Press, New York. Anderson, John M., 2007, The Grammar of Names, Oxford University Press Andersson, Lars, Trudgill, Peter, 1990, Bad Language, Basil Blackwell, Cambridge, Massachusetts. Andriescu, Alexandru, 1979, Limba presei românești în secolul al XIX-lea, Editura Junimea, Iași. Anscombre, Jean-Claude, 1994, „Proverbes et formes proverbiales: valeur évidentielle et argumentative” în Langue française, vol. 102, nr. 1, p.95-107. Anscombre, Jean-Claude, 2000, „Parole proverbiale et structures métriques” în Langages, nr. 139, p. 6-26. Aricescu, C. D., 1884, Satire politice care au circulat în public, manuscrise și anonime între anii 1840-1866, Editura tipografiei moderne Grigore Luis, Bucuresci. Aristotel, 1998, Poetica, studiul introductiv, traducere şi comentarii de M. Pippidi, ediţia a III-a, Editura Iri, Bucureşti. Aristotel, 2004, Retorica, traducere, studiu introductiv și index de Maria-Cristina Andrieș, note și comentarii de Ștefan-Sebastian Maftei, Editura Iri, București. Austin, John L., 2005, Cum să faci lucruri cu vorbe, traducere de Sorana Corneanu, Editura Paralela 45, Piteşti. Avram, Mioara, 1987, Probleme ale exprimării corecte, Editura Academiei R.S.R., Bucureşti. Bacalbașa, Constantin, 1927, Bucureștii de altă dată. 1871-1884, vol. I, Editura Ziarului „Universul”, București. Bally, Charles, 1951, Traité de stylistique française, troisième edition, volume I, Geneve, Librairie Georg & Co, S.A., Librairie C. Klincksieck, Paris. Batistella, Edwin, 2005, Bad Language: Are Some Words Better than Others ?, Oxford University Press. Bauhini, Iohan [Bauhin, Johann], 1591, De Plantis a’ Divis Sanctis’ve Nomen Habentibus, Apud Conrad Waldkirch, Basileae. Beger, Anke, 2001, “Deliberate metaphors ? An exploration on the choice and functions of metaphors in US-American college lectures”, metaphorik.de, vol. 21/2011, p. 39-60. Bejan, Dumitru, 1991, Nume româneşti de plante, Editura Dacia, Cluj. Bernhardt, Peter, 2008, Gods and Goddesses in the Garden: Greco-Roman Mythology and the Scientific Names of Plants, Rutgers University Press. Bidu-Vrănceanu, Angela, Călăraşu, Cristina, Ionescu-Ruxăndoiu, Liliana, Mancaş, Mihaela, Pană Dindelegan Gabriela, 2001, 276 Dicţionar de ştiinţe ale limbii, Editura Nemira, Bucureşti. Black, Elizabeth, 2006, Pragmatic Stylistics, Edinburgh University Press. Blaga, Lucian, 1969, Trilogia culturii. Orizont şi stil. Spaţiul mioritic. Geneza metaforei şi sensul culturii, Editura pentru Literatură Universală, Bucureşti. Blaga, Lucian, 2003, „Studiul proverbului”, în Zări şi etape, Editura Humanitas, Bucureşti. Bloomfield, Leonard, 1973, Language, George Allen & Unwin Ltd., London. Borza, Alexandru (coord.), 1968, Dicționar etnobotanic, Editura Academiei R.S.R., București. Bradley, Raymond, Swartz, Norman, 1998, Possible Worlds. An Introduction to Logic and Its Philosophy, fourth edition, Hackett Publishing Company, Indianapolis. Britten, James, Holland, Robert, 1886, A Dictionary of English Plant-Names, Trübner & Co., Ludgate Hill, London. Brown, Penelope, Levinson, Stephen C, 2004, Politeness. Some universals in language usage, Cambridge University Press. Brown, Theodore L., 2003, Making Truth: Metaphor in Science, University of Illinois Press, Urbana. Bussmann, Hadumod, 1996, Routledge Dictionary of Language and Linguistics, Routledge, London, New York. Câmpeanu, Eugen, 1975, Substantivul. Studiu stilistic, Editura Ştiinţifică şi Enciclopedică, Bucureşti. Cesereanu, Ruxandra, 2003, Imaginarul violent al românilor, Editura Humanitas, Bucureşti. Chilton, Paul, 2004, Analysing Political Discourse: Theory and Practice, Routledge, London, New York. Chivu, Gheorghe (ed.), 2008, Dictionarium valachico-latinum (DVL), Editura Academiei Române, Bucureşti. Ciompec, Georgeta, 1985, Morfosintaxa adverbului românesc. 277 Sincronie şi diacronie, Editura Ştiinţifică şi Enciclopedică, Bucureşti. Cioroianu, Adrian, „Cine a profitat de cultul lui Ceaușescu ?” în Historia, nr. 99/2010, p. 36-37. Cook, Guy, 2003, Applied Linguistics, Oxford University Press, Oxford, New York. Costache, Iulian, 2008, Eminescu. Negocierea unei imagini, Editura Cartea românească, București. Coşeriu, Eugen, 1994, Prelegeri şi conferinţe în Anuar de lingvistică şi istorie literară, Tomul XXXIII, 1992-1993, Editura Academiei Române, Iaşi. Coşeriu, Eugen, 1999, Introducere în lingvistică, ediţia a II-a, Editura Echinox, Cluj. Coşeriu, Eugen, 2000, Lecţii de lingvistică generală, Editura Arc, Chişinău. Cresswell, Tim, 1997, “Weeds, Plagues, and Bodily Secretions: Geographical Interpretation of Metaphors of Displacement”, in Annals of the Association of American Geographers, vol. 87, no. 2 (June, 1997), Blackwell Publishers, p. 330-345. Cruse, Alan, 2006, A Glossary of Semantics and Pragmatics, Edinburgh University Press. Crystal, David, 2008, A Dictionary of Linguistics and Phonetics, sixth edition, Blackwell Publishing. Cuceu, Ion, 2006, Dicţionarul proverbelor româneşti, Editura Litera Internaţional, Bucureşti. Cull, Nicholas J, Culbert, David, Welch, David, 2003, Propaganda and Mass Persuasion. A Historical Encyclopedia, 1500 to the Present, ABC Clio, Santa Barbara, California, Denver, Colorado, Oxford, England. Culpeper, Johnathan, Bousfield, Derek, Wichmann, Anne, 2003, „Impoliteness revisited: with special reference to dynamic and prosodic aspects”, Journal of Pragmatics, 35 (2003) 1545-1579. 278 Culpeper, Jonathan, 1996, „Towards an anatomy of impoliteness”, Journal of Pragmatics, 25 (1996), 349-367. Culpeper, Jonathan, 2011, Impoliteness: Using Language to Cause Offence, Cambridge University Press. Darian, Steven, 2003, Understanding the Language of Science, University of Texas Press, Austin. Darwin, Charles, 1909,The Origin of Species, P. F. Collier & Son, New York. De Gubernatis, Angelo, La Mythologies des plantes ou les légendes du règne végétal, vol. I, 1878, vol. II, 1882, C. Reinwald & C-ie, Libraires-Editeurs, Paris. Dirven, René, Polzenhagen, Frank, Wold, Hans-Georg, 2007, “Cognitive Linguistics, Ideology and Critical Discourse Analysis”, în Dirk Geeraerts & Hubert Cuyckens (editori), The Oxford Handbook of Cognitive Linguistics, Oxford University Press, p. 1222 – 1240. Drăganu, Nicolae, 1933, Românii în veacurile IX-XIV pe baza toponimiei și a onomasticei, Imprimeria națională, București. Drăgulescu, Constantin, 2010, Dicționar explicativ al fitonimelor românești, Editura Universității „Lucian Blaga”. Sibiu. Dumistrăcel, Stelian, 1995, „Schimbarea şi „agresarea” numelui ca manifestări de tabù lingvistic” în Limbaje şi comunicare, Institutul European, Iaşi, p. 71-81. Dumistrăcel, Stelian, 2006a, Discursul repetat în textul jurnalistic, Editura Universităţii „Alexandru Ioan Cuza”, Iaşi. Dumistrăcel, Stelian, 2006b, Limbajul publicistic, Institutul European, Iaşi. Eco, Umberto, 1983, “The Scandal of Metaphor: Metaphorology and Semiotics”, translated from the Italian by Christopher Paci, in collaboration with the author, Poetics Today, Vol. 4, No. 2, p. 217-257. Eliade-Rădulescu, I., 1916, Echilibrul între antiteze, ediție de V. 279 Haneș, 2 volume, Editura Minerva, București. Elias, Joseph S., 2007, Science terms made easy, Greenwood Press, Wesport. Eminescu, Mihai, 1984, Opere, ediţie critică întemeiată de Perpessicius, volumul XI, Publicistică 17 februarie-31 decembrie 1880 „TIMPUL”, Editura Academiei R.S.R., Bucureşti. Eminescu, Mihai, 1985, Opere, ediţie critică întemeiată de Perpessicius, volumul XII, Publicistică 1 ianuarie-31 decembrie 1881 „TIMPUL”, Editura Academiei R.S.R., Bucureşti. Eminescu, Mihai, 1985, Opere, ediţie critică întemeiată de Perpessicius, volumul XIII, Publicistică 1882-1883, 1888-1889 „TIMPUL”, „ROMÂNIA LIBERĂ”, „FÎNTÎNA BLANDUZIEI”, Editura Academiei R.S.R., Bucureşti. Eminescu, Mihai, 1989, Opere, ediţie critică întemeiată de Perpessicius, volumul X, Publicistică 1 noiembrie 1877-15 februarie 1880 „TIMPUL”, Editura Academiei R.S.R., Bucureşti. Eminescu, Mihai, 1998, Opere politice, vol. II, Editura Timpul, Iaşi. Fauconnier, Gilles, 1994, Mental Spaces: Aspects of Meaning Construction in Natural Language, Cambridge University Press. Fauconnier, Gilles, Turner, Mark, 2002, The Way We Think. Conceptual Blending and the Mind’s Hidden Complexities, Basic Books, New York. Florea, Viorica, 1981, „Observații asupra sensului numelui propriu”, în I. Pătruț (coord.), Studii de onomastică, vol. II, Cluj-Napoca, p. 47-57. Florea-Marian, Simion, Botanica poporană română, vol. I, 2008, Editura Mușatinii, Suceava, vol. II și III, 2010, Editura Academiei Române, Suceava. Folkard, Richard, 1892, Plant Lore, Legends and Lyrics. Embracing 280 the Myths, Traditions, Superstitions and Folk-Lore of the Plant Kingdom, second edition, Sampson Low, Marston & Company Limited, London. Fontanier, Pierre, 1977, Figurile limbajului, ediţie în limba română de Antonia Constantinescu, Editura Univers, Bucureşti. Foucault, Michel, 2005, Cuvintele şi lucrurile, traducere de Bogdan Ghiu şi Mircea Vasilescu, Editura Rao, Bucureşti. Gavins, Joanna, 2007, Text World Theory. An Introduction, Edinburgh University Press. Gavins, Joanna, Steen, Gerard (eds.), 2003, Cognitive Poetics in Practice, Routledge, London. Geeraerts, Dirk, 2010, Theories of Lexical Semantics, Oxford University Press. Gentner, Dedre, Grudin, Jonathan, 1985, “The Evolution of Mental Metaphors in Psychology: A 90-Year Retrospective”, American Psychologist, Vol. 40, No. 2 (February 1985), p. 181-192. Geyer, Michael, Fitzpatrick, Sheila (editori), 2009, Beyond Totalitarianism. Stalinism and Nazism Compared, Cambridge University Press. Gibbs jr., Raymond W., 1994, The Poetics of Mind: Figurative Thought, Language, and Understanding, Cambridge University Press. Gibbs jr., Raymond W., 2001, „Proverbial themes we live by” în Poetics, vol. 29, nr. 3, p. 167-188. Girenzer, Gerd, Goldstein, Daniel G., 1996, “Mind as Computer: Birth of a Metaphor”, Creativity Research Journal, Lawrence Erlbaum Associates Inc., 1996, Vol. 9, Nos 2& 3, p. 131-144. Giurescu, Constantin C., 1976, Istoria pădurii românești din cele mai vechi timpuri pînă astăzi, Editura Ceres, București. Gledhill, David, 2008, The Names of Plants, fourth edition, Cambridge University Press. 281 Goatly, Andrew, 1997, The Language of Metaphors, , Routledge, London. Goffman, Erving, 1956, The Presentation of Self in Everyday Life, University of Edinburgh, Social Sciences Research Centre. Goffman, Erving, 1963, Stigma: notes on the management of spoiled identity, Prentice Hall. Goga, Nicolae, 1987, „Verbalizări antroponimice în limba română actuală şi reflexele lor denotativ-conotativ semantice” în I. Pătruţ (coord.), Studii de onomastică, vol. IV, Cluj-Napoca, p. 29-38. Gonța, Alexandru, 1995, Indicele numelor de persoane, Documente privind istoria României, A. Moldova. Veacurile XIV-XVI (1382-1625), Editura Academiei Române, București. Goran, Vasile, 1982, „Aspecte funcţionale ale poreclelor la copii” în I. Pătruţ (coord.), Studii de onomastică, vol. III, Cluj-Napoca, p. 87-96. Goran, Vasile, 1987, „Implicaţiile stilistice ale poreclelor la copii” în I. Pătruţ (coord.), Studii de onomastică, vol. IV, Cluj-Napoca, p. 168-183. Graur, Al., 1965, Nume de persoane, Editura Ştiinţifică, Bucureşti. Greene, Edward Lee, Evermann, Barton Warren, 1912, Carolus Linnaeus, Christopher Sower Company, Philadelphia. Grice, Paul, 1975, „Logic and Conversation” în Peter Cole, Jerry Morgan (editori), Syntax and Semantics, vol. 3, Speech Acts, Academic Press, New York. Gross, Alan G., 2006, Starring the Text: The Place of Rhetoric in Science Studies, Southern Illinois University Press, Carbondale. Groyn, Boris, 2008, Art Power, The MIT Press, Cambridge, Massachusetts, London, England. Gruiţă, G., 2006, Moda lingvistică 2007. Norma, uzul şi abuzul, Paralela 45, Piteşti. 282 Grupul μ, 1974, Retorică generală, ediţie în limba română de Antonia Constantinescu şi Ileana Littera, Editura Univers, Bucureşti. Grzybek, Peter, 1987, „Fundations of Semiotic Proverb Study”, în Proverbium: Yearbook of International Proverb Scholarship, The Ohio State University, nr. 4, 1987, p. 39-85. Guiraud, Pierre, 1956, L’argot, Presses Universitaires de France, Paris. Guţu Romalo, Valeria, 2003, Corectitudine şi greşeală. Limba română de azi, Editura Humanitas, Bucureşti. Guţu-Romalo, Valeria, 2005, Aspecte ale evoluţiei limbii române, Editura Humanitas, Bucureşti. Hangiu, I., 1987, Dicționar al presei literare românești, Editura Științifică și Enciclopedică, București. Heliade R., J., 1864, Proces general între doe hordii și natio sau spoiții cu roșu și spoiții cu alb. Mysteru în doĕ acte, Typographia Heliade și Asociații, Bucuresci. Heliade Rădulescu, I., 1939, Opere, vol. I, ediție critică de D. Popovici, Editura pentru Literatură și Artă, București. Heliade Rădulescu, I., 1984, Scrieri alese, ediție îngrijită de Vladimir Drimba, Editura Albatros, București. Herrmann, Julia Berenike, 2013, Metaphor in academic discourse, teză de doctorat, Universitatea Vrije, Amsterdam. Hoffman, R. R., Honeck, R. P., 1987, „Proverbs, pragmatics, and the ecology of abstract categories” în Haskell, R. (Ed.), Cognition and symbolic structures, Ablex, Norwood, NJ, p. 121–140. Hoffman, Robert R., 1980, “Metaphor in science” în Richard P. Honeck & Robert R. Hoffman (editori), Cognition and Figurative Language, Lawrence Erlbaum Associates, Hilldale, p. 393-423. Hoffmann, Hilmar, 1996, The Triumph of Propaganda. Film and National Socialism, 1933-1945, Berghahn Books, Providence, Oxford. 283 Honeck, Richard P., 1997, A proverb in mind, Lawrence Erlbaum Associates Inc. Hruby, Patrick, 2001, „Endangered Species” în The Washington Times, 2 iunie 2001, p. 1. Hughes, Geoffrey, 2006, An Encyclopedia of Swearing. The Social History of Oaths, Profanity, Foul Language and Ethnic Slurs in the English-speaking World, M. E. Sharpe, New York, London. Humboldt, Wilhelm von, 2008, Despre diversitatea structurală a limbilor şi influenţa ei asupra dezvoltării spirituale a umanităţii, traducere de Eugen Munteanu, Editura Humanitas, Bucureşti. Ibrăileanu, Garabet, 1998, Scriitori români, Editura Litera, Chişinău. Iordan, Iorgu, 1975, Stilistica limbii române, Editura Ştiinţifică, Bucureşti. Irimia, Dumitru, 1997, Morfo-sintaxa verbului românesc, Editura Universităţii „Alexandru Ioan Cuza”, Iaşi. Irimia, Dumitru, 1999, Introducere în stilistică, Editura Polirom, Iaşi. Irimia, Dumitru, 2011, Curs de lingvistică generală, ediția a treia, Editura Universităţii „Alexandru Ioan Cuza”, Iaşi. Istrate, Mariana, 1982, „Supranume-pseudonime”, în I. Pătruț (coord), Studii de onomastică, vol. III, Cluj-Napoca, p. 124-133. Ivănescu, G., 2004, Curs de sintaxa limbii române moderne, ediţie, prefaţă şi note de Oana Popârda, Editura Junimea, Iaşi. Jakobson, Roman, 1998, „Funcţiile limbii” în Ion Coteanu (editor), Crestomaţie de lingvistică generală, Editura Fundaţiei „România de mâine”, Bucureşti. Jay, Timothy, 1992, Cursing in America. A psycholinguistic study of dirty language in the courts, in the movies, in the schoolyards and on the streets, John Benjamins Publishing Company, Philadelphia, Amsterdam. Kernbach, Victor, 1989, Dicţionar de mitologie generală, Editura 284 Ştiinţifică şi Enciclopedică, Bucureşti. Kis, Emese, 1976, „Fundamente semiotice în delimitarea termenilor poreclă/supranume” în I. Pătruţ (coord.), Studii de onomastică, vol. I, Cluj-Napoca, p. 127-142. Kleiber, Georges, 1999, „Les proverbes: des dénominations d’un type «très très spécial»” în Langue française, vol. 123, nr. 1, p. 52-69. Kogălniceanu, M., 1894, Noul acatist al marelui voevod Mihail Sturdza, Tipografia și fonderia de litere Thoma Basilescu, Bucuresci. Körting, Gustav, 1901, Lateinisch-Romanisches Wörterbuch, Druck und Verlag von Ferdinand Schöningh, Paderborn. Kövecses, Zoltan, 2004, Metaphor and Emotion. Language, culture and body in human feeling, Cambridge University Press. Kövecses, Zoltán, 2010, Metaphor. A Practical Introduction, Oxford University Press. Labov, William, 1972, „Rules for Ritual Insults”, Language in the Inner City: Studies in the Black English Vernacular, University of Pennsylvania Press, Philadelphia. Lakoff, George, 1987, Women, Fire and Dangerous Things. What Categories Reveal about the Mind, The University of Chicago Press, Chicago, London. Lakoff, George, Johnson, Mark, 1980, Metaphors We Live By, The University of Chicago Press, Chicago, London. Leech, Geoffrey N., 1983, Principles of Pragmatics, Longman, London, New York. Lemmon, G. T., 1878, “Honorary Names in Scientific Nomenclature”, Botanical Gazette, vol. 3, No. 7 (Jul., 1878), pp. 61-64. Lévi-Strauss, Claude, 1978, Antropologia structurală, Editura Politică, Bucureşti. Lindsay, T.S., 1923, Plant Names, The Sheldon Press, London, The 285 Macmillan Co., New York and Toronto. Linnaei, Caroli [Linné, Carl von], 1737, Critica Botanica in qua Nomina Plantarum Generica, Specifica & Variantia Examini Subjiciuntur Selectiora Confirmatur Indigna Rejiciuntur; simulque Doctrina circa Denominationem Plantarum Traditur, Apud Conradum Wishoff, Lugduni Batavorum. Linné, Carl von, 2003, Linnaeus’ Philosophia Botanica translated by Stephen Freer, Oxford University Press. Loffler-Laurian, Anne-Marie, 1994, «Reflexions sur la métaphore dans les discours scientifiques de vulgarisation», Langue française, No. 101, 1994, p. 72-79. Lyons, A. B., 1900, Plant Names, Scientific and Popular, Nelson, Baker & Co., Publishers, Detroit. Maiorescu, Titu, 2003, Critice, Editura Litera Internaţional, Bucureşti, Chişinău. Marcu Florin, Constant Maneca, 1986, Dicţionar de neologisme, ediţia a III-a, Editura Academiei R.S.R., Bucureşti. Mareike Buss, Jörg Jost, 2006, “Rethinking the connection of metaphor and topos”, Interlinguistica, nr. 13 (I), 2002, p. 275-292, http: www.metaphorik.de/aufsaetze/buss-jost.pdf. McEnnery, Tony, 2006, Swearing in English. Bad language, purity and power from 1586 to the present, Routledge, London, New York. Mendívil-Giró, José-Luis, 2004, “Languages and Species: Limits and Scope of a Venerable Comparison”, http://ling.auf.net/lingbuzz/000476/current.pdf%E2%80%8E Michael, Robert, Doerr, Karin, 2002, Nazi-Deutsch/Nazi German. An English Lexicon of the Language of the Third Reich, Greenwood Press, Wesport, Connecticut, London. Mieder, Wolfgang, 2004, Proverbs: A Handbook, Greenwood Press, Westport, Connecticut, London. Miethe, Terance D., Hong Lu, 2005, Punishment: A Comparative 286 Historical Perspective, Cambridge University Press. Milică, Ioan, 2009, Expresivitatea argoului, Editura Universităţii “Alexandru Ioan Cuza”, Iaşi. Molino, Jean, 1979, «Métaphores, modèles et analogies dans les sciences»», Langages, 12e année, no. 54, p. 83-102. Moore, Colin, 2010, Propaganda Prints. A history of art in the service of social and political change, A&C Black Publishers Limited, London. Morpurgo Davies, Anna, 1998. Nineteenth-Century Linguistics, in Giulio Lepschy (ed.), History of Linguistics, vol. IV, Longman, London, New York. Müller, Max, 1899, The Science of Language Founded on Lectures Delivered at The Royal Institution in 1861 and 1863, new impression, vol. I, Longmans, Green and Co., London, Bombay. Muntean, George, 1984, Proverbe româneşti, Editura Minerva, Bucureşti. Musselman, Lytton John, 2012, A Dictionary of Bible Plants, Oxford University Press. Negreanu, Constantin, 1983, Structura proverbelor româneşti, Editura Ştiinţifică şi Enciclopedică, Bucureşti. Negruzzi, Iacob, 2011, Amintiri de la Junimea, Editura Humanitas, București. Niculiță-Voronca, Elena, 2008, Datinile și credințele poporului român. Adunate și așezate în ordine mitologică, 2 vol., Editura Saeculum Vizual, București. Norrick, Neal, 1985, How Proverbs Mean: Semantic Studies in English Proverbs, Mouton, New Yok. Núñez, Rafael, 2008, “Conceptual metaphor, human cognition, and the nature of mathematics”, în Raymond W. Gibbs jr. (ed.), The Cambridge Handbook of Metaphor and Thought, Cambridge University Press, Cambridge, New York, 287 Melbourne, Madrid, Cape Town, Singapore, São Paolo, p. 339-362. Nybakken, Oscar E., 1959, Greek and Latin in Scientific Terminology, The Iowa State University Press, Ames, Iowa. Oancă, Teodor, 1996, Probleme controversate în cercetarea onomastică românească, Editura „Scrisul românesc”, Craiova. Oișteanu, Andrei, 2012, Imaginea evreului în cultura română, Editura Polirom, Iași. Pamfile, Tudor, 2008, Mitologia poporului român, 2 vol., Editura Vestala, București. Panu, George, 2013, Amintiri de la Junimea din Iași, Editura Polirom, Iași. Panțu, Z. C., 1906, Plantele cunoscute de poporul român, Institutul de Arte Grafice și Editură „Minerva”, București. Partridge, Eric, 1954, Slang To-Day and Yesterday, Routledge & Kegan Paul Ltd., London. Pârvu, Constantin, 2002-2005, Enciclopedia plantelor, 4 vol., Editura Tehnică, București. Pascu, G., 1916, Sufixele româneşti, Ediţiunea Academiei Române, Bucureşti. Perelman, Chaïm, Olbrechts-Tyteca, Lucie, 2012, Tratat de argumentare. Noua retorică, ediție în limba română de Aurelia Stoica, Editura Universității „Alexandru Ioan Cuza”, Iași. Pietreanu, Marica, 1976, „O cercetare de „socio-onomastică” aplicată la material românesc” în I. Pătruţ (coord.), Studii de onomastică, vol. I, Cluj-Napoca, p.38-48. Pietreanu, Marica, 1982, „Determinante onomastice apreciative în limbajul criticii şi istoriei literare” în I. Pătruţ (coord.), Studii de onomastică, vol. III, Cluj-Napoca, p. 261-274. Pietsch, Theodore W., 2012, Trees of Life. A Visual History of Evolution, The John Hopkins University Press, Baltimore, 288 Maryland. Pimm, David, 1981, “Metaphor and Analogy in Mathematics”, in For the Learning of Mathematics, Vol. 1, No. 3 (March 1981), Montreal, Quebec, Canada, FLM Publishing Association, p. 47-50. Pimm, David, 1988, “Mathematical Metaphor”, in For the Learning of Mathematics, Vol. 8, No. 1 (February 1988), Montreal, Quebec, Canada, FLM Publishing Association, p. 30-34. Piroska, Benedek, 1981, „Funcţionarea numelui de familie în mediul rural” în I. Pătruţ (coord.), Studii de onomastică, vol. II, Cluj-Napoca, p.12-25. Piru, Al., 1971, Introducere în opera lui I. Eliade Rădulescu, Editura Minerva, București. Pleşu, Andrei, 2004, Obscenitatea publică, Editura Humanitas, Bucureşti. Plett, Heinrich, 1983, Știința textului și analiza de text, Editura Univers, București. Ponzio, Augusto, 2004, „Ideology” în Posner, Roland, Klaus Robering şi Thomas A. Sebeok (eds.), A Handbook of the Sign-Theoretic Foundations of Nature and Culture, vol. 4, Walter de Gruyter, Berlin, New York, p. 3436-3448. Popescu-Sireteanu, 2003, „Porecle și supranume din satul Drăgușeni, com. Șcheia, județul Iași”, în Vechi nume românești, Editura Vasiliana ’98, Iași, p. 160-179. Pușcariu, Sextil, 1976, Limba română, vol. I, Privire generală, prefață de G. Istrate, note, bibliografie de Ilie Dan, Editura Minerva, București. Pulaczewska, Hanna, 1999, Aspects of Metaphor in Physics: Examples and Case Studies, Max Nyemeyer Verlag, Tübingen. Quattrocchi, Umberto, 2000, CRC World Dictionary of Plant Names. Common Names, Scientific Names, Eponyms, Synonyms and Etymology, Vol. I. A-C, vol. II. D-L, vol. III. M-Q, vol. IV. R- 289 Z, CRC Press, Boca Raton, London, New York, Washington D.C. Quattrocchi, Umberto, 2006, CRC World Dictionary of Grasses. Common Names, Scientific Names, Eponyms, Synonyms and Etymology, Vol. I. A-C, vol. II. E-O, vol. III. P-Z, CRC Taylor & Francis Group, Boca Raton, London, New York. Quintilian, 1974, Arta oratorică, traducere de Maria Hetco, 3 vol., Editura Minerva, Bucureşti. Rad, Ilie (coord.), 2009, Limba de lemn în presă, Editura Tritonic, București. Reeves, Carol, 2005, The Language of Science, Routledge, Taylor & Francis Group, London, New York. Ricoeur, Paul, „Violence and Language”, Journal of French and Francophone Philosophy, vol. 10, no 2 (1998), p. 32-41. Riemer, Nick, 2010, Introducing Semantics, Cambridge University Press, Cambridge, New York, Melbourne, Madrid, Cape Town, Singapore, São Paolo, Delhi, Dubai, Tokyo. Riffaterre, Michael, 1971, Essais de stylistique structurale, traductions par Daniel Delas, Flammarion, Paris. Roșca, Luminița, 2006, Mecanisme ale propagandei în discursul de informare. Presa românească în perioada 1985-1995, Editura Polirom, Iași. Rolland, Eugène, 1903, Flore populaire ou histoire naturelle des plantes dans leurs rapports avec la linguistique et le folk lore, tome IV, Librairie F. Staude, Paris. Rovenţa-Frumuşani, Daniela, 2005, Analiza discursului. Ipoteze şi ipostaze, Editura Tritonic, Bucureşti. Ruse, Michael, 2005, “Darwinism and mechanism: metaphor in science”, Studies in History and Philosophy of Biological and Biomedical Sciences, Elsevier, Vol. 36 (2005), p. 285-302. Ruxăndoiu, Pavel, 2003, Proverb şi context, Editura Universităţii din Bucureşti. 290 Saussure, Ferdinand de, 1998, Curs de lingvistică generală, ediție în limba română de Irina Izverna Tarabac, Editura Polirom, Iași. Saussure, Ferdinand de, 2004, Scrieri de lingvistică generală, traducere de Luminiţa Botoşineanu, Editura Polirom, Iaşi. Sălăvăstru, Constantin, 2009, Discursul puterii, Editura Tritonic, Bucureşti. Schapira, Charlotte, 1999, Les stéréotypes en français. Proverbes et autres formules, Ophrys, Paris. Schapira, Charlotte, 2000, „Proverbe, proverbialisation et déproverbialisation” în Langages, vol. 34, nr. 139, p. 81-97. Schleicher, August, 1869, Darwinism Tested by the Science of Language, John Camden Hotten, London. Schmidt, Bettina E., Schröder, Ingo W. (editori), 2001, Anthropology of Violence and Conflict, Routlegde, London. Searle, John R., 1981, Expression and Meaning. Studies in the Theory of Speech Acts, Cambridge University Press, Cambridge, London, New York, New Rochelle, Melbourne, Sydney. Sorohan, Elvira, 1982, Ipostaze ale revoltei la Heliade Rădulescu și Eminescu, Editura Minerva, București. Sperber, Dan, Deirdre Wilson, 2004, “Relevance Theory” în Laurence R. Horn, Gregory Ward (editori), The Handbook of Pragmatics, Blackwell Publishing, p.607-632. Sperber, Dan, Wilson, Deirdre, 1995, Relevance: Communication and Cognition, Blackwell Publishing. Stati, Sorin, Bulgăr, Gheorghe, 1979, Analize sintactice şi stilistice, Editura Didactică şi Pedagogică, Bucureşti. Stearn, William T., 1983, Botanical Latin, third edition, revised, David & Charles, Newton Abbot, London, North Pomfret. Steen, Gerard, 2011, “From three dimensions to five steps: The value of deliberate metaphor”, metaphorik.de, vol. 21/2011, p. 83-110. Stoichiţoiu-Ichim, Adriana, 2001, Vocabularul limbii române 291 actuale. Dinamică, influenţe, creativitate, Editura All, Bucureşti. Stoichiţoiu-Ichim, Adriana, 2006, Creativitate lexicală în româna actuală, Editura Universităţii din Bucureşti. Tabarcea, Cezar, 1982, Poetica proverbului, Editura Minerva, Bucureşti. Taylor, Archer, 1962, The Proverb and An Index to the Proverb, Folklore Associates, Hatboro, Pennsylvania, Rosenskilde and Bagger, Copenhagen, Denmark. Taylor, Philip M., 2003, Munitions of the mind, third edition, Manchester University Press, Manchester, New York. Teodorescu, Cristiana-Nicola, 2000, Patologia limbajului comunist totalitar, Editura Scrisul Românesc, Craiova. Teodorescu, G. Dem., 1885, Poesii populare române, Tipografia modernă Gregorie Luis, Bucuresci. Tesnière, Lucien, 1959, Éléments de syntaxe structurale, préface de Jean Fourquet, Librairie C. Klincksieck, Paris. Thiselton-Dyer, T. F., 1889, The Folk-lore of Plants, D. Appleton and Company, New York. Tocilescu, Grigore G., Țapu, Christea N., 1980, Materialuri folcloristice, 3 vol., Editura Minerva, București. Tomescu, Domniţa, 1998, Gramatica numelor proprii în limba română, Bucureşti, Editura All Educaţional. Tomescu, Domniţa, 2001, Numele de persoană la români. Perspectivă istorică, Bucureşti, Editura Univers Enciclopedic. Ungerer, Friedrich, Schmid, Hans-Jörg, 1996, An Introduction to Cognitive Linguistics, Longman, London, New York. Ungureanu, V. M., 1981, „Antroponime în expresii și proverbe”, în I. Pătruţ (coord.), Studii de onomastică, vol. II, Cluj-Napoca, p. 205-222. Ungureanu, V. M., 1987, „Contribuţii la studiul „terapeuticii” prin onomastică la români”, în I. Pătruţ (coord.), Studii de 292 onomastică, vol. IV, Cluj-Napoca, p. 259-270. Uritescu, Dorin N., 1993, De la chioşcari la vesternizare, Editura Humanitas, Bucureşti. Váczy, Kálmán, Ardelean, Aurel, Bartók, Katalin, 1999, Carl Linné (1707-1778). Viaţă, operă, destăinuiri, Editura Risoprint, Cluj-Napoca. Van Dijk, Teun, 2002, “Political discourse and political cognition” în Paul A. Chilton, Christina Schäffner (editori), Politics as Text and Talk, John Benjamins, Amsterdam, Philadelphia. Vianu, Tudor, 1957, Problemele metaforei şi alte studii de stilistică, Editura de Stat pentru Literatură şi Artă, Bucureşti. Vianu, Tudor, 1968, Studii de stilistică, Editura Didactică şi Pedagogică, Bucureşti. Vom Bruck, Gabriele, Bodenhorn, Barbara (eds), 2006, The Anthropology of Names and Naming, Cambridge University Press. Vossler, Karl, 1972, „Limbile naţionale ca stiluri”, traducere de Sanda Ioanovici-Munteanu, în Mihail Nasta şi Sorin Alexandrescu (ed.), Poetică şi stilistică. Orientări moderne, Bucureşti, Editura Univers, p. 5 – 25. Watts, Donald C., 2007, Elsevier’s Dictionary of Plant Lore, Elsevier, Amsterdam, Boston, Heidelberg, London, New York, Oxford, Paris, San Diego, San Francisco, Singapore, Sydney, Tokyo. Whorf, Benjamin L., 1956, Language, thought and reality, The Techonology Press of Massachusetts Institute of Technology and John Wiley & Sons, Inc., New York, London. Widdowson, H. G., 1996, Linguistics, Oxford University Press, Oxford, New York. Wilson, John, 2001, “Political discourse” în Deborah Schiffrin, Deborah Tannen, Heidi E. Hamilton (editori), The Handbook of Discourse Analysis, Blackwell Publishers, Oxford, UK, Malden, Massachusetts, USA, p. 398-415. 293 Wood, G. W., 1894, „On the Classification of Proverbs and Sayings of the Isle of Man”, Folklore, vol. 5, nr. 3 (sept. 1894), p. 229-274. Zafiu, Rodica, 2001, Diversitate stilistică în româna actuală, Editura Universităţii din Bucureşti. Zafiu, Rodica, 2007, Limbaj şi politică, Editura Universităţii din Bucureşti Zafiu, Rodica, 2010, 101 cuvinte argotice, Editura Humanitas, București. Zanne, Iuliu, 1895-1912, Proverbele românilor din România, Basarabia, Bucovina, Ungaria, Istria și Macedonia, 10 volume, București. 294 295 Vă invităm să vizitaţi site-ul Editurii Junimea, la adresa www.editurajunimea.ro, unde puteţi comanda oricare din titlurile noastre, beneficiind de reduceri. Redactor: Simona Modreanu Editura JUNIMEA, Iaşi – ROMÂNIA, Strada Pictorului nr. 14 (Ateneul Tătăraşi), cod 700320, Iaşi, tel./fax. 0232-410427 e-mail: junimeais@yahoo.com www.editurajunimea.ro PRINTED IN ROMANIA 296 